Л.Н. Гумилев атындағы Еуразия ұлттық университеті

ӘОЖ 93 (574) Қолжазба құқығында

**БАЙШОВ БАКЫТ БАТЫРБЕКОВИЧ**

**Қазақстан Республикасының Каспий теңізі мәртебесін айқындау тарихындағы орны мен ролі (1992-2018 жж.)**

6D020300 – Тарих

Философия докторы (PhD)

дәрежесін алу үшін дайындалған диссертация

Ғылыми кеңесші

тарих ғылымдарының кандидаты,

қауымд. профессор (доцент)

Жапекова Г.К.

Шетелдік ғылыми кеңесші

философия докторы (PhD),

профессор Четин Н.

(Түркия, Кыршехир)

Қазақстан Республикасы

Астана, 2022

**МАЗМҰНЫ**

|  |  |  |
| --- | --- | --- |
|  | **АНЫҚТАМАЛАР**.................................................................................. | 3 |
|  | **БЕЛГІЛЕУЛЕР МЕН ҚЫСҚАРТУЛАР**........................................... | 6 |
|  | **КІРІСПЕ**................................................................................................... | 7 |
| **1** | **ЗЕРТТЕУДІҢ ТАРИХНАМАЛЫҚ ЖӘНЕ ТЕОРИЯЛЫҚ-ӘДІСТЕМЕЛІК АСПЕКТІЛЕРІ**......................................................... | 19 |
| 1.1 | Теңіз мәртебесін айқындау мәселесінің тарихнамалық және әдістемелік негіздері................................................................................ | 19 |
| 1.2  1.3 | Зерттеудің дереккөздік негізі..................................................................  «Каспий теңізі мәртебесі» ұғымы және оның тарихи мәні.................. | 26  34 |
| 1.4 | Каспий теңізі мәселесінің қалыптасуының тарихи алғышарттары.... | 43 |
| **2** | **КАСПИЙ АЙМАҒЫНДАҒЫ ҚАРЫМ-ҚАТЫНАСТАРДЫҢ ЕРЕКШЕЛІКТЕРІ: МӘСЕЛЕНІ ТАРИХИ ТАЛДАУ.**................... | 54 |
| 2.1 | Ресей Федерациясының Каспий теңізі бағытындағы саясатының эволюциясы............................................................................................... | 54 |
| 2.2 | Теңіз мәртебесін айқындаудағы Иран Ислам Республикасы ұстанымдарының ерекшелігі.................................................................. | 65 |
| 2.3  2.4 | Каспий теңізі мәртебесін айқындаудағы Әзірбайжан және Түрікменстан Республикасы сыртқы саясатының негізгі бағыттары..................................................................................................  Каспий өңіріндегі әлемдік күштер қарым-қатынасындағы өзгерістер динамикасы............................................................................ | 77  91 |
| **3** | **ТӘУЕЛСІЗ ҚАЗАҚСТАН ЖАҒДАЙЫНДАҒЫ КАСПИЙ ТЕҢІЗІ МӘРТЕБЕСІНІҢ АЙҚЫНДАЛУ ТАРИХЫ......................** | 101 |
| 3.1 | Каспий теңізінің әлеуметтік-экономикалық маңызы........................... | 101 |
| 3.2 | Каспий теңізі мәртебесін айқындау мақсатындағы саммиттер тарихы және олардың нәтижелері (2002-2014 жж.)............................. | 107 |
| 3.3 | Теңіз мәртебесін айқындаудағы Қазақстан Республикасының ролі... | 116 |
|  | **ҚОРЫТЫНДЫ**....................................................................................... | 126 |
|  | **ПАЙДАЛАНЫЛҒАН ӘДЕБИЕТТЕР ТІЗІМІ**.................................. | 130 |
|  | **ҚОСЫМША А** – 1992-2018 жж. аралығында Каспий теңізі мәртебесін айқындау мәселесіне байланысты өткізілген конференциялар мен симпозиум, саммиттер........................................ | 142 |
|  | **ҚОСЫМША Ә** – Каспий теңізінің табиғи қорларын қорғау және тепе-теңдікте пайдалануға арналған құжаттар..................................... | 148 |
|  | **ҚОСЫМША Б** – Каспий теңізі су кеңістігі мен қорларын бөлуге арналған жобалық карталар.................................................................... | 150 |

**АНЫҚТАМАЛАР**

Диссертациялық жұмыста төмендегідей анықтамаларға сәйкес терминдер қолданылды:

**Аумақтық сулар** – жағалау мемлекетінің егемендігі қолданылатын теңіз белдеуі.

**Әскери кеме** – Тараптардың қандай да бірінің қарулы күштеріне тиесілі, осындай кемелердің Тарап ұлтын ерекшелейтін сыртқы белгілері бар, осы Тарап үкіметінің қызметінде тұрған және тегі әскери қызметшілердің тиісті тізіміне немесе оған баламалы құжатқа енгізілген офицердің қол астындағы және тұрақты әскери тәртіпке бағынатын экипажы бар кеме.

**Балық аулау аймағы** – жағалау мемлекеті су биологиялық ресурстары кәсіпшілігіне айрықша құқыққа ие болатын теңіз белдеуі.

**Бастапқы сызық** – бастапқы қалыпты және тік сызықтардан тұратын сызық.

**Бастапқы қалыпты сызық** – Каспий маңындағы мемлекеттер ресми түрде таныған ірі масштабты карталарда көрсетілген, Каспий маңындағы мемлекеттің материктік бөлігінде немесе оның аралдарында орналасқан, 1977 жылғы Балтық биіктіктер жүйесінің Кронштад футштогының нөліне қатысты минус 28,0 метр белгісіндегі Каспий теңізінің орташа көпжылдық деңгейінің сызығы.

**Бастапқы тік сызықтар** – жағалаулардың тиісті нүктелерін байланыстыратын және жағалау сызығы ирелеңдеген немесе жағалау бойлығы және оған тікелей жақын аралдар тізбегі бар жерлерде бастапқы сызықты құрайтын тік сызықтар. Бастапқы тік сызықтарды белгілеу әдістемесі барлық Тараптар арасындағы жеке келісіммен айқындалады. Егер жағалау мемлекетінде ішкі суларды белгілеу бөлігінде көрінеу тиімсіз жағдайда қалдыратын жағалау конфигурациясы бар болса, онда бұл мән-жай барлық бес Тараптың келісіміне қол жеткізу мақсатында көрсетілген әдістемемен жұмыста ескерілетін болады.

**Бірлескен су биологиялық ресурстары** – басқарылуы Тараптармен бірлесіп жүзеге асырылатын су биологиялық ресурстары.

**Демаркация** (ағ. аударғанда demarcation - «бөлу») – келісімге сәйкес және оған қосымша карталар мен суреттеуге байланысты мемлекеттік шекара сызығын анықтау және белгілеу.

**Делимитация** (лат. delimitatio – шекараны анықтау) – іргелес мемлекеттер арасындағы келісім бойынша мемлекеттік шекараның орналасуы мен бағытын анықтау. Ол бұрын қабылданған арасындағы келісім бойынша мемлекеттік [шекараның](https://kk.wikipedia.org/wiki/%D0%A8%D0%B5%D0%BA%D0%B0%D1%80%D0%B0) орналасуы мен [бағытын](https://kk.wikipedia.org/wiki/%D0%91%D0%B0%D2%93%D1%8B%D1%82) анықтау. Ол бұрын қабылданған өзара [келісімшарттар](https://kk.wikipedia.org/wiki/%D0%9A%D0%B5%D0%BB%D1%96%D1%81%D1%96%D0%BC%D1%88%D0%B0%D1%80%D1%82) мен [карталарда](https://kk.wikipedia.org/wiki/%D0%9A%D0%B0%D1%80%D1%82%D0%B0) көрсетілген меже бойынша жүргізіледі.

**Демилитаризация** – мемлекеттердің қарулы күштерін қысқартуы.

**Каботаж** – порттарға жүктер мен адамдарды тасымалдауды бір ел кемелерінің ғана жүзеге асыруы, теңіздегі кемелердің жүзу түрі.

**Каспий теңізі** – куәландырылған көшірмелері осы Конвенцияға қоса берілген және оның ажырамас бөлігі болып табылатын Ресей Федерациясы Қорғаныс министрлігінің Навигация және мұхиттану бас басқармасының, Санкт-Петербург қаласы, 1998 жылы басып шығарылған, нөмірі 31003, 17.04.1997 жылғы архивтік басылымдағы; 1999 жылы басып шығарылған, нөмірі 31004, 04.07.1998 жылғы архивтік басылымдағы; 1998 жылы басып шығарылған, нөмірі 31005, 16.11.1996 жылғы архивтік басылымдағы, 1:750 000 масштабты теңіз навигациялық карталарына жағалаулары түсірілген тараптардың құрлықтық аумақтарымен қоршалған су айдыны.

**Каспий теңізінің сыртқы шекарасы** – Каспий теңізінің әрбір секторының сыртқы шекаралары жағалау маңындағы мемлекеттің мемлекеттік шекарасы болып есептеледі және тиісті демаркациялық схемалармен және белгілеу элементтерімен қамтамасыз етіледі.

**Каспий аймағы мемлекеттеріне** – тар мағынада теңізге тікелей шығатын Ресей, Қазақстан, Түрікменстан, Әзірбайжан, Иранды, ал кең мағынада мемлекеттер және аталған мемлекеттермен шекараласатын, теңіздегі халықаралық жағдайға ықпал ете алатын елдерді, ал кең мағынада жоғарыдағы елдермен қоса, мұнай және газ құбырларының, басқа да көлік желілерінің бағыттарын салуға, өңірдегі жағдайға географиясы мен саясаты арқылы ықпал ете алатын Қытай, Түркия, Грузия, Пәкістан, Қырғызстан, Ауғанстан, Тәжікстан және Өзбекстан секілді елдер енеді.

**Каспий теңізінің экологиялық жүйесі** – Каспий теңізі мен теңіздің жақындығы әсер ететін құрлық шегінде ауа, су және адамды қоса алғанда, биологиялық организмдердің өзара іс-қимыл жасасатын құрамдастары.

**Кондоминиум** (латынша Con - бірге, dominium – иелену) – Халықаралық құқықта – екі жақты егемендік; белгілі бір аумақты екі не бірнеше мемлекеттердің бірлесіп иеленуі және бірлесіп басқаруы.

**Ортақ су кеңістігі** – балық аулау аймақтарының сыртқы шегінде орналасқан және барлық Тараптардың пайдалануындағы акватория бөлігі.

**Офшор** (ағыл. offshore = "outside of the shore" – "жағалаудан тысқары", "шекара асу") – қаражаттың иелігі елдің шекарасы ішінде болғанымен, сол елдің финансына қатысы жоқ (жасырынған, көлеңкедегі, қаржылық қитұрқылықты пайдаланған), сол елдің финанс заңдары мен тәртіптеріне бағынбайтын басқа бір өңірде әрекет етуі.

**Сектор** – су түбі және жер қойнауы ресурстарын игеруге байланысты жер қойнауын пайдалану және басқа да құқыққа сыйымды шаруашылық-экономикалық қызмет мақсатында Тараптар арасында аражігі ажыратылған су түбі мен жер қойнауы учаскелері.

**Су биологиялық ресурстары** – балықтар, молюскалар, шаян тәрізділер, сүтқоректілер және су жануарлары мен өсімдіктерінің басқа да түрлері.

**Теңіз милі (**[**Морская мил**](https://kk.wikipedia.org/w/index.php?title=%D0%9C%D0%BE%D1%80%D1%81%D0%BA%D0%B0%D1%8F_%D0%BC%D0%B8%D0%BB%D1%8F&action=edit&redlink=1)**ь)** – теңіздегі қашықтықты өлшеуде қолданылатын ұзындық өлшемі. Ол [жер](https://kk.wikipedia.org/wiki/%D0%96%D0%B5%D1%80) [меридианының](https://kk.wikipedia.org/wiki/%D0%9C%D0%B5%D1%80%D0%B8%D0%B4%D0%B8%D0%B0%D0%BD) доғасының орташа ұзындығына, яғни 1852 м-ге тең болады.

**Центриклиналь** – тау жыныстарының бір қыртысының қандай да болмасын бір ортаға бағыттала отырып шөгуі, ал оның етектерінің доға тәрізді иіліп орналасу қалыпы

**Ішкі сулар** – бастапқы сызықтардан жағалау жағына қарай орналасқан сулар.

**БЕЛГІЛЕУЛЕР МЕН ҚЫСҚАРТУЛАР**

|  |  |
| --- | --- |
| Авт. | – автор |
| АЖТ | – арнайы жұмыс тобы |
| АҚШ | – Америка Құрама Штаттары |
| ӘР | – Әзірбайжан Реcпубликасы |
| ӘРММК | – Әзірбайжан Республикасының мемлекеттік мұнай Компаниясы |
| БАҚ | – бұқаралық ақпарат құралдары |
| Бб  БТД | – беттер  – Баку-Тбилиси-Джейхан |
| БҰҰ | – Біріккен Ұлттар Ұйымы |
| Гг | – годы |
| ЕО | – Еуропалық Одақ |
| ЕҚЫҰ | – Еуропа қауіпсіздігі және ынтымақтастығы ұйымы |
| ИИР | – Иран Ислам Республикасы |
| КСР  КСРО | – Кеңестік Социалистік Республикасы  – Кеңестік Социалистік Республикалар Одағы |
| КҚЖК  ҚР | – Каспий құбыр желісі консорциумы  – Қазақстан Республикасы |
| ҚР ПА | – Қазақстан Республикасы Президентінің архиві |
| ҚР ОМА | – Қазақстан Республикасының Орталық мемлекеттік архиві |
| ҚР БҒМ  ҚР СІМ  ҚР ҰА  ҚР ҰАК | – Қазақстан Республикасы Білім және ғылым министрлігі  – Қазақстан Республикасы Сыртқы істер министрлігі  – Қазақстан Республикасы Ұлттық архиві  – Қазақстан Республикасы Ұлттық академиялық кітапханасы |
| ОҒК | – Орталық ғылыми кітапханасы |
| МОМА | – Маңғыстау облыстық мемлекеттік архиві |
| НАТО | –Солтүстік атлантикалық елдердің альянсы |
| РКФСР | – Ресей Кеңестік Федерациялық Социалистік Республикасы |
| РФ | – Ресей Федерациясы |
| РФ МА  ТМӘҰ  ТМД | – Ресей Федерациясы Мемлекеттік архиві  – Теңіз жағалауы мемлекеттері әріптестігінің ұйымы  – Тәуелсіз Мемлекеттер Достастығы |
| ТР  ТХКМ | – Түрікменстан Республикасы  – Транскаспий халықаралық көлік маршруты |
| т.б. | – тағы басқа |
|  |  |

**КІРІСПЕ**

**Жұмыстың жалпы сипаттамасы:** Диссертациялық зерттеу жұмысы Қазақстан Республикасының Каспий теңізі мәртебесін айқындау тарихындағы ролін ашып көрсетуге арналған. Каспий теңізі жағалауында орналасқан мемлекеттер арасында ширек ғасырдан астам уақытқа созылған теңіз мәртебесін айқындау үрдісі 2018 жылдың 12 тамызында Қазақ жеріндегі каспийлік мемлекет басшыларының «Каспий теңізі Конституциясы» деп аталатын құжатқа қол қоюымен аяқталды. Осы арқылы Қазақстан Республикасы өзінің мемлекеттік шекарасының ең соңғы бөлігін рәсімдеп, ұлттық тарихта тұңғыш рет жер аумағын толық түрде айқындауға қол жеткізді. Диссертациямызда аталған мәселенің жүру барысы мен ерекшеліктеріне тарихи тұрғыдан талдау жасалынды.

**Зерттеудің өзектілігі.** Қазақстан Республикасы Президенті Қ.К. Тоқаев «Тәуелсіздік бәрінен қымбат» атты мақаласында «...Бабалардан мұра болған қасиетті жеріміз – ең басты байлығымыз...

Шекара сызығын ресми түрде халықаралық шартпен бекітіп, оны әлем жұртының мойындауы соңғы бірнеше ғасырда үрдіске айналды. Оған дейін қазіргідей делимитация, демаркация деген ұғымдар болмаған.

Біз шекара мәселесін шешумен нақты айналысып жатқан кезде кейбір саясаткерлер мен қоғам қайраткерлері «біз бұған асықпайық», «кейін де келісуге болады» деп арқаны кеңге салғысы келгені есімізде. Келіссөздерді табандылықпен жүргізіп, іргемізді дереу қымтап алғанымыз өте дұрыс болғанын уақыттың өзі дәлелдеп берді. Қазір кім не айтса да, біздің екіжақты келісімдермен бекітіліп, халықаралық деңгейде танылған шекарамыз бар.

Жоғарыда айтқанымдай, шекарамыз толығымен шегенделді. 2018 жылы Каспий теңізінің құқықтық мәртебесі туралы конвенцияға қол қойылғаннан кейін құрлықтағы ғана емес, теңіздегі шекарамыз да біржола айқындалып, түпкілікті шешілді...» [1], – деген тарихи сөздері арқылы Каспий теңізінің құқықтық мәртебесі туралы Конвенцияны қабылдауымен еліміздің мемлекеттік шекарасын айқындаудың аяқталғандығын атап көрсетті.

Президент мақаласындағы жер туралы мәселенің арқауы болған Каспий теңізі шекарасы мен теңіз мәртебесін айқындау тарихы отандық тарих ғылымындағы зерттелуі тиіс жаңа тақырыптардың бірі. Жалпы, Каспий теңізі мәртебесін айқындау жөніндегі конвенциямен жұмыс ширек ғасырдан астам уақытқа созылды. Каспий теңізінің құқықтық мәртебесін реттеу, теңіздің табиғи байлықтарын сақтап-көбейту, Каспийдің ерекше географиялық жағдайын пайдалану, аймақтағы саяси тұрақтылық мен экономикалық дамуды реттеу теңіз жағалауындағы бес мемлекет үшін жан-жақты әріптестікті орнатуда стратегиялық маңызды орын алды.

ХХ-ХХІ ғасырлар тоғысында Каспий аймағында қоршаған ортаны қорғау, құбыр желілерінің құрылысын жүргізу, түрлі салалардағы экономикалық байланыстарды дамыту және басқа да көптеген өзекті мәселелер қалыптасты. Осы сұрақтардың ішінде Каспий теңізінің мәртебесін айқындау ең маңыздысы болатын. Себебі Каспий теңізі мәртебесін түпкілікті айқындау өңірлік ауқымдағы көптеген мәселелердің оң шешімін табуына игі ықпал ететін. Бұл жердегі мәселенің күрделілігі – бұған дейінгі тарихи тәжірибеде осыған ұқсас, теңізді бөлісу және оның мәртебесін айқындаған жағдайдың болмауы мен оны шешу жолдарының қалыптаспауымен одан әрі тереңдей түсті.

Өзінің басқаларға ұқсамайтын географиялық жағдайы және аймақтың саяси ерекшеліктеріне байланысты Каспий өзгеше жағдайға ие суқойма дер едік. Каспий теңізінің құқықтық мәртебесінің анықталмауы оның минералдық ресурстарының игерілуіне және экологиялық, экономикалық және басқа да халықаралық сипаттағы мәселелердің шешілуіне кедергі болып келді. Каспий теңізі мәртебесі мен көмірсутек шикізаты кен көздерін игеруді реттейтін нақты халықаралық-құқықтық келісімдердің болмауы жағалық мемлекеттердің бір-біріне кінә тағуларына негіз болды. Бұл тұста келіссөздер теңіз жағалауы мемлекеттерінің Каспий мәртебесі мен оның жағдайын айқындауда әртүрлі, оның ішінде көп жағдайларда біріне-бірі қайшы келетін ұстанымдарда болғандығына байланысты ұзаққа созылды.

Тарихи мәселелерді шешуде екі жақты тараптағы келіссөздер арқылы ымыраға келу мүмкіндігі жоғары болатындығына Каспий мәселесі дәлел. Себебі, өткен ғасырларда Каспий мәселесі Ресей империясы мен Парсы елі арасындағы, кейіннен Кеңес Одағы мен Иран арасындағы шарттармен реттелген болатын. Алайда, осыған дейін жасалынған орыс-парсы келісімдеріне қарамастан, Қазан төңкерісіне дейін Каспий теңізінің халықаралық құқықтық мәртебесі заңды түрде жасақталған жоқ.

ХХ ғасырдың 90-жылдарында Қазақстан тәуелсіздік алғаннан кейін оның Каспий теңізі жағалауындағы басқа елдермен теңіздегі мемлекеттік шекарасы пайда болды. Теңіздегі шекара бұрын екі мемлекеттің, яғни, Кеңес Одағы мен Иранның арасында ғана орнатылса, енді теңіз жағасында Әзірбайжан, Қазақстан және Түрікменстан секілді жаңа мемлекеттердің пайда болуы суқойманың құқықтық мәртебесін айқындауды халықаралық-құқықтық тұрғыдан қайта қарастыруды қажет етті. Каспий теңізінің мәртебесін анықтауда осы теңіз жағалауында орналасқан мемлекеттердің мүддесі маңызды болғандықтан, Қазақстан да Каспий шекарасын межелеу үрдісіне жеке мемлекет ретінде араласа бастайды.

ХХІ ғасырдың басында әлемдегі тарихи жағдайдың күрделене түсуіне байланысты Каспий теңізінің шекарасын айқындау, Каспий теңізінің түбі мен теңізге құқықтық мәртебе беруде ортақ шешімге келу күн тәртібінде кезек күттірмес мәселеге айналды. Осыған байланысты Каспий теңізі жағасындағы мемлекеттер ортақ мүддені ескере отырып, мәселені өзара келісім негізінде біріге отырып шешу қажеттілігін түсінді. Аталған бағыттағы келіссөздер мен каспийлік елдердің дипломатиялық қызметтерінің табанды іс-әрекеттері арқылы жүрген Каспий теңізінің шекарасын айқындау бағытындағы 1992 жылы басталған шаралар бірден өз шешімін таппай, арада ширек ғасыр өткеннен кейін, 2018 жылы Ақтау қаласындағы тарихи кездесуде ғана Қазақстан Республикасы үшін лайықты, әділ түрде шешіліп, өз мәресіне жетті.

Докторлық диссертациямызда Каспий теңізі мәртебесін айқындауға арналған келіссөздер процесінің жүру барысы, оның ерекшеліктері мен тарихи маңызын пәнаралық тұрғыдан зерттеуге баса мән берілді. Бұның өзі мәселені тарихи түрде жаңаша бағалауға мүмкіндік берді.

**Тақырыптың зерттелу деңгейі.** Қарастырып отырған мәселеміз турасында жазылған тарихи зерттеу еңбектері өте аз. Еліміз үшін Каспий теңізінің аумақтық мәртебесін анықтау үрдісі 1992 жылдан басталып, 2018 жылдың тамыз айында аяқталғандығын ескерсек, осы аралықтағы шекара ауқымын анықтауға арналған 1994 жылғы Мәскеу конференциясы, 1996 жылғы Ашхабадтағы Каспий жағалауы мемлекеттерінің СІМ-гі орынбасарларының кездесуі, Каспий мәртебесін айқындауға арналған арнайы жұмыс топтарының жиындары, 2000 жылдың 9 қазанында Астанада қол қойылған Каспий теңізіндегі әріптестік туралы Қазақстан-Ресей Декларациясы, 2002 жылдың 23-24 сәуірінде Ашхабадта өткізілген Каспий мемлекеттері басшыларының І Саммиті және т.б. осы бағыттағы іс-шараларды тарихи тұрғыдан сараптауға отандық тарихшы ғалымдарымыз қазіргі күнге дейін арнайы көңіл бөлмеген.

Жалпы алғанда, зерттеу тақырыбымыз турасындағы ғылыми еңбектерді өзіндік ерекшеліктері бойынша төрт топқа бөліп қарастырдық:

Оның алғашқысы теңіз мәселесін ғылыми түрде зерттеу басталған уақыт ХVІІІ ғасырдың алғашқы жартысындағы І Петрдың Азияны игеру мақсатында экспедициялар жіберуінен Қазан төңкерісіне дейінгі кезеңді қамтиды. Аталған уақытта алғаш рет Каспий теңізінің қазіргі пішіні көрсетілген теңіз картасы құрастырылып, теңіз аумағы мен ерекшеліктері Еуропаға белгілі бола бастайды.

Аталған кезеңнен бастап Каспий теңізінің түрлі мәселелерін саяхатшылар Ф.И. Саймонов пен оның замандастары В.Н. Татищев, А.Ф. Мюллер және т.б. мемуарлық жазбалары мен зерттеулерінде қамтып өтеді. Төңкеріске дейінгі еңбектерде теңіздің мәртебесі айтылмағанымен, теңіз тарихы мен айналасындағы халықтар, теңіз атауы мен көлемі туралы көптеген тарихи зерттеу жүргізілді және олардың тарихнамалық құндылығы әлі күнге дейін өзектілігін жоғалтпады. Дегенмен де, жоғарыдағы орыс зерттеушілері мен саяхатшыларының тарихи жазбаларында көтерілген мәселелерді қарастыру барысында аталған тарихи кезеңде теңіз тарихы мен оның шекарасы туралы ғылыми ізденістердің талапқа сай жүрмегендігін көреміз.

Еңбектердің келесі тобын кеңестік кезеңдегі теңіздің ерекшеліктері мен маңыздылығына арнайы мән беруді мақсат еткен зерттеулер құрайды. ХХ ғасырдың басынан бастап, әсіресе Кеңес үкіметі орнағаннан кейін халық шаруашылығының көптеген салалаларының өсе түскен қажеттіліктері мен сұраныстарына байланысты Каспий теңізін зерттеудегі жаңа кезең басталды. Осы кезеңде құрылған Баку теңіз обсерваториясы, оның жанынан құрылған Ауа-райы бюросы қызметі, негізінен мұнай іздеу, теңіз деңгейі мен су тепе-теңдігін бақылау мақсатында жүргізілген И.М. Губкин, Д.В. Голубятинников, П.А. Проваславлев және т.б. кеңестік геологтар Каспий теңізін зерттеушілердің тұтас тобын қалыптастыру ісіне шексіз үлесін қосты [2].

Көрсетілген кезеңдегі теңіз тарихы туралы жазылған еңбектердің ішінде белгілі кеңестік мұхиттанушы, Әзірбайжан КСР-і Географиялық қоғамының төрағасы, профессор К.К. Гюльдің 1956 жылы жарық көрген «Каспийское море» еңбегінде теңіз сипаттамасы мен балығы, теңіздің қоршаған ортасы туралы кең мағлұмат беріледі [3].

Көрнекті ғалым В.В. Бартольдтің «Работы по исторической географии» еңбегінің «Бахр ал-хазар» тараушасында автор Каспий теңізін «Хазар теңізі» дей отырып, теңіздің солтүстігіндегі Еділ қаласы мен теңіз тарихындағы маңызды оқиғалар туралы қызықты тарихи мәліметтер жазылды [4].

Теңіз тарихы мен оның ерекшеліктерін сипаттауға көңіл аударған кеңестік ғалымдардың қатарындағы атақты түркітанушы-ғалым Л.Н. Гумилев өз зерттеуінде [5] теңіздің батыс, солтүстік, оңтүстік, шығыс жағалауларындағы ауа райының бір-бірінен ерекшеліктері, орта және жаңа ғасырлардағы тарихи кезеңдер мен аймақта билік еткен мемлекеттерге сипаттама беріп өтеді.

Каспий теңізі мәртебесі мен теңіздің өзекті мәселеріне арналған тағы бір еңбектер тобы Қазақстан Республикасы тәуелсіздік алған кезеңінен бастап арнайы зерттеу нысандарына айнала бастады. Осы тұста ең алдымен Каспий теңізі тақырыбы мен еліміздің интеграциялық бағытта жүргізген саясатын өз зерттеу жұмыстарында қамтып өткен Қазақстандық тарихшылар қатарында Ғ.М. Қарасаев [6], Т.С. Садықов [7], А.Е. Абишев [8], Б. Аяған [9], Н. Сейдін [10], С.Ж. Дүйсен [11], Н.У. Шаяхметов [12, 13], Ә. Мұқтар [14] және т.б. еңбектерін ерекшелеп айту қажет.

Каспий теңізінің құқықтық мәртебесінің кейбір мәселелері қазақстандық ізденушілер Н. Сейдін [15], А.А. Салимгерей [16], А. Нурша [17], Г.К. Тулепбергенова [18] және т.б. диссертацияларында тарих, халықаралық қатынас, құқықтану, саясат тұрғысынан қарастырылып, зерттелінді. Алайда аталған диссертациялық жұмыстардың тақырыптары теңіз мәселесіне тікелей арналмағандықтан, оларды Каспий теңізінің мәртебесі мен тарихына жеткілікті деңгейде үлес қосты деп айта алмаймыз.

Каспий теңізі мәртебесі турасында жазылған ғылыми еңбектердің төртінші тобына жататын шетелдік ғалымдардың зерттеулерін екі топқа бөліп қарастырдық. Оның алғашқысына Ресей, Әзірбайжан, Түрікменстан секілді посткеңестік елдер ғалымдарының ғылыми еңбектері жатады.

Каспий теңізінің халықаралық-құқықтық мәртебесін айқындау тарихының түрлі аспектілері С.Б. Дьяченко [19], Ю.Г. Барсегов [20], А.М. Темирбулатов [21], С.С. Жильцов [22], И.С. Зонн, А.М. Ушков [23], М.Г. Леухова, А.Е. Пьянов [24], Е.С. Анянова [25], С.А. Притчин [26], К.А. Бекяшев [27], А. Качалова [28], В. Батырь [29] және т.б. орыс ғалымдарының еңбектерінде көрсетіліп кетеді.

Әзрбайжан елі ғалымдарының теңіз тақырыбында жүргізген зерттеулері ішінен ғылыми академиялық ортада үлкен қызығушылыққа ие болған еңбектердің авторы ретінде ел президенті И.Г. Алиевтің [30], ғалымдар Р. Мамедов [31], Ф. Шафиев [32], Ш. Абилов [33], А. Гасанов [34] және т.б. зерттеушілердің еңбектерін атауға болады. Осы тұста көптеген әзірбайжандық зерттеуші-ғалымдар өз зерттеулерін ағылшын тілінде баспадан шығарғандығын айта өтуге тиіспіз.

Каспий теңізі құқықтық мәртебесін айқындау мәселелері Ю.Е. Аршинов [35], Ю.А. Зюзин [36], Л.М. Решетникова [37], Н.М. Хурчак [38], Е.С. Анянова [39], С.А. Притчин [40], С.Ч. Тагиева [41], М.А. Голамали [42], Т.А. Джумаев [43], Г.Н. Джамиева [44] және т.б. зерттеушілердің тарих саласы бойынша жазылған диссертациялық зерттеулерінің тақырыбына айналды.

Ал теңіз тарихы мен мәртебесін зерттеу нысанына айналдырған шетелдік зерттеулердің екінші тобына Батыс елдері, Түркия және Иран ғалымдарының зерттеулері жатады. Шетелдік ғалымдар еңбектерінің посткеңестік ғалымдар еңбектерінен айырмашылығы – оларда Каспий теңізінің тарихына, оның мәртебесіне көп көңіл бөлінбейді. Мәселен, 2014 жылы итальян ғалымы Marco Valigiдің бас редакторлығымен жарық көрген «CASPIAN SECURITY ISSUES Conflicts, Cooperation and Energy Supplies» (Каспийдегі қауіпсіздік мәселелері, қақтығыстар ынтымақтастық және қуатпен жабдықтау) [45] монографиялық жинағында теңіздің госаяси орны мен экономикалық шикізат әлеуетінің ауқымы секілді мәселелерді зерттеуге ғана басымдық беріледі.

Түрік зерттеушісі Siyan Altin Pesinde «Hazar`da bin yil» (Каспийдегі мың жыл) еңбегінде «Каспий аймағы ғаламдық және өңірлік державалардың «суық соғыстан» кейінгі көз тіккен географиялық аумағы болып қалуда. Дүниежүзілік соғыстар кезінде Германия мен Англия сияқты мемлекеттердің тікелей нысаны болған Каспий аймағы қырғи-қабақ соғыстан кейін әскери интервенция жасалған жер болмаса да, қуат желілерінің орасан зор көзі ретінде әлем елдерінің қызығушылығын арттыра түсуде» деген көзқарасын білдірді [46].

Тағы бір Түркиялық ғалым Tuncay Babalı да еңбегінің басында саяси фактор негізгі рольді атқаратындығын айта келе, зерттеуінде Баку-Тбилиси-Джейхан мұнай құбыры мен Қашаған кен орнының әлеуетіне, Каспий алабындағы қуат көздерін сыртқа тасымалдау бағыттарына маңыз беретіндігін аңғартты [47].

Түрік елі ғалымдары Каспий теңізі мәселесінің тарихи-саяси және экономикалық аспектілеріне арнап көптеген диссертациялық жұмыстар жазғандығымен ерекшеленеді. Сондай диссертациялық еңбек қорғаған ғалымдардың қатарында M. Kakabayev [48], M. Gökçe [49], R. Isgandarov [50], Çakmaklı Yonca Yalçın [51] бастаған зерттеушілер бар.

Жұмысты жазу барысында қазақстандық, ресейлік және шетелдік интернет кеңістігінен алынған басқа да біршама материалдар пайдаланылды.

Мәселеміздің зерттелу деңгейін қорытындылайтын болсақ, Каспий теңізі мәртебесін айқындауға арналған еңбектердің басым бөлігінде Каспий теңізінің тарихы арнайы қарастырылмағандығы, теңіз тарихы туралы жазылған зерттеулердің барлығында да тек саяси, экономикалық мәселелер қозғалатындығын ескере келе, Каспий теңізі мәртебесін айқындау тарихы туралы арнайы зерттеу жүргізу тарихшылардың міндетіне айналатын уақыт жетті деп санаймыз.

**Зерттеудің нысаны.** Каспий теңізінің мәртебесін айқындаумен байланысты жүргізілген тарихи, геостратегиялық, саяси, экономикалық және басқа да үрдістер кешені.

**Зерттеудің пәні.** Қазақстан Республикасының Каспий теңізінің құқықтық мәртебесін айқындау тарихындағы рөлін ашып көрсету және осы арқылы қазіргі замандағы Қазақстан тарихы пәнін жан-жақты игеруге үлес қосу.

**Зерттеудің мақсаты.** Каспий теңізі мәртебесін айқындаудағы Қазақстан Республикасының тарихи ролі мен маңызын пәнаралық тәсілді негізге ала отырып, зерттеу.

**Зерттеу мақсатынан туындайтын жұмыстың негізгі міндеттері:**

1. Тақырыбымыздың теориялық, әдістемелік және ғылыми аспектілерін пәнаралық байланыс арқылы ашып көрсету.
2. «Каспий теңізі мәртебесі» ұғымының мәнін ашу бағытындағы ғылыми мәліметтерді жинақтап, сараптау және арнайы ғылыми тұжырым жасау.
3. Қазақстанның тәуелсіздік алу қарсаңындағы Каспий шекарасы айналасындағы жағдайға тарихи баға беру.
4. 1991 жылдан кейін басталған Каспий маңы елдері арасындағы теңіз мәртебесін айқындауға бағытталған тарихи үрдістің эволюциясы мен даму үрдісін анықтау.
5. Каспий теңізінің әлемдік және аймақтық деңгейдегі тарихи-стратегиялық және экономикалық маңыздылығын талдау мен қазіргі жаңа тарихи кезеңдегі Қазақстан сыртқы істер саласы қызметінің тарихи қызметін ашып көрсету.
6. Қазақстан Республикасының теңіз мәртебесін айқындауға мүдделі болуының әлеуметтік-экономикалық себептері мен осы бағытта жүргізген іс-шараларының барысын талдау.
7. КСРО ыдыраған тұстан Астрахань саммиті өткізілген 2014 жылға дейінгі кезеңдегі Каспий теңізі тағдыры көтерілген халықаралық жиындар мен басқосулардың барысы мен нәтижелерін ғылыми мәлімет ретінде қарастыру.
8. 2018 жылдың 12 тамызында Каспий теңізі мәртебесін айқындау мақсатында өткізілген Ақтау саммитінің тарихи маңызы мен оның жұмыстары нәтижелерінің Отан тарихы үшін маңыздылығына ерекше мән бере отырып, аталған мәселенің тарихи жасампаздық сипатын паш ету.

**Зерттеудің деректік негізі.** КСРО кезеңіндегі тарихи-саяси құжаттар, Кеңестер Одағы мен Парсы, кейіннен Иран мемлекеті арасында жасалған келісім-шарттар, Қазақстан Республикасының Президент архивіндегі Президент, Үкімет және Сыртқы Істер Министрлігінің мұрағат құжаттары, Ресей Федерациясы мемлекеттік архивіндегі үкіметаралық келісімдер мен ҚР мен РФ мемлекет басшыларының Каспий теңізінің кейбір мәселелеріне байланысты өзара қызметтік хат алмасулары, түрлі баспасөз мәліметтері, Каспий теңізінің мәртебесін айқындауға арналған мемлекетаралық кездесулер мен жиындардың қаулы-қарарлары, ғаламтор материалдары және т.б. құжаттар жинағы диссертациямыздың негізгі деректер көзін құрайды.

Ғылыми жұмысымыздың алғашқы деректер тобы Қазақстан Республикасы Президенттік Архивінің (ҚР ПА) 75-Н қорында шоғырланған (2021 ж. қаңтарындағы мәліметтер бойынша). Аталған қор 6 (алты) тізбеден, 9827-істен тұрады. Қор 1992 жылғы 7 ақпанда ҚР Президентінің басшылығымен жүзеге асырылатын республиканың дипломатиялық қызметін мемлекеттік басқарудың орталық органы ретінде құрылған Сыртқы істер министрлігімен қатар қалыптасты. Каспий теңізі және теңіз мәртебесі аясындағы құжаттар осы қордың 1-тізбесіндегі істерде топтастырылған.

Қор құжаттарын жасақтау барысында Қазақстан Республикасының Сыртқы істер министрлігінің тәуелсіздік алған уақытынан бастап 2003 жылға дейінгі аралықтағы Каспий теңізі және теңіз мәртебесі турасындағы еліміздің халықаралық деңгейде жүргізген жұмыстарының бағыттарын әрбір жыл бойынша жинақтауға үлкен көңіл бөлінген. Қордың ерекшелігі:

1. 1992 жылдың 7 ақпанындағы Қазақстан Республикасы Сыртқы істер министрлігінің құрылған уақытынан бастап еліміздің сыртқы елдермен Каспий теңізі аясында жасалған келісім-шарттары мен саяси-экономикалық үрдістері туралы құжаттардың барлығының хронологиялық реттілікпен, жүйелі түрде жинақталуы.
2. Қорда бір жыл құжаттарының бір іске жинақталуына мән берілгенімен, кейбір жылдары аралық шаралардың (бір саяси келісімнің бір жылдың аяғы және келесі жыл басында, яғни жыл аралықтарында өтуі – *авт.*) әсерінен немесе құжат ауқымының аз болуы себепті екі жыл мәліметтерінің бір іске тігілуі кездеседі. Мысалы, 1992 жылғы Каспий теңізі мен жағалауы мәселелеріне арналған құжат саны аз болғандығына байланысты олар 1993 жылдың құжаттар тобына қосылып берілген [52].
3. КСРО кезеңіндегі Каспий теңізіне байланысты жасалынған келісімдер мен халықаралық келісім-шарттардың [53] арнайы бір іске салынып берілуі.
4. Каспий жағалауы мемлекеттеріндегі ҚР-ның елшілік қызметкерлерінің сол елдердің мемлекеттік баспасөз құралдарындағы теңіз мәртебесіне байланысты жарық көрген саяси мақалаларды орыс тіліне аударып, ҚР СІМ-не жіберіп отыруы.

Мәселемен танысу барысында халықаралық-құқықтық құжаттар мен тарихи деректердің үлкен тобына талдау жұмыстары жүргізілді [54-59].

Ресей Федерациясының Мемлекеттік архивінен (РФ МА) алынған құжаттар диссертациямыздың деректер тобының келесі тобын құрайды. РФ МА-нің «Ресей Федерациясының Тәуелсіз мемлекеттер достастығына қатысушы-мемлекеттермен әріптестігі бойынша (Ресей әріптестік министрлігі)» деп аталатын 10096-қорының 1992-1993 жылдардағы Ресей Федерациясының ТМД мемлекеттерімен экономикалық әріптестік бойынша Мемлекеттік комитетінің тұрақты істері жинақталған 1-ші тізбесі және 1998-1999 жылдардағы Ресей Федерациясының ТМД мемлекеттерімен экономикалық әріптестік бойынша Мемлекеттік комитетінің тұрақты істері жинақталған 2-ші тізбесінің мәліметтері жұмысымыздың деректік қорын біршама байыта түсті.

Диссертациялық зерттеуімізде сонымен қатар, Маңғыстау облыстық мемлекеттік архивіндегі (МОММ) Каспий теңізінің тарихи-географиялық жағдайы туралы материалдар, Астрахань облыстық мемлекеттік мұрағатынан (РФ) көшіріліп әкелінген құжаттар мен орыс зерттеушілерінің жазбалары, Қазақстан Республикасының Ұлттық архиві (Астана қ.), Қазақстан Республикасы Ұлттық кітапханасы (Алматы) мен Қазақстан Республикасы Ұлттық академиялық кітапханасы (ҚР ҰАК) қорларындағы ғылыми мәліметтер пайдаланылды.

Тақырыбымыздың ерекшелігіне байланысты дерек көзінің келесі тобы – мерзімді баспасөздер. Мерзімді баспасөздердің өзін екі топқа бөлуге болады. Оның бірінші тобына – Каспий маңы елдерінде кеңестік дәуір мен қазіргі кезеңде жарық көрген «Астраханьские Известия», «Волга», «Северо-Каспийская Правда», «Научные известия» секілді Каспий теңізінің түрлі мәселелерін тарихи-географиялық тұрғыдан баяндауға мән беретін баспасөз құралдарын, екінші топқа – «Analytic» «Центральная Азия и Кавказ», «Известия» және т.б. Каспий теңізінің саяси-экономикалық жағдайларын өз мәліметтерінде ішінара баяндайтын бұқаралық ақпарат құралдарының түрін енгіздік.

**Зерттеу жұмысының хронологиялық шеңбері:** Диссертациялық еңбегіміздің хронологиялық ауқымы Ресей, Қазақстан, Әзірбайжан, Түрікменстан мен Иран мемлекеттерінің ең алғаш Тегеран қаласында Каспий теңізі мәртебесін талқылаған уақыты 1992 жылдан басталып, Қазақстан үшін өзінің мемлекеттік шекарасының соңғы бөлігі Каспий теңізінің елімізге тиесілі аумағын нақтылауға қол жеткізген кезеңі 2018 жылдың 12 тамызындағы Ақтау саммитіне дейінгі аралықты қамтиды (Қосымша А).

**Зерттеу жұмысының территориялық ауқымы:** Жұмыстың территориялық аясы Каспий теңізі мен теңіз айналасындағы Қазақстан, Ресей, Әзірбайжан, Иран, Түрікменстан мемлекеттерінің аумағын қарастырады.

**Диссертацияның теориялық-методологиялық негізі.** Тарихи талдаусыз бүгінгі экономика, мемлекеттік құрылыс, халықаралық қатынастар, мәдениет, саясат және т.б. жас ұрпақ үшін түсініксіз болуы да ғажап емес. Сол үшін де мемлекетіміздің жүргізіп отырған саясатының ерекшеліктері және осыған байланысты қалыптасқан тарихи ахуалдың барысын әдістемелік жағынан арнайы тәуелсіз мемлекетіміздің мүддесі тұрғысынан қарастыратын зерттеулер қажет. Аталған мәселені осы тұрғыдан қарастыруды мақсат еткен еңбегіміздің жалпы ғылымилық әдіснамасы мәселені тарихилық тұрғыда зерттеу мен логикалық жағынан ұғынықты түрде ашып көрсетуге негізделген.

Диссертацияда тарихилық қағидасы басшылыққа алына отырып, ХХ ғасырдың аяғы мен ХХІ ғасырдың бас кезіндегі Каспий теңізінің тарихи мәртебесін айқындауды мақсат еткен мемлекетаралық келісімдерге, Каспий жағалауы мемлекеттерінің Тегеран, Ашхабад, Баку, Астраханьда өткізген саммиттеріне, олардың бір-бірімен байланыстарына сараптама жасалды.

Ғылыми мәліметтерді сараптау барысында осы бағытта арнайы зерттеулер жүргізген тарихшылар мен түрлі сала ғалымдарының еңбектері жинақталып, оларға сын көзбен қарау арқылы деректік мәліметтер алу жұмысы жүргізілді.

Архив деректерін пайдалануда жүйелік сараптау әдісі қолданылды. Жүйелік сараптау мен іріктеу әдісін пайдалану арқылы маңызды тарихи деректерді алу мақсатында архив құжаттары мен мемуарлық жинақтардың тарихи сипатына ерекше көңіл бөлінді. Аталған әдістің көмегімен мемуарлық жазбалар мен архив құжаттарынан Каспий теңізінің шекаралас аумағы, теңіз карталарының қалыптасу тарихының барысы туралы ақпараттарды алуға қол жеткізілді.

Күнделік ретінде жазылған жазбаларды, архив мәліметтерін сараптау праксиметрлік немесе архивтік тәсілді талап етті. Контент-сараптау техникасы гуманитарлық ғылым саласындағы түрлі «архивтік тәсілдердің» бірі ретінде мәтіндік құжаттардың мазмұнын түсінуге көмегін тигізді.

Зерттеудің мақсатына жету үшін ғылымда кең таралған бақылау, тарихи-салыстырмалық, тарихи талдау, сараптау, қорыту, нақтылы-проблемалық, объективтілік әдістері де қолданылды.

Аталған тақырыпты негізінен халықаралық қатынастар, дипломатия, саясаттану пәндерімен тығыз байланыстыра отырып қарау жоспарлануда.

**Зерттеудің жаңалығы.** Тақырыбымызға байланысты қазіргі отандық тарих ғылымында тікелей немесе жанама түрде ешқандай диссертациялық зерттеу жұмысы жазылмаған. Осыларды ескере отырып, жұмысымыз төмендегідей жаңашылдықтардан тұратындығын көрсеттік:

1. Теңіз мәртебесін айқындау тарихының зерттелінуі мен оның деректік негіздеріне ғылыми талдаулар жасалынды және еңбегімізді жазу барысында қолданылған әдістемеміздің мәні мен мазмұны ашып көрсетілді. Мәселенің мәнін ашып көрсету тұрғысынан архивтік құжаттар мен тарихи жазбаларға алғаш рет сараптамалық жұмыстар жүргізіліп, табылған ғылыми мәліметтерді диссертация барысында кеңінен пайдалану бағыттары нақтыланды.
2. «Каспий теңізі мәртебесі» ұғымы тарихтың түрлі кезеңдерінде теңіз бойында үстемдік құрып отырған елдердің тарихи-саяси, экономикалық, экологиялық нысаны ретіндегі мәнін өзгертіп отырды. Зерттеуімізде аталған ұғым ежелгі және ортағасырлардағы теңіз айналасындағы халықтардың бір-бірімен қарым-қатынасы аясында, жаңа және қазіргі кезеңдегі теңіз шекарасының нақтылануы мемлекеттердің өзіндік мүдделері тұрғысынан қарастырылды.
3. Қазан төңкерісі кезеңінен бастап Қазақстан егемендігін алғанға дейінгі аралықтағы Каспий теңізінің құқықтық жағдайына тарихи талдау жүргізілді.
4. 1992 жылдан басталған Каспий маңы елдерінің теңіз мәртебесіне байланысты ұстанған саяси бағыттары мен кейбір теңіз жағалауы елдерінің сол ұстанған бағыттарының өзгеріске түсуінің себептеріне және ХХ ғ.аяғы-ХХІ ғ.басындағы өңірдегі геосаяси ахуалға баға беріліп, шешілуі күрделі мәселелердің айналасында тұңғыш рет сараптама жасалынды.
5. Еуразия құрлығының ортасында орналасқан маңызды аймақтың қазіргі күрделі тарихи-саяси кезеңдегі экономикалық және тарихи-стратегиялық орнына, ҚР-ның қуат көзі бағытында салиқалы түрде жүргізілген іс-қимылдарына тарихи тұрғыда баға берілді.
6. Каспий теңізінің мұнай-газ саласы, су қоры мен теңіз байлығы, теңіздің жүк тасымалдаудағы транзиттік әлеуеті жан-жақты тарихи мәліметтер мен деректер, отандық және шетелдік ғылыми зерттеулер негізінде барынша ашып көрсетілді.
7. Кеңестер Одағы ыдырап, Каспий теңізі жағасында жаңа тәуелсіз мемлекеттердің құрылуынан кейінгі теңіз тағдыры талқыланған мемлекетаралық деңгейдегі басқосулар мен саммиттердің тарихи маңызы, аталған жиындар барысындағы ҚР-сының мемлекет мүддесін қорғау тұрғысындағы тарихи қадамдары архив деректері, баспасөз құралдары және т.б. мәліметтерді алғаш рет ғылыми айналымға енгізу арқылы дәлелденді.
8. Қазақ жеріндегі Ақтау қаласында өткізіліп, бес каспийлік мемлекет басшыларының бірлескен құжат қабылдап, алдағы жұмыстар ауқымының тұжырым ретінде сол қабылданған конвенцияға енгізілуі ең алғаш отандық тарихтың маңызды сәті ретінде қарастырылды.

**Қорғауға ұсынылатын негізгі тұжырымдар:**

Ғылыми жұмысымызды қорғау үшін келесі негізгі ережелер ұсынылды:

1. Теңіз тарихы, теңіз атауы мен оның тарихи-географиялық және экономикалық ерекшеліктері бойынша архив қорларынан табылған орыс саяхатшылары мен ғалымдарының жазбаларына ғылыми сараптамалар жасалынып, алынған мәліметтер диссертация барысында пайдаланылды. Аталған тақырып халықаралық қатынастар, дипломатия, саясаттану пәндерімен тығыз байланысты болғандықтан, еліміздегі тарих, саясат, экономика, экология салаларындағы маңызды өзгерістерді пәнаралық тұрғыда қарастыру арқылы отан тарихында жаңа ғылыми мәліметтердің енгізілуіне қол жеткізілді.
2. Каспий теңізінің халықаралық-құқықтық мәселесі, соның ішінде, ең алдымен «Каспий теңізі мәртебесі» ұғымының мәні мен түрлі кезеңдегі маңызына алғаш рет тарихи тұрғыда талдаулар жүргізілді.

3. Каспий теңізіндегі мемлекетаралық қарым-қатынастарға арналған алғашқы нормативтік-құқықтық құжаттар Кеңестер Одағы құрылған кезеңнен бастап қалыптаса бастайды. Зерттеуде сол кезеңдегі КСРО және Парсы (кейіннен Иран-авт.) мемлекеттері арасында жасалынған келісім-шарттарға тарихи талдау жасалынды және осы арқылы 1917-1991 жылдар аралығындағы ғылыми еңбектерде Каспий теңізінің «Кеңес-Иран теңізі» ретінде қарастырылғандығы анықталды.

4. КСРО ыдырағаннан кейінгі кезеңдегі Каспий теңізі жағалауын мекендеген посткеңестік елдердің теңізді бөлу тұрғысындағы ұстанымдарының дамуы мен өзгерістерінің тарихына архив деректері негізінде талдау жасалынып, әр мемлекеттің іс-қимылдары бойынша арнайы қорытындылар мен тұжырымдар жасалынды. Осы арқылы Иран мемлекетінің теңізге саяси нысан ретінде басымдық беретіндігі және теңіз жағасындағы елдерге саяси серіктестер ретінде қарайтындығы, Түрікмен елі ұстанымының толық қалыптаспағандығы, ал Ресей, Әзірбайжан мемлекеттерінің Каспийді экономикалық пайда әкелетін нысан ретінде ғана қарастыратындығы айқындалды.

5. Каспий теңізінің стратегиялық және саяси тұрғыдағы маңыздылығы өңірде өзіндік ұлттық мүдделері бар, алайда теңізден тыс орналасқан елдердің көзқарастары тұрғысынан талданып, көрсетілді. Шығыс пен Батыстың арасында энергетикалық және көлік дәлізін құруда, Каспий маңы елдерінің қауіпсіздігін қамтамасыз ету мәселелерінде, аймақтағы бейбітшілікті қалыптастыруда өзіндік орындары бар өңірден тыс елдердің ұстанымдарына талдау жүргізу теңізбен шекараласатын елдермен бірге Қазақстан Республикасы үшін де өте маңызды.

6. Теңіздің шикізат қоры мен географиялық орналасу ерекшеліктері Каспий өңіріндегі инвестициялық ортаны қалыптастыруда, халықтың әлеуметтік ахуалы мен экономикалық жағдайын жақсартуда маңызды орын алатындығына байланысты теңіз шекарасын айқындау қажеттіліктерінің маңызы үлкен. Теңіз әлеуетінің тұтас Қазақ елінің дамуындағы орны ерекше.

7. Кеңестер Одағы ыдыраған уақыттан бастап қазіргі кезге дейінгі Каспийлік мемлекет басшылары мен түрлі деңгейдегі сыртқы саясат саласы өкілдерінің арасындағы келісім-шарттар мен келіссөздер: 2002 жылғы Ашхабад, 2007 жылғы Тегеран, 2010 жылғы Баку, 2014 жылғы Астрахань, 2018 жылғы Ақтау саммиттерінің нәтижелерін зерттеудің диссертациялық жұмыстың мәнін ашудағы орны ерекше. Сол саммиттер мен басқосулар барысындағы ҚР-сы басшылығының тәуелсіз мемлекет өкілдері ретінде өзіндік тұрақты саяси бағытты ұстануы мен мәселені шешу жолындағы ұстанымдарының тарихи тұрғыдағы маңызы өте зор.

8. Каспийдің ерекше мәртебесі турасындағы аталған тарихи шешімді қабылдауда Қазақстанның белсенді ұстанымы үлкен роль атқарды. Қазақстан Республикасының Каспий теңізі мәртебесін айқындау тарихындағы белсенді іс-әрекеттерінің ел тарихында алар орнына ғылыми негізде баға беру өте маңызды. Каспий мәртебесін айқындауда ерекше орын алған «Каспий конституциясы» атауына ие болған Ақтау Конвенциясы құжаты өзінің ерекше тарихи мәнін жоғалтпайды.

**Жұмыстың практикалық құндылығы.** Отанымыздың тарих саласындағы мамандары үшін сыртқы саясат, тарих, шекара тарихын анықтау мәселелері өзекті болып табылатындықтан аталған тақырыпты ғылыми, тарихи әрі мемлекетіміздің сыртқы саясатының тарихы тұрғысынан сараптап, ашып көрсету өз кезегін күтіп тұрған өзекті тақырып. Мәселемізге байланысты осы күнге дейін арнайы тарихи тұрғыдан жазылған зерттеу еңбегі мен диссертациялардың қорғалмағандығын еске алсақ, тақырыптың қолданыстық маңызы одан әрі арта түсетіндігі даусыз.

Сонымен қатар, қазіргі қазақ тілді ғылыми қауым немесе тарихшылар үшін Каспий теңізі шекарасының айқындалу үрдісі сарапталған мәліметтердің орыс немесе басқа тілде жарық көруі, ал қазақ тілінде жарық көргендерінің өзі тек жалпылама хабар беретін ресми құжаттардан тұратындығын ескере отырып, ана тілімізде жазылған осы зерттеуімізді тарихшылар мен білім алушы студенттеріміздің қажеттіліктеріне жауап береді деген үмітпен зерттеп, жазып шықтық. Ізденіс нәтижелерін Қазақстанның тәуелсіздік кезеңіндегі тарихына арналған арнаулы курстар мен семинар сабақтарында пайдалануға болады.

**Зерттеу жұмысының сыннан өтуі.** Халықаралық индекстелетін Scopus және Web of Sciens ғылыми деректер базаларының Q-1 квартиліне енетін журналдан – 1 (бір), Қазақстан Республикасы Білім және ғылым министрлігінің Білім және ғылым саласында cапаны қамтамасыз ету комитеті ұсынатын ғылыми басылымдар тізбесіне енетін журналдардан - 4 (төрт), Халықаралық ғылыми-тәжірибелік конференциялар мен журналдардан – 7 (жеті) (оның ішінде – 1-уі шетелдік конференция, 1-уі шетелдік журнал, 5-уі - халықаралық конференция) ғылыми мақала жарық көрді.

**Диссертациялық жұмыстың құрылымы:** Диссертация анықтамалар, белгілеулер мен қысқартулардан, кіріспеден, үш бөлімнен, қорытындыдан, пайдаланылған әдебиеттер тізімінен және қосымшалардан тұрады.

**1 ЗЕРТТЕУДІҢ ТАРИХНАМАЛЫҚ ЖӘНЕ ТЕОРИЯЛЫҚ-ӘДІСТЕМЕЛІК АСПЕКТІЛЕРІ**

**1.1 Теңіз мәртебесін айқындау мәселесінің тарихнамалық және әдістемелік негіздері**

Каспий теңізі әлемдегі ағынсыз, суы тұзды суқойма әрі көл болып табылады. Ол ежелгі заманнан бастап өзінің ауқымы мен суының тұздылығы тұрғысынан, теңізге тән белгілердің барлығына ие болмағандығына қарамастан теңіз деп аталды. Өзінің Каспий деп аталатын қазіргі атауын теңіз б.з.д. І ғасырда теңізге таяу Кура өзенінің оң жағалауын мекендеген ежелгі тайпа каспилерден (жылқы өсірушілер) алды. Белгілісі, біздің заманымызға дейін-ақ Каспий теңізі Қара теңізбен байланысқан және Узбой өзені арқылы Каспийге Орта Азия сулары құйылып тұрған [60].

Каспий теңізі алабы КСРО-ның еуропалық бөлігінің 40% аумағын, Кавказ өңірінің үлкен бөлігін, Қазақстан, Түрікменстан, Иран мемлекеттерінің аумағын қамтиды. Теңіз аумағы солтүстігінде солтүстік Двина және Печора өзенімен, солтүстік-шығысында Орал тауларының жоталарымен, шығысында Арал теңізімен, оңтүстік-батысында Қара теңіз жазығындағы өзендермен, батысында Дон және Днепр өзендерінің алабымен, солтүстік-батысында Нева өзенімен шектеседі [3, с. 6].

Каспий теңізі меридиал бағытында созылып жатыр және орташа ендікте (орташа ендігі 36°34´-47°13´) орналасқан. Теңіз суы деңгейі мұхит деңгейінен 28 метрге төмен. Каспий теңізінің жағалық желісінің жалпы ұзындығы 7000 шақырымды құраса, оның 6100 шақырымы КСРО (қазіргі потскеңестік елдердің-авт.) аумағында орналасқан. Теңіздің жалпы аумағы – 378 400 шаршы шақырым, суының көлемі 78 100 куб шақырымды құрайды. Теңіздің ұзындығы 1030 шақырым, ені 435 шақырым, орташа тереңдігі 180 метр. 1929 жылы Каспий теңізі деңгейінің түсуі басталған кезде теңіз көлемі 422 000 шақырымға жетіп, ауқымдылығы жағынан қазір өзінен үлкен саналатын Балтық және Қара теңіздер аумағынан асып кетті.

Физикалық-географиялық белгілері, жер бедерінің сипаттамасы және гидрологиялық режимінің ерекшеліктері жағынан Каспий теңізі солтүстік, орталық және оңтүстік бөліктерге бөлінеді. Солтүстік Каспийге Шешен аралының шығыс бөлігінен Түпқараған мүйісіне дейінгі сызықтың солтүстігіне қарайғы жерлер жатады. Орталық және Оңтүстік Каспий аралығындағы шекара Апшерон жарты аралынан Куулы мүйісіне дейінгі желілік сызықпен анықталады.

Солтүстік Каспийдің аумағы 91 942 шаршы шақырымды, суының көлемі 397 куб шақырымды құрайды. Солтүстік Каспийдің үлесіне барлық теңіз аумағының 24,3%-ы, су көлемінің 0,5%-дық үлесі кіреді. Солтүстік Каспийдің ең терең жері 25 м болса, жалпы орташа тереңдігі 4,4 м болып табылады. Солтүстік аумағының үлкен бөлігінің (68%) тереңдігі 5 метрден аспайды. Солтүстік Каспийдің батыс бөлігіндегі 0-5 м аралығындағы тереңдік аумағы шығыс бөлікке қарағанда аз ауқымды құрайды.

Орталық Каспийдің аумағы 137 812 шаршы шақырымды, су көлемі 26 439 куб шақырымды, теңіздің ең терең жері 788 метрді құрайды. Орталық Каспий үлесіне барлық теңіз аумағының 36,4%-ы, су көлемінің 33,9%-ы тиеді. Осы бөліктің орташа тереңдігі 192 м деп көрсетілген.

Оңтүстік Каспийдің жалпы аумағы 148 640 шаршы шақырымға тең немесе барлық теңіздің 39,3% үлесін алып жатыр. Оның суының ауқымы 51 245 куб шақырымды немесе теңіздің жалпы көлемінің 65,6% бөлігін құрайды. Ал ең терең жері 1025 м, орташа тереңдік 345 м деп есептелген [60, с. 8].

Каспий теңізінің бай тарихы өз тамырын миллиондаған жылдардан алады. Тарихта 600-650 миллион жыл бұрын пайда болған және Оңтүстік мұхитты Арал, Қара және Жерорта теңіздерімен біріктіретін тарихқа дейінгі алып су бассейні ежелгі дәуірде Тетис деп аталып, шамамен 50 миллион жыл бұрын кең Торғай бұғазы арқылы Батыс Сібір теңізі және Солтүстік мұхитпен байланысқан деп айтылады. Дәл осы байланыс қазіргі Каспийде итбалық секілді экзотикалық жануарлардың пайда болуына әсер еткен деген жорамал бар [61].

Қазіргі Каспий теңізі туралы деректер ежелгі дүниеден бері көптеген саяхатшылар мен зерттеушілердің жазған еңбектерінде кездескенімен, олардың әрқайсысы теңіздің атауы мен оған құятын су көздері, айналасын мекен еткен халықтар туралы мәліметтерді түрлі тұрғыдан жазып қалдырған. Көтеріліп отырған мәселе осы кезге дейін ішінара қарастырылғанымен, тәуелсіз Қазақстан тарихы ғылымында арнайы зерттеу нысаны ретінде алынбаған тың тақырып. Бұған Каспий теңізінің атауына қатысты деректер мен еңбектердің дерекнамасы және тарихнамасының толық қалыптаспағандығы, тарихи деректерде берілетін мәліметтердің қарама-қайшылығы және т.б. себептерді жатқызуға болады.

Мәселенің тағы бір ерекшелігі - тарихтың әр кезеңдері мен соған сәйкес қалыптасқан дерек көздерінде Каспий теңізі атауының өзгеріп отыруы. Тарихи-географиялық деректерге қарағанда, теңіз атауына қатысты мәліметтер әрқилы (Хвалын, Хорезм, Хазар, Ақ теңіз, Каспи және т.б.). Бұл Каспий теңізінің тарихы мен атауы бойынша һәм оның дала өркениетіндегі орны мен рөлі хақында арнайы кешенді зерттеудің қажет екендігін көрсетеді.

Еуропа мен Азияның түйісер шегінде орналасқан әрі өзіндік ерекшеліктерге ие суқойма болып табылатын Каспий теңізі ерте заманнан-ақ саяхатшылар мен зерттеушілердің, алыс-жақын елдердің қызығушылығын туғызып отырды.

Жалпы, Каспий теңізі туралы мәліметтер ежелгі дүниенің көптеген зерттеушілері мен саяхатшыларының еңбектерінен бастап тарихтың әрбір кезеңінде кездесіп отырды. Алайда ХVІІІ ғасырдың басына дейінгі кезеңде жарық көрген зерттеулердің ешқайсысында теңіз мәселесі арнайы зерттеу нысаны ретінде қарастырылмады. Мәселен, «Каспий» сөзі алғаш көрсетілген антика әлемінің тарихшылары Геродот, Страбон және т.б. еңбектерінде теңіз жағалауын мекендеген каспилер тайпасы туралы ғана айтылып кетеді.

Орта ғасырлық авторлардың қатарында біздің зерттеу мәселемізге А. Никитин [62], Мұхаммед Хайдар Дулати [63], венециялық белгілі саяхатшы-картографтар, ағайынды Франциск және Доминик Пицигани [64], ағылшын саяхатшысы әрі теңізге жүзушісі А. Дженкинсон [65], С.У. Ремезовтер [66] арнайы тоқталмағанымен де, бұл тақырыпты өз еңбектерінің ауқымында қарастырып кеткендігін айтуымыз қажет.

ХV ғасырдағы орыс саяхатшысы А. Никитин теңізге Дербент атауын берсе, осы тұста түрікмендер Каспийді Кеккюз деп атаған. Аталған кезеңде, Орталық Азияда Каспийді «Айдархан теңізі» (Астрахань теңізі) немесе «Құзғын теңіз» («қарға» сөзімен байланысты) деп атау қабылданған. Ал Мұхаммед Хайдар Дулати (ХVІ ғ.) өз еңбегінде Каспийді «Кулзум» теңізі деген атаумен жазады [63, с. 558].

ХVІ ғасырдағы И. Грозныйдың патшалығы кезінде Мәскеу мемлекеті мен оған шекаралас мемлекеттердің «Үлкен сызба» деп аталатын картасы жасалды. Біздің заманымызға осы кітаптың «Үлкен сызба кітабы» деп аталған жазбаша сипаттамасы жетті. Аталған кітапта Каспий мен Арал теңіздері туралы мәліметтер ғана емес, екі теңіздің арасындағы ара қашықтық та нақты көрсетіледі. Атап айтсақ: «Хвалым теңізінен Көк теңізге дейінгі аралық шығысқа қарай тікелей 250 шақырым» деп жазылған.

Кейінірек дайындалған карталарда теңізге «Каспий» атауы қолданылып, «Гиркан» атауы ығыстырыла бастайды. Орта ғасырлық Батыс Еуропа карталарында теңіз негізінен Каспий атауымен танылды.

Каспий атауы І Петр кезеңінде Ресей империясы карталарына толықтай енгізілді. 1715-1720 жылдары І Петрдің бұйрығымен барлық теңіз және оның жағалаулары қағазға сурет түрінде түсіріліп, 1720 жылы тасқа бейнеленген теңіздің алғашқы жеке картасы шығарылды. І Петрдің Париж ғылым академиясына жіберілген осы картасы сол тұстағы француз ғалымдары тарапынан жоғары ғылыми баға алды. Аталған картада теңізге байланысты Каспий атауы нақты көрсетіліп, осы атау кейіннен барлық орыс карталарынан Хвалын теңізі атауын ығыстырып шығарады.

ХVІІІ ғасырдың алғашқы ширегінен бастап Орта Азия мен Қазақстан жері турасында қалам тартқан барлық орыс зерттеушілері Каспий теңізінің түрлі мәселелері төңірегінде жазып өтеді. Мәселен Каспий теңізіндегі сауда, теңізбен байланысатын су жолдары, теңізді қоршаған мүйістер мен кәсіпшіліктер туралы да мағлұматтар ХVІІІ ғасырдың ІІ жартысында Ф.И. Саймоновтың «О торгах за Каспийское море древних средних и новейших времен» еңбегінде зерттелінеді [67].

Ф.И. Саймоновтың замандасы В.Н. Татищевтің «Лексикон российской исторической, географической, политической и гражданской» атты зерттеуінде ежелгі гректер, парсылар, татар және грузин халықтарының теңізге берген түрліше атаулары мен І Петр тұсындағы теңізді игеру бағытындағы жұмыстар қысқаша баяндалады [68].

ХІХ ғасырдың аяғында Қазақ халқы мен мәдениетінің тарихы туралы ғылыми мәліметтер жинақтауда үлкен еңбек сіңірген белгілі орыс зерттеушісі А.Ф. Мюллер Каспий теңізі өз атауын өзінің оңтүстік-батыс жағалауындағы Христостың дүниеге келуінен жүздеген жылдар бұрын өмір сүрген халықтың атауынан алғандығын көрсете келе, «бұл атаудың орыс сөзі еместігін және оның басқа елдерден енгізілгендігін» жазды [69].

Кеңестік кезеңдегі Каспий мәселесі туралы жазылған іргелі жұмыстардың бірі әзірбайжандық ғалымдар З.М. Буниятов пен Н.М. Велихановалардың «Каспийское море в арабских источниках» мақаласы әлі күнге дейін өзінің тарихи құндылығын жоғалтпады [70].

Аталған тұста теңіз туралы мәліметтер көбінесе Кеңестер Одағы мен Иран мемлекеті арасында жасалынған 1921, 1941 жылдардағы саяси-құқықтық құжаттар мен келісімдерде, гидрографтар мен геологиялық экспедициялар барысында жазылып кеткендіктен, оларды зерттеуіміздің тарихнамалық-деректік көздеріне жатқызбадық. Дегенмен де, кеңестік кезеңде Каспий теңізі туралы қызықты мәліметтер қалдырып кеткен ғалымдар қатарында К.К. Гюль, В.В. Бартольд, Л.Н. Гумилев, А.Г. Касымов, П. Бухарицин және т.б. ерекшелеп айтып өткен жөн.

Біздің қарастырып отырған мәселемізге байланысты тәуелсіздік жылдарында қалам тартқан отандық зерттеулердің ішінен Қазақстан Республикасы президенті жанындағы Стратегиялық зерттеулер институты ғалымдарының ұжымдық деңгейде жарыққа шығарған еңбектерінің маңызы зор. Сондай еңбектердің ең алғашқысы 2002 жылы баспадан шығарылған «Политика и интересы мировых держав в Казахстане» монографиясы Қазақстанның геосаяси және экономикалық өміріне ықпал ететін жетекші әлемдік державалардың стратегиялық мүдделерін сараптауға арналған. Зерттеуде Қазақстанмен саяси, экономикалық және мәдени-гуманитарлық салаларда әріптес АҚШ, ЕО, Жапония, Ресей және Қытай секілді әлемдік экономика мен саясаттың бес негізгі орталығы болып табылатын елдердің теңіз айналасындағы жағдайға байланысты ұстанымдары қазақстандық ғалымдар тобы тарапынан сараптап, зерттелінді.

Монографияда сонымен қатар, Каспий аймағының өсіп келе жатқан стратегиялық маңызы, сонымен қатар Қазақстанда әрекет ететін әлемдік трансұлттық корпорациялардың саясаты мен мүдделері, Қазақстанның қазіргі әлемдегі орны жеке-жеке мәселе ретінде қарастырылған [71].

Осы қатарға енетін тағы бір ұжымдық еңбектердің бірі «Центральная Азия и Каспийский регион: риски, вызовы, угрозы» монографиясында Каспий жағалауы елдерінің арасындағы саяси мүдде мен олардың теңіз мәртебесін айқындаудағы ұстанымдарына, теңіз жерлеріне талас пен осы талас жолында әскери әрекеттердің болу ықтималдылығына талдау жасалынады. Сонымен қатар еңбекте АҚШ, Ресей, ЕО, Қытай секілді ірі мемлекеттер үшін Каспий теңізінің қандай роль атқарылатындығын зерттеуге баса көңіл аударылады [72].

2012 жылы Б.К. Сұлтановтың жалпы редакциясымен басып шығарылған «Каспийский регион: актуальные проблемы развития (экспертный взгляд)» деген атаумен жарық көрген тағы бір ұжымдық зерттеуде Каспий аймағының өзекті мәселелері, оның ішінде маңызды бағыт болып табылатын Каспий теңізінің мәртебесін айқындау, жахандық және аумақтық қауіптерге қарсы қауіпсіздікті қамтамасыз ету сұрақтары және т.б. қарастырылған [73].

Атап өтерлік жайт, отандық ғалымдарымыз Каспий теңізі мәртебесі тақырыбына ХХ ғасырдың аяқ жағында қалам тарта бастағанымен олардың қатарында нағыз тарихи тұрғыда жазылған еңбектер жоқтың қасы. Десек те, осы турасындағы тарихи әрі саяси сипатта жазылған еңбектердің ең алғашқысы ретінде У. Касеновтың «Каспийское море: правовой статус, нефть и международная безопасность» зерттеуін атар едік. Аталған зерттеу ауқымды болмағанымен де, ол біз көтеріп отырған тақырыпты ең алғаш қарастырғандығымен маңызды. Еңбекте Каспий теңізінің тарихи-саяси, экономикалық маңызы мен каспийлік және басқа да теңізден тыс мемлекеттердің 1990-1997 жылдар аралығындағы Каспийдегі мүдделеріне, болашақта осы өңірде туындауы мүмкін жанжалдардың шығу себептеріне талдау жасалынған. Жұмыстың ең маңызды тұсы Каспий мұнайын сыртқа шығару бағыттары мен оның Қазақстан үшін маңыздылығына жасалған талдаулар [74] деуге болады.

Ал 2000 жылдан кейін жарық көрген еңбектердің ішінен Каспий теңізі мәртебесінің айқындалуына байланысты жазылған А.А. Салимгерейдің «Правовой статус Каспийского моря (проблемы теории и практики)» [75] зерттеуінде әлемдік теңіздер мен көлдердің бөлінісінің тарихы кеңінен талқыланды. Жалпы аталған зерттеудің диссертациялық жұмысымызды жазуға үлкен ғылыми септігі бар. Жаңа қалыптасып келе жатқан қазақ тарихында Каспий теңізін зерттеуді мақсат еткен еңбектер жоқтың қасы деп санасақ, бұл тұста А.А. Салимгерей секілді мықты құқықтанушы мамандардың зерттеулері отандық тарихқа біршама көмегін тигізетіндігі даусыз.

Каспийдің құқықтық мәртебесін айқындау мен аталған сұраққа байланысты Қазақстанның ұстанымы, халықаралық және экологиялық қауіпсіздік, табиғатты қорғау, жағалық мемлекеттердің экономикалық әріптестігі барысындағы қуат көздерінің ролі және т.б. өзекті мәселелер Қ.К. Тоқаев [76], Т.К. Токаев [77], В.Х. Ғиззатов [78], З.А. Аманжолова [79], С.К. Кушкумбаев [80], Д. Қалиева [81], Б. Сәрсенбаев [82], А. Ізбасаров [83], Б. Сырлыбаева [84], Г. Саркулова [85], М. Лаумулин [86], Н. Ермекбаев [87]және т.б. қазақстандық дипломаттар мен зерттеушілердің еңбектерінде қарастырылды. Осы тұста Каспий мәселесі бойынша өткізілген келіссөздер үрдісіне тікелей қатысқан, жоғарыда есімдері аталған дипломат-мамандар еңбектерінің (мақалалар, сұхбаттар, қызметтік жазбалар, пікір білдіру, сараптамалық бағалау және т.б.) отандық тарих саласы үшін құндылығын ерекше атап өткен жөн.

Ал теңіз мәселесін зерттеген шетелдік ғалымдар бұл тақырыпты мемлекеттік саясат пен мүдде тұрғысынан бірізділікпен, концептуальды түрде қарастырады. Мәселен, орыс зерттеушілері С.С. Жильцов, И.С. Зонн «США в погоне за Каспием» деген атаумен 2003 жылы бірігіп шығарған зерттеуінде ХХ ғасырдың 90-жылдарындағы АҚШ әкімшілігінің Каспий аймағында жүргізген стратегиясының дамуы ашып көрсетіледі. Еңбекте негізінен Каспий аймағының географиялық жағынан тиімді орналасуы, аймақта айтарлықтай шикізат қорының болуы, теңіздің транспорттық байланыс торабында орналасуы АҚШ-тың мемлекеттік және жеке құрылымдарының Каспий аймағына деген қызығушылығын туғызғандығы, Америка Құрама Штаттары әкімшілігінің аймақты (Каспий өңірін-авт.) өздерінің өмірлік маңызды мүдделерінің қатарына қоя отырып, геостратегиялық және геоэкономикалық мүдделерін жүзеге асыра бастағандығы зерттелінген [88].

Орыс ғалымы П. Дарабадидің «Кавказ и Каспий в мировой истории и геополитике ХХІ века» монографиясында қазіргі кезеңдегі Кавказ және Каспий бойының геотарихы мен геосаясатының негізгі мәселелеріне назар аударылған. Оның ішінде ежелгі кезеңнен бастап 2010 жылға дейінгі Каспий аймағындағы халықаралық жағдай мен бәсекелестікке көп көңіл аударылады. Еңбекте қазіргі халықаралық қатынастар жүйесіндегі Кавказ бен Каспий теңізінің орны мен рөлі нақтыланып, осы өңірде ХХІ ғасырдың басында болып жатқан күрделі экономикалық және саяси үрдістердің даму барысы анықталды. Автор қазіргі кездегі негізгі «геосаяси ойыншылар» - Ресей, АҚШ, Еуропалық Одақ, Қытай, Түркия, Иран және т.б. мемлекеттердің Кавказ бен Каспий аймағындағы ұстанымдарын талдайды [89].

Теңіз мәртебесі мен тарихы, теңіз айналасының саяси жағдайы турасында Scopus базасына енгізілген басылымдарда бірқатар ғылыми құнды мақалалардың жарық көргендігі белгілі. Атап айтсақ, «Journal of Eurasian Studies» журналында ғалым Dmitry Shlapentokh «Turkmenistan and military buildup in the caspian region: A small state in the post-unipolar era» (Түрікменстан және Каспий аймағындағы әскери күш: постуниполярлық дәуіріндегі шағын мемлекет) атауымен жарық көрген ғылыми мақаласында Каспий айналасындағы 1990 жылдары тәуелсіздік алған Ресей, Қазақстан, Түрікменстан, Әзірбайжан секілді елдердің әскери-саяси күштерін көбейтудегі іс-әрекеттеріне сараптама жасалынады [90].

Қарастырып отырған мәселеміз турасында соңғы уақыттары (2018) жарық көрген зерттеулердің ішінен шығу тегі ирандық М. Мохаммадрезаның ғылыми мақаласында «2002, 2007, 2010 және 2014 жылдары өткізілген саммиттердің кеңесу сипатында болғандығы және олардың барысында Каспий теңізі мәртебесін айқындау турасында ешқандай шешім қабылданбағандығы» айтыла келе, мақала соңында Қазақстан Республикасын Каспий теңізі жағалауында Ақтау және Құрық порттарында екі әскери база құру мақсатында АҚШ-пен келіссөздер жүргізу арқылы 2014 жылғы Астрахань саммиті келісім-шарттарының тарауларын (Саммит Мәлімдемесінің 6, 10 тарауларын – *авт*.) бұзып отыр деп айыптайды [91].

Джордж Вашингтон Университетінің профессоры Хосейн Аскари мен Колумбия университетінің халықаралық және қоғамдық қатынастар мектебінің қызметкері Роушанак Тагавидің 2006 жылы ағылшын тілінде жарық көрген «Iranʼs financial stake in Caspian oil (Финансовая доля Ирана в Каспийской нефти)» мақаласында Кеңестер Одағы ыдырап, Каспий өңірі саяси картасында Әзірбайжан, Қазақстан, Түрікменстан секілді жаңа жағалық мемлекеттердің пайда болуынан кейін туындаған мәселелер Ирандық көзқарас тұрғысынан бағаланады. Авторлар Иран жерінен өткізілетін құбыр желісі және оның басқа да мемлекеттермен бірге АҚШ үшін де тиімділігін сипаттай келіп, Каспий теңізі алабын бөліске салудың әдістеріне сараптама жасайды [92].

Жалпы қарастырып отырған мәліметтерден Каспий теңізі туралы жазбалар мен зерттеулердің уақыт өткен сайын толығып, жазба деректер мен картографиялық материалдар арқылы нақтылана түскені байқалады.

Каспий теңізін солтүстік пен батыс аймақтарды байланыстыратын су жолдары ретінде қарастырған Мәшhүр Жүсіп Көпейұлының «Қазақ тарихы және географиясы деректері» деген еңбегінде: «Қапқаз таулары Каспий теңізі мен Қара теңіздің арасында болып, Орал таулары сияқты ұзын болмаса да, биіктігі көп артық... ...Каспий (Кеспе) теңізі, Ақ теңіз, Балти теңізі – бір-бірлеріне hәм Балти теңізі мен Қара теңіз бір-бірлеріне қосылады. Каспий теңізінен Балти теңізіне шығатын үш жол бар. Уебашыны, Болутскей, Тысбинскей, Мариянский, Ойшыны, Болтский жолы» деген мәлімет беріледі [93].

Зерттеушілер Б.Е. Көмеков пен З.С. Ильясованың еңбегінде Каспий теңізі ортағасырлық араб және парсы тарихшы-географтарының өз еңбектерінде соқпай кетпейтін маңызды жағрафиялық нысан болғаны туралы ерекше атап көрсетіледі. Аталған еңбектен теңіз туралы мәліметтерді қарастыра келе, оның төңірегін мекендеген халықтардың тарихына қатысты көптеген дәйектерді кездестіруге болады. Каспий теңізі де әртүрлі хронологиялық кезеңдерде теңіз төңірегін мекендеген елдердің, халықтардың, жағалауында орналасқан қалалалардың және оған құйған өзендердің атымен аталған. Бұл тұста зерттеушілер Каспий теңізі жайлы ортағасырлық шығыс жазба деректеріне жан-жақты талдау жасаған [94].

Каспий теңізін игеруге байланысты көптеген зерттеушілік мақсаттағы экспедициялардың жүргізілгендігіне қарамастан, әлі күнге дейін теңіздің жағалаулары, оны мекендеген халықтар, теңізге құятын өзен салалары мен айналасындағы бұғаздар туралы таласты пікірлер мен қайшылықты көзқарастардың көптігі осы тақырыпқа жүйелі түрде көңіл бөлу қажеттілігін көрсетеді.

Зерттеуіміздің әдіснамалық негізі тарих ғылымындағы дәстүрлі зерттеу әдістеріне, оның ішінде мәселені пәнаралық тұрғыдан қарастырып, зерттеуге негізделді.

Пәнаралық тәсіл ХХ ғасырдың термині ретінде жиі қарастырылғанымен де, ол өзінің тарихи бастауын ең алдымен грек философиясынан алды [95]. Джули Томпсон Кляйн бұл тұста «аталған қағиданың түбірі қазіргі заманғы құнды іс-әрекеттер, біртұтас ғылымның идеялары, ортақ білім, білімнің синтезделуі мен интеграциялануы» секілді идеялардан бастау алады деп есептеді [96]. Джайлс Ганның ойынша «грек тарихшылары мен драматургтері өздерінің материалдарын дұрыс түсіну үшін білімнің басқа салаларының (философия немесе медицина) элементтерін пайдаланды» [97] және осы арқылы пәнаралық әдіс пайда болды.

Ауқымды мазмұндағы кез-келген гуманитарлық зерттеу жобасының пәнаралық тұрғыдан қарастырылатындығы турасында тарихта мысалдар көп. Мәселен ХVІІ ғасырдағы Лейбництің жалпыға бірдей әділеттілік жүйесін құру тапсырмасының шешімін табу үшін үшін лингвистика, экономика, этика, құқық философиясы, саясат салалары жұмылдырылған болатын [98].

Жалпы диссертациялық зерттеуіміздің әдістемесі кешенді сипат алды. Тәжірибе мен теорияда теңіз мәртебесін айқындау үрдісіндегі елдердің ұстанымдарын талқылауда пәнаралық тәсіл белсенді қолданылды. Диссертацияда пәнаралық тәсілге тән әдістер - тарих, халықаралық қатынас, тарихи география, экономика салаларының мүддесін қорғайтын зерттеу тәсілдері кеңінен қолданылды. Қойылған міндеттерді орындау жолында сұрақтарды интерпретациялау мен түсінуге көмектесетін сараптау, синтез секілді бірқатар әдістер мен тәсілдерді қолдануға барынша көңіл аударылды.

Сонымен қатар, тақырыбымызды ашу мақсатында жүргізілген ізденіс жұмыстарының нәтижесінде табылған құқықтық құжаттарға тарихи-құқықтық сараптама жасау үшін герменевтикалық әдіске жүгіндік. Бұл бойынша архив және басқа да деректердің мәтіндерін ашып көрсету мақсатында олардың қандай мақсаттар көздейтіндігін және бұл мәселенің алдағы жұмыстардың жүру барысына тигізетін ықпалы туралы түсіндіруге тура келді. Герменевтика әдісі тарихи ескерткіштердің жан-жақты қағидасын зерттеуді басшылыққа алады деп есептей келе, бұл тәсілдің архив істерінің ерекшеліктерін ашып көрсетуде және оны түсінуде көмегі болғандығын айтар едік.

Каспий теңізін зерттеудің тарихнамалық-деректік негізі мен әдістемесі туралы жинақталып, берілген мәліметтер негізінде төмендегідей тұжырымдар мен қорытындылар жасадық:

1. Каспий теңізі антикалық авторлар мен ортағасырлардағы араб, иран, түрік ғалымдарының қызығушылығын туғызғанымен, ХVІІІ ғасырға дейін аталған мәселе бойынша жүйелі зерттеу жұмыстары жүргізілмеді.

2. Мәселеміздің тарихнамалық тұрғыдан зерттелінуі отандық тарих тұрғысынан алып қарағанда әлі де жеткіліксіз деңгейде. Себебі тәуелсіздік алған кезеңнен бері Каспий секілді тарихи, стратегиялық, экономикалық жағынан орасан зор маңызға ие теңізді кешенді түрде зерттеу ел тарихшыларының міндетіне айналатын уақыт жетті.

3. Зерттеуімізді әдістемелік тұрғыдан қарастыру барысында зертеу жұмыстарын жазу барысында қолданылатын көптеген дәстүрлі әдістерден бөлек, пәнаралық, праксиметрлік, контент-сараптау секілді тың әдістерді қолдану жұмысымыздың мазмұнын талдауға оң ықпалын тигізгендігін айту қажет.

**1.2. Зерттеудің дереккөздік негізі**

Қазіргі кезеңде тарихи зерттеулерді жүргізу барысындағы дереккөздерді пайдалану мен қолдану аясы әртүрлі бағыттар бойынша едәуір кеңейді. Оның ішінде шығу тегі, мазмұны мен мен мақсаты түрлі бағыттардағы дереккөздерді қолданысқа енгізуді қарастыратын пәнаралық байланыстардың да маңызы артып келеді.

Жұмысымыздың Маңғыстау облыстық мемлекеттік мұрағатындағы деректері, Н.К. Крупская атындағы Астрахань облыстық ғылыми кітапханасы мәліметтері, Астрахань облысы мемлекеттік архиві қорларынан алынған мемуарлық жазбалар мәселенің алғышарттарын зерттеу мен оны талдап, ашып көрсетуге негізделген тұстарын жазуда үлкен маңызға ие. Осы мақсаттағы тарихи деректердің ішінде 1852 жылы жазылған «Ресей империясының әскери-тарихи шолу» жинағының 5-томындағы «Описание частей северных, западных, восточных берегов Каспийского моря; местоположение Гурьева, Новопетровского укрепления, о Мангышлакском или Тюк-Караганском заливе, связи (сообщении) с Астраханью, навигации, судоходстве, таможенных заставах» тарауы [99], 1892 жылы Астраханьда жарық көрген «Каспий» атауының этимологиялық маңызына ерекше мән берген А.Ф. Мюллердің мемуарлық еңбегі [69, с. 3-61], 1912 жылы Санкт-Петербургтен шыққан «Записки по гидрографии» жинағының 34-ші басылымының «Материалы к историческому обзору карт Каспийского моря» бөлімі [100] және т.б. ғылыми материалдар жинақталған Маңғыстау облыстық мемлекеттік мұрағатының 546 қорының І тізбесі диссертациямыздың мазмұнын байыта түсуге ерекше көмегін тигізді.

Каспий теңізі жағалауында бір-бірін ауыстырып отырған, әртүрлі дінді ұстанған, түрлі тілдегі халықтардың болуы теңіз атауының өзгеріп тұруына әсер етті. Теңіз Каспий жағалауында орналасқан мемлекеттер, князьдықтар, хандықтар мен қалалардың атауларын өзіне «мұраға» алып қалып отырды. Кейде дұрыс айтылмаған немесе бұрынғы атаулардың дұрыс жазылмауынан да көптеген жеке атаулар пайда болғандықтан, тарихи дерек көздерінде қайшылықты мәліметтер кездесіп отырады [11, б. 297]. Сонымен қатар, теңіз ісі Каспий айналасын мекендеген қазақ халқы өмірінде маңызды орын алғандығын айта кетуге тиіспіз. Қазіргі отандық тарих ғылымында Қазақстанның батыс өңірінде тек мал шаруашылығы ғана емес, балықшылықтың да дамығандығына Каспийдің қазақстандық бөлігінде, оның ішінде Маңғыстау түбегінің теңізге жақын орналасқан қорымдарындағы мазарлар мен сағанатамдарда бейнеленген қайықтар мен балық аулауды көрсететін суреттер [101], сонымен қатар Адай руының құрамындағы Балықшы Адай деп аталатын тармағының атауы және тағы да басқа көптеген мәліметтер дәлел болады.

Сонымен қатар, Қазақстанның тәуелсіздік алуына дейінгі кезеңдегі теңіз құқығының алғашқы құқықтық-нормативтік базасы қалыптасқан Кеңес Үкіметі кезеңіндегі теңіздегі жағдайды реттестіруге негізделген КСРО-иран мемлекеттерінің арасында жасалынған келісім-шарттардың тарихи-деректік маңызы зор. Олардың қатарында, Парсы елі мен РКСФР арасында 1921 жылдың 26 ақпанында Мәскеу қаласында қол қойылған келісім-шарт [102], 1931жылдың 27 қазанындағы КСРО елшісі А.М.Петровский мен Парсы елінің сыртқы істер министрі М.А.Форуги қол қойған «Теңізде жүзу, сауда және қоныстану» жөніндегі Конвенция [103], 1935 жылғы КСРО мен Иран арасында жасалынған «Теңізде жүзу, сауда және қоныстану» жөніндегі Конвенция [104], 1940 жылғы Кеңестік Социалистік Республикалар Одағы мен Иран арасындағы сауда және теңізде жүзу туралы Келісімдер [105] біздің диссертациялық зерттеу тақырыбымыздың кеңестік кезеңдегі реттестірілу мәселесі бойынша негізгі ресми құжаттары әрі тарихи құнды деректері қатарына енеді.

Жалпы, тақырыбымыздың тікелей ғылыми деректік базасының бірінші тобын Қазақстан Республикасы Президенттік архивінің 75-Н қоры материалдары құрады. Қорда ҚР-ның тұңғыш Президенті Н.Ә. Назарбаевтың, ҚР СІМ өкілетті тұлғаларының мемлекеттік қайраткерлермен, шетелдік мемлекеттердің дипломатиялық қызметтерінің ресми және ресми емес өкілдерімен әңгіме жазбалары, ҚР СІМ-нің шет мемлекеттер жетекшілеріне жіберген ресми мәлімдемелері, ҚР, ТМД және шетел елшіліктерінің саяси жағдай мен сыртқы саясаттың негізгі бағыттары туралы бір-біріне жіберген ақпараттары, шет елдермен дипломатиялық қарым-қатынас орнату туралы хат алмасулар, келісімдер, шарттар және кездесулердің бағдарламалары, ҚР Президентінің шет елдерге ресми сапарларын дайындауға арналған келіссөздердің тезистері, Қазақстан туралы шетелдік және ТМД елдері БАҚ-рының жазбалары, ҚР елшіліктерінің шетелдік БАҚ-тар бойынша жасаған шолулары, Сыртқы істер министрлігінің Президент Әкімшілігімен, Парламентпен, Үкіметпен, шетелдегі ҚР елшіліктерімен және шет елдер елшіліктері, министрліктері және ведомстволарымен негізгі қызмет салалары бойынша жүргізілген хат алмасулары және т.б. құжаттамалар жинақталды. Аталған құжаттамалық деректерді контент-сараптау тәсілі арқылы пайдалану диссертациямыздың тарихи мазмұны мен маңызын біршама деңгейде арттыруға мүмкіндік берді.

Диссертациялық жұмысымыздың үлкен деректік негізін құрайтын келесі мәліметтер Ресей Федерациясы Мемлекеттік архивінің 10096-қорынан алынды. Аталған қор құжаттарының негізгі бөлігі Каспий теңізі жағалауы мемлекеттерінің арасында жасалынған ынтымақтастық бағытындағы келісімдерді, үкіметаралық келісім-шарттардың хаттамаларын, мемлекет басшыларының теңіз мәселесіне байланысты жазысқан қызметтік хат алмасулары мен түрлі жобаларды құрайды. Қордың негізгі бөлігі Каспий теңізін түрлі мақсаттарда пайдалану және биологиялық қорын сақтауға байланысты үкіметтік тапсырмалардың орындалу барысы туралы құжаттардан тұратындығын баса айту қажет. Оның ішінде 1992 жылғы оқиғаларды қамтитын аталған қордың 1-тізбесі, 96-іcі [106] мен 1994 жылға арналған 182-істерде [107] Каспий теңізі балық қорларын сақтауды көздейтін Каспийлік елдер үкіметтерінің арасындағы келісімдер мен ұсыныстар, осы бағытта жасалған жобалар, Каспий теңізі алабының табиғи қорларын қорғауға алу мен пайдалану барысы туралы құжаттар тігілген.

Сонымен қатар, РФ МА-нің осы 10096-қорының 1-тізбесіндегі 1995 жылғы теңіз мәселесіне арналған «Каспий теңізі биоқорларын сақтау және пайдалану сұрақтары бойынша РФ Үкіметінің тапсырмалары; тапсырмалардың орындалуы бойынша құжаттар» деп аталатын 347-ісінде теңіз жағалауы елдерінің ұстанымдары, теңіз мәртебесін айқындауға арналған РФ мен ҚР үкіметтері арасындағы кездесулер мен мәжілістерге дайындықтар және олардың жүру барысының хаттамалары, екі ел үкіметінің Біріккен мәлімдемелері және т.б. тарихи жағынан маңызды деректер жинақталған [108].

РФ МА-нен алынған 1997-1998 жылдардың іс-құжаттары жинақталған осы 10096-қордың 1-тізбесі, 975-ісінде РФ-сы мен ҚР-сы арасындағы әріптестікке арналған үкіметаралық комиссия қызметіндегі Ресей Үкіметі тапсырмаларының орындалуы туралы құжаттар, оның ішінде біздің зерттеуіміз үшін маңызды болып есептелетін Каспий теңізінің минералдық қорларын игеру және Каспий құбыр желісі консорциумы (одан әрі КҚЖК – *авт.*) құрылыстарын жеделдету мақсатында теңіз мәртебесін анықтаудың қажеттілігіне байланысты ҚР-сы Президенті Н. Назарбаевтың РФ Президенті Б. Ельцинге жазған ұсыныстары мен қызметтік хаттары және т.б. деректік мәліметтер беріледі [109].

Аталған архив қоры теңіз мәртебесін айқындауға байланысты РФ-сы тарапының ҚР-сымен жүргізуге байланысты жоспарлаған және жүзеге асырылған іс-шаралары көрсетілгендігімен де құнды дер едік.

Сонымен қатар, жұмысымызды зерттеу барысында 2018 жылдың 12 тамызында Қазақстан Республикасының Ақтау қаласында өткізілген V Каспий елдері саммитінің нәтижелері берілген «Каспий теңізінің құқықтық мәртебесі туралы Конвенция» құқықтық құжатының [110] біздің зерттеуіміздің деректік базасы ретіндегі ролі зор.

24-баптан тұратын аталған Конвенцияның 1-ші бабында оның мәтінін жасақтау кезінде қолданылған терминдер көрсетілген. Аталған терминдерге «Каспий теңізі», «Бастапқы сызық», «Бастапқы қалыпты сызық», «Бастапқы тік сызықтар», «Ішкі сулар», «Аумақтық сулар», «Балық аулау аймағы», «Ортақ су кеңістігі», «Сектор», «Су биологиялық ресурстары», «Бірлескен су биологиялық ресурстары», «Кәсіпшілік», «Әскери кеме», «Каспий теңізінің экологиялық жүйесі», «Ластану» сөздері жатты.

Ал конвенцияның 2-ші бабы Каспийдегі егемендік құқықтың орнатылуына арналды. Аталған бапта «осы Конвенцияға сәйкес Тараптар Каспий теңізіндегі заңнамалар бойынша егемендікті, егемендік және ерекше құқықтарды жүзеге асырады» деліне келе «тараптардың Каспий теңізін пайдалануына, оның ішінде теңіз суы, түбі, қойнауы, табиғи қорлары және әуе кеңістігін қоса алғандағы құқықтары мен міндеткерліктері анықталып, реттеледі» деген сөздері арқылы теңіздегі негізгі ережелер баса көрсетілді.

Ақтау конвенциясының 3-ші бабына сәйкес, Каспий теңізіндегі жағалық мемлекеттердің іс-қимылдарының принциптері анықталды. Ол бойынша Каспийлік мемлекеттер теңіздегі іс-әрекеттерін халықаралық-құқықтық ұстанымдар негізінде жүргізуге келісті [111].

Конвенцияның келесі 4-бабы Конвенцияға және онымен үйлесетін Тараптардың жекелеген келісімдеріне және олардың ұлттық заңнамасына сәйкес Тараптар Каспий теңізінде кеме қатынасы, кәсіпшілік, су биологиялық ресурстарын пайдалану және қорғау, оның су түбі мен жер қойнауының ресурстарын барлау және әзірлеу мақсатындағы қызметтерді, сондай-ақ өзге де қызмет түрлерін жүзеге асырды.

Конвенцияның 5-ші бабында «Каспий теңізінің алабы ішкі, аумақтық сулар, балық аулау аймақтары және ортақ су кеңістігіне бөлінеді» деп белгіленсе, бұдан кейінгі 6-шы бапта «Тараптардың егемендігі - оның құрлықтағы аумағы мен оған жалғасып жатқан территориялық сулар деп аталатын теңіз белдеуіндегі ішкі суларынан тыс, сол аумақтағы теңіз түбі мен қойнауларына және әуе кеңістігіне тарайды» деген сөздер арқылы Каспийлік мемлекеттердің өз үлестік аумағындағы табиғи байлықтарды пайдалану мүмкіндігі көрсетілді. Сонымен қоса әрбір Тараптың егемендігі оның құрлық аумағы мен ішкі суларының шегінен тыс аумақтық сулар деген атаумен жанасып жатқан теңіз белдеуіне, сол сияқты оның су түбі мен жер қойнауына, сондай-ақ оның үстіндегі әуе кеңістігіне қолданылды (6-бап).

Сонымен бірге, Конвенцияның 7-бабы бойынша теңіздің аумақтық су көлемі 15 мильдік ендіктен аспауы тиіс болды және аумақтық судың сыртқы шекарасын теңіз суының ендігіндегі оған жақын орналасқан шеткі сызықтың нүктелері арқылы айқындау жоспарланып, аумақтық судың сыртқы шекарасы мемлекеттік шекара ретінде белгіленуі тиіс болды. Осы 7-баптың 3-тармағына сай жағалаулары шектес мемлекеттер арасындағы ішкі және аумақтық сулардың аражігін ажырату халықаралық құқық қағидаттары мен нормаларын ескере отырып, олардың арасындағы уағдаластық бойынша жүзеге асырылуға тиіс болды [112, с. 521].

Тараптар 8-бап аясында Каспий теңізінің су түбі мен жер қойнауын секторларға бөлу іргелес және қарсы жатқан мемлекеттердің жер қойнауын пайдалануға, су түбі мен жер қойнауының ресурстарын игеруге байланысты құқыққа сыйымды басқа да шаруашылық-экономикалық қызметке егемендік құқықтарын іске асыру мақсатында, халықаралық құқықтың жалпыға бірдей танылған қағидаттары мен нормалары ескеріле отырып, олардың уағдаластықтары бойынша жүзеге асырылатындығы жөнінде келісті (1-тармақ). Сонымен бірге осы баптың [1-тармағында](http://adilet.zan.kz/kaz/docs/Z1900000222#z16) жағалау мемлекетінің егемендік құқықтарын жүзеге асыруы басқа Тараптардың осы Конвенцияда көзделген құқықтары мен бостандығына қысым жасауға әкеп соқпауы немесе олардың жүзеге асырылуына өзін-өзі ақтамайтын кедергі жасалуына алып келмеуі көрсетілді (4-тармақ) [112, с. 521-522].

Ал 9-бап теңіздегі балық аулау мәселесін реттестіруге арналды. Нақты айтсақ ол бойынша негізінен Тараптар үшін аумақтық суларға іргелес, ені 10 теңіз милі болатын балық аулау аймағы белгіленді және балық аулау аймақтарының аражігін халықаралық құқықтың ережелерін негізге ала отырып мемлекеттер арасындағы өзара келісімдер бойынша жүргізу көзделді (1-тармақ). Аталған бапта, бұдан басқа, тараптардың су биологиялық қорлары кәсіпшіліктері бойынша құқықтары (2-тармақ), балық аулау саласындағы ұлттық квота (3-5 тармақ) мәселелері келісіліп, бекітілді.

10-бап Каспийдің аумақтық суларының сыртқы шегіндегі теңізде жүзу еркіндігіне арналды. Онда Тараптар туы астындағы кемелер Тараптардың аумақтық суларының сыртқы шегіндегі теңізде еркін жүзетіндігі көрсетілді. Ол бойынша теңізде жүзу еркіндігі Тараптардың осы Конвенцияда айқындалған егемендік және айрықша құқықтарына нұқсан келтірмей, Конвенцияның ережелеріне және онымен үйлесімді Тараптардың жекелеген келісімдеріне сәйкес жүзеге асырылуы тиіс болды (1-тармақ). Аталған бап негізінен әрбір Тараптың басқа Тараптардың тулары астындағы, жүк, жолаушылар және жүк тасымалдауды, сүйретіп жүзуді, сондай-ақ құтқару операцияларын жүзеге асыратын кемелерге Каспий теңізіндегі өз порттарына еркін кіруге, оларға жүктерді тиеу мен түсіру, жолаушыларды отырғызу және түсіру үшін пайдалану, кеме алымдары мен басқа да порттық алымдарды төлеуге, кеме қатынасы мен қалыпты коммерциялық операцияларды іске асыруға арналған қызметтерді пайдалануға қатысты жағдайлар келісілді (2-тармақ). Осы баптың [2-тармағында](http://adilet.zan.kz/kaz/docs/Z1900000222#z28) көрсетілген режим Каспий теңізіндегі Тараптар туларының астындағы кемелер үшін ашық порттарға қолданылды (3-тармақ).

Конвенцияда «Тараптар Каспий теңізінен басқа теңіздерге, Әлемдік мұхитқа еркін шығу және олардан еркін қайтып кіру құқығына ие екендігін және осы мақсатта Тараптардың барлық көлік түрлері үшін транзит еркіндігін пайдаланатындығы» (4-тармақ) айтылды [112, с. 522-523].

Конвенциядағы тағы бір көңіл аудартарлық мәселе кемелердің елдер аумақтарынан өту тәртібін қарастыратын 11-бапта жазылған. Ол бойынша Тараптар туларының астындағы кемелер:

a) ішкі суларға кірмей немесе ішкі сулар шегінен тыс рейдте немесе порттық құрылысжай жанында тұрмай, аумақтық суларды кесіп өтуді;

ә) ішкі суларға кіру немесе олардан шығу немесе сондай рейдте не осындай порттық құрылысжай жанында тұру мақсатында аумақтық сулар арқылы өтуді жүзеге асыра алды (1-тармақ).

Конвенцияда әскери корабльдердің, су асты қайықтарының және басқа да су асты көлік құралдарының аумақтық сулардан өту жағдайы мен тәртібі жағалық елдер мен сол суға иелік ететін мемлекет арасындағы келісімдер негізінде, егер ондай келісімдер болмаған жағдайда жағалық мемлекеттердің заңнамасы негізінде реттестірілді. РФ президенті В. Путин өз сөзінде Ақтауда бес мемлекет басшыларының қолы қойылған конвенцияның стратегиялық сипаты туралы: «Конвенция бес мемлекеттің Каспий теңізіндегі жер қойнауы мен басқа да ресурстарды жауапкершілікпен игеруде айрықша және егемендік құқықтарын бекітіп, күн тәртібіндегі барлық мәселелерді мәмілелер мен мүдделерді өзара есепке ала отырып шешуге кепілдік береді»,-деп атап өтті [113].

Ал 12-бап бойынша әрбір Тарап Каспий теңізі алабында өз тулары астындағы кемелерге қатысты құзіреттілікті (1-тармақта) және өзінің секторы шегінде жасанды аралдар, қондырғылар, құрылыстар, өзінің су асты кабельдері мен құбырларына қатысты заңнаманы жүзеге асырды (2-тармақта). Бұған қоса, әрбір Тарап өз егемендігін, жер қойнауын пайдалануға және су түбі мен жер қойнауы ресурстарын игерумен байланысты басқа да заңдық шаруашылық-экономикалық қызметке егемендік құқықтарды, су биологиялық ресурстары кәсіпшілігіне айрықша құқықтарын жүзеге асыру үшін, сондай-ақ оларды сақтап қалу және өзінің балық аулау аймағын басқару мақсаттарында басқа Тараптардың кемелеріне қатысты оның заңдары мен қағидаларының сақталуын қамтамасыз ету үшін қажет болуы мүмкін қарап-тексеруді, инспекциялауды, ізін суытпай қудалауды, ұстап алуды, қамаққа алуды және сот талқылауын қоса алғандағы шараларды қолдана алды (3-тармақта).

13-бапқа сәйкес «Әрбір Тарап өз егемендігін жүзеге асыру үшін өзінің аумақтық суларында, теңізде ғылыми зерттеулерді реттеудің, рұқсат берудің және жүргізудің айрықша құқын иеленді. Тараптар тулары астындағы кемелер басқа Тараптың аумақтық сулары шегінде тек сол елдің жазбаша рұқсатымен және сол ел белгілеген шарттар арқылы ғана теңізде ғылыми зерттеулер жүргізе алды» (1-тармақ). Сонымен қатар, аталған бап негізінен жоғарыда көрсеткендей каспийлік елдердің өз аумақтарында және басқа каспийлік елдердің теңіз аумағында ғылыми-зерттеу жұмыстарын жүргізу тәртібі мен ережелерін нақтылап, белгіледі (13-бап, 1-11 тармақтар).

Конвенциядағы маңызды жаңашылдықтар - тараптардың Каспий теңізінің түбі арқылы су асты кабельдері мен құбыржолдарды төсей алатындығы (1-тармақ) 14-бапта көрсетілген. Аталған бапта Каспий теңізінің теңіз ортасын қорғау жөніндегі негіздемелік конвенция және оған тиісті хаттамалар, каспийлік елдер қатысушылары болып табылатын халықаралық шарттарда бекітілген экологиялық талаптар мен стандарттарға сәйкес келген жағдайда ғана Каспий теңізінің түбі арқылы су асты магистральдық құбыржолдарды төсеу мүмкіндігі көрсетілген (2-тармақ). Ендігі жерде құбыр төсеу жұмыстарын жүргізу үшін барлық бес мемлекеттің келісімі емес, тек құбыр өткізілетін елдердің арасындағы келісімдер жеткілікті болды. Осылайша Түрікменстаннан Әзірбайжанға, одан әрі Түркия арқылы Еуропаға жетуі тиіс Транскаспий құбыр желісінің құрылысы сол құбыр өткізілетін елдер арасындағы келісімге байланысты жүргізілетін болды. Сонымен бірге, су асты кабельдері мен құбыр желілерді төсеуге қажетті жолды айқындау су асты кабелі немесе құбыржолдарды өткізілуі тиіс Тараптардың келісімімен ғана жүзеге асыра асыру мәселесіне маңыз берілді (3-тармақ) [114].

Келесі 15-бап Каспийдің экологиялық мәселелерін реттестіруге арналды. Атап айтсақ, 15-баптың 1-тармағы тараптарды Каспий теңізі мен оның барлық құрамдас бөліктеріндегі экологиялық жүйені сақтауға міндеттесе, аталған баптың бұдан кейінгі тармақтары теңіздің биологиялық қорын қорғау мен теңіз алабының ластануына жол бермеу мәселелерін халықаралық құқық нормаларына сай сақтауды қарастырды.

Конвенцияның 16-бабы «Тараптардың осы Конвенцияның қатысушылары болып табылмайтын мемлекеттердің жеке және заңды тұлғаларымен, сондай-ақ халықаралық ұйымдармен Каспий теңізіндегі ынтымақтастығы осы Конвенцияның ережелеріне сәйкес жүзеге асырылатындығын» қамтыды.

Ал 17-бап бойынша тараптар халықаралық терроризмге қарсы және оны қаржыландыруға, қарудың, есірткі, психотроптық заттар мен олардың заңсыз айналымына, браконьерлікке қарсы іс-қимыл жасау, теңіз арқылы көшіп-қонушыларды заңсыз әкелудің, сондай-ақ Каспий теңізіндегі өзге қылмыстардың алдын алу және жолын кесу мақсаттарында өзара іс-қимыл жұмыстарын үйлестіретін болып шешті. Саммит нәтижелері бойынша тараптар алдағы бірнеше жылда жүргізілетін бес жақты құжаттардың негізгі тізімін анықтады. Мәселен, жағалау мемлекеттері теңіз әкімшіліктерінің тұрақты түрдегі бесжақты өзара іс-қимылын ұйымдастыру үшін мемлекеттердің осы саладағы өзара тиімді ынтымақтастығын орнату мақсатында Каспийдегі теңіз көлігі саласындағы ынтымақтастық туралы бесжақты келісім дайындайтын болды [115].

18-24-баптар Конвенцияның қорытынды ережелері болып есептелді. Мәселен, 18-статьяның 1-тармағына сәйкес осы Конвенцияның ережелері барлық Тараптардың уағдаластығы негізінде ғана өзгертілуі немесе толықтырылуы мүмкін болды. Конвенцияға өзгерістер мен толықтырулар оның ажырамас бөлігі болып табылды және Депозитарий олардың күшіне енуі үшін қажетті мемлекетішілік рәсімдерді Тараптардың орындағаны туралы бесінші жазбаша хабарламаны алған күннен бастап күшіне енетін жеке хаттамалармен ресімдеді (18-бап, 2-тармақ).

19-бап бойынша тараптар Каспий теңізінің құқықтық мәртебесі туралы Конвенцияны және Каспий теңізіндегі әріптестікті тиімді жүзеге асыру мақсатында сыртқы істер министрліктерінің басшылығымен осы елдердің сыртқы істер министрлері орынбасарлары немесе өкілетті өкілдері деңгейінде тұрақты түрде жұмыс жасайтын бесжақты кеңес алмасулар механизмін құру туралы шешім қабылдады. Жаңа пішіндегі алғашқы кеңес алмасулар Конвенцияға қол қойылған күннен бастап алты ай аралығында өткізілуі тиіс болды. Өңір елдері ең алдымен тікелей шеткі сызықтарды анықтау әдістемесіне байланысты келісімдер жобасымен айналысты. Осы құжатқа қол қойғаннан кейін Каспийдің тарихында халықаралық құқыққа сай мойындалған және рәсімделген алғашқы шекара пайда болуы тиіс болатын [115, с. 189].

20-бап каспийлік елдердің құқықтары мен міндеткерліктерін нақтылады.

Конвенцияны түсіндірумен және қолданумен байланысты келіспеушіліктер мен дауларды Тараптар кеңесулер мен келіссөздер арқылы шешетіндігі құжаттың 21-бабында көрсетілді. Аталған баптың 2-тармағы бойынша осы Конвенцияны түсіндіруге немесе қолдануға қатысты Тараптар арасында шешуге келмеген кез-келген дау, Тараптардың таңдауы негізінде халықаралық құқықта көзделген дауларды бейбіт жолмен шешу жолдары арқылы реттестірілуге тиіс болды.

22-бап Конвенцияны ратификациялауға арналды. Онда аталған Конвенцияның ратификациялауға жататындығы, ратификациялық грамоталардың Конвенция Депозитарийі (сақтаушы) міндетін орындайтын Қазақстан Республикасына сақтауға тапсырылатындығы, Конвенция Депозитарийінің бесінші ратификациялау грамотасын алған күннен бастап күшіне енетіндігі көрсетілді. Депозитарийдің (Қазақстан Республикасы-авт.) әрбір ратификациялау грамотасын сақтауға тапсыру және Конвенцияның күшіне ену күні туралы, сонымен бірге оған өзгерістер мен толықтырулардың күшіне ену күні туралы тараптарды хабардар ететіндігі Конвенцияның 23-бабында көрсетілді. Депозитарийдің осы Конвенцияны Біріккен Ұлттар Ұйымы Жарғысының 102-бабына сәйкес тіркейтіндігі осы баптың 2-тармағында белгіленді.

Конвенцияның 24-бабында Конвенцияның сипатына қарай мерзімсіз болып табылатындығы жазылды.

Аталған Конвенция мәтіні зерттеу жұмысымыздың негізгі деректік негіздерінің бірі болып табылатындықтан аталған құжатты толық ашып көрсетуге үлкен мән берілгендігін ескеру қажет.

Зерттеу тақырыбымыздың мәнін толық ашу үшін бұлардан басқа, баспасөз мәліметтері, монографиялық зерттеу жұмыстары және ғаламтор кеңістігіндегі арнайы ресурстық ақпараттар кеңінен пайдаланылды.

Теңіз мәртебесін айқындау тарихы және Қазақстан Республикасының атқарған ролі туралы жазылған диссертациялық зерттеуіміздің деректік негізі бойынша келесідей қорытындылар жасадық:

- Диссертациялық еңбегіміздің деректік негізі еліміздің дипломатиясы мен сыртқы саясатының тарихы турасындағы іргелі тарихи ғылыми жұмыстардың жүруінің бастамашысы әрі оларға тіректік негіздегі мәліметтер қызметін ұсына алады.

**1.3 «Каспий теңізі мәртебесі» ұғымы және оның тарихи мәні**

Каспий өңірі, оның байлығы қай заманда да адам игілігі үшін кәдеге жарап, тіршіліктің сарқылмас бұлағы ретінде қызмет етіп келе жатқандығы белгілі. Әрине, көне дәуірден бері теңіз жағалауын мекендеп, көшіп-қонудың тұрағы болған мекен ешқашан өзінің экономикалық саяси, әлеуметтік, мәдени мәнін жойған емес. Керісінше, оның маңызы күн санап өсіп, халық игілігін білім мен ғылымның дамуына сәйкес еселей түсті. Қазақ қазақ болғалы кәрі Каспийдің қызығын көріп, оны қызғыштай қорғап, ұрпақтан-ұрпаққа мұра етіп келеді.

Каспий теңізі – оған құятын ірілі-ұсақты өзендер, соның ішінде Еділ, Жайық, Жем бойларында отырықшылық пен көшпенділікті қатар үйлестіре пайдаланған ата-бабаларымыз үшін өзінің қаншалықты маңызды болғандығын уақыт дәлелдеді де. Бүгінгі көзқараспен, Каспий өңірінің Қазақстанның дамуындағы алатын орнын сараптар болсақ, біздің аға ұрпақ алдындағы борышымыз айқын көрінеді [14, б. 3]. Осы тұрғыдан алып қарағанда, теңіз тарихын зерттеу мақсатында жүргізілген ғылыми жұмыстар отандық тарихта жаңа беттер ашып қана қоймай, келер жас ұрпақ үшін де өз отанын сүюге, туған жердің тарихын тануға үлес қосатындай пайдасы бар іс болып табылатындығы сөзсіз.

Қазіргі таңда Каспий өңірі ыңғайлы географиялық жағдайымен, көмірсутектері мен бірегей биологиялық қоры, оның ішінде ең алдымен бекіренің әлемдегі жалғыз көзі ретінде әрі көлік жолдарының түйісуімен халықаралық зерттеушілердің назарын өзіне аудартуда.

Каспий теңізі мәртебесінің айқындалу тарихы туралы ғылыми жұмыстар жазу барысында ең алдымен теңіздің тарихи-географиялық сипаттамасы, «Каспий теңізі» ұғымының мәні, мәселені зерттеудің әдістері мен зерттеу мәселелерінің тарихи мәнінің ара-жігін ажыратып алудың маңызы зор.

Аталған тұста қазіргі отандық тарихымызды зерттеушілердің көбісі секілді бір-бірімен байланысты оқиғаларды талдау мен оларды жеке-жеке бір-бірімен байланыстыра отырып қарастыру мақсатында проблемалық әдісті қолдану зерттеп отырған ғылыми жұмысымыздың ауқымындағы мәселелерді түсінуге үлкен септігін тигізгендігін айта кетуіміз қажет.

Осы тұрғыдан қарастырғанда «Каспий теңізі мәртебесі» ұғымының ең алғашқы тарихи сипатқа ие болуын ХVІІІ ғасырдың басындағы І Петрдің парсы жорықтарымен байланыстырар едік. Бұны келесі себептер арқылы көрсетуге тырыстық:

1. ХVІІІ ғасырдың басында Ресей империялық деңгейге жетіп, жан-жағына көз тігіп, отарлар мен жаңа жерлер иеленуге ұмтылды және осы жолдағы қанат жаяр тұсы Орта Азия мен Кавказ өңіріне өз билігін орнатудың кең мүмкіндігі бар екендігін айқын көре білді. Аталған мақсатын жүзеге асыру үшін І Петр сол тұстағы Каспий өңірінде билігін жүргізу ойы бар тағы бір «мығым» мемлекет Парсы елімен келісім-шарт жасасуға асықты. Осы бағытта ХVІІІ-ХІХ ғасырларда екі мемлекет арасында бірқатар келісім-шарттар мен трактаттар жасалғанымен (1723 жылғы Петербург, 1729 жылғы Решт, 1813 жылғы Гюлистан, 1828 жылғы Түрікменшай келісімдері), олардың ешқайсысында да Каспий теңізіне байланысты «көл» немесе «теңіз» статусы көрсетілмеді және теңіздің шекарасы белгіленбей, теңізге «ортақ су» ретінде қарау дәстүрі қалыптасты. Екі ел арасында қабылданған орыс-парсы трактаттары бойынша Ресей империясына Каспий теңізінде «мәңгілікке» әскери флот ұстау құқығы берілсе, Персия теңізде сауда кемелерін ұстауға ғана рұқсат алады [116]. Десек те, жоғарыда айтылып өткен жағдайларға байланысты Ресей империясы Каспий өңіріндегі позициясын бекемдеудегі алғашқы қадамдарын жүзеге асыруға бел шеше кірісті.
2. ХVІІ ғасырда (1607) Азиядағы Үндістан жерін толық отарына айналдырған Ұлыбритания империясы біртіндеп өз назарын Орта Азия мен Кавказ өңіріне сала бастайтындығы уақыт еншісінде болатын. Сонымен қатар, осы тұста әскери-техникалық жағынан қарқынды даму үстіндегі Еуропа мемлекеттері мыңдаған шақырым қашықтықтағы елдерді жаулап, өз отарына айналдырып жатты. І Петрдің елді еуропалық үлгіде дамытуды көздеген түрлі саладағы реформалары нәтижесінде империялық дәрежеге көтерілген Ресей де сыртқы саясатында Еуропа державалары секілді отаршылдық саясатын белсенді сипатта жүзеге асыруға кірісті. Осы жолда Ресейдің алғашқы отарлаушылық шеңгеліне іргелес жатқан, әскери күші жағынан әлі де ортағасырлық деңгейдегі Кавказ елдері мен Орта Азия хандықтары ілігетіндігі анық болды. Ал Кавказ және Орта Азия мемлекеттерінің басым бөлігі Каспий теңізін қоршай орналасқандықтан, отаршылдық аясына Каспий теңізінің де енетіндігі айқын болатын.

Жалпы, ортағасырлық кезеңнің аяқ тұсынан бастап шетелдік саяхатшылар мен ғалымдардың ғылыми-зерттеу мақсатында ұйымдастырған экспедициялары өз жұмыстары барысында теңізге арнайы сипаттамалар бере отырып, жанама түрде болса да теңіз аумағы мен оның сипатын танытуға көмектерін тигізген болатын. Бұл бағыттағы шаралардың бастауы негізінен ХІV ғасырда Каспий теңізінің картасын жасау жұмыстарын жүргізген белгілі саяхатшылар – ағайынды Франциск және Доминик Пициганолардың есімдерімен тікелей байланысты-тұғын. Сонымен қатар, тағы бір ортағасырлық зерттеуші әрі теңіз саяхатшысы Э. Дженкинсон 1558 жылы Каспий теңізінің жағалауымен танысу барысын: «21 тамызда біз ені 6 лиг болатын бухтаның жанындағы қисықтау жағалаудан өтер тұсымызда оңтүстік-шығыс жағымыздан теңізден айқын көрініп тұратын екі аралды көрдік. Ал аталған қисық жағалаудың ар жағында жағалау солтүстік-шығысқа қарай ауысып, теңіз суы үлкен өзен Жемге (Yem) бұрылатындығын білдік» деп жазады. Кейіннен 1459 жылы Маңғышлақ жарты аралының жобалық картасын венециялық монах Fra Mauro да көрсетіп өтеді [117].

Алайда біз зерттеп отырған Каспий теңізінің толық, нақты карталары Ресей императоры І Петр тарапынан ұйымдастырылған А. Бекович-Черкасский (1715), К. Вердер мен Ф. Саймонов (1720) экспедицияларының зерттеу жұмыстарынан кейін ғана пайда болды [118]. Ал мәселенің біз қарастырғалы тұрған тұсына кеңінен тоқталар болсақ, жоғарыда жүргізілген экспедициялардың жұмыстары нәтижесінде теңіз аумағы нақтыланып, алғаш рет теңіз жағалауын мекендейтін халықтарға толық түсініктеме беріледі. ХVІІІ-ХІХ ғасырларда Каспий теңізін зерттеумен П.С. Паллас, Э.И. Эйхвальд, Э.Х. Ленц, К.М. Бэр, Н.И. Ханыков, Н.М. Филиппов, Г.С. Карелин, А.И. Воейков, Н.И. Андрусов, Н.М. Книпович, Ю.И. Шокальский, А.В. Вознесенский, П.А. Православлев, С.А. Ковалевский, Л.С. Берг, А.И. Михалевский, А.А. Каминский, Г.Р. Брегман және т.б. айналысып, теңіз мәртебесінің айқындалуына біршама деңгейде өз үлестерін қоса білді [3, с. 12].

Каспий теңізінің алғашқы атлас картасы мен лоциясын 1731 жылы И.Ф. Саймонов «Еділ мен Ярков сағасынан Астрабад өзені сағасына дейінгі батыс және шығыстағы теңіз жағалауларының тереңдігі мен белгілі таулардың түрлері және топырағы» деген атаумен құрастырды [118, p. 44]. Шығыс жағалаудың түсірілімін 1764-1765 жылдары Токмачев жүргізді. Каспий теңізінің гидрографиясын нақтылау осылайша ХVІІІ ғасыр бойына жалғасты. Басым бөлігі картографиялық-гидрографиялық сипатта болған зерттеулерден бөлек 1769-1773 жылдары Петербург Ғылым академиясының тапсырмасы бойынша Каспий теңізін ғылыми түрде зерттеумен П.С. Паллас шұғылданып, ол Каспий теңізі деңгейі ауытқуының климаттық факторларға тәуелділігінің дұрыс теориясын ұсынды.

Жоғарыда көрсетілген карталардың барлығы ХІХ ғасырдың басында көнерді. Каспий теңізі деңгейінің тұрақты болмауы себепті сол кезеңнің түсірілімдері тектес карталар теңіздің толық көрінісін бере алмады. Сондықтан 1826 жылы штурман А.Е. Колодкиннің 1813-1817 жылдары жүргізген түсірілімдері негізінде Каспий теңізі карталарының жаңа атласы жарық көрді. Атлас 17 картадан тұрды [3, с. 19].

ХVІІ-ХІХ ғасырлар бойына Каспий теңізі орыс зерттеушілері тарапынан белсенді түрде зерттелінді. Мәселен, П.П. Семеновтың редакторлығымен 1885 жылы жарық көрген «Живописная Россия» жинағының «Закаспийский край, Туркестан и Киргизские степи» тақырыбымен танымал Х томындағы «Жайық өзені сағасының оңтүстік-шығысын таяздау әрі жайылыңқырап келген Өлі Қолтық шығанағы, оңтүстік-батысында Бозашы жарты аралы мен Үстірт арасында үлкен Қайдақ шығанағы орналасқан. Аталған шығанақтың сағасында, оның шығыс жағалауында бір кездері итбалық аулайтын орыстарды қырғыздардың (қазақтардың – *авт.*) шабуылынан қорғауға арналған Александровск бекінісі тұрғанымен, кейіннен шығанақтың суының таяздығы мен дұрыс орналаспауына байланысты аталған бекініс Түпқараған жарты аралына ауыстырылды. Бекініс Каспийдің шығыс жағалауындағы орыстардың алғашқы тұрақтанған орны болды. Шығанақтың жағалауында Александровск бекінісі мен Николаевск қонысы орналасқан» [119] делінген жазбада жергілікті жерлердің неғұрлым ертеректегі атаулары сақталынғандығы және орыс бекіністерін салу мақсаттары ашып көрсетілген.

Аталған жазбада «Муравьев бухтасы жанында бір уақыттары Закаспий облысының басты орталығы әрі Хиуаға баратын керуен жолы өтетін Красноводск қаласы орналасқан. Балқан шығанағының оңтүстік-шығыс бұрышына бір кездері Әмудария (ежелгі Узбой) өзені құйды. Бұл өзен арнасының 28 версттік аумағы тұзды суға толған. Балқан шығанағының оңтүстік жағалауын батыстан теңізге қарай бірнеше мүйіс арқылы сұғына еніп жатқан Дарджа ойпатты түбегі құрайды» [119, п. 7] делінген мәліметтерде де Закаспий облысы туралы жақсы жазылған әрі сол заманның сипаттамалары ашып көрсетілген.

1852 жылы жарық көрген «Ресей империясының әскери-тарихи шолу» деп аталатын жинағында Каспий теңізі туралы «Каспий теңізінің солтүстік, батыс және шығыс жағалауының кейбір бөліктері түрлі кезеңдерде Ресейге тиесілі болды. Ал Түпқараған түбегінен Жайық өзені сағасына дейінгі аумақта осы ғасырда, кейбіреулері соңғы онжылдықта ғана Ресей бодандығын қабылдаған қырғыздар (қазақтар – *авт*.) көшіп жүрді. Оларды бақылау үшін теңізде, Түпқараған түбегінде және құрлықта Ново-Петровск бекінісі мен Прорвинск аралдарында үш әскери бекет орнатылды. Жайық өзені сағасынан батысқа қарайғы жағалаудағы Орынбор губерниясының оңтүстік шекарасындағы 165 верст жер Жайық казактарына тиесілі; одан әрі батысқа қарай Кума өзеніне дейін, Кума өзені мен Терек-Ставрополь аралығы, Кума өзенінен Астара-Дербент сағасы мен Шамахин губерниясына дейін теңіз жағалауы Астрахань губерниясының бір бөлігін алып жатыр; Ал Астра немесе Остарадан Астрабадқа дейінгі Гилян, Мазендеран және Астрабад секілді құнарлы облыстарды қамтитын теңіздің оңтүстік жағалаулары Парсы еліне тиесілі» деген мәлімет берілген [99, п. 26].

Ғалымдардың, саяхатшылардың, теңізшілердің осылайша теңізді жан-жақты әрі терең түрде зерттеуге ұмтылыстарының нәтижесінде теңіздің жан-жағында қандай елдердің өмір сүргендігін анықтауға мүмкіндік туды. Мұның өзі кейіннен теңіз мәртебесін анықтаудағы қиын, түйінді мәселелердің шешілуіне септігін тигізді.

Кеңестік билік орнатылғаннан кейін Каспий теңізін оқып, зерттеудегі жаңа кезең басталды. Аталған тұста Кеңестер Одағы мен Парсы, кейіннен Иран мемлекетінің арасында Каспий теңізіне байланысты халықаралық-құқықтық келісімдер жасалынғанымен, жасалынған шарттардың ешқайсысында да «Каспий теңізі мәртебесі» ұғымы мәселесі тікелей де, жанама түрде болсын талқыланбады.

«Каспий теңізі мәртебесі» ұғымына Кеңестер Одағы ыдырағаннан кейін туындаған тарихи-саяси жағдайдың ерекшелігіне байланысты өзгеше қарқынмен мән беріле бастады. Сол тұста өзгеріске түскен геосаяси жағдай Каспий теңізінің қай мемлекеттерге тиесілігі екендігін және жаңа жағдайдағы теңіздің халықаралық-құқықтық мәртебесін айқындау мәселесін күн тәртібіне шығарды. Жаңадан пайда болған егемен мемлекеттер бұрынғы 1921-1940 жылдары жасалынған кеңес-иран шарттарын, әсіресе сол шарттардың ішіндегі Каспийге байланысты тармақтарды мойындамайтындықтарын ашық білдірді. Аталған жаңа мемлекеттер Каспий алабының ескі мәртебесінің өздерінің ұлттық мүдделеріне сай келмейтіндігін, көрсетілген шарттардан туындайтын жайттардың теңіздің өздеріне тиісті бөліктеріндегі заңды құқықтарына залалын тигізетіндігімен түсіндірді. Алайда ресейлік ғалымдар мен дипломатия саласы мамандары каспийлік мемлекет өкілдерінің ұстанымдарына өз қарсылықтарын білдірді. Олар өз пікірлерін 1991 жылдың 21 желтоқсанында Алматыда қабылданған декларация негізінде жаңа мемлекеттердің Кеңестер Одағының шарттарындағы барлық міндеттемелерінің күшін мойындауға келісім бергендіктерімен байланыстырды.

Әзірбайжандық зерттеуші Р.Маммедовтың ойынша бұл ұстаным шындыққа жанаспайды. Ғалым бұның себебін біріншіден аталған құжатқа қол қоюға барлық каспийлік мемлекеттердің қатыспауымен байланыстырса, екіншіден, 1969 жылғы халықаралық шарттар құқығы туралы Вена конвенциясы және 1978 жылғы халықаралық шарттарға қатысты мемлекеттердің құқықтық мирасқорлығы туралы ережелерге сәйкес мемлекеттердің басқа да шарттарға қол қоюы кезінде ешкімге ерекше мән-жайлар туралы ескертпелер жасауға тыйым салынбайтындығын келтіреді. Ғалым, сонымен қатар, үшінші себеп ретінде 1921-1940 жылдардағы шарттардың геосаяси келісімдер болғандығына қарамастан, кеңес заманының өзінде-ақ олардың қолданыстан шығуымен түсіндірді [120].

Каспий маңы мемлекеттерінің барлығы дерлік кеңестік кезеңде Каспийдің халықаралық-құқықтық мәртебесі қалыптаспады, ал егер ол қалыптасты дегеннің өзінде, ол дұрыс емес нұсқада, қателіктер арқылы жүрді деген ортақ пікірді ұстанды. Каспийдің жаңа мәртебесін жасақтауға Каспийлік барлық мемлекеттер бірдей уақытта араласты және олар 1992 жылдан бастап іс жүзінде көптарапты қатынастар мен келіссөздердің іргетасын қалады. Бұл үрдіс бүгінгі күнге дейін жалғасуда. Сонымен қатар, сол кезеңнен, яғни ХХ ғасырдың 90-жылдарынан бастап Каспий мәселелері бойынша екіжақты кездесулер мен келіссөздер үрдісі үздіксіз жүргізілді.

Жалпы алғанда Каспийдің мәртебесі туралы мәселе Кеңестер Одағы тарағаннан кейін тек 1992 жылдың алғашқы жартысына дейін тыныш тұрғанымен, сол 1992 жылдың екінші жартысынан бастап каспийлік елдердің осы таласты сұраққа байланысты ұстанымдары өзгере бастайды. Мәселен, 1992 жылдың басында Иран алғаш болып Каспий мемлекеттерінің конференциясында Каспий теңізінде өңірлік әріптестік орнату туралы келісім-шарт даярлау мен Каспий және оның ресурстарын игеруге байланысты барлық сұрақтарды шешуге қабілетті өңірлік ұйым құру бастамасын көтерді.

1990 жылдардың басында Каспийдің құқықтық мәртебесі мәселесіне заң тұрғысынан көбірек көңіл аударыла бастайды. Өйткені каспийлік жаңадан құрылған мемлекеттер (Ресейден басқа – *авт*.) бұрынғы шарттардың қатысушылары болып табылмады. Бұл факт көп жағдайда олардың Каспийдің құқықтық мәртебесі жөніндегі келіссөздердегі ұстанымдарын айқындады. Ешқандай тарихи міндеттемелері жоқ Каспий маңындағы жаңа елдер –Әзірбайжан, Қазақстан және Түрікменстан өздерінің құқықтық іс-әрекеттерінде еркін болды. Бұдан басқа, өңірде 90-шы жылдардағы жаңа геосаяси жағдайда қалыптасқан теңіз мәртебесі тұрғысындағы бұрынғы шарттардың талаптары Каспий маңындағы жаңа елдердің саяси және экономикалық мүдделеріне жауап бермеді және осы арқылы оларды белсенді іс-қимыл жасауға итермеледі [121].

Осылайша, ХХ ғасырдың 90-шы жылдарының басында Каспийдің жаңа халықаралық-құқықтық мәртебесін айқындау мақсатында Каспий маңы елдерінің көпжақты және екіжақты қатынастары қалыптаса бастады. Сонымен қатар «Каспий «теңіз» бе, әлде «көл» ме?» деген сұраққа жауаптар іздеу қажет болды. Осымен бірге, теңіздің кеңістігін, түбін, биологиялық және минералдық ресурстарын бөлу, сондай-ақ өңір мен Каспий теңізі су алабының қауіпсіздігін қамтамасыз ету мәселелері төңірегінде пікірталастар өрбіді.

Каспий мәртебесінің көл ретіндегі мәртебесі іс жүзінде Каспий маңы мемлекеттерінің қайшылықтарының басты нысаны болып табылатын оның бай көмірсутек ресурстарын бірлесіп игеруге мүмкіндік береді. Сондай-ақ, теңіздің көл ретіндегі мәртебесі Каспийді жағалаудағы мемлекеттердің егемендігі қолданылатын ұлттық секторларға бөлуді қарастырады. Алайда халықаралық құқықта халықаралық көлдерді бөлу мен пайдаланудың әмбебап ережелері қалыптаспағандықтан көл мәртебесі тұсында немесе теңіз нормаларының қолданылмауы кезінде Каспий маңы елдерінде теңіздегі қызметтің әртүрлі аспектілері бойынша қиындықтар туындайтындығы анық. Сондықтан да жаңадан құрылған тәуелсіз мемлекеттерге теңіз ресурстарын пайдалану арқылы өз экономикасын нығайту қажет болғандықтан аталған мемлекеттерге Каспийді теңіз мәртебесінде танудың маңызы зор болды. Біздің тарихи талдауымыз негізінде бұл жолда жүзеге асырылған қадамдардың ең алғашқысы ретінде Ресей мен Қазақстан арасында 1998 жылдың шілде айында жасалған «Жер қойнауын пайдалануға арналған құқықтарды жүзеге асыру мақсатында Каспий теңізі солтүстік бөлігі түбінің ара-жігін ажырату туралы келісімді» айтуға болады. Аталған келісімнің 1-бабында [122] «Кеме қатынасының еркiндiгiн, балық аулаудың келiсiлген нормаларын және қоршаған ортаны қорғауды қамтамасыз етудi қоса алғанда, ортақ пайдалану барысында судың үстiңгi қабатының сақталуымен Каспий теңiзi солтүстiк бөлiгiнiң түбi мен оның кен көздерiнiң ара жiгi Тараптар арасында әдiлеттiлік принципiмен Тараптар уағдаластықтарының негiзiнде жетілдірілген ортаңғы сызық бойынша ажыратылады» деп айтылған. Сонымен қатар, Келісімде (2-бап) «Тараптар өз бөлiктерi шектерiнде бөлу сызығына дейiн Солтүстiк Каспий түбiнiң ресурстары мен кен көздерiн барлау, игеру және басқару мақсаттарында егемендi құқықтарын жүзеге асырады» деп атап өтілген [123].

Ресей Қазақстанмен аталған құжатқа қол қоя отырып, ХІХ-ХХ ғасырдағы Ресейдің мүддесін тұрақты түрде қорғап келген теңіздің бұрынғы мәртебесін қайта қарастыру қажеттігін іс жүзінде мойындады. Қазақстанмен Каспий түбін межелеу туралы келісім жасасу арқылы Ресей Каспий маңы мемлекеттерінің Каспий теңізінде осыған дейін жасаған біржақты әрекеттеріне келісетіндігін білдірді. Бұл келісім-шартты Ресейдің Каспийді бөлуге байланысты жасалған іс-әрекеттерді үнсіз мойындауы ғана емес, басқа каспийлік мемлекеттердің теңіздегі түрлі іс-әрекеттеріне ресми келісім бергендігі ретінде қарастыруға болады.

Осы оқиғадан кейін «Каспий теңізі мәртебесін» айқындау мәселесіндегі жұмыстар бір реттілікпен жүре бастады. Мәселенің мәнін ашу мақсатында Каспийлік мемлекеттер 2002 жылдан бастап мемлекет басшылары деңгейіндегі басқосуларды жүйелі түрде өткізе бастады. Теңіз мәртебесін айқындау бағытындағы өткізілген саммит жұмыстарының нәтижесінде 2018 жылдың тамыз айындағы Ақтау кездесуінде тарихи шешім қабылданып, теңіз мәртебесі нақтыланды. Ақтау кездесуінде қабылданған Декларация бойынша Каспий теңізінің түбі мен жер асты аймақтары жетілдірілген ортаңғы сызық негізінде мемлекеттер арасында бөліске түссе, теңіз беті теңіз кеңістігі, теңіз шекарасы, балық аулау алаңдары және ресурстарды пайдалану сияқты мәселелерге ерекше назар аударыла отырып межеленді. Жағалаудан 15 теңіз миліне дейінгі аймақтар әр елдің өз аумағы ретінде танылды, осы қашықтыққа сол жағалауда орналасқан мемлекеттер үшін балық аулауға арналған 10 теңіз милін қосып, барлығы 25 теңіз милі әр елдің балық аулау аймағы ретінде танылды. Басқа бөліктер жалпы пайдалану үшін ашық бейтарап аймақ ретінде белгіленді [110].

Дегенмен де, «Каспий теңізі мәртебесі» ұғымын айқындау турасында біз үшін теңіз жағалауындағы және теңізден тыс орналасқан елдер өкілдерінің ғылыми көзқарастарының орны бөлек. Аталған мәселенің ара-жігін ажырату үшін осы тақырыпта зерттеу жүргізген елдердің, олардың ішінде ең алдымен Ресей, Әзірбайжан, Түрікменстан, Түркия, АҚШ және де өзіміздің қазақ елі ғалымдары көзқарастарына жүгінуді дұрыс санадық.

Жалпы алғанда, қазіргі кезеңде Каспий өңірі аудандарында (кең мағынада) Каспий теңізінің параметрі бойынша төмендегі бес ел орналасқан: бұл Әзірбайжан, Ресей, Қазақстан, Иран және Түрікменстан. Оларды «Каспий теңізі бассейні» мемлекеттері деп атау қабылданған. Дипломатиялық тәжірибеде де дәл осы термин аймақтық елдерді белгілеу үшін пайдаланылды [124].

Теңіз мәртебесіне байланысты қалыптасқан ұғымдар мен оқиғалардың сабақтастығын, ой-тұжырымдарды талдай келе, олардың барлығында да аталған мәселенің Ирандық зерттеуші Н.Кубадзаде айтқандай «теңіз сұрағын бір мемлекеттер экономикалық аспект тұрғысынан, келесілері қауіпсіздік мәселелері жағынан, үшіншілері экономикалық және қауіпсіздік мәселелерін қоса ала отырып қарастырады» [42, с. 71] деген мағынада зерттелгендігін көреміз. Шындығында да каспийлік елдер өкілдері мен ғалымдары Каспий мәселесін өздерінің экономикалық әлеуеті және аумақтық қауіпсіздігі тұрғысынан қарастырды.

Сонымен қатар, зерттеп отырған мәселеміз бойынша каспийлік елдер мен сол елдерден шыққан ғалымдардың еңбектері қатарында «Каспий теңізі мәртебесі» ұғымының түрлі кезеңдерде қандай мағынада қолданылғандығы турасында жазуды өз зерттеулерінің аясына енгізу тырысқан зерттеулердің жоқ екендігін және болмағандығын көреміз. Алайда бұл тақырыпты өз зерттеулері аясында жанама түрде болса да қамтып өткен ғалымдардың еңбектері мен ғылыми көзқарастарының оңтайлы тұсы туралы айта келе, олардың алғашқы қатарында өзіміздің отандасымыз А. Сәлімгерейдің монографиялық еңбегін мақтанышпен айтуға тиіспіз. Аталған зерттеуде Каспий теңізі мәртебесі турасындағы таластың ерекшелігі ретінде Каспий маңы мемлекеттерінің өзара қарым-қатынасындағы келіссөздер үрдісінде басты рөлді халықаралық құқық емес, ұлттық амбициялар мен түрлі саяси күштердің мүдделері атқарды және тараптардың Каспийдің мәртебесі туралы тұжырымдамасының негізділігі туралы салмақты дәлелдеріне қарамастан, ұлттық мүдделер факторы келіссөздер үрдісінің негізгі құрамдас бөлігі болып табылды деген тұжырым жасалды [75, с. 11]. Ғалым еңбегінде теңіз мәртебесіне тікелей анықтама берілмегенімен, ондағы теңізді тұйық немесе жабық теңіз ретінде қарастыруға арналған шетелдік және отандық ғалымдардың көзқарастарын талдауға арналған тұстар, жер бетіндегі теңіздерге байланысты жасалған түрлі деңгейдегі келіссөздер турасындағы ғылыми тұрғыдағы сараптамалар кейіннен теңіз мәртебесінің ережелерін даярлауға үлкен көмегін тигізді. Автор еңбегінде «Егер Каспий теңізі теңіз емес, көл екендігі анықталса, онда теңіз құқығы оған қолданылмайды. Бұл жағдайда Каспий мәртебесі Каспий маңы мемлекеттерінің арнайы келісімдерімен айқындалатын болады, өйткені халықаралық құқықта шекаралық (халықаралық) көлдердің құқықтық мәртебесін реттейтін әмбебап нормалар жоқ. Көлдердің мәртебесі туралы бірыңғай конвенциялық Келісім жасалмады, өйткені әлемдегі барлық көлдер жағалаудағы мемлекеттер арасында реттелген» [75, с. 49] дей келе, теңіз түбінің табиғи ресурстарын игеру үрдісінде, құбыр желілерін төсеуде, кеме қатынасы мен балық аулаудағы тең құқықтарды жүзеге асыруда тараптардың көзқарастарын сәйкестендіру үшін жүргізілетін екітарапты және көптарапты келіссөздердің ұзаққа созылатындығын атап көрсетті [75, с. 53].Расында да, ғалым айтып өткендей, кейіннен жүргізілген теңіз мәртебесін айқындау үрдісі ұзақ уақыт жүргізіліп барып, өз шешімін тапқандығы белгілі. Сондықтан да аталған жұмысты біздің тараушамыздың мәнін ашуда тарихи жағынан маңызды еңбек деп бағалауға болады.

«Каспий теңізі мәртебесі» ұғымы тақырыбына қалам тартқан ғалымдардың ішінде әзірбайжандық зерттеушілердің орны ерекше. Жалпы Әзірбайжан ғалымдарының басым бөлігі теңіз мәртебесіне нақты тоқталмайды және мәселені тек қана саяси-экономикалық тұрғыдан қарастырғандығымен ерекшеленеді. Дегенмен де, Әзірбайжан елі ғалымдарының қатарындағы тарих ғылымдарының докторы, профессор Р. Маммедовтің тұжырымдарында теңіз мәртебесі тікелей тұрғыда талданады. Ғалым зерттеуінде дипломаттар, тарихшылар, геологтар секілді түрлі ғылым мамандарының теңіз бойынша өз салалары негізінде жасаған түрлі көзқарастарына талдау жұмыстарын жүргізеді. Ғалым еңбегіндегі талдаулардың ішінде біз үшін әсіресе «Каспийдің халықаралық-құқықтық мәртебесін нақтылауда халықаралық құқықтың ережелері мен нормаларына сүйенуге болмайды. Біз ең алдымен Каспийдің теңізге немесе көлге жататындығын анықтап алуымыз қажет» деп есептеген орыс ғалымы Ю.Е. Федоровтың, «Каспий теңізі кейде көл ретінде қарастырылғанымен, бұл анықтама нақты емес, өйткені ол өзінің көлеміне, табиғатына және тарихи қалыптасу үрдісіне негізделген теңіз. Өздеріңіз білетіндей, «ол теңіз бе, әлде көл бе?» турасындағы көзқарас таза ғылыми болып есептелмейді, өйткені Каспий алабы, сондай-ақ оған іргелес жатқан аумақ ірі державалар мен жағалық мемлекеттердің экономикалық және геосаяси мүдделері тоғысқан әлемдегі ең бай мұнай-газ қоймаларының бірі болып табылады. Каспийдің мәртебесі туралы мәселе қалай шешілетініне байланысты, жағалаудағы мемлекеттер ресурстарды пайдалану және оларды тасымалдау, экология, навигация саласындағы саясатты анықтайды, бұл сайып келгенде мемлекетаралық қақтығыстардың шиеленісуіне немесе керісінше, олардың арасында тығыз ынтымақтастықтың орнауына әкеледі» [120, p. 139-140], – деп жазылған «Кеңес энциклопедиясынан» келтірілген мысалдар еңбектің құндылығын арттыра түскен.

Шетелдік ғалымдардың ішінде біздің зерттеуіміз үшін «теңіз жағалауындағы мемлекеттердің арасындағы жаhандық және өңірлік әріптестікке байланысты келісімдердің болмауы экономикалық дамуды қысымға ұшырататын заңсыздықтарға» [125] себеп болады деп есептейтін француз ғалымы Р. Миздің, «Каспий теңізін әрқашанда кондоминиуммен теңестіреді. Каспий теңізі аумағының географиялық біртұтастығы оны бөлуге мүмкіндік бермегендіктен де ол ортақ меншікте тұр. Бұған «Каспий теңізін заңды түрде кондоминиум ретінде айқындайтын Иран мен бұрынғы КСРО арасында жасалған екі келісім» дәлел болады» [126] деп жазған Иран зерттеушісі М.Р. Дебиридің көзқарастары да қызықты болып табылады.

Жоғарыда жазғандарымызды есепке ала отырып, төмендегідей тұжырымдар жасадық:

1. «Каспий теңізі мәртебесі» түсінігі әр дәуірде әртүрлі болды. Мәселен ХVІІІ ғасырда аталған түсінік теңіз аумағын нақтылаумен бірге ол жерлерді қандай халықтар мекендеген деген сұраққа жауап берумен шектелсе, қазіргі уақытта аталған ұғымды сол теңіз аумақтары бөліктерінің қай елге тиесілі екендігін нақтылаумен және қазіргі теңіз шекараларын әділетті түрде бөлісу мәселелерімен байланыстырыла қарастырылатындығы байқалады.
2. Жоғарыдағы жайттардан, ғалымдардың Каспий теңізінің мәртебесімен байланысты туындаған сұрақтарға бір тоқтамға келетіндей жауап бермегендігін көреміз. Көбінесе дәл осы ғалымдар мен дипломаттар Каспийдің жаңа мәртебесін белгілейтін критерийлер мен факторларға қатысты көптеген мәселелерді шатастырып алады. Айтып өткеніміздей, мемлекеттер мен сол мемлекеттердің сыртқы саяси құрылымдарының басшыларының жүргізген келіссөздері де жағалық мемлекеттердің көзқарастарының құқықтық жағынан бірдей еместігін көрсетті. Мәселен, Ресей, Иран мәселені саяси тұрғыдан қарастырса, Қазақстан мен Әзірбайжан экономикалық жағынан, Түрікменстан өзінің айқын көзқарастарының болмауымен танылды.
3. Көріп отырғанымыздай теңіз мәртебесіне байланысты нақты тұжырымдардың болмауы, бұрынғы кеңес-ирандық келісімдерге негізделген теңіз айналасындағы жағдайды өзгерту немесе жетілдіру қажеттілігін көрсетті. Бүгінгі күні Каспийдің бес мемлекетінің әрқайсысы Каспийді ұлттық мүдделеріне сай бөліп алуды көздейтін сызбалары негізіндегі бағыттарын қалыптастырып үлгерді және өздерінің осы жолдағы тұжырымдамаларын қорғау үшін жеткілікті деңгейдегі дәлелдерін де жинақтады.

**1.4 Каспий теңізі мәселесінің қалыптасуының тарихи алғышарттары**

Каспий теңізі бойынша тарихи мәселелердің қалыптасуы 1556 жылы Астрахань хандығы құлап, орыстар Қазан мен Каспий теңізінен балық аулау құқығын алған кезден басталды. Одан кейінгі кезеңде, 1569 жылы алғашқы орыс-түрік соғысында теңіздің солтүстік бөлігі Ресейге өткен болатын.

Жалпы, ХVІІ ғасырда орыс адамдарының Еділ мен Жайық аралығы және одан оңтүстік-шығысқа қарайғы жерлер туралы нақты түсініктері болды. 1627 жылғы Мәскеу мемлекетінің картасында Самара, Жайық, Изле (Елек), Ворь (Ор) өзендері көрсетілді. Аталған картаны суреттейтін «Үлкен сызба кітабында»: «Река Яик вытекла поровень с Оралтовою горою (Южный Урал) против верховья Тобола реки. Потекла река Яик в Хвалинское море, а протоку реки Яика доморя 1050 верст... Река Юрюк Самар (Сакмара)... пала в Яик против Аралтовы горы с правой стороны... а выше Изле (Илек) реки, конец Оралтовы горы, пала в Яик... река Вор (Орь) из горы Урук (Мугоджоры)» деп Хвалын теңізі туралы тарихи-географиялық мәліметтерді келтіреді [127].

ХVІІІ ғасырдың І жартысынан бастап (Ұлы Петрдің 1722-1723 жылдардағы парсы жорықтарынан кейін) Каспий теңізінде Ресей империясы мен Парсы елі секілді екі «қожайын» мемлекет пайда болды. Олардың арасында бірқатар трактаттар жасалғанымен (1723 жылғы Петербург, 1729 жылғы Решт, 1813 жылғы Гюлистан, 1828 жылғы Түрікменшай келісімдері) олардың ешқайсысында да Каспий теңізіне байланысты «көл» немесе «теңіз» статусы көрсетілмеді және теңіздің шекарасы белгіленбеді. Сонымен қатар, теңізге «ортақ су» ретінде қарау қалыптасты. Осы орыс-парсы трактаттары бойынша Ресей империясына Каспий теңізінде «мәңгілікке» әскери флот ұстау құқығы берілсе, парсы елі теңізде сауда кемелерін ұстауға ғана келісім алады [128].

Ал тарихи-саяси тұрғыдан қарастырсақ, Каспий теңізіндегі үстемдік ХVІІІ ғасырдың аяғында Иран мен Ресейдің арасындағы ауқымды соғыстар арқылы шешілді. Екі ел арасындағы Кавказ (Закавказье) үшін күрес орыс әскерлерінің Гянджиді басып алуымен басталған бірінші орыс-парсы соғыстарына (1804-1813) алып келді. 1812 жылы орыс әскерлері Асландуз түбінде Персияның тақ мұрагері шахзада Аббас-Мирзаның әскерін талқандап, 1813 жылдың қаңтарында Ленкораньды алады. Осыдан кейін басталған келіссөздер 1813 жылдың 24 қазанында (5 қараша) қазіргі Әзірбайжан жеріндегі Гүлстан бейбіт бітіміне қол қоюмен аяқталады.

Гүлстан келісімі бойынша Иран Дағыстан, Шурагель провинциясы мен Грузия, Имеретия, Мингрелия және Абхазиядан бас тартты және Қарабах, Шекин, Ширван, Дербент, Кубин, Баку, Талыш хандықтарының Ресей құрамына енетіндігін мойындайды. Бұл құжат Каспий теңізі алабы елдерінің бір-бірімен қарым-қатынасын реттейтін алғашқы халықаралық заңдық құжат болып есептелді. Осы шартқа сәйкес Иран Каспий теңізіне байланысты кейбір басымдықтарын жоғалтса, Ресейге теңізде әскери флот ұстауға шексіз құқық берілді [129].

Каспий теңізіндегі кеме қатынасын реттеу жоғарыдағы шарттың 5-бабына сәйкес төмендегідей ретте қарастырылды: «Каспий теңізінде сауда жүргізу мақсатында жүрген орыс кемелеріне Иран жағалаулары мен порттарына дейін жүрулеріне рұқсат етіледі. Егер апат немесе кеменің аударылуы болған жағдайда Иран достық көмегін береді. Сауда жүргізу мақсатындағы Иран кемелеріне де орыс жағалауларына бару мандаты беріледі. Иран кемесі де аударылған немесе апатқа ұшыраған жағдайда жоғарыдағыдай үлгіде Ресей тарапынан көмек етіледі». Ресей әскери кемелеріне байланысты «оларға достық белгісі ретінде осыған дейін жасағандарындай, туларын жоғары көтерген қалпында жүрулеріне рұқсат беріледі» деп көрсетілді. Қалыптасқан тәжірибеге сай, Ресейден басқа ешқандай үкіметтің Каспийде әскери кеме ұстау құқығы болмады. Осылайша, Каспий теңізіндегі билік толығымен Ресейдің қолына көшеді. Алайда Кавказдағы бұрынғы жерлерінен тектен-тек айрылғысы келмеген Иран шахы әскері 1826 жылдың шілдесінде орыс армиясына кенеттен шабуыл жасап, екінші орыс-парсы соғысын бастады. Осы жылдың қыркүйегінде орыс әскері ирандықтарды стратегиялық жағынан маңызды бірнеше жеңіліске ұшыратып, қарсыластарын Аракс өзенінің оңтүстігіне шегіндірді. 1827 жылдың қазанында орыс әскерлері Ереванды, одан кейін Тебриз, Хой, Маранд және басқа да бірқатар қалаларды алды. Осылайша толықтай жеңіліске ұшырау қаупі төнген Иран Ресейден бітім сұрауға мәжбүр болды. Екінші орыс-парсы соғыстарының нәтижесі көрсетілген бейбіт бітімге қазіргі Иран жеріндегі Тебризге жақын орналасқан Түрікменшай ауылының маңында 1828 жылдың 10 (22) ақпанында қол қойылды.

Аталған келісім жасалған шарттың қосымша трактаты бойынша орыс және иран көпестеріне Иранда да, Ресейде де еркін сауда жасау құқы берілді. Сонымен бірге, Ирандағы ресейлік азаматтар Ресей заңымен жүреді деп келісіліп, Ресейге Иран жерінде консульдық заңнаманы өз беттерімен жүргізуге рұқсат берілді және Иранда капитуляциялық режим орнатылады [129, с. 123-124].

1828 жылғы Түрікменшай бейбіт келісімі 1813 жылғы Гүлстан келісімінде бекітілген Каспийде Иранның әскери-теңіз флотын ұстау құқын иеленбейтіндігін, Ресейдің Каспий теңізінде әскери флот ұстау мен орыс сауда кемелерінің еркін жүзу секілді басым құқығын тағы да бекіте түсті. Атап айтсақ, 1813 жылғы келісімнің 5 бабын қайталайтын Түрікменшай келісімінің 5 бабында: «орыс сауда кемелері Каспий теңізі мен оның жағалаулары бойында бұрынғыша еркін жүзе алады. Олар жағалауларға зәкір тастап тоқтауға құқылы және кеме аударылып немесе суға кетердей қауіп төнсе Иран көмектесуге міндетті. Иран кемелеріне де алдыңғы кездегі өкілдігі секілді Каспий теңізінде жүзуге және орыс жағалауларына келуге болады. Кеме аударылып немесе суға кеткен жағдайда олар да Ресейден көмек, жәрдем ала алады. Ал әскери кемелерге Каспийде тек орыс әскери туы астында ғана жүзуге рұқсат беріледі. Каспий теңізінде орыс үкіметінен басқа ешқандай үкіметке әскери кемелер ұстауға рұқсат етілмейді», – деп көрсетілген.

Осылайша, жоғарыдағы келісімдерге сәйкес Ресей империясына Каспий теңізінде «мәңгілікке» әскери флот ұстау құқығы беріліп, екі тарап та ресейлік заңнамаға бағынатындығын мойындады.

Каспийдегі құқықтық жағдай 1917 жылғы төңкерістен кейін түбегейлі өзгерді. Билікке келген большевиктер Ресейдегі саяси үрдістердің жүру барысына көрші мемлекеттердің араласпауын қамтамасыз ету мақсатында бірқатар дипломатиялық шараларды жүзеге асырады. Жас кеңес мемлекеті көршілес – Қытай, Түркия, Финляндия, Иран секілді көрші мемлекеттермен мазмұны жағынан достыққа бағытталған бірқатар типтік құжаттамалар жасасты. Бұл құжаттар соғыс салығынан бас тарту, кейбір жеке жер аумақтарында шекараны бөлу сызығын шамалы ғана өзгерістерге ұшырата отырып, бұрынғы мемлекеттік шекараны сақтауға бағытталды.

Біз қарастырып отырған кезеңдегі Каспийдің территориялық егемендігіне байланысты жасалынған тарихи құжаттар қатарына Одақтық шарт сипатында жасалған 1723 жылғы Иран-Ресей шарты және 1962 жылы ирандық сыртқы істер министрі Аббас Арама мен Тегерандағы КСРО елшісі Николай Пегов қол қойған Иран-Кеңес меморандумдары енеді. Алғашқы құжатта Иран Ресейге теңіз ұзындығы бойынша жеңілдіктер жасайды. 1725, 1732, 1813, 1828, 1881, 1893, 1921, 1954 және 1957 жылғы шарттарға сәйкес Каспийде тек екі елдің шығыс шекараларынан басталып, батыстан аяқталатын нүктелері бойынша иран-ресейлік, кейіннен иран-кеңестік құрлықтық шекаралар орнатылды. 1962 жылғы Арама-Пегов Меморандумына дейінгі келісімдердің ешқайсысында Иранға теңіздің қандай да бір бөлігін беру қарастырылмады [53, п. 92].

1723 жылғы одақтастық Шартта Ресейдің Каспий бойынша Иранға жеңілдіктер бергендігі турасында тарихшылардың үн қатпауы және Арама-Пегов меморандумының құпиялылығы Кеңес Одағы ыдырағанға дейін Каспий теңізінде Иран-Ресей шекарасын айқын белгілеудің болмағандығынан хабар береді. Нәтижесінде, мұндай тәсіл Ресей мен Иранға белгілі бір құқықтық бостандықты қамтамасыз етті, бұл оларға Каспийдің Иран-Кеңес теңізі болғанын, сондықтан теңіз жағалауындағы бес мемлекеттің, атап айтқанда, Иран, Әзірбайжан, Ресей, Қазақстан және Түрікменстанның теңіз қорларын тең және әділ жағдайларда пайдалануы тиіс екенін мәлімдеуге мүмкіндік берді.

Иран мен Ресей өз көзқарастарын бекемдеу үшін үш тарихи құжатты: 1921 жылғы достық туралы иран-кеңестік шартты, 1941 жылғы сауда және кемемен жүзу туралы Конвенцияны және 1940 жылдың 25 наурызындағы дипломатиялық нота алмасуды ұсынды. Иран көрсетілген құжаттардың барлығында Каспий теңізінде иран-кеңестік кондоминиум болды немесе теңізді бірлесіп басқару көрсетілді деп мәлімдегенімен, бұл көзқарасын кондоминиумның болғандығына дәлел бола алатын нақты құжаттармен дәлелдей алмады [53, п. 93].

1917 жылғы төңкерістен кейін кеңестік Ресей парсы елімен жасасқан бұрынғы келісім-шарттарының күшін біржақты түрде жояды. 1921 жылы 26 ақпанда РКСФР үкіметі парсы шахы мен бұрынғы патша үкіметінің арасында жасасқан барлық келісімдердің күшін жою туралы келісім-шарт жасасты және Парсы елінің Каспийде еркін жүзу құқы мойындалады. Басқаша айтқанда, Тегеран Каспий теңізінде әскери-теңіз флотын ұстау құқына ие болады. Ресей мен Иран белгілеген еркін кеме жүзу тек осы екі мемлекетке ғана арналды және ол бойынша теңізде әскери кемемен жүзу де қарастырылды. 1921 жылғы келісімде бұрынғы трактаттардың барлығы күшін жояды деп есептелгенімен, ол бойынша 1828 жылғы Ресей мен Парсы елі арасында жасалынған ерекше сауда актісі жойылған жоқ. Аталған келісім арқылы КСРО мен Иран Каспий теңізінің құқықтық жағдайын қарастыруға тырысты. Осы кезеңде екі ел арасында телеграф және почталық конвенциялар, сауда келісімі, Каспийдің ирандық жағалауындағы балық кешендерін бірігіп өңдеу туралы келісімдер жасалып, 1926 жылдың 20 ақпанында шекаралық суларды бірігіп пайдалану туралы шартқа қол қойылады [130].

1921 жылғы 26 ақпанда Мәскеу қаласында Ресей Кеңестік Федерациялық Социалистік Республикасы (одан әрі РКФСР – *авт.*) атынан Г.В. Чичерин, Л.М. Карахан және Парсы елі үкіметі атынан Али-Голи-Хана Мошавероль-Мемалек қол қойған келісімдегі ережелер Кеңестік кезеңдегі теңіздің тарихи мәртебесін анықтап берді [102].

Жасалған жаңа шарт мазмұнының кейбір қайшылықты тұстарына қарамастанн, Парсы елінің ХVІІІ-ХІХ ғғ. Ресей империясымен жасасқан шарттары бойынша Каспий теңізіндегі айырылып қалған әскери-стратегиялық әлеуеті салыстырмалы түрде қайтадан қалпына келтірілді. Біріншіден, Шарттың басты ұстанымы теңдік мұраттарына негізделді; екіншіден, шарттың талабы бойынша (3 бап) Парсы елі Ашурадех аралын өзіне қайтарды; үшіншіден, парсыларға Каспий теңізінде тең құқықтық жағдайда әскери флот ұстауға рұқсат берілді (11 бап); төртіншіден, 14-бап бойынша балық аулау саласында екі мемлекеттің тең құқықтары бекітілді (бұрын бұл құқықты тек Ресей тарапы иеленген болатын); бесіншіден, аталған шарт бойынша теңіз алабына үшінші елдердің енуіне тиым салынды [12].

Сонымен бірге, аталған шарт бойынша Кеңес Үкіметі Иран аумағындағы Ресейге тиесілі құрылыстардан: Энзели-Тегеран мен Казвин-Хамадан арасындағы шосселік жолдарды, Джульфа-Тебриз бен Софьян-Урмий көлі аралығындағы теміржол желілерін, Урмий өзеніндегі пароход, баржа және басқа да көлік құралдарын, патша үкіметінің Иранда салған барлық телеграф желілері мен Энзели портынан бас тартты.

Иран халқына Орыс есептік-қарыз банкі, Иран аумағында орналасқан Ресейдің барлық жылжитын және жылжымайтын мүліктерінің барлығы берілді. Ал Иран үкіметі болса аталған кәсіпорындар мен концессияларды басқа елдердің пайдалануына бермейтіндіктеріне кепілдік берді.

Кеңес үкіметі бұдан басқа Иранға Каспий теңізіндегі Ашураде және басқа да аралдарды берді. Шартта сондай-ақ Тараптардың өз аумағында Иран мен Ресейге қарсы күрес жүргізуді мақсат етіп қойған кез-келген ұйымдар мен топтардың құрылуына, сондай-ақ бір-бірінің шекараларына, мүдделеріне немесе қауіпсіздігіне қатер төндіретін қандай да бір үшінші мемлекеттің әскеріне өз аумағын беруіне жол бермеу жөніндегі өзара міндеттемелері де қарастырылды. Иран өз аумағын кеңес мемлекетіне қарсы соғыс қимылдарын жүргізетін базаға айналдырмауға уәде берді. Белгілі бір жағдайларда Кеңес үкіметі өз елінің қауіпсіздігін қамтамасыз ету үшін қажетті шараларды қабылдау құқығын алды [131].

Алайда Каспий суларын бөлісу жөнінде аталған шартта да маңызды ештеңе айтылмай, теңіз екі елге ортақ қолданыстағы нысан деп жарияланды және Каспий теңізі ұлттық секторлар мен ұлттық құндылықтарға бөлінбеді [130, с. 67]. Қалай болғанда да, 1920 жылдың қарашасындағы Кеңес Үкіметі қаулысының жобасында «Каспий теңізі толығымен Кеңес Одағына тиесілі» деп атап көрсетілді. Содан бұрын, 1918 жылғы маусымда Ирандағы алғашқы кеңес елшісі Каспий ежелден бері Иранға тиесілі екенін атап өтті. 1921 жылғы Шартта Кеңестік Ресей Каспийді патшалық кезеңнің «орыс теңізі» ретінде қарастыратын дәстүріне сүйене отырып, Иранның Каспийдегі кеме қатынасы құқығын тек қағаз жүзінде ғана мойындады және Каспийдің қауіпсіздігін қорғау құқығын өзіне қалдырды [53, п. 93-94].

Сонымен бірге, 1927 жылы 1 қазанда КСРО мен Иран арасында 1921 жылғы келісімнің 14-тармағындағы Каспий теңізі оңтүстік жағалауында кеңес-иран біріккен компанияларының балық аулау жөніндегі келісімдері қайта қарастырылып, 1921 жылғы кеңес-иран келісімінің 10-тармағын жүзеге асыратын, яғни Пехлеви порты мен оның құрамдас бөліктерін Иранға беруді, ал Пехлеви портындағы қоймалар мен «Каспий кеме жүзу» акционерлік қоғамын кеңес үкіметіне 25 жылға жалға беруді көздейтін кепілдестік пен бейтараптық туралы келісім жасалынады [130, с. 67]. Ол бойынша екі елге ортақ, 1953 жылға дейін жұмыс жасауі тиіс «Шипат» компаниясын құру туралы шешім қабылданады. Сонымен қатар, Каспий теңізі тек кеңес-ирандық теңіз ретінде танылды.

КСРО мен Иран арасында түрлі қатынастар, оның ішінде кеме жүзу және балық аулау жөніндегі байланыстар Каспий теңізін пайдалану жөнінде екі елдің арасында Конвенция жасақталуын талап етті. Осы себепті 1931 жылдың 27 қазанында КСРО тарапынан Парсы еліндегі кеңес елшісі А.М. Петровский және Парсы елінің сыртқы істер министрі М.А. Форуги «Теңізде жүзу, сауда және қоныстану» жөнінде Конвенцияға қол қойды. Конвенцияда үкіметаралық тасымалдау тәртібі кепілдігіне ие бір жылға арналған құрлықтық жеңілдіктер жасалған екі жақты сауда келісімдері қарастырылды. Бұрынғы жеңілдіктермен салыстырғанда жаңадан жасалынған келісімде оның ауқымы кеңірек әрі көптеу болды. Сонымен қатар Иран жеріндегі барлық тауар айналымы кеңестік шаруашылық органдары арқылы жүзеге асуы тиіс болды [130, с. 161]. Конвенцияның бес бөлімнен тұратын 16-бабында Келісуші тараптар 1921 жылдың 26 ақпанындағы РКФСР мен Парсы елі арасында жасалған шартқа сәйкес Каспий теңізінде тек Кеңестік Социалистік Республикалар Одағына немесе Парсы еліне ғана тиесілі кемелер жүзе алатындығын және осы уағдаласушы тараптардың бірінің туымен жүрген кемелердің экипажында тек сол елдердің азаматтарын алып жүретіндіктері туралы келісті. Ал конвенцияның келесі 17-бабында Каспий теңізіне байланысты төмендегідей жолдар айтылады: 17.1. Каспий теңізінде келісім-шарт жасаушы тараптардың бірінің туы астында жүзетін сауда кемелері екінші тараптың порттарына кірген кезде және онда болған уақытта және шығарда сол елдің кемелерімен бірдей дәрежеде болады... 17.4. Келісім-шарт жасаушы тараптардың әрқайсысы алдыңғы қаулыларға қарамастан жағалауларындағы 10 мильдік аумаққа дейінгі суларда өз туларымен балық аулауда жеңілдіктер мен артықшылық құқын пайдалануға, сол секілді сол мемлекет туының астында жүзетін кеме экипажының ауланған балықты әкелуде жеңілдікті артықшылықтарын пайдалану құқығын сақтауға ниеттенеді. 17.5. Каспий теңізінде келісім-шарт жасаушы тараптардың бірінің туын көтеріп жүзген кемелер екінші тараптың аумақтық сулары мен порттарында кеме қатынасы жағдайларына қатысты мәселеде неғұрлым қолайлы жағдайды пайдаланатын ұлттық ту астындағы кемелерге берілетін құқықтар мен артықшылықтарды қолданатын болады. Алайда, бұл Конвенцияның шарттарында да Каспийдің құқықтық мәртебесін анықтау мәселелері нақты қарастырылмады [103].

1935 жылы 27 тамызда КСРО мен Иран арасында «Сауда, теңізде жүзу, және қоныстану туралы» келісім жасалынды. Ол бойынша алғаш рет Каспий теңізі жағасында 10 мильдік жағалау аймағы белгіленді. Бұл жағдай КСРО мен Иран арасында 1940 жылы жасалған сауда және теңізде жүзу туралы шартта одан әрі бекітіле түсті. Бұл шартта Каспий теңізінде тек КСРО мен Иранның кемелері ғана жүретіні тағы да нақтыланғанымен, құжатта Каспий теңізі шекаралары туралы нақты ережелер әлі де болса көрсетілмеді. Кеңес Одағы 1935 жылы біржақты тәртіпте шекара сызығын Гасан-Кули (Түрікменстан) – Астара (Әзірбайжан) желісімен жүргізу туралы шешім қабылдайды.

Бұл кезеңдегі «Кеңес-Иран теңізі» терминінің кең қолданылуы теңізге жүзу құқығына тек осы екі елдің ғана азаматтары мен ұйымдарының ие болғандығын көрсетеді.

Каспийдің үшінші елдер үшін жабық болуы 1935 жылғы шарттың ХІV-бабында былай деп көрсетіледі: «Каспий теңізі бойында тек КСРО мен Иранға тиесілі кемелер және келісілген екі тараптың бірінің азаматтары мен сауда көлік ұйымдары, КСРО немесе Иран туы астында ғана жүзе алады».

Аталған шартта бұрынғы келісімдерде көрсетілген жайттардан бөлек төмендегідей толықтырулар енгізілген:

Шарттың ХVІ бабында: «Уағдаласушы Тараптар Каспий теңізіндегі екінші Тараптың порттарында орналасқан бір-бірінің кемелеріне қолданылуға жататын санитариялық шараларға қатысты осы Конвенцияға қол қою кезінде Уағдаласушы Тараптардың әрқайсысы жасаған ескертпелерді ескере отырып, 1926 жылғы 26 маусымда Парижде қол қойылған халықаралық санитарлық Конвенцияның қаулылары қолданылатынына келіседі» делінсе, келесі ХVІІ-бапта «Каспий теңізінде Кеңестік Социалистік Республикалар Одағы мен Иранның туын көтеріп жүзетін кемелерге Уағдаласушы Тараптардың құзыретті органдары берген өлшем куәліктері екі тараптың порттарында мойындалады. Мұндай өлшем куәліктері бар кемелер екінші Тараптың порттарында жаңа тексеруден өтпейді. Сол секілді Каспий теңізінде орналасқан екі Уағдаласушы Тараптың порттарында жоғарыда аталған органдар кемелерге берген және кеменің жүзуге жарамдылығы туралы мәселеге, жүктеме желілерін айқындауға қатысты куәліктер және барлық басқа да техникалық кеме құжаттары мемлекеттер арасында өзара танылатын болады» [104], - деген сөздер бар.

1935 жылғы шарттың негізгі тармақтарынан бөлек аталған шартқа толықтырулар деп аталған бөлім де біз үшін маңызды. Мәселен, шарттың «ХV бапқа қосымша» тармағында «Уағдаласушы Тараптар халықаралық әдет-ғұрыптарға, сондай-ақ осы жағдайға қатысты елдің заңдары мен ережелеріне сәйкес тараптардың бірінің кеме экипажы адамдарына екінші тараптағы елдің жағалауында және порттарында тұрған уақытында қандай да бір кедергі келтірілмеуі тиіс. Олар осы кемелердің экипажы мен жолаушыларының өз мұқтаждарын жабдықтауына, азық-түлік сатып алуы жөніндегі іс-шараларды жүзеге асыруына кедергі жасамауға міндеттенеді» [104, с. 146], – деп айқын жазылған. Осыған байланысты көрсетілген келісім-шарттарда халықаралық құжаттар мен міндеттемелерге көп көңіл бөлінгендігін және екі елдің арасындағы қарым-қатынастың тек сауда, экономикалық сипатта ғана жүргізілгендігін, алайда келісімдер аясында Каспий теңізінің мәртебесіне байланысты ешқандай шешімдер қабылданбағандығын көреміз.

1940 жылғы конвенция Иран мен Ресейдің Каспийдегі каботаж және кемемен жүзу еркіндігі бойынша іс-әрекеттерін біріге отырып тең жағдайда жүргізуіне жағдай жасады. Тараптардың әрқайсысы балық аулау үшін 10-мильдік теңіз аумағын иеленді. Алайда, Конвенцияда тараптардың ешқайсысына да теңіз территориясының берілгендігі туралы мәселе қозғалмады. Онда тек қана Каспий теңізін екі жақ та «Иран-Кеңес теңізі» деп қарайтындығы мәлімденген және 1940 жылдың 25 наурызындағы дипломатиялық нота алмасу туралы ақпарат берілген. Ұлыбритания СІМ өкілдерінің көрсеткен ноталарынан да сол кезеңдегі Каспий теңізін «Иран мен Кеңес Одағына тиесілі деп есептелгендігін» көруге болады. Алайда ноталардың мәтінінен тараптардың кондоминиум құруға немесе теңізге бірігіп иелік ету түрін қолдануға ұмтылмағаны байқалады. Жасалған мәмілелерде теңізге кеңес-ирандық деген сипаттама беріліп, Каспийдегі үшінші елдердің іс-әрекеттерін реттеу мазмұнына көңіл аударылғандығы анық байқалады [53, п. 94]. Жалпы 1940 жылғы сауда және теңізде жүзу шарты 1921 және 1935 жылдардағы құжаттардың ережелерін қайталаумен бірге Иран мен Ресейден басқа ел кемелерінің Каспий теңізі суларында жүзуге құқтары жоқ екендіктерін тағы да бір рет қайталады (13-бап). Ал осы шарттың 12 бабында «Екі мемлекеттің (Кеңестер Одағы мен Иран – *авт.*) бірінің туын ұстанған кемелер екінші мемлекеттің тұрақтары мен порттарына кірерде және порттардан шыға берісте азаматтық кеме ретінде болады» деліне келе, келісім жасаушы тараптардың өз тулары астында өз жағалауларынан 10 миль шекте жеңілдіктер мен артықшылықтар иелене отырып, балық аулауға құқықтары бар екендігі айтылады [105]. Бұдан аталған келісімнің осы баптары арқылы КСРО мен Иранның осыған дейінгі жасасқан келісімдерінің тармақтарын одан әрі бекіте түскендігін көреміз.

Аталған үш құжат Каспийдегі балық аулау, сауда қызметі және теңізде жүзу салаларындағы құқықтық қатынастарды реттестіргенімен, олардың ешқайсысында теңіз қорларын бөлу немесе кен көздерін пайдалану мәселелері қарастырылмады. Алайда, бұған қарамастан аталған шарттар Каспийдің құқықтық мәртебесі туралы мәселені одан әрі талқылауда негізгі құжаттар болып саналды.

ХХ ғасырдың 20-40 жылдарындағы Кеңес-Иран келісімдерін Каспий теңізі мәртебесінің құқықтық көзі ретінде қарастыруға болады. Оның алғашқысы – 1921 жылғы келісім жаңадан құрылған Кеңестік мемлекеттің сыртқы саясатының алғашқы әрі негізгі құжаттарының бірі болып табылады. Сонымен бірге аталған құжат ХХ ғасырдағы Ирандағы шахтық режимнің, кейіннен исламдық билік саясатының жаңа бағытын анықтап берді. Тегеран Кеңестер Одағының Иран мен Каспийді бейресми түрде бақылауына келісе отырып, үшінші елдер өзіне қарсы шабуыл жасаған жағдайда КСРО тарапынан көмек сұрау құқығы мен көмек алу кепілдігін иеленді. Басқаша айтсақ, Иран жоғарыдағы келісімдер арқылы Каспийдегі өзіне бекітілген аумақта өмір сүруге кепілдік ала отырып, өз жері мен иеліктерін, ықпал ету аумағының кейбір бөлігін жоғалтуға келісті. Аумақтық жағынан басымдықты солтүстік көршісіне беріп, екі «зұлым» күштің ішінен таңдауын жасаған Иран осы себепті де өзін Кеңес Үкіметінің қысымынан қорғамақ болған Ұлыбританияға, кейіннен Германия мен АҚШ-қа олардың көмегін қажетсінбейтіндігі туралы жауап берді.

Өкінішке орай, тарихи, саяси және құқықтық әдебиеттерде 1920-1940 жылдар аралығындағы Кеңес-Иран келісімдері үстіртін түрде ғана талданады. Ғалымдардың көпшілігі аталған құжат арқылы Кеңестер Одағы мен Персияның (1930 жылдардан кейін ресми түрде Иран атауын иеленді – *авт.*) басқа үшінші тараптағы елдердің саяси-экономикалық мүдделерін есепке алмағандығын, аталған өңірді өзара ықпал ету аймағына айналдырғандығын тіптен ескермейді. Шындығында аталған елдер мазмұны жағынан Каспий теңізінің басқа елдер үшін жабық екендігін бекіткен әрі отарлық сипаттағы мәртебесін орнатты. Осымен бірге, Иран өздерінің әлсіз позицияда екендіктерін жоғарыдағы келісімдер барысында өз еріктерімен қабылдады. Бұл мәселе бойынша қалыптасқан қарама-қайшылықтарды қазіргі таңда әлемнің көптеген құқықтық мемлекеттері мен саясаткерлері өз беттерінше шешуге тырысқанымен, аталған мәселе әлі де болса күрделі күйінде қалып отыр.

Қазіргі ХХІ ғасырдың басында Каспийлік жаңа мемлекеттер (Әзірбайжан, Қазақстан және Түрікменстан) кеңестік кезеңдегі Каспий теңізімен байланысы бар келісімдердің ескіргендігін мәлімдеген сәттерде РФ-сы Кеңестер Одағының, ИИР-сы Парсы елінің ізбасары ретінде бұрынғы келісімдердің геосаяси ымыраласу сипатында жасалынғандығына және оның жаңа заман талабына сай келмейтіндігіне қарамастан оны өзара бірлесе отырып қорғауға талпынды.

1949 жылы Каспийден мұнай табылғаннан кейін Кеңестер Одағы 1935 және 1940 жылғы келісімдердің кен қойнауын пайдалану және теңіз қорларын бөлу емес, сауда және теңізге жүзу салаларындағы қатынастарды да реттестіретіндігіне қарамастан, Иранға ескертпестен өз бетімен мұнай кен орындарын зерттей бастайды. Жоғарыдағы келісімдерге сәйкес теңіздің үлкен бөлігі ортақ қолданыста болды және кейінірек Иран КСРО-ға теңіздегі «өзінің» бөлігінде кен көздерін игеруге келісім береді. Осылайша, теңізді үлестерге бөлу тарихы іс жүзінде 1949 жылдан басталады. Бұндай жағдай уақыт өте келе теңізді ұлттық бөліктер мен кен көздерін игеру құқығына байланысты бөлу барысында көптеген келіспеушіліктерді тудырды [132].

Каспий алабында көмірсутек шикізатының үлкен қоры жатқандығын ХІХ ғасырда орыс ғалымдары Г.С. Карелин, М.И. Войнович, Н.И. Андрусов өз еңбектерінде айтып өткен [133].

Кеңес заманында Каспий қойнауында мұнай игеру қарқыны белсенді сипат (жеткілікті түрде жақсы игерілген Баку мұнайлы ауданын қоспағанда) алмағанымен, теңіз маңы шикізаты жақсы зерттелді. Соның ішінде қазіргі Каспий жағалауы елдерінің арасында мұнай өндіру жағынан Әзірбайжан елінің алдыңғы қатарда болғандығын айта кетуге тиіспіз. Мәселен, Әзірбайжандағы Апшерон жарты аралында көмірсутек игеру тәжірибесі ертерек дамып, өндірістік әдістерді қолдану арқылы мұнай өндіру жұмыстарының басталғанына 150 жылдай уақыт болғандығы белгілі. Аталған кезеңдегі патшалық Ресей аумағындағы мұнай өндіру жұмыстары бойынша Әзірбайжан алдыңғы қатардағы өңір болып есептелді.

Әзірбайжан 1901 жылдың басында-ақ әлемде өндірілген мұнай қорының жартысын беріп отырды. 1940 жылғы мәліметтер бойынша КСРО-да өндірілген мұнайдың 71,5%-ын Әзірбайжан берді. ХХ ғасырдың 70-80 жылдарында әзірбайжандық мұнайшылар мен ғалымдардың қатысуымен Қазақстан мен Батыс Сібірде барлау жұмыстары жүргізіліп, ірі мұнай кен орындары ашылады [134].

КСРО-дағы мұнай саласы біртіндеп дами келе әрі Батыс Сібір ауданындағы мұнай көздерінің азаюына байланысты, 1980 жылдардың аяғында Каспий өңірінде де жаңа көмірсутек көздері ашылып, ел мұнай өндіру бағытын Каспий өңірімен байланыстыра бастайды. Ғылыми негізде жүргізілген барлау жұмыстары арқылы 1992 жылға дейін-ақ Каспий теңізінде мұнай-газ қорының мол көлемі орналасқандығы дәлелденді. Зерттеулер нәтижесінде теңіздегі көмірсутек қорының үлесі шамамен алғанда 20 миллиард тонна шамасында деген болжам жасалды. Бізге белгілісі, Каспий өңірінде КСРО кезінде 250-ден аса тұйық кен көздері нақтыланып, оның 47-сінің бұрғылауға дайындалғандығы және 70 көмірсутек кен көзінде терең барлау жұмыстарының жүргізіліп, шамамен 20-дан аса мұнай-газ кен орындарының ашылғандығы [8, с. 90].

Осы жайттарға байланысты, ХХ ғасырдың 90-жылдарынан бастап, Каспий аймағының тарихында теңіз кен қорларын бөлісу жолындағы іс-қимылдар мен саяси үрдістердің жаңа белесі басталды.

Жоғарыда атап өткен келісімдер бойынша ХХ ғасырдың 90-жылдарына дейін Каспий теңізі негізінен екі мемлекеттің – КСРО мен Иранның меншігі болып саналды. Кеңес дәуірінде теңізге байланысты екі мемлекет тарапынан қабылданған құжаттар бүгінгі күн талаптарына жауап бере алмағандықтан, қазіргі таңда оларды заңдық күші бар құжаттар қатарына қосуға келмейді. Бұл турасында белгілі қазақстандық тарихшы-ғалым Н. Сейдіннің «аталған келісімдерде Каспий теңізінде бұрынғы одақ республикалары арасындағы шекараларға еш сілтеме жасалмаған, яғни кеңес заңдары бойынша шекара мәселелерін шешу тек орталық органның құзырында болды. Каспий теңізінде одақтас республикалар арасында шекара болмады, яғни КСРО-ға қараған теңіз бөлігі федеральды болып республикалардың ондай шекараны анықтауға құзыры болмады», «Көрсетілген келісімдерде тек сауда мәселелерін қадағалау туралы айтылған, бірақ Каспийдің толық көлемінде құқықтық мәртебесі, соның ішінде теңіз түбі мен қойнауындағы ресурстарын пайдалану мәселесі анықталмаған» – деп айтқан пікірінің өте дұрыс екендігін атап өтуге болады [15, б. 143-144].

Жалпы алғанда, 1921-1991 жылдар аралығында Каспий кеңес-иран теңізі деп аталғанымен, кеңес-иран келісімдерінде теңіздің ирандық бөлігі көрсетілмейді. Осы кезеңдегі Каспийдегі күштердің географиялық және аймақтық орналасуы, ондағы кеңестік флот пен мұнай қондырғыларының КСРО тарапында басым болуы себепті теңіз іс жүзінде КСРО бақылауында болғандығын көрсетеді. Мұндай мәртебе теңіз күштерін тұрақты түрде бөлуді реттестірген КСРО мен Иран арасындағы 1921 және 1940 жылдардағы екі келісімде де айтылды.

Жоғарыдағы деректер мен мәліметтерден біз біріншіден, 1991 жылға дейін Каспий теңізі бойынша халықаралық-құқықтық сұрақтардың Ресей (1921-1991 жылдар аралығында Кеңестер Одағы – *авт.*) мен Иранның арасында екі жақты деңгейде ғана реттестіріліп отырғандығын көреміз.

Сонымен бірге, теңіз мәртебесінің 1990 жылдарға дейінгі жағдайын нақтылай келе, біздер 1921-1991 жылдар аралығында Кеңестер Одағында іс жүзінде Каспий теңізін ешкім де кондоминиум ретінде қарастырмағандығын тағы да айта кетуге тиіспіз. Ол жоғарыдағы 1920-1940 жылдардағы екі ел арасында жасалынған келісім-шарттардың мазмұнынан да айқын көрінеді. Аталған шарттарды сараптау барысында теңізді кондоминиум ретінде қарастыруды көздейтін идея ғылымда Кеңестер Одағы ыдырағаннан кейін 1990 жылдардың басында ғана пайда болғандығы дәлелденді.

**2 КАСПИЙ АЙМАҒЫНДАҒЫ ҚАРЫМ-ҚАТЫНАСТАРДЫҢ ЕРЕКШЕЛІКТЕРІ: МӘСЕЛЕНІ ТАРИХИ ТАЛДАУ**

**2.1 Ресей Федерациясының Каспий теңізі бағытындағы саясатының эволюциясы**

ХХ ғасырдың аяғы – ХХІ ғасырдың басында Каспий өңірінде өз шешімін күткен және ерекше мән беруді талап ететін мәселелер тобы қалыптасты. Оларға қоршаған ортаны қорғау, құбыр желілерінің құрылысы, экономикалық қарым-қатынасты дамыту және т.б. сұрақтар жатты. Осы қалыптасқан мәселелердің ішінде Каспий теңізінің мәртебесін айқындау сұрағы ең маңыздысы болатын. Бұған байланысты Ресей СІМ-нің Каспий теңізі бойынша жұмыс тобының бұрынғы жетекшісі Ю.Н. Мерзляковтың Каспий аймағындағы көптеген мәселе оның құқықтық мәртебесін айқындау мәселесінің шешілмеуінен туындауда деген пікірімен толықтай санасуға болады [135]. Сондықтан да ХХ ғасырдың 90 жылдарынан бастап Каспий жағалауында орналасқан бес мемлекет – Ресей, Иран, Қазақстан, Әзірбайжан, Түрікменстан елдері теңіз мәртебесін айқындау мәселесін шешудің жолдарын іздестіре бастайды.

КСРО ыдырағаннан кейін Каспий жағалауында құрылған жаңа тәуелсіз мемлекеттер Әзірбайжан, Қазақстан, Түрікменстанның өздеріне Каспий жағалауынан ұлттық жер бөлігін алу талабын көтеруі заңдылық болатын. Каспий теңізін бөлу мен жағалық мемлекеттердің Каспийдегі егемендігін анықтауға арналған келіссөздер үрдісі 1992 жылдан басталды. Бұл келіссөздердің негізіне 1978 жылғы Шарттар турасындағы мемлекеттердің мұрагерлігі жөніндегі Вена конвенциясына сай жаңа құрылған тәуелсіз мемлекеттердің КСРО-ның барлық шарттарындағы міндеткерліктерді орындайтындығы мәлімденген 1991 жылғы Алматы декларациясы жатты.

Келіссөздер үрдісі көпжақты және екі жақты кездесулер негізінде жүргізілді. Нәтижесінде ХХ ғасырдың аяғында каспийлік мемлекеттер Каспийді бөлісуге байланысты өзіндік көзқарастары мен нақты ұстанымдарын шынайы түрде анықтай алды.

Бастапқы кезеңде Ресейлік келіссөзге қатысушылар 1921 жылдың 26 ақпанындағы РКФСР мен Иран (Парсы), 1940 жылдың 25 сәуіріндегі КСРО мен Иран арасындағы келісімдерді Каспий маңы елдерінің бір-бірімен қарым-қатынастарында, соның ішінде халықаралық-құқықтық мәселелерді шешуде арнайы модель бола алатындығын көрсетуге баса мән беруге тырысты.

2002 жылдың 26-27 ақпанында Мәскеуде «Каспий: құқықтық мәселелер» деген атпен өткізілген халықаралық конференцияда Ресей Президентінің Каспий теңізі мәселелері бойынша арнайы өкілі В. Калюжный «Каспий теңізінің құқықтық мәртебесі бар. Ол Ресей Кеңестік Федерациялық Социалистік Республикасы мен Персияның арасындағы 1921 жылдың 26 ақпанындағы Келісім және 1940 жылдың 25 наурызындағы Кеңестік Социалистік Республикалар Одағы мен Иран арасындағы сауда және теңізде жүзу жөніндегі Келісімдер арқылы анықталған. Аталған келісімдер арқылы теңізде жүзу және балық аулау еркіндігі (соңғы жағдайда 10-мильдік жағалық аумақты қоспағанда) белгіленген және Каспий жағалауы мемлекеттерінен тыс, басқа елдердің туы астындағы кемелердің жүзуіне тиым күшін жоймайды және одан әрі қатаң сақталады. Бұл 1991 жылдың 21 желтоқсанындағы Алматы декларациясына қатысқан ТМД мемлекеттері басшыларының бұрынғы КСРО кезіндегі шарттар мен келісімдерге сай халықаралық міндеткерліктерді одан әрі орындайтындықтарына берген кепілдік бойынша бұдан әрі де «ескі» және «жаңа» мемлекеттерге байланысты қолданыла береді», – деп мәлімдеді [77, с. 13].

Бастапқыда Ресей ұстанымына сай Каспий теңізі барлық байлығы және кен қорларын қоса алғанда каспийлік мемлекеттердің келісімімен бірлесе басқарылуға жататын нысан болып саналды. Бұл дипломатиялық тілмен айтқанда Каспий теңізі мұнайы, теңіз қайраңы және оның су қорындағы басқа да барлық байлықтарды игеру Ресейдің бақылауымен жүруі тиіс дегенді білдіретін.

Ресей Каспий теңізі қайраңындағы көмірсутекке қатысты жүргізіп отырған саясатымен каспийлік жаңа тәуелсіз мемлекеттердің ұлттық секторларында мұнай мен газды, көмірсутек қорларын барлап-игеруге шетелдік компанияларды (каспийлік емес мемлекеттерді) тарту секілді егемендік құқтарына қол сұғуға талпынды. Жалпы осы тұрғыдан алып қарастырғанда Ресейдің аталған ұстанымы Ресейге өзінен басқа кез-келген каспийлік мемлекеттің ұлттық аумақтарында Каспий қайраңында мұнай өндіру үшін шетелдік инвестиция тартуларына вето қою мүмкіндігін беретін еді.

Бұл тұрғыдағы Ресей саясатын сынаушылар 1991 жылға дейін Кеңестер Одағының Каспийдің табиғи байлығын Иранның келісімін сұрамай-ақ игергендігін негіз ретінде атауда. Бұдан басқа, КСРО мұнай өнеркәсібі Министрлігі Каспий жағалауын төрт одақтас республикалардың секторына бөлген де болатын. КСРО-ның ыдырауынан кейін, Каспий теңізінің құқықтық мәртебесін айқындау үшін 1921 және 1940 жылдары жасалған кеңес-ирандық шарттарды негіз ретінде алмауға осындай бірқатар себептер де болды.

Каспий сұрағына байланысты Ресей саясатының негізгі мақсаты әлемдік мұнай нарығында бәсекелестерді көбейтпеуге, ал Түрікменстанды табиғи газ нарығына енгізбеуге бағытталды. Газ бен мұнайды сыртқа шығарудан жыл сайын түскен табыс Ресей сыртқы саудасындағы барлық валюталық түсімнің 40%-ға дейінгі бөлігін құрайтын. Тек қана 1995 жылдың өзінде Ресей қуат көздерін сыртқа шығарудың өзінен 3 миллиард АҚШ долларына дейін пайда тапты [76, б. 9-10].

Теңіз мәртебесін айқындау үрдісі 1992 жылдан бастап белсенді түрде жүргізіле бастады. 1992 жылдың басында Каспий мемлекеттерінің Конференциясында Иран Каспий мен оның қорын игеруге байланысты барлық мәселемен айналысатын өңірлік ұйым құру және Каспий теңізінде өңірлік әріптестік орнату жөніндегі Шарт даярлау бастамасын көтерді. Ресей аталған ұсынысты Иранның РФ-сын Каспий мәселесін шешуде ысырмалауға ұмтылған саясаты деп түсініп, оған сақтықпен қарады [121, с. 61].

РФ СІМ-гі 1994 жылы-ақ Әзірбайжан, Қазақстан және Түрікменстанның Каспий теңізі түбіндегі мұнай көздерін игеру бойынша батыстық компаниялармен келісім-шарттар жасасуын тоқтатуға дипломатиялық тұрғыдан белсенді түрде күш сала бастады. Каспий істері бойынша жауапты тұлға Г.С. Кузнецовтың Ресей Мемлекеттік Думасына жазған «Каспий теңізінің құқықтық мәселелері және оны басқа мемлекеттердің пайдалануы барысындағы мәселелерді реттеу жолдары» деп аталатын құжатта Әзірбайжан мен Қазақстанның шетелдік фирмалармен біріге отырып мұнай кен көздерін барлау бойынша жасалған іс-әрекеттері жанжал тудыруы мүмкін екендігі айтылады [108, п. 25].

1994 жылдың 27 сәуірінде Әзірбайжан мен батыстық компаниялардың консорциумдары арасында көмірсутек игеру турасындағы шарттар жасаудың жоспарлануына байланысты РФ СІМ-гі Ұлыбританияға Әзірбайжанның Каспий теңізіндегі секторы бойынша мұнайды барлау және өндіруге байланысты құқығы жоқтығын мәлімдеген нота жібереді.

1994 жылдың 12 қыркүйегінде Әзірбайжан мен Түрікменстанға, 16 қыркүйекте Қазақстан тарапына РФ СІМ-гі нота жіберді. БҰҰ-ның Бас Ассамблеясына бағытталған «Ресей Федерациясының Каспий теңізінің құқықтық жағдайына байланысты ұстанымдары» атты құжаттың қосымшасында осы нота мәтіні беріледі және онда «Әлемдік мұхиттармен табиғи түрде қосылмайтын Каспий теңізі тұйық суқойма болып есептеледі. Оған арнайы экономикалық аумағы мен құрлықтық қайраңы бар территориялық теңіз ретінде қарап, халықаралық теңіз құқығының нормаларын қолдану жарамсыз. Соған сәйкес, Каспий кеңістігі мен оның бөліктеріне байланысты біржақты түрде қарап, жұмыс жасауға негіз жоқ» деген пікірлер жазылған.

Алайда аталған қысым көрсету саясаты Ресей үшін оң нәтиже бермейтіндігі түсінікті болатын. Себебі, біріншіден Каспий жағалауы мемлекеттерінің Каспий жағалауында кеңестік кезеңде-ақ айқындалған ұлттық секторлары бойынша келісім-шарттар жасасуға тәуелсіз ел ретінде толық құқтары болатын. Екіншіден, қолданыстағы 1921 жылғы орыс-иран, 1940 жылдардағы кеңес-иран келісімдерінде тек теңізде жүзу мен балық аулау мәселелері ғана көрсетіліп, теңіз түбі минеральдық қорларын игеруге қатысты сұрақтар қарастырылмағандықтан, бұл шарттар шетелдік компаниялармен жаңа тәуелсіз мемлекеттердің келісім-шарт жасасуларына кедергі келтіре алмайтын. Үшіншіден, халықаралық қатынастардың қазіргі жүйесі мен Ресейдің сол уақыттағы мүмкіндігі Ресейге өз мақсаттарына жету үшін қысым көрсету тәсілдерін қолдануға мүмкіндік бермейтін де еді.

Каспий теңізі мен оның қорлары оның жағалауындағы барлық мемлекеттер үшін өмірлік маңызға ие. Сондықтан да, Каспийді пайдалану, оның ішінде теңіз түбінің минеральдық қорын игеру әлемдегі бекіре балығы өсетін жалғыз әрі бірегей суқойманың өсімдіктері мен тіршілік әлеміне зиянын тигізбеу мақсатында барлық каспийлік мемлекеттердің келісілген іс-әрекеті арқылы жүруі тиіс. Оның экожүйесі өте нәзік және осы жолдағы ең бірінші міндет – аймақтық экологиялық апатқа жол бермеу болатын.

Халықаралық құқықтың нормалары мен қағидаттарына сәйкес Ресей мен басқа да Каспийлік мемлекеттер – бұрынғы КСРО республикалары мен Иран – 1921 және 1940 жылғы келісімдердің ережелері арқылы ғана бір-бірімен байланысты. Бұл келісімдерде белгіленген Каспий теңізінің құқықтық режимі өзгерістерге, атап айтсақ, Каспий жағалауында жаңа мемлекеттердің пайда болуына байланысты жетілдіруді талап етеді. Алайда бұл өзгерістер аталған тұйық суқойманың экожүйесін сақтау маңыздылығын есепке ала отырып, каспийлік мемлекеттер арасында жаңа келісімдер жасасу арқылы да жүзеге асырылуда.

Каспий теңізінің заңдық мәртебесіне байланысты 1994 жылғы Ресейлік көзқарас төмендегідей болды: «Каспий теңізі құқықтық мәртебесі жағынан Каспий жағалауындағы еш мемлекеттікі емес және жағалық мемлекеттердің барлығы теңізді тең дәрежеде пайдалануға құқылы. Осындай жағдайда әрбір каспийлік мемлекет Каспий бойынша өздерінің көршілерінің құқықтарымен, көзқарастарымен санасуы тиіс және өз қызметтерін басқа каспийлік мемлекеттердің мүдделеріне зиян тигізбеу тұрғысынан жүзеге асыруы қажет. Сондықтан да Ресей Каспийді бөлуді жақтамайды және оның кеңістігін басып алуға негізделген біржақты қимылдарға, кейбір каспийлік емес мемлекеттердің теңіз жағалауындағы бес мемлекеттердің арасындағы келіссөздер үрдісіне араласуына қарсы шығады» [136, с. 50-51].

Ресей тарапы келіссөздердің алғашқы кезеңінде Каспий теңізінің Әлемдік мұхиттармен табиғи түрде қосылмайтындығы және теңіздің құрлық ішіндегі суқойма болуы себепті оған 1982 жылғы теңіз құқы бойынша БҰҰ концепциясының, халықаралық теңіз құқы нормаларының қолданылмайтындығын баса көрсетіп отырды. Ресейдің осы ресми ұстанымы бойынша Каспий жағалауындағы мемлекеттердің теңіз қорларына байланысты белгілі бір артықшылықтар алуға бағытталған кез-келген әрекеттері Каспий бойының басқа мемлекеттерінің мүдделеріне қарама-қайшы келеді деп есептелінді.

Кеңестер Одағының ыдырап, жаңа тәуелсіз мемлекеттердің құрылуынан кейінгі Каспий теңізі айналасындағы жағдайдың халықаралық-құқықтық астарларын зерттеген маман Ю.Е. Федоров 1990 жылдардың орта тұсындағы Ресей Федерациясының Каспийдің құқықтық мәртебесіне байланысты ұстанымына: «Ресей Федерациясының, нақты айтсақ Ресей СІМ-нің ұстанымы бірнеше тараулар бойынша тікелей немесе жанама түрде Каспий теңізінің қорын игеруге байланысты кез-келген жобаға, оның ішінде теңіз жағалауынан тыс компаниялардың қатысуына вето құқығын қоюға негізделген» [137], – деген пікірін білдіреді.

Ресей тарапы ұзаққа созылған тарихи кезең бойына теңіздегі құқықтық жағдайды жағалық мемлекеттер арасындағы келісімге сәйкес анықталатын, бірігіп пайдаланатын халықаралық көл ретіндегі нысан деп көрсетіп отырды. Алайда, Ресей сол тұстағы Каспий теңізінің құқықтық жағдайын, соның ішінде теңіз биоқорын пайдалану мен теңіз түбіндегі іс-әрекеттердің ережелерін одан әрі жетілдіру қажет деп санай келе, каспийлік мемлекеттер бекіре балығының бірегей қорын сақтау, көбейту және оны тиімді пайдалану, Каспий биоқорын сақтау режимін құру мен оны қалпына келтіру бойынша өздеріне ерекше жауапкершілік алулары қажет деп есептеді.

Бастапқыда Ресей сыртқы істер министрлігі Каспий теңізінің құқықтық мәртебесінің қабылдануына байланысты теңіз енінің өзгеру мүмкіндігін ескере отырып, балық аулау заңнамасына сәйкес жағалаудан 20-мильдік қашықтықтағы теңіздің биоқоры сақталынуы керек деп санады. Жыл сайын жүргізілуі тиіс болған ғылыми зерттеулер бойынша каспий итбалығы және балықтың басқа да құнды түрлерін аулаудың ауқымы анықталып тұруы тиіс болды [138]. Теңіз қорын сақтау мақсатында каспийлік елдер үкіметтері арасында теңіз қорын сақтау бойынша бірқатар жобалар мен келісім-шарттар жасалынды [139].

Жоғарыда көрсеткеніміздей, Ресейдің Каспийге халықаралық көл атауын беру ұсынысына басқа Каспийлік мемлекеттер, оның ішінде ең алдымен Әзірбайжан тарапы қарсы болды. Бұл дұрыс та болатын. Себебі егер Каспий халықаралық көл мәртебесін қабылдаса оның барлық байлығы мен игілігі жағалаудағы барлық мемлекеттер үшін ортақ болып саналып, елдер өз аумағындағы табиғи байлық көздеріне егемендік құқықтарын жүзеге асыра алмайтын. Ал Әзірбайжан тарапы ұсынған Каспийді жабық теңіз деп атау ұсынысы бойынша теңізге тарайтын БҰҰ-ның Конвенциясына сәйкес Каспийге теңіз мәртебесі енгізіліп, жағасындағы мемлекеттер өз экономикалық аумақтарындағы теңіз қойнауларына, мұнайға, су қабатына егемендік құқықтарын бекіте алатын. Осы пікірталаста Ресей СІМ жалғыз қалды және РФ-ның премьер-министрі В. Черномырдинге Әзірбайжан қол қойған каспийлік мұнай келісімін мойындаудан басқа жол қалмады.

ХХ ғасырдың 90-жылдарындағы Ресей үкіметі ішіндегі пікір алуандығы Ресейдің аймақтағы ұстанымына кері әсер етіп, елде ұзақ мерзімді және келісілген саясаттың жоқ екендігін көрсетті. Осы жағдай ресейлік зерттеуші С.С. Жильцовтың пікірінше елдің бұдан әрі қарайғы саясатына біршама зардабын тигізді. Сол тұстан бастап каспийлік мемлекеттер өз аумақтарындағы кен орындарын белсенді игеруге кірісе бастайды [121, с. 63-64].

1994 жылдың қазанында Мәскеуде барлық Каспий «бестігінің» сыртқы істер министрлерінің орынбасарлары деңгейіндегі алғашқы кездесуі өткізілді. Аталған кездесуде Иран Каспий мемлекеттерінің аймақтық әріптестігінің Ұйымын құру идеясын ұсынып, соған сәйкес келісім-шарттың жобасын әкелді. Қазақстандық делегация Мәскеуге Каспий теңізінің құқықтық мәртебесі туралы Конвенцияның жобасын әкелген «бестіктің» ішіндегі жалғыз мемлекет болды. Алайда аталған қазақстандық жоба уақыттың аз болуы себепті қарастырылмай қалды [140].

РФ МА-ндегі 1994 жылы құжат бойынша «әр тарап Каспий теңізінің өздері іс-әрекет жасаған бөлігінде егемендік құқықтарын басқа тараптардың құқықтары мен міндеттеріне зиянын тигізбейтіндей деңгейде, белгіленген заңнама негізінде жүзеге асыруы қажет» [141] деп көрсетілді.

1996 жылдың қарашасында бес каспийлік мемлекеттің сыртқы істер министрлерінің Ашхабадтағы кездесуінде Ресей әр мемлекеттің теңіз түбі минеральдық қорларына егеменді құқтарын 45-мильдік жағалық аумақтарына дейінгі иелікке созу туралы нұсқаны ұсынды. Қандай да бір жағалық мемлекеттің өз аумағындағы 45-миль қашықтықтан тыс жерден теңіз өнімін алуды бастап кетуі немесе алуға деген әрекеті аталған кен орнының «нүктелік» тұрғыдан сол мемлекеттің иелік аумағына жататындығымен байланысты қарастырылды. Сонымен бірге, теңіздің орталық бөлігі ортақ иелікке жатты және сол жердің көмірсутек қорын бес каспий мемлекетінің біріккен акционерлік компаниясы арқылы игеру көзделді [142].

Жалпы, ХХ ғасырдың 90 жылдарының ортасында Ресейлік Каспий мәселесін зерттеушілер Каспий теңізі мәртебесіне байланысты төмендегідей пікірлерін ұсынды:

1. Кондоминиум немесе ортақ пайдалану принципі - Каспийдің тек Каспий жағалауы мемлекеттеріне жататындығын, теңіз түбінің қорлары мен су қабатының ортақ пайдаланылатын нысан екендігін білдірді.
2. Каспийді тұйық немесе жартылай тұйық теңіз деп жариялаған жағдайда оған БҰҰ-ның теңіз құқығы Конвенцияларының ережелері таратылуы тиіс болатын. Бұндай жағдайда Каспий теңізі автоматты түрде жағалау мемлекеттерінің арасында территориялық теңіз аумағы (суы), экономикалық аумақтар және құрлықтық қайраңдар ретінде бөлініске түсетін.
3. Ресейді сонымен бірге, Каспийге халықаралық шекаралық көл ұғымын енгізу қағидасы да қанағаттандырмады. Аталған қағиданы жақтаушылар теңізді, теңіз түбі мен оның қорын, су қабаты мен судың жоғарғы бөлігін ұлттық аумақтарға бөлуді ұсынған болатын.

Аталған бөлу тәсілдерінің кейбірі Ресейдің Каспийдегі қимылдарын шектеуі себепті, елдің геосаяси мүдделері үшін жарамсыз болды. Бұл теңіздегі бұрыннан қалыптасқан тәртіпті өзгертіп, Ресейдің Каспий өңіріндегі қимылын өте қатаң түрде шектеп, елдің ұстанымын әлсіретіп жіберетін. Өңірлік, сонымен қатар, жаhандық геосаяси тұрғыдан Ресей Каспийде еркін жүзе алмау мүмкіндігінен ғана емес, оның алабын бақылау тетіктерінен де айырылатын еді. Бұдан басқа, Каспийді толықтай ұлттық аумақтарға бөлген жағдайда «...Ресей мен Иранның арасындағы стратегиялық байланыс үзіліп, елдің Каспийдің оңтүстік жағалауына жету мүмкіндігі жойылатын. Екінші жағынан Иран солтүстік тарапынан Ресейден тыс мемлекеттермен қоршалып қалатын» [77, с. 66].

Сондықтан да жоғарыдағы теңіз мәртебесі туралы ұғымдардың арасында «кондоминиум» түсінігі ғана Мәскеу мен Тегеранның арасындағы ортақ мүддеге сай келді. 1996 жылдың қарашасында Иран, Ресей және Түрікменстан Каспийдің мұнай қорларының барлық жағалау мемлекеттері үшін ортақ және әділ бөлінетіндігін білдіретін әрі теңізді барлық каспийлік мемлекеттердің бірге пайдалануына негізделген Декларацияға қол қойды [53, п. 94]. Бұл декларацияның саяси мәні теңіз қорын каспийлік мемлекеттердің ешқайсысының бір-бірінің келісімінсіз пайдалана алмайтындығында болатын. Бұл Ресейдің де, Иранның да болашақта кез-келген теңіз қорын қолдануға тиым сала алатындығын білдірді.

Иран-Ресейдің осы ұстанымын қабылдау өте қиын болғандықтан Әзірбайжан Каспий теңізіндегі өз бөлігіне егемендік Конституциясын жариялады. Шетелдік компаниялар офшорлық пайда табу мақсатында Бакуге келе бастады. Қазақстан да Каспий теңізіндегі өзінің офшорлық кен орындарын игеру үшін рұқсат қажет етпеді. Сол тұста Солтүстік Каспийдің кейбір бөліктерінен мұнай көзін тапқан Ресей бірте-бірте өз ұстанымын өзгертіп, Әзірбайжан және Қазақстанмен бірігу арқылы, Каспий теңізі түбі мен оның қойнауларын бөліске салуды жақтай бастайды.

1998 жылдың сәуірінде Ресей мен Әзірбайжан өз аумағындағы теңіз түбін ұлттық секторларға бөлу туралы келісім жасасты. Бұл шешім Иран мен Түрікменстан тарапынан түсініспеушілік тудырды. Бұл келісімдер іс жүзінде алдын-ала хабарланбады және Солтүстік Каспийдегі офшорлық шекараны бөлу туралы Қазақстан мен Ресей арасындағы келісімнің ережелері де жеке құпия хаттамамен жасалынды [53, п. 95].

1998 жыл ең алдымен Қазақстан мен Ресей үшін өзара қолайлы бітімге жету мақсатындағы қарқынды дипломатиялық жыл болды. Таласты мәселелерді шешуді одан әрі созу елеулі қақтығыс қаупін туындатты. Ресейлік тарап Қазақстан мен Әзірбайжанның іс жүзінде өз үлесіндегі Каспий қайраңын игеруге дайындалып жатқандығын түсінді. Израиль зерттеушісі В. Бабак бұл туралы «жүзеге асырылып жатқан саясат Ресейді алдағы уақытта Каспийдегі көршілерімен қақтығыстық дағдарысқа апарып соғады немесе Ресей өз жеңілісін іс жүзінде мойындайды (де-факто)» – деп жазды [143].

Осындай жағдайда Ресей дипломатиясы ресейлік мұнай компанияларының каспийлік елдердегі халықаралық мұнай-газ жобаларына қатысулары үшін оларды белгіленген заңдық құқықпен толық қамтамасыз етуге күш салды. Бұл мәселедегі Ресей саясатының түзелуіне елдің 1998 жылғы қатаң қаржы дағдарысы аясында халықаралық несие нарықтарынан іс жүзінде ығыстырылуы мен мемлекеттің төлем қабілеттілігінің азаюы да әсер етті.

1998 жылдың қаңтарындағы Қазақстан мен Ресей Президенттерінің Біріккен мәлімдемесінде құқықтық мәртебеге қатысты «Каспий түбін әділ бөліске салу жолында мәмілеге келу су бетін, оның ішінде кемелердің еркін жүзуін, балық аулау мен қоршаған ортаны қорғауды қоса алғандағы ортақ пайдалануды сақтау жағдайында жүзеге асады» деген ой айтылды.

Бұл Ресейдің теңіз түбін шектес және қарама-қарсы мемлекеттер арасындағы келісімдер бойынша әділ бөлуге келіскендігін білдіретін. Теңіз түбін тиісті бөліктерге бөлу нәтижесінде қалыптасқан жағдай каспийлік мемлекеттерге жер қойнауын пайдалануда егемендік құқтарын, шикізат қорларын территориялық тұрғыдан емес, заңдық негізде игеруге мүмкіндік беретін. Осымен қатар, Каспий су кеңістігінің үлкен бөлігі оның биологиялық қорларымен бірге суда шекара орнатылмағандықтан жалпы иелікте болып, ортақ пайдаланылуға тиіс болатын.

1998 жыл бойы Ресейлік үкіметтік делегация Сыртқы істер министрінің орынбасары Б. Пастуховтың бастауымен қазақстандық тараппен бірнеше раундтық келіссөздер және басқа да каспийлік мемлекеттермен кеңестер өткізді. Осы келіссөздер барысында жер қойнауын пайдаланудағы егемендік құқықтарын жүзеге асыру мақсатында Каспий теңізінің солтүстік бөлігінің түбін бөлу туралы келісім-шарт жасақталып, Қазақстан мен Ресей арасындағы аталған маңызды келісімге Мәскеу қаласында 1998 жылдың 6 шілдесінде қол қойылды [123]. Осылайша Каспий теңізі мәртебесін анықтау мәселесінде айтарлықтай серпілістер жүріп, каспийлік екі мемлекет жер қойнауын пайдаланудағы заңдық құқтарын иелену мақсатында теңіз түбін бөлісу туралы келісілген шешімдер қабылдай алды.

Аталған келісім «Каспий теңіз немесе көл ме?» деген таласты сұраққа нүкте қойды. Тараптар Каспийді теңіз деп мойындай отырып, халықаралық құқықтарға сай оның табиғи қорларын бөлуге мүмкіндік алды. Теңіз түбін бөлуді әлемдік тәжірибеде қабылданғандай, тараптардың келісімі бойынша ортаңғы сызық бойынша жүргізу қарастырылды. Ресей мен Қазақстан жетілдірілген ортаңғы сызық бойынша бөлуді аралдарды, геологиялық құрылымдарды және басқа да жағдайларды есепке ала отырып жүргізетіндігі туралы келісім жасады.

Қазақстан-Ресей мәлімдемесінен кейін Каспий теңізінің мәртебесі жөнінде Ресей мен Иран саяси ұстанымдары арасында алшақтықтар пайда болды. Иран өте өткір түрде Мәскеуді Каспий бойынша жасалған 1921, 1940 жылдардағы екіжақты келісімдерді бұзды деп айыптады. Бұл Каспий мәртебесі бойынша тұрақты жұмыс топтарының кездесу қарқынын бәсеңдетіп, мәселелерді талқылаудың кешеуілдеуіне әкеп соқты. Бұл кезеңде екі жақты деңгейдегі кеңес алмасулар белсенді сипат алды. Ресей-қазақстандық келісімге қол қойылғаннан кейінгі бір айдың ішінде ғана иран-түрікмендік, ресей-әзірбайжандық, қазақ-ирандық кеңес алмасулар өткізілді.

Бұл бағытта Ресей мен Иран арасындағы 1998 жылдың шілдесіндегі келіссөздер барысында теңіз түбін әділдік пен теңдік негізінде, яғни әр Каспий жағалауы мемлекетіне 20%-дан бөлу туралы пікірлер айтылды. Аталған тұжырымдаманың мәні ресей-қазақстандық тараптың Каспийдің солтүстік бөлігіндегі теңіз түбін бөлісу туралы бекітілген келісімге түбірімен қайшы келді. Қазақстандық тараптың осыған байланысты салған сұрауына ресейлік тарап біріккен мәлімдемедегі аталған тарауды Иран каспийлік басқа мемлекеттерді көндіре алған жағдайда ғана қосуға келіскендіктерін мәлімдеді [77, с. 209-211].

2000 жылдың 6-7 шілдесінде Астанаға сапары барысында РФ СІМ орынбасары, РФ Президентінің Каспий теңізінің мәртебесін айқындау мәселелері бойынша арнайы өкілі И.В. Калюжный теңізді жетілдірілген ортаңғы сызық бойынша, таласты кен орындарының қорларын 50/50 принципімен бөліске салуға негізделген жаңа ұсынысын жасады. Ал таласты кен орындарына үміткер, алайда оны игеруді бастамаған мемлекет, оны игере бастаған мемлекетке салған шығынының жартысын өтеуге тиіс болды. Мәселен, «Құрманғазы», «Хвалынское», «Центральное» кен орындары Қазақстан мен Ресей арасындағы таласты кен орындары ретінде аталды. Бұдан басқа, Каспийдің экологиялық жағдайын сақтау мақсатында теңіздегі барлық іс-әрекеттерді үйлестіретін ортақ экологиялық Орталық құру көзделді. Осылайша Каспий теңізінің мәртебесін айқындау туралы Конвенция жасаспастан бұрын экологиялық келісімдерді жүзеге асыруға басымдық беру көзделді [142, п. 22].

2000 жылдың 30-31 тамызында Мәскеуде Қазақстан мен Ресей жұмыс топтарының жоғарыда аталып өткен В.И. Калюжныйдың ұсынысын талқылауға арналған кездесуі өтті. Қазақстандық жұмыс тобын ҚР-ның индустрия және сауда министрлігінің вице-министрі, теңіз қойнауын игеру бойынша егемендік құқықтарын жүзеге асыру мақсатында жасалған Каспий теңізінің солтүстік бөлігіндегі теңіз түбін бөлу туралы Қазақстан Республикасы мен Ресей Федерациясы арасындағы Келісімнің хаттамасын жасақтаған ҚР делегациясының басшысы Н.Д. Қаппаров басқарса, Ресей тарапына РФ СІМ орынбасары, РФ Президентінің Каспий теңізінің мәртебесін айқындау мәселелері бойынша арнайы өкілі В.И. Калюжный жетекшілік етті.

Ресей тарапы каспийлік мемлекеттердің ұстанымдарын В.И. Калюжныйдың аталған елдерге жасаған жұмыс сапарының нәтижесінде қарастырды және Қазақстан Республикасы, Ресей Федерациясы, Әзірбайжан Республикасының ұстанымдарының ұқсастығын атап көрсетіп, осы елдердің ресейлік ұсынысты талқылауға даяр екендігіне сенім білдірді. В.И. Калюжныйдың ойынша теңізді ортаңғы сызық бойынша 50/50 принципімен бөлуді келіссөздерге қатысушылардың қабылдай бастағандығы байқалды.

Келіссөздерде бұдан әрі экологиялық мәселелер (кеңірек айтсақ, Каспийдің құқықтық мәртебесі туралы бесжақты Конвенцияны жасақтағанға дейінгі Каспий теңізіндегі осы саладағы іс-әрекет) қарастырылды. Осымен байланысты Ресей тарапы Ашхабадтың ең алдымен теңіздің құқықтық мәртебесін реттеу қажет деген ұстанымы мен Иран Ислам Республикасының бұл мәселе бойынша қандай да бір біріккен мекеме құру қажеттілік емес деп санап, экологиялық сұрақтармен өздігінен айналысу ойы бар екендігі туралы ақпарат беріп өтті. Ресей тарапы Каспий теңізіндегі қоршаған ортаны қорғау туралы келісімнің жобасында Үйлестіру кеңесін құру құру туралы жарғының бар екендігін және оны «Экологиялық орталық» ретінде қарастыруға болатындығын атап өтті. Сонымен қатар ресейлік делегация мемлекет басшыларының экологиялық сұрақтар бойынша шешімдерінің жобасын әзірлейтін тәуелсіз ұйымның қажеттігіне баса көңіл аударды. РФ табиғи қорлар министрінің орынбасары И.Ф. Глумов экологиялық тепе-теңдікті сақтау мақсатында Каспийдегі ортақ экологиялық талаптарды жасақтау және бекіту қажеттілігіне назар аударуды сұрады. Қазақстан тарапы «Каспий теңізінің табиғи ортасын қорғау бойынша», «Каспий теңізі биоқорларын сақтау және пайдалану туралы», «Каспийлік мемлекеттердің теңіз табиғи ортасының гидрометеорологиясы мен мониторингі саласындағы әріптестігі туралы», «Каспий теңізінде сауда кемелерінің жүзуі туралы» келісімдердің жобаларымен бірлесе жұмыс жасауға даяр екендігін айта отырып, Каспий теңізінің құқықтық мәртебесін айқындау жөніндегі Конвенцияға қол қойылғанға дейін аталған салалық келісімдер бойынша қорытындылар жасасуға әзір екендіктерін мәлімдеді [142, п. 52-55].

Ресей СІМ Каспий теңізі бойынша жұмыс тобының жетекшісі А.Ю. Урнов Каспий теңізінің құқықтық мәртебесі туралы Конвенцияның Қазақстан-Ресейлік біріккен жобасы сұрағын қозғады. Бұған жауап ретінде Қазақстан тарапы бұндай жобаны жасақтау үшін бірқатар принципті мәселелер бойынша келісімге келудің қажеттілігін атап өтті.

Кездесу барысындағы В.И. Калюжныйдың «үш таласты кен орнын 50/50 ұстанымымен бөлу туралы» ұсынысы бойынша Ресейлік делегация тарапынан бұл мәселеге қатысты ортақ ойдың жоқ екендігі көрінді. РФ-сының табиғи қорлар министрінің орынбасары И.Ф. Глумов бұл қағидаға ұстамды қарауға шақырып, В.И. Калюжныйдың осы сұрақты шешудегі құзіреттілігіне күмән тудыратындығы байқалды. Ал аталған қағиданың өзі РФ-ның ресми ұстанымы ретінде емес, арнайы өкілдің жеке пікірі ретінде қарастырылды. В.И. Калюжныйдың ұсыныстарына деген И.Ф. Глумовтың түсінігі қазақстандық тараптың ой-пікірлеріне сай келмеді.И.Ф. Глумов теңіздегі жетілдірілген ортаңғы сызықты анықтамайынша таласты кен орындары туралы сөз қозғауға болмайды және жетілдірілген ортаңғы сызықты белгілегеннен кейін ғана түрлі үлес салмағын ескере отырып, таласты кен орындарының өнімдерін бөлісу туралы келісім жасасуға болады деп санады. Ал ресейлік делегацияның жетекшісі болса пленарлық отырыстарда қазақстандық тараптың қарсы ұсыныстарына жауап беруден және аталған мәселені талқылаудан жалтарып отырды.

Қазақстандық тараптың пікірінше келіссөздер барысында В.И. Калюжныйдың мәселенің мәніне кейбір жағдайда үстіртіндеу қарауы, мәселені жылдам, саяси негізде шешуге ұмтылысы, оның кейбір іс-әрекеттерінің ресейлік тиісті министрліктер және ведомстволар тарапынан келісілмеуі байқалды. Кездесу барысында Каспий теңізіндегі әріптестік туралы Декларацияның қазақстандық жобасы Ресей тарапына тапсырылды [142, п. 52-55].

Ресей мен Қазақстан мемлекеттерінің жұмыс топтарының, сыртқы істер министрлерінің және басқа да түрлі деңгейдегі делегациялардың аталған мәселеге байланысты жүргізген көптеген келіссөздерінің нәтижесінде 2000 жылдың 9 қазанында Астана қаласында Қазақстан Республикасы мен Ресей Федерациясы мемлекет басшылары арасында «Қазақстан Республикасы мен Ресей Федерациясы арасындағы Каспий теңізіндегі әріптестік туралы Декларацияға» қол қойылды. Аталған құжатта «Ресей мен Қазақстанның Каспий теңізінің мәртебесін реттеу, Каспий өңіріндегі әріптестікті нығайтуды бес жағалық мемлекеттің жоғары деңгейдегі кездесуіне қажетті дайындықтан кейін жүргізілген кездесулер арқылы ғана шешуге болады» [142, п. 60-63], - деген қорытынды жасалынады.

2002 жылдың 23 қыркүйегінде Мәскеуде РФ мен Әзірбайжан Республикасы арасында Каспий теңізі түбіндегі шектес аумақтарды бөлу туралы келісімге қол қойылды. Аталған құжатта теңіз түбін жетілдірілген ортаңғы сызық бойынша бөлу әдісін қолдану туралы айтылғанымен судың жоғарғы бетін бетін бөліске салу мәселесі қарастырылмады [144].

2003 жылдың 14 мамырында Алматыда Ресей, Әзірбайжан және Қазақстан жетекшілері Ресей Федерациясы, Әзірбайжан Республикасы және Қазақстан Республикасы арасындағы Каспий түбіндегі шектес аумақтарды бөлу сызығындағы түйісетін нүктелер туралы Келісімге қол қойды. Бұдан сәл ертерек, 2003 жылдың ақпанында Қазақстан мен Әзірбайжан арасында Каспий теңізі түбін бөлісу туралы келісімге қол қойылған болатын. Осылайша 2003 жылдың мамыр айында үш жағалық мемлекеттің арасында (Ресей, Әзірбайжан, Қазақстан) таласты су аймағының солтүстік бөлігіндегі теңіз түбі мен табиғи қорларды бөлу жұмыстары аяқталды. Алайда бұл жасалынған шарттар Каспий теңізіне қатысты ретке келтірілуге қажетті жұмыстардың бір ғана бөлігі болатын [26, с. 54].

Каспий теңізінің мәртебесі жөніндегі таластың сипаттамалық ерекшелігі – Каспий жағалауы елдерінің арасындағы келіссөздер үрдісіне халықаралық құқықтық құжаттарды екінші қатарға шығарып, ұлттық мүддені алғашқы орынға қою және түрлі саяси күштердің көзқарасы тұрғысынан жүргізу тән болды. Кейбір жағдайларда тараптардың Каспий теңізі мәртебесіне байланысты негізделген қағидаларына қарамастан келіссөздер үрдісінде ұлттық мүдде факторы алғашқы орынға шығып кетіп отырды. Осындай жағдай КСРО ыдырағаннан кейінгі Ресей мемлекетінің сыртқы саяси ұстанымдарына да тән болды.

ХІХ ғасырдың аяғы – ХХ ғасырдың басында Ресейдің Каспий өңірінде үстемдік етуші әскери держава ретіндегі құдіреттілігі әлсіреді. Бұл КСРО-ның ыдырауынан кейінгі бұрынғы кеңестік республикалардың тәуелсіз мемлекеттерге айналуымен және жаңа Ресейдің Әзірбайжан, Қазақстан, Түрікменстанда қарулы күштерінің болмауымен де байланысты болатын. Дегенмен де, аталған уақытта Ресей келіссөздер үрдісінің басқа да бағыттарында, оның ішінде 1990 жылдардан басталған бес форматты әріптестікті жалғастыра отырып, Каспий теңізіндегі белсенділігін сақтап қала алды және теңіздегі өзінің территориялық мәселелерін сол кезде қалыптасқан саяси-тарихи жағдайды ескере отырып, дұрыс шеше алды.

Жалпы, аталған тұстағы Ресей Федерациясының Каспий теңізі мәртебесін анықтауға байланысты ұстанымдарын екі кезеңге бөлуге болады:

1. Алғашқы кезеңі – 1991 жылдан 1998 жылға дейінгі аралық. Құжаттарды сараптасақ, аталған уақытта Ресейдің теңіз мәртебесін айқындауда Кеңес Одағы кезіндегідей барлық мәселелерді өз елі тарапының басымдылығы арқылы жүргізуге баса көңіл бөлгендігі байқалады. Алайда ХХ ғасырдың аяғындағы тарихи кезеңнің ерекшелігі сонда - бұл уақытта посткеңестік кеңістікте құрылған Қазақстан, Әзірбайжан, Түрікменстан тәрізді тәуелсіз мемлекеттер өздерінің әлеуметтік-экономикалық өмірінде маңызы зор, қойнауы байлыққа толы Каспий теңізін бөлісуде егемендік құқтарын толық пайдалануға тырысып, теңізді әділ бөлу жолындағы келіссөздер үрдісіне өз елдерінің мүддесі тұрғысынан қарады және Каспий теңізі мәртебесін айқындаудағы ұстанымдары мен көзқарастарының оң екендігін көрсетуге тырысты.
2. 1998 жылдан Ресей тарапы Каспий мәселесін шешуде зайырлы, әділеттілік бағытында жұмыс жүргізіп, мәселені шешуге мүдделілігін білдіреді. Бұған жоғарыда атап кеткен, 1998 жылдың қаңтарындағы Қазақстан мен Ресей Президенттерінің Біріккен мәлімдемесі, 1998 жылдың сәуіріндегі Ресей мен Әзірбайжан арасындағы өз аумағындағы теңіз түбін ұлттық секторларға бөлу туралы келісімі, 1998 жылдың шілдесіндегі Ресей мен Қазақстан арасындағы Солтүстік Каспий түбін ұлттық секторларға бөлісу келісімі, 2000 жылдың 30-31 тамызындағы Мәскеуде өткен Қазақстан мен Ресей жұмыс топтарының кездесуі, 2000 жылдың 9 қазанындағы Астана қаласында Қазақстан Республикасы мен Ресей Федерациясы арасында қол қойылған «Қазақстан Республикасы мен Ресей Федерациясы арасындағы Каспий теңізіндегі әріптестік туралы Декларациясы» дәлел.
   1. **Теңіз мәртебесін айқындаудағы Иран Ислам Республикасы ұстанымдарының ерекшелігі**

Иранның Каспийдегі аумақтық егемендігі жөніндегі тарихи құжаттарға 1723 жылы Ресей мен Иран арасында жасалынған одақтық Келісім мен 1962 жылы Иран сыртқы істер министрі Аббас Арама және Тегерандағы кеңестік елші Николай Пеговтың арасында қол қойылған Иран-Кеңес Меморандумын жатқызу қажет. Алғашқы 1723 жылы жасалынған құжатта Иран Ресей үшін Каспий теңізі бойында территориялық жеңілдіктер жасаса, 1962 жылғы Арама-Пегов Меморандумы бойынша Иранға теңіздің қандай-да болмасын бір бөлшегін беру мәселесі көтерілмеді [53, п. 92].

«Суық соғыстың» ықпалымен, КСРО-ға қарсы бағытталған америкалық ракеталарды Иран территориясына орналастыру мүмкіндігіне қарсы КСРО Арама-Пегов Меморандумын жасасып, Каспийдің Апшерон-Хасан Киядеден оңтүстікке қарайғы аумақты Иранның жері деп мойындады және осыған айырбас ретінде Иран америкалық ракеталарды өз территориясына орналастырмайтындықтарына міндеттеме алады.

Тарихшылардың осы кезге дейінгі Ресей-Иран арасында жасалған 1723 жылғы Петербург шарты мен Арама-Пегов құпия меморандумы туралы үнсіз қалуы Кеңестер Одағы ыдырағанға дейін Каспий теңізінде Орыс-Иран шекарасының айқын болмағандығын көрсетеді. Жағдайға осылай қарау кейіннен Ресей мен Иранға құқықтық тұрғыдан біршама деңгейде еркіндік беріп, аталған екі мемлекетке Каспийді иран-кеңестік теңіз, Иран, Әзірбайжан, Ресей, Қазақстан, Түрікменстан теңіз қорын тең тұрғыда, әділеттілік негізінде пайдалануы тиіс деген мәлімдеме жасауына мүмкіндік берді.

Өздерінің көзқарастарын бекіту мақсатында Ресей мен Иран үш тарихи құжатты: 1921 жылғы достық туралы Иран-Кеңестік келісімді, 1941 жылғы сауда және кемемен жүзу туралы Конвенцияны және 1940 жылдың 25 наурызындағы дипломатиялық нота алмасуларды дәлел ретінде ұсынды. Иран көрсетілген құжаттар шындығында Каспий теңізінің иран-кеңестік кондоминиум ретінде бірігіп басқарылғандығындығына дәлел болады дегенімен, теңіздің кондоминиум екендігі аталған маңызды тарихи-құқықтық құжаттарда да бекітілмегендігі көрінеді. Иран осылайша 1921 және 1940 жылдардағы кеңес-иран шарттарына сүйеніп, теңізге ортақ пайдалану жүйесін енгізуді ұсынды. Иран тарапының ойынша аталған келісімдер Каспийдің жаңа құқықтық мәртебесі анықталғанша өзінің заңдық күшін сақтауы тиіс болатын [145].

1921 жылғы иран-кеңес келісімі Қазан төңкерісінен кейінгі Иран мен кеңестік Ресейдің Каспий теңізіндегі қарым-қатынастарын реттеуді қарастырғанымен, құжатта ешқандай тараптың Каспийдегі территориялық егемендігі айтылмайды. Керісінше, 1920 жылдың қараша айындағы Кеңес үкіметі қаулысының жобасында «Каспий теңізі толықтай Кеңес Одағына тиесілі» деген сөз баса көрсетілген. Осымен қоса, Ресейдің Ирандағы елшісі 1918 жылдың маусымында Каспийдің ежелгі заманнан Иранға тиесілі болғандығы жөнінде атап өткенімен, Каспийді «орыс теңізі» ретінде көрсетуге тырысатын орыстық дәстүрді ұстана отырып жасалынған 1921 жылғы Келісімде кеңестік Ресей Иранның теңіздегі кемемен жүру құқын қағаз жүзінде ғана мойындап, Каспийдің қауіпсіздігін қорғау мәселесін шешуді өзіне қалдырады [53, п. 93-94].

1940 жылғы Конвенция Иран мен Ресейдің Каспийдегі кемемен жүзу және каботаж еркіндігін қоса алғандағы біріккен іс-әрекетін реттеді. Тараптардың әрқайсысының балық аулауы үшін 10-мильдік аумақ белгіленді. Алайда бұл Конвенцияда да тараптардың ешқайсысы үшін территориялық егемендік қарастырылмады. Конвенцияда 1940 жылдың 25 наурызындағы Каспий теңізін «иран-кеңестік теңіз» деп қарастыратын дипломатиялық нота алмасулар туралы ақпараттар берілген. Ноталардың мәтінінен тараптардың теңізді кондоминиум ретінде немесе бірігіп басқаруға ұмтылмағандығын, тек қана теңіздегі үшінші елдердің қызметін реттеу мақсатында оған иран-кеңестік сипат беруге баса көңіл аударылғандығын түсінеміз [53, п. 93-94].

ХХ ғасырдың 90-жылдарынан бастап Каспий теңізіндегі мұнай-газ және басқа да табиғи қорларды ұжымдық басқару мәселесіне байланысты Иран елі КСРО-ның мұрагері болып табылатын Ресей тарапына бағыт ұстанды. Сонымен қатар, Иран мен Ресей Каспий теңізінің мәртебесіне байланысты «Каспий теңізі екі елге де ортақ» деген сипаттағы ортақ тұжырымға ие бұрынғы кеңес-иран келісімдерінің көзқарастарын жақтады. Тегеран басынан бастап Каспий теңізі алабындағы мұнай мен газдың айтарлықтай қоры Иран үшін ерекше маңызға ие және оны барлау мен өндіруге толық құқымыз бар деп мәлімдеді.

Иран геосаяси жағдайдың өзгеруі мен Каспий жағалауында жаңа мемлекеттердің пайда болуынан кейін келіссөздер үрдісіне қатысушы барлық тараптардың мүдделері ескерілетін жаңа келісім құру қажет деп есептеді. Сондықтан да Тегеран: «Каспий теңізі БҰҰ-ның 1982 жылғы теңіз құқығы Конвенциясының ережелері қолданылмайтын ішкі құрлықтық суқойма болғандықтан, Каспий теңізі қорларын пайдалану сұрақтарын жоспарлау ауызбіршілікте және өзара бітімге келе отырып шешілуі қажет. 1991 жылдың 25 қыркүйегінде Алматы декларациясына қосылған Каспий жағалауы мемлекеттері іс жүзінде 1921 және 1940 жылдардағы кеңес-иран шарттарын мойындады», - деп баса көрсете келе, Иранның Каспий теңізінің құқықтық жағдайы бойынша ұстанымының негізгі тұстары туралы «Иран теңіз суы, теңіз түбі және қойнауларын, теңіз және теңіз өнімдерін бес жағалық мемлекеттің бірігіп пайдалануына негіз беретін «кондоминиум» (ортақ иелік) құқықтық режимін енгізуді жақтады» [92, р. 2-3], – деп өз ұстанымының негізгі тұсын ашып көрсетті. Алайда Иранның аталған ұстанымы басқа каспийлік мемлекеттер үшін қолайсыз болғандықтан оны жүзеге асыру мүмкін болмады. Жаңа каспийлік елдер Тегеран ұсынып отырған кондоминиум принципінің қолайсыздығын егер теңіз ұлттық аумақтарға бөлінген жағдайда өздеріне көмірсутек қорының өте аз бөлігі ғана тиетіндігімен түсіндірді.

Кейіннен 1990 жылдардың ортасында Иран Ислам Республикасы өзінің кондиминум принципін судың түбі, теңіз қойнауларының барлығы Каспий жағалауындағы бес мемлекетке ортақ болуы немесе ұлттық секторларға бөлген жағдайда тек тең аумақтық үлесте (әр мемлекетке 20 пайыздан) бөлінуі тиіс деген ұсыныспен ауыстырды. Сонымен бірге, жаңа каспийлік мемлекеттердің теңіз кен орындарын өз беттерімен игере алмайтындығын түсінген Тегеран сол каспийлік мемлекеттердің аумақтарындағы игерілуге тиіс кен орындарынан өздеріне 20%-дық тең үлес беруін сұрады. Басқа каспийлік мемлекеттер ұсынылған кен орындарын игеруден бас тартқан жағдайда ғана сол мемлекетке аталған кен орнын игеруге үшінші мемлекеттердің компанияларын шақыруға мүмкіндік беру мәселесін көтерді [24, с. 238]. Ол бойынша Каспий теңізінің тарихи мәртебесі барлық Каспий жағалауы мемлекеттерінің ортақ пікірге келуі арқылы шешілуі тиіс және ешқандай ел Каспий теңізінде біржақты түрде өзіне ыңғайлы тәртіпті орнатпауы қажет деп есептеліп, теңіздің тарихи мәртебесін айқындауда Каспий жағалауы мемлекеттерінің ұлттық мүдделері ескерілуі тиіс болды және олардың қауіпсіздігіне басымдық беру көзделді. Иран сонымен қатар, барлық жағалау мемлекеттерінің қауіпсіздігін қамтамасыз етудің кепілдігі ретінде аймаққа шетелдік әскери-теңіз күштерінің енуін болдырмау және Каспий теңізін демилитаризациялау қажет екендігін атап көрсетті.

Бұл турасында Иранның мұнай министрі Бижан Намдар Зангане 1992 жылғы сұхбатында «Біздің ұстанымымыз айқын. Біз Каспий теңізінің құқықтық жағдайы туралы мәселенің шешілуін күтпейміз. Біз өзіміз заңды деп есептейтін пікірімізге сүйене отырып, Иран еліне тиесілі деп саналған теңіздің бөлігінде жасалған кез-келген іс-әрекеттің жүруіне жол бермейміз» [146] десе, осы жылы аталған ресми тұлға «Би-Би-Си» ақпараттық агенттігіне берген хабарында Иран «өзі үміттеніп отырған 20%-дық үлестік аумағында ешқандай елдің мұнай барлау жұмыстарын жүргізуіне мүмкіндік бермейді» деп мәлімдеді [147].

Иран жағының көрсетілген ұсынысынан Иран елінің Каспий теңізі жағалық желісінің 13%-на ғана иелік ететіндігіне қарамастан, елдің теңіз аумағынан барлық жағалық мемлекеттермен бірдей иелік алуға ұмтылғандығы көрінеді. Ал осылайша бөлінген аумақ өз кезегінде Каспий теңізінің құрлықтық шекарасымен (пропорциональды емес) сәйкес келмегендіктен барлық халықаралық құқықтық құжаттарды бұзғандық болып саналатын. Осылайша Каспийді бөлу мәселесінде Иран тарапының іс-әрекеттері – әріптес елдермен келіссөздер жүргізуден бас тарту, Каспий теңізінде 14%-дан 20%-ға дейін өсе түсетін жер аумағын алуға тырысу, егер осыларды ала алмайтындай болса теңіздің 50%-дық аумағын талап ету сипатындағы ұсыныстар жасаудан тұрды.

2002 жылдың сәуірінде Иран Каспийлік мемлекеттерге Каспий теңізі алабының жартысы Ирандікі болуы тиіс деген жаңа талабын ұсынды. Иран парламентінің сыртқы саясат және ұлттық қауіпсіздік бойынша комитетінің мүшесі Кичем Джалали осы турасында: «Теңіздің 50%-ы Кеңестер Одағына, қалған жартысы Иранға тиесілі болды. Сондықтан да неге біз КСРО-ның ыдырағандығы үшін жауап беріп, өз үлесіміздегі жерді бере салуымыз керек?» [138, с. 45] деген сипаттағы мәлімдеме жасады. Иран парламенті мүшесінің осы пікірінше, КСРО құрамында болған төрт мемлекет КСРО мұрагерлері ретінде теңіздің жартысын ғана өзара бөлісу қажет болды. Алайда жоғарыдағы 1935 жылғы Астара-Гасан-кули және басқа да КСРО-Иран арасында жасалған шарттардың негізінде, одан кейінгі көптеген саяси іс-әрекеттерден Иранның КСРО өмір сүріп тұрған кезеңде де-факто ретінде Каспий теңізінің тек оңтүстік жағалауына ғана иелік еткенін көреміз.

Қазақстандық зерттеуші А.А. Сәлімгерей Каспий теңізінің мәртебесіне байланысты Иран ұстанымдарының негізгі бағыттары деп төмендегі жайттарды көрсетті:

1. Каспий теңізі ерекше суқойма болып табылады және оған кондоминиум (бірігіп басқарылатын нысан) түрін қолдану неғұрлым ыңғайлы болып есептеледі.
2. Каспийдің байлығы Каспийлік мемлекеттерге ортақ болып табылады.
3. Каспий теңізі мен оның қорлары теңіз жағасы мемлекеттеріне тиесілі болғандықтан Каспийдегі іс-қимылдарды тек осы мемлекеттер ғана анықтайды.
4. Каспий теңізін пайдаланудың барысы мен оның құқықтық мәртебесі оның нәзік экологиялық жүйесін сақтауды қамтамасыз етуі тиіс.
5. Каспий 12 миль ендік бойынша мемлекеттердің балық аулау мен минеральдық қорларды игеруіне ерекше құқықтары сақталынатын ұлттық аумақтарға бөлініп, жағалық мемлекеттердің егемендік және заңдық құқықтары Каспий теңізінің мәртебесі туралы Конвенцияда реттелуі тиіс.
6. Каспийдегі мұнай өндіру – құрамына барлық каспийлік мемлекеттер енетін қоршаған ортаны қорғау Комитетінің қатаң бақылауында болуы тиіс. Бұл комитет қоршаған ортаға қауіп төндірген жағдайда кез-келген компанияның өз қателіктерін жойғанға дейін мұнай саласындағы іс-қимылдарды тоқтатуға өкілетті болуы тиіс.
7. Иран теңіздің қандай да болмасын бір бөлігінде теңіз экологиясына апат әкелетін және қауіп төндіретін іс-әрекет жасаған елге кез-келген тәсілмен қарсы тұрады.
8. Иран Каспий теңізі тек каспийлік мемлекеттердің ғана мүдделерінің аймағы деп санай отыра, кейбір басқа мемлекеттердің теңізді өз стратегиялық мүдделері аймағына қосу әрекеттерін өңірдегі шиеленісті тудырады деп есептейді. Басқа мемлекеттер каспийлік мемлекеттердің ұсынған талаптары негізінде ғана өздерінің теңіздегі іс-қимылдарын жүзеге асыра алады [75, с. 74-75].

1992 жылдың 18 ақпанында Тегеранда ИИР-ның президенті А.А. Хашеми-Рафсанджанидің бастамасымен Каспий алабында көпжақты әріптестікті дамыту мәселесіне арналған каспийлік мемлекеттер өкілдерінің кездесуі өткізілді. Кездесуге Әзірбайжанның сол кезеңдегі президенті А. Муталибов, Түрікменстанның президенті С.А. Ниязов, Қазақстанның вице-премьері К.К. Байкенов қатысты. Ал Ресей болса кездесуге Тегерандағы елшісін жіберді. Басқосу барысында құрамына Қазақстан (ҚР экология және биоқорлар министрінің бірінші орынбасары М. Жаркенов), Әзірбайжан (ӘР қоршаған ортаны қорғау жөніндегі Мемлекеттік комитетінің төрағасы Мансуров), Түрікменстан (ТР вице-премьер А. Чарыев), Иран (ИИР СІМ орынбасары М. Ваэзи), Ресей (РФ экология және табиғатты қорғау министрі В.И. Данилов-Данильян) өкілдері құрамына енетін Каспий мәселесімен айналысатын жұмыс тобы құрылды.

Тегеран кездесуінен кейін, 1992 жылдың ақпанынан бастап қоршаған ортаны қорғау, шекаралық су қорлары мен ондағы түрлі биоқорларды пайдалану, жағалауды қорғау бойынша күш біріктіру және т.б. мәселелерге арналған Иран Ислам Республикасы, Қазақстан Республикасы, Ресей Федерациясының бастамасымен үкіметтік өкілдер, сарапшы-ғалымдар мен мамандар деңгейінде бірқатар кездесулер мен конференциялар ұйымдастырылды. Аталған кездесулердің нәтижесінде Каспий теңізі өңіріндегі Қоршаған ортаны қорғау саласындағы әріптестік туралы Декларация (Алматы, 1994, 26 мамыр), Каспий теңізі мәселелері бойынша Кеңеске қатысушылардың Коммунюкесі (Астрахань, 1993, 14 қазан) қабылданып, Каспийдің биологиялық қорларын пайдалану мен сақтау туралы (Астрахань, 1993., 25 мамыр, Энзели қ (ИИР), 1993, 21-26-тамыз, Ашхабад, 1993, 7-9 желтоқсан), Каспий теңізіндегі су жағдайы мен жағалық аумақты қорғау облысындағы әріптестік туралы (Махачкала, 1994, 21-24 маусым) келісімдер жобалары жасақталды [148].

1992 жылдың қазанында Тегеранда каспийлік бес мемлекеттің сарапшы топтарының Иран тарапы дайындаған Каспий жағалауы әріптестігі Ұйымының жарғысы жобасын талқылауға арналған мәжілісі өтті. Мәжіліс нәтижесінде әріптестіктің басым бағыттарын талқылауға арналған, барлық бес мемлекеттің арнайы ведомстволарының өкілдерінен құралған жұмыс комитеттерін құру шешімі қабылданды [52, п. 1]. Атап айтсақ, ұйым шеңбері аясында төмендегідей комитеттер құру көзделді:

1. Каспий теңізінің құқықтық мәртебесін айқындауға арналған Комитет.
2. Каспий теңізіндегі су деңгейінің ауытқуын бақылау және оның себептерін зерттеу Комитеті.
3. Қоршаған ортаны қорғау жөніндегі Комитет.
4. Каспий теңізінің биологиялық қорларын пайдалану және қорғау Комитеті.
5. Каспий теңізіндегі кемемен жүзу және порттарды пайдалану Комитеті.
6. Каспий теңізіндегі ғылыми зерттеулер Комитеті.

Алайда Иран тарапының Каспий жағалауы мемлекеттерінің әріптестігі Ұйымын құру бойынша даярлаған Конвенция жобасының принципті мәселелер бойынша жүзеге асатындығы бастапқы кезден бастап-ақ (Каспийдің қалыптасқан жағдайын қайта қарау, дауыс беру тәртібі және т.б.) Қазақстанның үлкен күдігін тудырды [142, п. 2].

Сонымен қатар, Ирандық Конвенция жобасындағы құрылғалы отырған Ұйымның жоғарғы басшылығы мемлекет басшыларының конференциясы мен Сыртқы істер министрлерінің кеңесі болатындығы оның жұмысына саяси сипат беретін болғандықтан [149], бұл жаңа саяси одақ құруға мүдделі емес, тек қана Каспий теңізі қорларын экономикалық жағынан тиімді әрі келісілген бағытта игеруге тырысқан Қазақстан секілді мемлекеттердің ұстанымына сай келмейтіндігі анық болатын. Бұдан басқа, аталған Конвенция жобасының 6-бабындағы «Комитеттер мәжілісі мен оларды жүргізу ережелері» деп аталатын бөлімдегі «Комитеттер аталған келісімде басқаша көрсетілмеген жағдайда, шешімді мәжіліске қатысушылардың басым бөлігінің (ең аз дегенде 3 дауыс) дауыс беруі нәтижесінде қабылдайды» [150], – деген сөздер де күдік туғызбай қоймайтын.

Жалпы, кемемен жүзу, балық аулау секілді мәселелер бойынша Иран Қазақстанның ұстанымын өздеріне ыңғайлы деп есептегенімен, басты мәселе – минеральды қорлар бойынша Иран елінің ұстанымы Ресейдікіне жақынырақ болды. ХХ ғасырдың аяқ кезінде Иран мен Ресей АҚШ-тың Каспийді ықпал ету аймағына қосу әрекетіне қарсы тұруға тырысты және осы өте маңызды геосаяси жағдай екі елдің Каспий теңізі бойынша ұстанымдарының ұқсас болуына әсер етті.

Десек те, Иранды Каспий теңізі қайраңы мұнайын игеру үшін құрылып жатқан халықаралық консорциумдарға қатысуға жіберіп жатқан жағдайда елдің сыртқы саяси ұстанымында өзгерістер болуының мүмкін екендігі жасырын емес болатын. Мысалы, бұған дейін шетелдіктердің теңізді игеруіне қарсы болып келген және Каспийдің кез-келген қорын теңіз мәртебесін айқындамайынша игермеу қажет деп есептеген Иран 1994 жылдың аяғында Әзірбайжан Иранға «Гюнешли», «Чираг» және «Азери» кен көздерін игеру бойынша құрылғалы жатқан консорциумның 5%-дық үлесін ұсынған уақытта, Тегеран аталған келісім-шартты мойындайтындығын мәлімдеді және осыдан бір жыл өткеннен кейін Иранға «Шах-Дениз» кен орнын игеруге қосылу ұсынысы жасалған уақытта Иранның мұнай министрі өз елінің Каспийдің мұнай-газ кен орындарын игеру мәселесіне қатысу кезінде тек экономикалық мақсатты басшылыққа алатындығын айтып, жауап берді [74, с. 16].

Келіссөздер үрдісіне саяси серпін беру мақсатында Иран Ислам Республикасының бірінші вице-президенті доктор Хабиби 1996 жылдың 15-17 қаңтарындағы Алматы қаласына жасаған қызметтік сапарында сыртқы істер министрлері деңгейіндегі кездесуді даярлаумен шұғылданатын бес каспийлік мемлекеттің СІМ орынбасарлары Комитетін құруды ұсынды. Бұл ұсыныс келіссөзге қатысушы басқа да елдермен қатар қазақстандық тараптан да қолдау тапты [150, п. 23].

Доктор Хабибидің жасаған ұсынысынан кейін 1996 жылдың 12 қарашасында Түрікменстан астанасы Ашхабадта өткізілген каспийлік бес мемлекеттің сыртқы істер министрлерінің мәжілісінде «КСРО ыдырағаннан кейінгі Каспий теңізіне байланысты жасалған кез-келген өзгеріс мәмілелер нәтижесінде қабылдануы тиіс» деген ұйғарым жасалынды. Осыған байланысты Иран Каспий теңізі мәртебесінің түпкілікті түрде айқындалуына дейінгі каспийлік мемлекеттердің рұқсатынсыз жүргізілген теңіздегі кез-келген іс-әрекетті құқықтық негізсіз, қайшылық тудыратын, экологиялық жағынан зардаптары бар деп қарастыратындығын мәлімдеді.

Кейінірек Әзірбайжанның жетекшілігімен «Чираг» кен орнында мұнай игеру жұмыстарының басталынуына байланысты Иран елінің ұстанымы көрсетілген хат БҰҰ-ның Бас хатшысына тапсырылды. Аталған хатта Иран теңіздегі біржақты іс-әрекеттерге шешімді түрде қарсы екендігін білдіреді. Бұл жайтқа байланысты БҰҰ-ның теңіз құқымен айналысатын сарапшылары Каспийдің экономикалық негізде шектеусіз мерзімге жасалынған кеңес-ирандық ішкі суқойма (көл) екендігін және Каспий теңізінің жаңа халықаралық мәртебесі жасақталмайынша оның табиғи қорлары мен қойнауларын игеру мақсатындағы кез-келген қимылдардың, ішкі шекараны демаркациялаудың заңсыз екендігін мәлімдеп, Иран тарапын қолдайтындықтарын білдірді [121, с. 94-95].

Иран Ислам Республикасы Каспий теңізі мәртебесін айқындау бағытында саяси-экономикалық ұсыныстары мен іс-қимылдарын белсенді жүргізумен қатар, Каспий өңіріндегі қадамдарын ғылыми негізде реттеуге де алғаш көңіл бөлген елдердің бірі болды. Оған дәлел 1998 жылдың қаңтарында Тегеранда Каспий теңізі мәселесін зерттеуге арналған елдегі алғашқы жеке әрі тәуелсіз халықаралық институттың құрылғандығы. Институт Иранның сыртқы істер министрлігі және мұнай министрлігінің қолдауымен ИИР СІМ-нің бұрынғы орынбасары Аббас Малекидің бастамасымен Каспий теңізі мен оның айналасында экологиялық, экономикалық, әлеуметтік, саяси, құқықтық мәселелер бойынша зерттеу жүргізу мақсатында құрылды. Институт қызметі негізінен Каспийдің мұнай-газ қорларын өндіру, өңдеу және тасымалдау, теңіз айналасындағы түрлі жобаларға экологиялық жағынан сараптама жасау және теңіз мәртебесін айқындау бойынша ғылыми-негіздемелік ұсыныстар жасауға бағытталды. Тапсырыс берушілер қатарына Иран Ислам Республикасының Сыртқы істер министрлігі мен Мұнай министрлігі және өңірдегі түрлі жобаларға тартылған халықаралық корпорациялар енді. Институттың тұрақты қызметкерлері қатарын батыс елдері мен АҚШ-тың, каспийлік мемлекеттердің де өкілдері енгізілген сарапшылар мен кеңесшілердің шағын тобы құрады.

Институт жеке болғандықтан «халықтар арасындағы сабақтастық» саясаты шеңберінде америкалық мұнай-газ компанияларымен және ғылыми-зерттеу институттарымен кең ауқымдағы әріптестік орнатты. Атап айтсақ, институт АҚШ-тың Колумбия университетімен, халықаралық қатынастар жөніндегі корольдік институтпен (Лондон) және Франция мен Италияның осы тәріздес ұйымдарымен бірлескен зерттеулер жүргізуге уағдаласты.

Институт Каспий теңізі мәселелеріне қызығушылық танытқан барлық ұйымдар, компаниялар мен жеке тұлғаларды тарта отырып, халықаралық деңгейдегі семинарлар мен конференциялар өткізуді, каспийлік елдердегі осы тәріздес ұйымдармен тығыз қарым-қатынас орнатуды жоспарлаған [151].

1998 жылдың 5 ақпанында Ашхабадта өткізілген Әзірбайжан мен Түрікменстанның сыртқы істер министрлері мен сарапшы топтарының арасындағы Жилой, Кипяз, Сердар секілді таласты кен орындары үшін жүргізілген келіссөздер нәтижесінде, сол уақытқа дейін Ирандық ұстанымды көбірек жақтаған Түрікменстанның Каспий түбін бөлісуге келісетіндігі байқалды. Осылайша төрт каспийлік мемлекет Қазақстан, Әзірбайжан, Ресей және Түрікменстан теңіз түбінің минералдық қорларын бөлу қажеттігі туралы мәлімдемелерін бекітті. Осы жылдың 9 ақпанында ИИР-ның сыртқы істер министрі К. Харрази аталған мәселеге байланысты жасаған мәлімдемесінде Ашхабад келісімдерін сынай келе, Иранның бұл келісімді мойындамайтындығын және елдің бұрынғыша кондиминум принципін ұстанып қала беретіндігі туралы айтты [151, п. 51-52].

Иранның Каспийге байланысты ұстанымына, тіпті барлық Каспий теңізі мәселесіне 1998 жылы Мәскеуде өткен Қазақстан мен Ресейдің арасындағы Солтүстік Каспийдегі теңіз түбін бөлісу турасында жасасқан мемлекетаралық келісім үлкен әсерін тигізді. Аталған келісім жүзеге асқаннан кейін Иранның жоғарғы басшылығы тарапынан жасалған келісімді сынап, оның дұрыс емес сипатта болғандығын мәлімдеген жағдайлар күрт күшейеді. Атап айтсақ, ИИР-ның сыртқы істер министрлігінің өкілі М. Мохаммади «Иран Ньюс» газетіне берген сұхбатында «кез-келген екі тарапты жасалған келісім Каспий теңізі жағдайында қайшылық тудырады..., Иран Ислам Республикасы Ресей мен Қазақстан арасындағы бұл келісімді мойындамайды» деп мәлімдесе [152], осы ресми газеттегі «Орыс-қазақ келісімі халықаралық ережелерді мойындамады» тақырыбымен жарық көрген мақалада Мәскеудегі аталған келісім Түрікменстан президенті С. Ниязовтың Иранға жасап жатқан ресми сапарына байланысты арнайы ұйымдастырылған, қалған каспийлік мемлекеттермен кеңеспестен жасалынған «жауапкершілігі жоқ қадам» деп бағаланады [152, п. 9].

Иран тарапы осындай қарсылық сипатындағы пікірлерімен бір уақытта «бес жағалық мемлекет өзара келісім негізінде теңіз түбі мен қорын, табиғи байлықтарын тең бөлісе отырып, Каспий теңізінің құқықтық мәртебесін тезірек айқындауы қажет» екендігін баса айтты [152, п. 11]. Осы соңғы мәлімдеменің сипатынан бұған дейін теңіз мәртебесіне байланысты қатаң әрі ешқандай ымыраға келмейтін бағыт ұстанып келе жатқан Иран Ислам Республикасының Каспий теңізіне байланысты саясатының өзгере бастағандығын, елдің Каспий саясаты бойынша басқа мемлекеттерден оқшауланып қалмауы үшін басқаша бағытта саясат жүргізуге бет алғандығы байқалды.

1998 жылдың 19 шілдесінде Ресей Сыртқы істер министрінің орынбасары Б.Н. Пастухов Иранға жасаған ресми сапары барысында Иран сыртқы істер министрі К.Харразидің, сыртқы істер министрінің орынбасары М. Сармадидің және ИИР-ның Қауіпсіздік Кеңесінің хатшысы Х. Руханидің қабылдауында болып, сапар барысындағы басты мәселе – 1998 жылдың 6 шілдесіндегі Ресей-Қазақстан арасындағы Солтүстік Каспий теңізінің түбін бөлісу туралы жасасқан келісімнің мәнін талқылауынан кейін ғана Иран тарапы аталған мәселеге түсінікпен қарай бастады.

Аталған кездесулер барысында Иран тарапы Мәскеуге Каспий бойынша 1921 және 1940 жылдары жасасқан орыс-иран және кеңес-иран шарттарын құрметтеместен, Иранның ту сыртынан Казақстанмен Келісім жасасқандығы жөнінде айыптар тақты. Бұл айыптауларға жауап ретінде Б. Пастухов Солтүстік Каспий түбін бөлісу туралы Келісімнің құпия жағдайда дайындалмағандығын, аталған Ресей-Қазақстан Келісімінің ешқандай ережесі 1921 және 1940 жылдардағы шарттарға қайшы келмейтіндігін, керісінше жасасқан келісімдердің Каспийдің мәртебесін айқындау туралы келіссөздерге іс жүзінде жаңа серпін беруге бағытталғандығын айтып, Иран айыптауларының барлығын теріске шығарды. Сонымен қатар Ресей өкілі 1998 жылғы Келісім ережелерінің бірқатары «Каспий бестігінің» арасындағы келіссөздерге қол жеткізілгеннен кейін ғана күшіне енетіндігін жеткізді.

Ирандықтар Каспий түбін бөлу «әділ және тең» жағдайда жүретін болса, ондай бөліске қарсы болмайтындықтарын және де өздерінің Түрікменстан секілді теңізде ортақ тәртіп орнату мақсатында тек теңіздің түбін ғана емес, теңіз суы мен теңіз суының жоғарғы қабатын да бөлу қажет деп есептейтіндігін жеткізді.

Осы турасында Б. Пастухов бұл сұрақтың бір-бірімен ортақ шекарасы бар, көршілес орналасқан каспийлік мемлекеттердің арасында, оның ішінде Иранның жағдайында Иран, Әзірбайжан, Түрікменстан арасындағы келіссөздерде талқылануы керектігін, егер аталған көршілес мемлекеттер теңіздің өздері жағындағы бөлікті тең бөлісудің жолын тауып, келісіп жатса, Мәскеудің бұған қарсы болмайтындығын мәлімдей келе, Каспий теңізінің суын бөлу мен онда мемлекеттік шекараларды орнату Каспийдің бірегей экологиялық жүйесі үшін үкімге қол қойғандай болатындығын айтып, Мәскеудің бұл пікірмен келіспейтіндігін білдірді [152, п. 32].

1998 жылдың қараша айында ирандық «Иран Тудей» журналында ИИР-ның сыртқы істер министрі мен мұнай министрінің кеңесшісі Х.К. Ардебилидің мақаласы шықты. Мақалада Иранның өңір елдерінің ұлттық егемендігі мен тәуелсіздігін сақтауға мүдделі екендігі айтыла келе, автор Иран елінің Каспий теңізі түбінен құбыр желісін жүргізудің экологиялық салдарларға әкеп соғу мүмкіндігіне байланысты қарсы шығатындығын мәлімдейді. Мақалада сонымен бірге, аталған бағытта Ресейдің де осындай ұстанымда екендігі хабарланады [153].

Жалпы Қазақстан мен Ресей арасындағы теңізді бөлісу туралы жоғарыда аталған келісім жүзеге асқаннан кейін Иранның Каспий суын, теңіздің түбі мен қойнауын бірігіп басқару принципінің жүзеге аспайтындығы толық белгілі болды. Аталған сәтсіздіктен кейін Иран бұған дейінгі су нысандарын бөлісу тәжірибесінде кездеспеген «Каспий теңіз де емес, шекаралық көл де емес» деп аталатын дүние жүзінде баламасы жоқ жаңа модельді ұсынды. Ол бойынша теңізді 20%-дық принциппен бірдей бес бөлікке бөлу ұсынылды. Мәселені осы тұрғыдан қарастыру каспийлік мемлекеттердің бірқатарының мемлекеттік шекарасында бейберекетсіздік тудыратындығына қарамастан, тұтастай алғанда мемлекеттердің теңізді ұлттық бөліктерге бөлуге келіскендігінің өзін Каспий теңізінің халықаралық-құқықтық мәртебесін айқындау үрдісінде алға ілгерілеушілікті білдіретін тарихи жағдай екендігін мойындауымыз қажет [120, p. 76-77].

Алайда бұдан кейінгі өткізілген кездесулер мен конференцияларда Иран тарапының жоғарғы басшылығы тарапынан жасалынған мәлімдемелерден жоғарыдағы Мәскеу кездесуіндегі теңізді ұлттық бөліктерге бөлу туралы уағдаластықтарды мойындамау сипатындағы ой-пікірлер айқын көрініп отырды. Мәселен, 1999 жылдың 22-23 маусымында Тегеранда Орта Азия мен Кавказ мәселелеріне байланысты «Каспий теңізі: мүмкіндіктер мен кедергілер» атауымен өткізілген VІІ Халықаралық конференцияда Иран өкілі А. Каземидің (Азад Ислам университеті) Каспий теңізінің жаңа құқықтық мәртебесін айқындауға асықпай, 1921-1940 жылдардағы кеңес-иран шарттарын ұстана тұруға шақыруы, ИИР сыртқы істер министрі К. Харразидың баяндамасындағы «ИИР Каспий теңізінің құқықтық мәртебесі оның жағалауындағы барлық елдердің ортақ пікірі негізінде қабылдануы қажет. Жаңа құқықтық режим жоқ болғандықтан іс-қимылдар бұрынғы (1921, 1940 жылдардағы шарттардың ережелері) шарттардың негізінде жүруі тиіс. Каспий теңізінің бірегейлігін ескере отырып, теңіздің жаңа құқықтық мәртебесі анықталғанға дейін оның байлығын кез-келген жағдайда негізсіз әрі біржақты түрде пайдалану біздің тарапымыздан мойындалмайды. Себебі теңіздің барлық қоры теңіз мәртебесі анықталғанға дейін барлық жағалық мемлекеттерге ортақ болып есептеледі және осындай біржақты іс-әрекеттері арқылы басқа жағалық мемлекеттердің құқына нұқсан келтірген елдер жауапкершілікке тартылады» [120, р. 79-81] деген сөздері Иранның Каспий теңізін ортақ негізде басқару идеясынан әлі де бас тартпағандығын көрсетті.

1999 жылдың қазанында «Эхо Ирана» сараптамалық шолуында Қазақстан Республикасы Президентінің осы жылдың 5-7 қазанындағы Иранға жасаған сапары барысындағы Иранның жоғарғы деңгейлі басшыларымен жүргізген келіссөздері айтылған. Аталған мақаланың толық мәтіні төмендегіше болды: «Тегеран біртіндеп Каспий теңізінің мәртебесін теңіздегі барлау жұмыстарын жүргізбестен бұрын айқындау қажет деген ұстанымынан бас тарта бастаған секілді. Иран тарапы бұл мәселеде іс жүзінде кейін шегінді. Қазақстан Республикасы басшылығымен жүргізген келіссөздері барысында Иран жағы Қазақстанның Ресеймен жасаған арнайы келісіміне қарсылығын білдірмеді. Бұл бір жағынан келісім жолын ұстанушы Ресейдің ирандықтармен алдын-ала келіскендігінен болса, екінші жағынан Ираның өзінің Каспий қайраңында барлау жұмыстарын бастап кеткендігінен болатын».

Қазақстан каспийлік елдердің ішіндегі Иран жері арқылы мұнай тасымалдауды қолға алған алғашқы ел болғандықтан, Иранның осы өңір мемлекеттерімен қарым-қатынасында ерекше орын алады. Кейбір батыс мемлекеттерінің қарсылығына, мұнай экспортының аса ауқымды болмағандығына қарамастан Қазақстан мұнайды құбыр желілерімен ғана емес, басқа да жолдармен Иран аумағы арқылы алып өтуге болатындығы жөнінен үлгі көрсетті. Сонымен қатар, Қазақстан тарапы Иранмен сауда алмасуды кеңейту мәселесіне де даярлығын білдірді.

ҚР Президентінің Каспий теңізі қорларын игеруге шетелдіктердің араласуға тырысқан әрекеттерін сынап, «Мұхиттың арғы жағынан келгендерді өңір елдерінің тәуелсіздігі мен мүдделері емес, өздерінің жеке мүдделері қызықтырады» деген сөзі аятолла А. Хаменеидің тарапынан қанағаттанушылықпен қарсы алынды [153, п. 16].

Иран мен Қазақстан транскаспийлік құбыр желісі бағытында өздерін мазалайтын жайттар жөнінде әңгімелесе келіп, құбыр желісін Иран арқылы жүргізу ең тиімді жол деген тоқтамға келді. Ресми емес дереккөздерге қарағанда, ҚР Президентінің ресми тұлғалармен жеке әңгімесінде Иранға жасаған келесі қызметтік сапарында «Қазақ мұнайын Иран территориясы арқылы экспорттауға америкалықтардың рұқсатын алып келетіндігі» туралы оптимистік ойлар айтылды [153, п. 16].

Жалпы Иран әскери жағынан мықты, қуат көздеріне бай, қатаң саяси-идеологиялық басқару механизміне ие мемлекет болып табылады. Біздің пайымдауымызша ИИР-сы Парсы шығанағында да, Каспий теңізінде де орасан зор мұнай-газ әлеуетіне ие және Иран жетекшілері осы екі кеңістікте де геосаяси белсенділігін көрсетуде. Иран мұнай-газының ең бай кен орындары Парсы шығанағында орналасқан. Сондықтан да Иран үшін Каспий теңізінің қорларын игеріп, пайдалану екінші қатардағы міндеттердің бірі болып есептелді.

Иранның Каспий теңізі мәртебесін айқындауға арналған саяси келіссөздер барысында бұрынғы ұстанымынан айырылмай, теңізді тек тең бөлікке бөлуді жақтау саясаты мен оның қорларын игеру барлық каспийлік мемлекеттердің арасындағы келісім негізінде ғана жүзеге асуы қажет деген сықылды көзқарасты ұстанып қала беруі де бұл елдің экономикалық жағынан мұнай-газ қорына аса қатты зәру болмағандығынан деп ұғынуға болады. Алайда Иранның теңіз мәртебесін айқындауға байланысты ұстанған асықпау тактикасы өңір елдерінің саяси-экономикалық даму деңгейіне кедергі келтіруде. Бұған қарамастан, Иран геоэкономикалық, әскери-геостратегиялық мүддесімен байланысты Каспий теңізі аймағына жауапкершілікпен қарап, өңірдегі ұстанымдарын қорғауға барын салуда.

Каспий теңізі мәртебесін айқындау үрдісіндегі Иран мемлекетінің ролі өте зор екендігін тағы да айтуымыз қажет. Бұның себебі төмендегідей бірнеше факторлармен тығыз байланысты:

Біріншіден, аталған мәселені аймақ қауіпсіздігімен байланыстыра отырып қарастыру қажет. Қазіргідей аймақтық, әлемдік, мемлекетаралық жанжалдардың, саяси-экономикалық мүдделер қақтығысының өршіп тұрған тұсында Каспий теңізіне байланысты таластың кез-келген уақытта басталып кетуі ықтимал. Каспий теңізін қарусыздандыру ісінде каспийлік мемлекеттер үшін 1971 жылдың 11 ақпанында қабылданып, 1972 жылдың 18 мамырында күшіне енгізілген мұхит және теңіз түптерінде ядролық және жаппай қырып-жою қаруларының басқа да түрлерін орналастыруға тиым салатын Шарттың маңызы зор [154]. Ядролық бағдарламасы түрлі шиеленісті жағдайлар тудырып отырған Иран мүдделілігін танытып отырған Каспий өңірі үшін демилитаризациялану үрдісі өте өзекті. Каспийдің құқықтық режимін айқындаудағы Иран ұстанымының басқа каспийлік мемлекеттердің ұстанымдарынан бөлек екендігін, Иран басшылығының теңіз алабы мен түбін өздеріне тиімсіз етіп бөлген жағдайда күш қолданатындығы туралы мәлімдегендігін ескерсек, бұл мәселе одан әрі маңызды бола түседі. Алайда Иранның аталған сес көрсету саясаты бұл елге деген халықаралық қауымдастықтың қысымын одан әрі өршітетіндігін ескерсек, саяси-экономикалық қысымға түскен ел үшін аталған бағыттағы әрекеттер өз тиімділігін көрсетпейтіндігі белгілі жайт. Сондықтан да, Каспий теңізінің құқықтық мәртебесіне арналған жұмыстарды тезірек аяқтау Иран елі үшін әскери-саяси жағынан да маңызды екендігі көрінеді.

Екіншіден, Иранның Каспий теңізі мәселесін шешуді ең алдымен экономикалық емес, саяси тұрғыдан қарастыруының да астары тегіннен-тегін емес. Себебі, АҚШ бастаған батыс елдерінің экономикалық санкциясына ұшырап, өзіне саяси қарсыластарды көбейтіп алып отырған ел өзінің шығыс шекарасындағы Каспий теңізіне батыс елдері ықпалының тарамауына қарсылық көрсету мақсатында Каспий аймағының жетекші мемлекеті Ресей Федерациясымен серіктесуге мәжбүр болып отыр. Ал Ресей тарапы Каспий теңізін әр елдің жағалық аумақтарының көлеміне байланысты жетілдірілген ортаңғы сызық бойынша бөлуді жақтайтындығы белгілі.

Үшіншіден, 2013 жылы ИИР-ның президенттігіне келген Х. Рухани күшейіп кетсе, Ирандағы көпсанды әзірбайжан диаспорасына демеу беруі мүмкін деп есептелетін ирандық саясатты өзгертіп, Әзірбайжан Республикасымен қарым-қатынасын жақсарту бағытын ұстанды. Сол кезден бастап Иранның Әзірбайжан экономикасына салған инвестициясы артып, 550-ге жуық иран кәсіпорны Әзірбайжанда өз жұмысын жандандырды [155]. Бұл мәселе де Иран тарапының Каспий бағытындағы саясатының өзгеруіне жанама түрде болса да әсер етті деп топшылауымызға болады.

* 1. **Каспий теңізі мәртебесін айқындаудағы Әзірбайжан және Түрікменстан Республикасы сыртқы саясатының негізгі бағыттары**

Әзірбайжан еуропалық және азиялық ірі өңірлік державалардың арасында географиялық жағынан тиімді орналасуы арқылы Кавказ бен Каспийдің шығысқа да, батысқа да шығуға мүмкіндігі бар «қақпа ретіндегі елі». ЕО, ЕҚЫҰ, Еуропа кеңесі, НАТО, АҚШ және Батыс Еуропа елдерімен саяси, экономикалық және гуманитарлық байланыстарын біртіндеп дамытып, елді жетілдіру бағытын ұстанған Әзірбайжан Республикасы тарихи-геосаяси болашағын еуропалық елдермен байланыстыруда. Осымен бір уақытта ел ТМД мемлекеттерімен де тиімді қарым-қатынас орнатуға тырысуда.

Осылайша ондаған жылдар бойы Орталық Еуразиядағы геосаяси қатынастар үрдісінде маңызды буын ролін атқарған Әзірбайжан қазіргі уақытта да Каспий өңіріндегі геостратегиялық бәсекелестіктің орталығы ретіндегі орнын сақтап қалып отыр. Ресейлік сарапшы Гейдар Джемаль бұл турасында «Әзірбайжан Еуропаның қиыр шығысында орналасқан Кавказ өңірінің нағыз жетекші елі... Ол (Әзірбайжан – *авт.*) болашақта еуропалық құрылымға өтуге дайын тұрған бай орталық» деген ойын білдірді [89, с. 166].

Тарихи жағынан Қазақстан Республикасы орналасқан Орталық Азия мен Әзірбайжан Республикасы құрамына енетін Оңтүстік Кавказ өңірлері бұрынғы әлемдік сауда магистралы – Ұлы Жібек жолының бойында орналасқандығымен, ашық теңізге тікелей шығатын жолының жоқтығымен ерекшеленеді. Осы тұрғыдан алғанда, Әзірбайжан елінің Каспий теңізі мәртебесін айқындау үрдісіне белсенді араласуын Әзірбайжан мемлекетінің ұлты мен халқы үшін өмірлік деңгейдегі қажетті әрі маңызды іс деп бағалауымыз қажет.

Әзірбайжанның Каспийдің құқықтық мәртебесі мәселесіне байланысты ұстанымын тарихи бастауын ХІХ ғасырдан алатын, елдегі мұнай-газ кешенінің дамуымен біріктіре отырып қарастыру қажет. Өткен ғасырдың 60-жылдарынан бастап Әзірбайжан Республикасында өндірілген мұнайдың жартысынан астамы теңіз кен орындарынан алынды және болашақта өндірілуге тиісті мұнайдың негізгі қорлары да Каспий теңізі түбінде орналасқандығы айқын болды.

Халқының өмір сүру деңгейі мен тіршілік-тұрмысын теңізбен және теңіз байлықтарымен тікелей байланыста қарастыру дәстүрі Әзірбайжан елінде КСРО кезінен, атап айтсақ, шамамен ХХ ғасырдың ІІ жартысынан басталды.

Ресми мәліметтерге сәйкес, 1970 жылғы КСРО мұнай министрлігінің Каспийді ұлттық аумақтарға бөлу туралы шешіміне сәйкес теңіздің 113 мың шаршы шақырымы – Қазақстанға, 80 мың шаршы шақырымы – Түрікменстанға, 80 мың шаршы шақырымы – Әзірбайжанға, 64 мың шаршы шақырымы – РКСФР-на берілді [156]. Теңіз бөлінісі сипатталған топографиялық карта сол тұста Иранға жіберіліп, Тегеран онымен таныстырылды. Осыған байланысты Иран үкіметі бұл бөлініске ресми қарсылығын білдірмеді. 1970 жылғы шешім Каспий теңізіндегі КСРО республикаларының шекараларын нақты айқындап берді. Осы оқиғадан кейін КСРО-дағы каспийлік республикалардың әрқайсысы өздеріне берілген аумақтағы іс-қимылдарын өз қалаулары бойынша жүзеге асыра бастайды [157].

КСРО ыдырап, Әзірбайжан тәуелсіздік алғаннан кейін де алып державаның мұнай өнеркәсібінің ауқымды бөлігін құраған ел мұнай өндіру саласын тұралатпауға тырысты және осы бағыттағы жұмысын халықаралық талаптарға сай қалыптастыру мақсатында Каспий теңізі мәртебесін айқындау бағытындағы іс-әрекеттерін белсенді түрде жүзеге асыруға кіріседі. Басқаша айтсақ, «Бакудің қуат көздеріне, оның ішінде теңіз мұнайына тәуелділігі Әзірбайжанның тәуелсіз мемлекет ретінде өмір сүруі үшін шешуші маңызға ие болғандықтан, ел басшылығы теңіз қуат көздерін игеру мен одан түсетін пайданың сыртқы күштерден тәуелсіз болуы үшін барынша сенімді құқықтық кепілдік жүйесін қалыптастыруға тырысты» [137, с. 36].

Аталған себептерге байланысты КСРО ыдырағаннан кейінгі кезеңде Әзірбайжан «Каспий теңізінің құқықтық мәртебесі туралы конвенция» жобасын жасақтауды алғаш болып қолға алған мемлекеттің бірі болды. Әзірбайжан тарапы даярлаған, 1993 жылдың 19 мамырында қазақстандық тарапқа танысып, талқылауға ұсынған алғашқы жоба мәтініне көз жүгіртсек, Әзірбайжан елінің бастапқы кезден-ақ теңіз мәртебесін айқындау бойынша жағалық мемлекеттердің әріптестігі мен іс-әрекеттерін егемендік пен тең жағдайда жүргізуді жақтағандығы көрінеді. Аталған Конвенция жобасының 2-бабының «а» тармағында «Каспий теңізін пайдалануда егемендік теңдіктің сақталынуы мен бір мемлекеттің екінші мемлекетке қарым-қатынасы барысында қандай да бір артықшылықтар бермеуі» туралы айтылса, «д» тармағында «Каспий теңізі алабы мен қорларын пайдалану және оны бөліске салуда туындаған мемлекетаралық таластарды бейбіт түрде шешу» қажеттілігі көрсетіледі. Сонымен қатар, осы Конвенция жобасының «Делимитация және демаркация» деп аталатын бөлімінің 3-бабында «Каспий теңізі жағалық мемлекеттердің арасында тиісті бөліктерге бөлінеді және ол жерлер сол жағалық мемлекеттердің ішкі сулары ретінде қарастырылып, аталған аумаққа сол мемлекеттердің егемендік құқықтары енгізіледі» делінсе, келесі 4-бапта «Каспий теңізі жағалық мемлекеттерінің арасындағы шекараларды айқындау сол жағалық мемлекеттердің екітарапты және көптарапты келісімдері негізінде жүзеге асырылады» деп анық көрсетіледі [52, п. 22-23].

Әзірбайжан егемендігін алғаннан кейін елдің баспасөз құралдары, радио мен телеарналарында мамандардың, зерттеушілер мен қоғам қайраткерлерінің арасында Каспий теңізінің мәртебесі жөнінде жүрген қызу пікірталастар нәтижесінде төмендегідей байламдар жасалды:

1. Теңіздерді пайдаланудың халықаралық құқықтық ережелері 1958 жылғы Женева конвенциясымен анықталады. Кейбір жеке сұрақтар 1960 жылғы Женева және 1973 жылғы БҰҰ конференцияларында талқыланды. Бұл форумдардың шешімдеріне бұрынғы КСРО-мен қатар әлемнің 150 мемлекеті қосылды. 1982 жылы қабылданған теңіз құқығы жөніндегі Конвенция бойынша теңіз жағалауындағы мемлекеттердің су аумағы жағалаудан 12 миль, тазалық-кеден бақылауының аумағы жағалаудан 24 миль, экономикалық аумағы енінен есептегенде 200 миль, ал құрлықтық қайраңының көлемі 350 миль қашықтықты құрауы тиіс болды...

2. ...Бакулік ғалымдар мен мамандардың пікірінше Каспийге көл немесе теңіз атауын бергеннен ештеңе өзгермейді. Егер Каспий көл деп аталса оның сулары жабық теңіз мәртебесімен барлық жағалық мемлекеттердің арасында бөліске салынуы тиіс. Мұндай жағдайда теңіз суын батыс және шығыс жағалауда орналасқан елдер арасында (Әзірбайжан, Ресей, Қазақстан, Түрікменстан) жағалаудан тең қашықтықты есептей отырып ортаңғы сызық бойынша немесе мемлекеттер арасындағы келісім негізінде бөлуге болады. Теңіз жағалауындағы мемлекеттің келісімінсіз ешкімнің де оның аумағындағы табиғи байлықтарды игеру, барлау, өндірумен айналысуына құқығы жоқ. Ал егер Каспий ашық теңіз мәртебесін иеленген жағдайда әр мемлекеттің өзінің табиғи байлықтарды барлау мен игеруге құқықтары бар аумақтық сулары мен қайраңдық аумақты иелену мүмкіндігі болды. Соған сәйкес теңіз қайраңының ішкі шекарасы мемлекет аумағы шекарасынан 200 миль қашықтықта болуы керек деп алғанның өзінде, Каспий теңізінің ең үлкен ендігі 262 мильден аспайтындығын ескерсек, қайраң аумағының ішкі шекараларын да жағалаудан бір-бірімен тең қашықтықта тұрған ортаңғы сызық бойынша бөлуге болады. Бұдан Каспийге қандай (теңіз немесе көл) мәртебе берілгендігіне қарамастан теңіз байлығын барлау және игерудегі мемлекеттің құқығы бұрынғыша (кеңестік кездегідей – *авт.*) қала беретіндігі көрінеді [158].

Мұрағат құжаттарына үңілсек, Әзірбайжанның Каспийдің құқықтық жағдайын өзгерту мәселесін жеделдетіп шешуді 1992 жылдан бастап-ақ көтергендігін, ел сыртқы саясатында теңізді шекаралық көл деп ұйғара отырып, сол негізде жағалық мемлекеттердің судағы шекараларын анықтауға ұмтылғандығын көреміз [52, п. 3].

1991 жылдың аяғында тәуелсіздік алғаннан кейін Әзірбайжан бір-бірімен мүдделер қақтығысында тұрған «геосаяси үштаған» – Түркия, Ресей, Иранның ортасында қалып қойды. Сол тұста елдің жоғарғы басшылығы сыртқы саяси бағытта аталған бәсекелес елдердің біреуіне басымдық беруді таңдауы қажет болды. Соған байланысты Әзірбайжан басшылығы Түркиямен және Батыстың жетекші мемлекеттерімен тығыз қарым-қатынас жасауға негізделген батыстық стратегияны таңдағанымен, Каспий өңіріндегі жағдайға байланысты елдің басты одақтасы болып есептелетін Ресеймен де жақын қарым-қатынас орнатуға мүдделілігін көрсетіп, батыс елдері мен Ресейдің арасындағы дәнекер болуға ұмтылуда. Осы турасында Әзірбайжан президенті И. Әлиев өзінің «Каспийская нефть Азербайджана» атты еңбегінде «...болашақта Әзірбайжан ірі державалардың арасын байланыстырушы ел болуы мүмкін. Республиканың бірнеше ірі геосаяси және геоэкономикалық құрылымдардың түйіскен жерінде орналасуы елімізге «барлық елмен дос болуға және барлығын барлығымен достастыруға», нақты айтсақ, елдің Батыстың Шығыспен жақындасуына ұйытқы болуына мүмкіндік береді», – деп жазды [30, с. 170].

1995 жылдың қараша айында Қазақстан СІМ орынбасары В. Ғиззатов Баку, Ашхабат және Тегеран қалаларына қызметтік сапармен барып, Әзірбайжан президенті Г. Әлиевпен, Әзірбайжан сыртқы істер министрі Г. Гасановпен, Түрікменстан сыртқы істер министрі Б. Шихмурадовпен, Иран сыртқы істер министрі А. Велаятимен және Иран сыртқы істер министрінің орынбасары А.Ваэзимен кездесулер өткізді.

1995 жылдың қарашасында Баку қаласына қызметтік сапармен барған В. Ғиззатовпен кездесулері барысында да Әзірбайжан тарапы Каспийді көл деп танитынын әрі оны ұлттық аумақтарға бөлуді жақтайтынын тағы да аңғартты. Әзірбайжанның сол тұстағы президенті Г. Әлиев осы турасында «Әзірбайжан кеңестік кезеңде Каспийден мұнай өндірді және болашақта Каспийдің кез-келген құқықтық мәртебесі мен кез-келген саяси жағдайында да мұнай өндіруін жалғастыра береді» деп мәлімдеді [150, п. 20].

Әзірбайжан елі Каспийдің құқықтық мәртебесі анықталмай жатып, теңіз аумағынан мұнай өндіруді халықаралық ауқымда бастап кеткен алғашқы ел болды. Елдің Каспийдегі көмірсутек қорларын игеру бағытындағы шетелдік мұнай компанияларымен алғашқы келіссөздері 1989 жылдан басталады. Ұзақ талқылаудан кейін 1991 жылдың 18 қаңтарында Әзірбайжан КСР-і Министрлер кабинеті мен КСРО мұнай өнеркәсібі министрлігі біріге отырып, «Азери» кен орнын барлау мен игеруге тендер жариялады. Сол жылдың сәуірінде аяқталған тендер нәтижесі бойынша құрамына «Амоко», «Юнокал», «МакДермотт» (АҚШ), «Бритиш Петролиум» және «Ремко» мұнай компаниялары кіретін халықаралық консорциум құрылып, олардың жұмыс жасау ережелеріне байланысты келіссөздер кезеңі басталады. Аталған келіссөздер 26 айға созылып, 1993 жылдың шілдесінде ғана аяқталды. Келіссөздер тек «Азери» ғана емес, «Чираг», «Шахдениз», «Гюнешли» кен орындары бойынша да жүрді. 1992 жылдың қазанында «Бритиш Петролеум», «Статойл» компанияларымен шарт жасалынды. Келіссөздер үрдісі барысындағы келісім-шарттар «Азери», «Чираг», «Гюнешли» кен орындарын игеруге жол ашты және болашақтағы ӘРММК (Әзірбайжан Республикасының мемлекеттік мұнай компаниясы – *авт.*) мен «Ғасыр шарты» жобасына қатысушылар арасындағы келіссөздердің жүруіне негіз қалап берді.

1994 жылдың қыркүйегінде Бакудегі «Гүлстан» сарайында ел Президенті Г. Алиев және әлемнің ірі трансұлттық компанияларының жетекшілерінің қатысуымен Каспий теңізінің әзірбайжандық бөлігі қайраңындағы «Азери», «Чираг», «Гюнешли» мұнай кен орындарын игеру мақсатын көздейтін – «Ғасыр келісім-шартына» қол қойылды. Бұл келісімге ресейлік «ЛУКойл» компаниясының қатысқандығына қарамастан, Ресей СІМ Ұлыбритания мен БҰҰ-на «Ғасыр келісімшартының» заңсыз екендігін білдіретін нота жібереді [30, с. 244]. Әзірбайжан жоғарыда айтылған келісім-шартқа қосылу арқылы өзінің егемендік құқықтарына сай еркін қимылдайтындығын, бұрынғы Кеңестер Одағы кезіндегідей емес, енді еркін ел ретінде өзіндік саясат жүргізетіндігін және Ресейдің ықпал ету аймағына енбейтіндігін көрсетті.

Бакудың Каспий теңізінің мәртебесі жөнінде даярлаған Конвенциясының тағы бір жобасы 1995 жылдың қазанында талқылауға ұсынылды. Онда Каспий теңізінің халықаралық шекаралық көл екендігі, соған сәйкес теңіздің халықаралық көлдерге байланысты қалыптасқан тәжірибе негізінде бес бөлікке бөліну қажеттілігі мен әрбір жағалық мемлекеттің Каспий теңізінің өздеріне тиісті бөлігінде егемендік құқықтарына ие болатындығы баса айтылды [121, с. 79]. Әзірбайжан ұсынған «Каспий – халықаралық көл» қағидасына сәйкес Каспий теңізі ашық теңізге шығатын жолы болмағандықтан әрі аумағы, өсімдігі пен жануарлар әлемі, тұздылығы, минеральдық қоры бойынша тұйық теңіз талаптарына сай келмеді. Әзірбайжан жағы жұмыс жасап тұрған су жолдарын (Еділ-Дон мен Еділ-Балтық каналдарын) Каспийді теңізбен немесе мұхитпен тікелей байланыстыруға жеткіліксіз деп есептеді [123].

Иран Ислам Республикасы мен Ресей Федерациясының бастапқыдағы Каспийді ортақ пайдалану қажет деген ұстанымдарына қарамастан, Әзірбайжан 1995 жылы қабылдаған жаңа Конституциясының 11-бабына «Каспий теңізінің өзіне тиесілі бөлігі мен сол аумақтың әуе кеңістігіндегі Әзірбайжан мемлекетінің құқықтары» [159] тікелей көрсетілген тарауды енгізген алғашқы ел болып тарихта қалды.

Сол тұстағы Әзірбайжан елінің ұстанған бағыты туралы ғалым А. Гасанов: «Егер біз БҰҰ-ның Теңіз құқығы туралы конвенциясының негізінде қарастыратын болсақ, оған сәйкес, әр жағалаудағы мемлекет «жалпы теңізде» өзінің «экономикалық аймағына» ие болуға және осы аймақта тәуелсіз немесе басқа мемлекеттермен бірлесе отырып, іс-қимыл жасауға құқылы...

Әзірбайжан Ресей жиі қолданатын «міндеттеме» және «ұлт үстілік заң» сынды сөздерді халықаралық-құқықтық негізі жоқ деп санай отырып, мойындамайды және алдағы уақытта да мойындамайтын болады. Әзірбайжан барлық бұрынғы Кеңес-Иран келісімшарттары мен Ресейді КСРО-ның ізбасары ретінде қарастыратын жағдай тарихта қалды және ол 1995 жылғы Конституция бойынша ӘР аумағының ажырамас бөлігі ретінде қарастырылатын Каспий теңізінің ұлттық секторында тәуелсіз Әзірбайжан мемлекетінің еркін іс-қимылына басқа ешбір мемлекет шектеу қоя алмайды деп көрсетеді» [34, б. 48-49], – деп жазды.

Көптеген ресейлік сарапшылар Әзірбайжанның Каспий теңізі мәртебесін айқындау бағытындағы ұстанымын «ең экстремистік» деп бағалады. Алайда соған қарамастан РФ-сы ӘР-ның Каспий теңізінің ұлттық аумағындағы еркін іс-әрекеттерін мойындап, олармен санасуға мәжбүр болды. Бұған жоғарыда атап өткен Ресейдің БҰҰ-ның Бас Ассамблеясына Әзірбайжанның батыстың ірі мұнай компанияларымен «Ғасыр келісімін» жасасып, теңізде біржақты әрі заңсыз іс-қимылдар жүргізіп жатқандығы туралы хат жіберіп, екінші жағынан ресейлік «Лукойл» компаниясының сол жобаға қатысуын дәлел ретінде келтіруге болады. Осы орайда кейбір орыс зерттеушілері ресейлік «Лукойл» компаниясының жоғарыдағы ірі халықаралық мұнай жобасына қатысуын Ресей тарапының Каспийді тәуелсіз республикалық аумақтарға бөлуді бейресми түрде мойындағандығын білдіреді деп түсіндіреді [26, с. 48].

РФ Сыртқы істер министрінің орынбасары Б.Н. Пастуховтың 1998 жылдың 28-29 шілдесінде Бакуге жасаған қызметтік сапары барысында Әзірбайжан президенті Г. Әлиевпен, елдің премьер-министрі және сыртқы істер министрімен кездесулер өткізілді. Кездесулер барысында Ресей мен Әзірбайжан арасында көпжақты және екі тарапты әріптестік мәселелері бойынша пікір алысулар, кеңес алмасулар мен келіссөздер жүргізілді.

Сонымен қатар, кездесулерде Каспий теңізінің құқықтық мәртебесі туралы мәселе талқыланып, теңіз түбін бөліскеннен кейінгі су кеңістігін ортақ пайдалануды сақтау мен теңіз түбін, су кеңістігін ұлттық аумақтарға бөлу бойынша сұрақтарға сараптама жасалынды. Кездесу барысында тараптар бөліске салынатын аумақтар бойынша өз ұстанымдарын білдіріп, теңіздің құқықтық мәртебесі бойынша келіссөздер мен кеңес алмасуларды одан әрі жалғастыратындықтары жөнінде уағдаласты [152, п. 45].

Қос тарап 1998 жылдың 6 шілдесіндегі ҚР мен РФ арасында Мәскеуде қол қойылған, Ресей мен Қазақстанның жалпы ұстанымдары негізінде кен қойнауларын игеруде егемендік құқтарын жүзеге асыруға мүмкіндік беретін, Каспий теңізі түбі мен оның қойнауларын жетілдірілген ортаңғы сызық негізінде бөлуді қарастыратын Каспий теңізінің солтүстік бөлігі түбін бөлісу туралы Келісім жөнінде қанағаттанушылықпен айтып өтті.

Әзірбайжан Каспий теңізін демилитаризациялау бағытындағы 1998 жылдың 19 шілдесіндегі орыс-иран Мәлімдемесіндегі Ресей мен Иран ұстанымдарын Каспий теңізінің құқықтық мәртебесі бойынша жалпы келісімдерге қол жеткізудегі маңызды қадам деп бағалайтындығын жеткізді [152, п. 46].

РФ Сыртқы істер министрінің бірінші орынбасарының қызметтік сапары барысында РФ-сы мен ӘР-сы арасында 1997 жылы 3 шілдеде қол қойылған достық, әріптестік және өзара қауіпсіздік туралы Шарт пен 1995 жылдың 6 маусымында Бакуде қол қойылған Консульдық Конвенцияны ратификациялау бойынша грамоталар алмасу бағытындағы хаттамаларға қол қойылды.

Тараптар Каспий теңізінің экологиялық жүйесін, биологиялық ортасын әріптестік негізінде бірігіп қорғау мен сақтау, теңіздің табиғи ортасына зиян келтіретін іс-әрекеттерге тиым салу мен оның сақталуын бақылауды қамтамасыз ету, теңіздің ластануын болдырмау және оны азайту туралы ойларын ортаға сала келе, Каспий теңізі биологиялық қорларының сақталуы және оны тиімді пайдалану үшін болашақта теңіздің биоқоры туралы келісімді жедел жасауды жақтайтындықтарын мәлімдеді [152, п. 47].

Каспий теңізінің құқықтық мәртебесі туралы Конвенцияны жасақтау бойынша 1998 жылдың аяғында өткізілген арнайы жұмыс тобының мәжілісінде Әзірбайжан сыртқы істер министрінің орынбасары Х. Халафов «Каспий теңізі түбін жалпы мойындалған халықаралық құқықтың ережелеріне сәйкес, бір-бірімен тең арақашықтықтағы ортаңғы сызық бойынша бөлу мәселені ортақ түсіністік негізінде жүргізудегі біршама алға жылжушылықты көрсетеді. Теңіз түбін ұлттық аумақтарға бөлу принципі 1998 жылғы Ресей Федерациясы мен Қазақстан арасында жасасқан келісімнің негізі болды. Каспий теңізін ортаңғы сызық принципі негізінде ұлттық аумақтарға бөлу бойынша Әзірбайжан, Ресей, Қазақстан мен Түрікменстан ұстанымдарының жақындасуы да жоғарыдағы дәстүрдің жалғасы ретінде жүрді» [121, с. 82], – деп, Әзірбайжанның теңіз мәртебесін айқындауда қолданатын әдісін ашып көрсетеді.

Кеңестер Одағы ыдырағаннан кейін басталған Каспий теңізінің мәртебесін айқындау үдерісі кезеңінде әр тәуелсіз мемлекеттің теңіздегі үлесін әділ әрі басқа мемлекеттермен тең жағдайда алуға ұмтылатындығы заңдылық. Бұл жолдағы Әзірбайжан елі басшылығының өз халқы үшін жасаған саяси-тарихи іс әрекеттері үлкен маңызға ие. Ел Каспий теңізіндегі үлесін әділ түрде алу үшін оңтүстік-батысындағы Түрікменстан Республикасымен ұзақ мерзімді және екі тарапты келіссөздерді қалыптасқан дипломатиялық жолдар арқылы сәтті жүргізе алды.

Осы бағытта жүргізілген іс-әрекеттердің бірі 1998 жылдың 5 ақпанында Ашхабадта Әзірбайжан мен Түрікменстан Президенттерінің нұсқауымен екі елдің СІМ мен сарапшы топтарының арасында Каспий теңізі түбін ұлттық аумақтар мен халықаралық құқық ережелеріне сай ортаңғы сызық бойынша бөлу қажеттілігіне байланысты келіссөздер түрінде өткізілді. Тараптар ортаңғы сызықты анықтау әдістемесі бойынша өзара қолайлы жобалар жасақтауға тырысты. Көрсетілген уақытта Баку мен Ашхабадтың арасында ортаңғы сызықты анықтау нүктесі бойынша қарама-қайшылықтар болды. Мәселен Әзірбайжан өзінің аумағын Жилой аралынан бастауды ұйғарып, «Кипяз-Сердар» кен орнын өз аумағында қалдыруға тырысса, түрікмен тарапы сызықты анықтаудың шеткі нүктесі ретінде Оғыршы аралын алып, сол бойынша таласты арал Кипяз-Сердарды өздеріне қалдыруға тырысты. Алайда, бұған қарамастан екі тарап өкілдері де келісім-шарт жасасу барысында кездескен қиындықтарды келіссөздер арқылы шешуге келісті [152, п. 51].

1998 жылдың 30 наурызында Әзірбайжан мен Түрікменстан «екі ел арасындағы Каспий теңізінің аумағын халықаралық құқықтың ережелері мен жалпы мойындалған принциптерге сәйкес ортаңғы сызық бойынша бөлісетіндігін» бекіткен Коммунюкеге қол қойды. Екі тарап та Каспий теңізіндегі өздеріне тиесілі ұлттық аумақтарда табиғи қорларды пайдалану құқына ие екендіктері мәлімденген келісім жасасты [151, п. 14].

1998 жылдың сәуірінде Ресей мен Әзірбайжан өз аумақтарындағы теңіз түбін бөлісу туралы келіссе, осы жылдың шілдесінде Ресей мен Қазақстан Солтүстік Каспийдің қайраңдарын ұлттық аумақтарға бөлісу жөнінде келісім жасасты. Бұл оқиғалар, оның ішінде келісімдердің жария түрде жарыққа шықпауы мен Солтүстік Каспийдегі орыс-қазақстандық келісім ережелерінің іс жүзінде жеке құпия хаттамамен жасалуы Иран мен Түрікменстан тарапынан түсініспеушілік тудырды [53, п. 95].

Сонымен қатар, Әзірбайжанның теңіздегі аумақта демаркациялық жұмыстар жүргізіп, теңізге шекара белгілерін орнату бағытындағы жұмыстары көрші орналасқан ИИР-ның да наразылығын туғызды. Мәселен, 2000 жылдың шілде айында ирандық баспасөз құралдары Әзірбайжан Республикасының Иранның Астара қаласына жақын тұсындағы теңіз шекарасын демаркациялау бойынша өз бетімен әрекеттер жасап жатқандығы туралы хабар таратты. Аталған мақалада Иран тарапы сейсенбі күні (2000 ж. 13 шілдесі) Әзірбайжан шекаралық күштерінің Иранның Астара ауданы тұсында теңізді бөлу арқылы демаркациялау жұмыстарын бастағандығын, әзірбайжандық жағалаудан екі шақырым қашықтықта бір сары түсті үлкен көлемдегі белгі мен 4 қара түсті кішілеу көлемдегі белгілердің үлкен көтергіш кран арқылы демаркациялау мақсатында орнатылғандығын, олардың айналасында үш шағын әскери катерлердің жүргендігін, бұл жұмыстардың келесі сәрсенбі күні де жалғасқандығын жазды.

Мақалада сонымен қатар, Астара (Иран Ислам Республикасындағы әкімшілік орталық-авт.) губернаторының орынбасары Джафар Этои тарапынан аталған мәселе бойынша ирандық шекарашылардың алдын-ала хабарландырылмағандығы, Әзірбайжан елі шекараны демаркациялау жұмыстарын аяқтағаннан кейін ғана Иранға осы мәселе турасында хабарлама жібергендігі айтылады. «Аброр» газеті ақпаратпен таныс тұлғаның ақпараты негізінде Әзірбайжанның өз бетінше жасаған әрекетіне Иранның таяу арада дипломатиялық жолдар арқылы қарсылық жасайтындығын анықтады [140, п. 69-70]. Аталған мәліметтен Әзірбайжан елінің тәуелсіз ел ретінде өз елінің Каспий теңізіндегі шекарасын айқындап, белгі орнатуға ұмтылғандығын, алайда Каспий теңізінің құқықтық мәртебесі анықталмауы себепті бұндай жұмыстарды жүргізу ерте деп түсінетін Иран Ислам Республикасының тарапынан аталған қимылдардың қарсылық тудырғандығын аңғаруға болады.

Жоғарыда аталып кеткен жағдайлар негізінде Әзірбайжанның Каспий теңізі мәртебесін айқындау бағытындағы ұстанымы көптеген жылдар бойы ешқандай өзгеріске түспегендігін көреміз. Ел басшылығының көбінесе батыс елдерінің экономикалық-саяси қолдауына сүйенуі ғасырлар тоғысындағы Әзірбайжан елі үшін Каспийдің құқықтық мәртебесін айқындау бағытындағы тактикалық және стратегиялық міндеттерді шешуіне қолайлы мүмкіндік берді.

Тағы бір Каспий жағалауы мемлекеті Түрікменстан Республикасы өзінің экономикалық дамуы жағынан жаңадан тәуелсіздік алған Орталық Азия мен Кавказ елдерінің арасында соңғы орындардың бірін алады. Басқару жүйесі консервативтік сипаттағы елдің саяси басшылығының жүргізіп отырған әлеуметтік-экономикалық реформалары көрші елдермен салыстырғанда өте баяу жүруде.

Түрікменстанда Орталық Азияның басқа мемлекеттерімен салыстырғанда халықтың саяси белсенділігі өте төмен болды. Елде қоғамдық-саяси қозғалыстар мен ағымдар дамымады. Түрікменстан басшылығы посткеңестік кеңістіктегі басқа мемлекеттердегідей Кеңес үкіметінің тәрбиесінен өткен партия мен мемлекеттік қайраткерлерден құралды. Сондықтан да тәуелсіздіктің алғашқы жылдарында осы басшылықтан экономиканы либералдандыру мен демократиялық сипаттағы жүйені құру жолында шешуші қимылдар күту дұрыс емес болатын.

Осы орайда Иран саясаттанушысы М. Сарекалам [42, с. 80] Түрікмен басшылығы ішкі саясатта барлық қоғамдық санаға, саяси партиялар мен қозғалыстарға толық бақылау жасап, сыртқы саясатта бейтараптық бағытын ұстанады деген пікірін білдірді.

Елдің құрлықтық бөлігінде табиғи газдың орасан зор қорына ие түрікмен елі басшылығының Каспийдің құқықтық мәртебесін тезірек айқындауға мүдделілігі жөнінде жасаған мәлімдемелеріне қарамастан, ел Каспий теңізі алабындағы мұнай мен газды жедел игеруге аса ниетті емес екендігін байқатуда.

Жалпы Түрікменстан үшін көмірсутек көздерінің маңыздылығын айтар болсақ, республика бюджетіндегі валюталық түсімдердің 90%-дан астамын 100 негізгі кен орнынан (оның ішінде 70 млрд текше метр ерітілген газ) алынатын, шамамен 3 трлн текше метрді құрайтын газ экспорты беретіндігімен айқындалады. Бұл Түрікменстанға газдан түсетін қаржы бойынша ТМД мемлекеттері арасында Ресейден кейінгі екінші орын алуға мүмкіндік берді.

Елдің негізгі өнеркәсіптік газ кен орындары Амудария-Мургаб ойпатының, оның ішінде Батыс Өзбекстан, Шығыс, ішінара Орталық Түрікменстан мұнай-газ кешендерімен байланысты болса, мұнай және мұнай-газ кен орындары Оңтүстік Каспий ойпатының Батыс түрікмен центриклиналында, ал өндірілетін негізгі мұнай кен орындары Оңтүстік Каспий ойпатының шығыс центриклиналында, соның ішінде Каспий теңізі қайраңы аумағында шоғырланған [134, с. 98].

Тәуелсіздіктің алғашқы жылдарында Түрікменстан Каспийдің әлеуетін пайдалану мақсатын көздейтін ортақ құқықтық жүйе қабылдау қажет деп санағанымен, Түрікменстанда 1992 жылы Каспийдің мемлекеттік шекарасы аумағындағы 12 мильдік аумақ елдің территориялық суы деп мәлімденген заңдық акт қабылданды. Осы құжаттың қабылдануымен бір мезгілде Түрікменстан 12 мильдік аумақтан тыс халықаралық суларды экономикалық мүддесіне сай өз аумағы ретінде пайдалануға құқылымыз деп мәлімдеді. Кейіннен Каспийдің құқықтық мәртебесін анықтау мен оның табиғи қорларын игеру мәселесіне байланысты Түрікменстан Республикасы ұстанымы басқа да жағалық мемлекеттермен жақындаса бастайды. Бұл жолда Түрікменстан біріншіден, экономикалық жағынан тығыз қарым-қатынас орнатып отырған, екінші жағынан мұнай-газ кешенін дамыту мен ел аумағындағы көмірсутектің бай қорын игерудегі негізгі әріптесі Ресеймен барынша саяси-экономикалық қайшылыққа түспеуге тырысты.

Түрікменстанның ИИР-сы шекарасына жақын орналасуы барлық Орта Азия елдері секілді Түрікменстанға да сыртқы экономикалық қызметін дамыту, оның ішінде Парсы шығанағы мен Жерорта теңізі порттары арқылы әлемдік нарыққа қуат қорларын шығару мақсатын жүзеге асыруға үлкен мүмкіндіктерге жол ашатын. Өз кезегінде Түрікменстан Иран, Түркия және Таяу Шығыстың басқа да елдері үшін байланыстарды дамытудың транзиттік аумағы бола алатын.

Тұтастай алғанда, Түрікменстан экономикалық дамуы мен тұрақтылыққа қол жеткізу стратегиясында негізгі салмақты мақта өндірісімен қатар мұнай-газ секторына салуды да көздеді. Заманауи өндіріс орындары дамымаған Түрікмен елінде көрші орналасқан Иран секілді ашық теңізге шығар жолы бар елдермен транспорттық байланыс жолдарын дамыту арқылы ел экономикасын өсіруге, оның ішінде әлемдік нарыққа шығаратын шикізат көздерінің көлемін ұлғайтуға күш салынды.

Осы жағынан Иран Ислам Республикасымен бейбіт көршілік қатынасты дамытып, жан-жақты әріптестік орнатуға мүдделі ТР-сы Каспий теңізінің құқықтық мәртебесін айқындау бағыты бойынша да аталған елдермен дипломатиялық серіктестігін сәтті әрі үйлестіре жүргізуге тырысты. Түрікменстан мен Иран арасында Каспий мәселесіне байланысты көзқарастарда қарама-қайшылықтар болмады және осынау көршілес елдердің екеуі де аймақта бейбітшілік пен қауіпсіздіктің орнауына мүдделілігін көрсетуде.

Түрікменстан Каспий алабындағы қатынастарды заңнамалық және құқықтық жолмен реттеуге тырысқан алғашқы ел болып есептеледі. Елдің 1993 жылдың 1 қазанында қабылданған Мемлекеттік шекара туралы заңында Каспий теңізіндегі аумақтық сулар 12 мильдік ендікпен белгіленді және шекара құрлықта да, Түрікменстанға тиесілі аралдарда да Үкімет бекітетін географиялық координаттардағы сызықтармен есептелетін болды. Сонымен қатар, аумақтық суларға Каспий теңізінің сулары жатты (6-бап).

Аталған Заңға сәйкес теңіз экономикалық аумағының сыртқы шекарасы халықаралық шарттар және жағалаудағы басқа мемлекеттермен жасасқан келісімдер арқылы анықталуға тиіс болды.

Заңның 7-бабы бойынша Қарабұғаз көлі, Красноводск және Түрікмен шығанағы сулары Түрікменстанның ішкі суларына енгізілді. Ресей сыртқы істер министрлігі Түрікменстанның Мемлекеттік шекара туралы Заңды қабылдауына байланысты наразылығын білдірді. Осыған байланысты 1994 жылдың 6 қаңтарында Түрікменстан елшілігіне бағытталған РФ СІМ-нің нотасында іс-әрекеттердің жоғарыдағыдай түрлерінің (Түрікменстанның біржақты түрде теңіз шекарасын мемлекеттік шекараға қосып алуы – *авт.*) Ресей тарапынан мойындалмайтындығы мен оның Каспий теңізінде қалыптасқан тарихи-саяси жағдайға сай келмейтіндігі айтылды [160].

Жалпы Түрікмен мемлекеті Қазақстанның Каспий мәселесіне байланысты ұстанымдарын жақтайтындығын байқатқанымен, саяси себептерге байланысты өз ұстанымын түпкілікті айқындап, көзқарастарын ашық білдіруден бас тартуда [140, п. 11].

Түрікменстан Республикасы өз кезегінде Каспий теңізінің мәртебесін айқындауға байланысты мемлекеттік ұстанымын айқын білдірмегенімен, теңіз мәртебесін айқындау мақсатында өткізіліп жатқан жиындар мен кеңестерге қатысып, осындай жиындар мен саммиттер, халықаралық басқосуларды өз елінде өткізуге құлықты екендігін байқатты. Осындай басқосулардың бірі 1995 жылдың басында Ашхабадта Каспий теңізіндегі биоқорларды сақтау мен пайдалану жөніндегі ресейлік ұсынысты талқылау мақсатындағы конференция түрінде өткізілді. Ең қызық жері, осы конференцияда балық саласы өкілдері мен дипломаттардың ұстанымдары бір-біріне қарама-қайшылық тудырды. Дипломаттар Каспий мәртебесі бойынша конвенция қабылданбайынша суқойма қорларын пайдалану сұрақтарын шешу жөнінде келісу мүмкін емес десе, оларға балық өндірушілер бұл мәселенің тез арада шешілмеуі балық саласына орны толмас залалдар әкелетіндігін айтып қарсы тұрды.

1995 жылдың қараша айында Қазақстан СІМ орынбасары В. Ғиззатов Баку, Ашхабат және Тегеран қалаларына қызметтік сапармен барып, Әзірбайжан президенті Г. Әлиевпен, Әзірбайжан сыртқы істер министрі Г. Гасановпен, Түрікменстан сыртқы істер министрі Б. Шихмурадовпен, Иран сыртқы істер министрі А. Велаятимен және Иран сыртқы істер министрінің орынбасары А. Ваэзимен кездесулер өткізді. Аталған қызметтік сапар аясында Ашхабадта 1995 жылдың 7 қарашасында Түрікменстан, Иран және Қазақстан мемлекеттерінің СІМ орынбасарларының кездесуі өтіп, Каспий теңізінің құқықтық мәртебесі мен теңіздің табиғи қорларын игеру мәселелері бойынша үшжақты мәлімдемеге қол қойылғанымен, Түрікменстан Каспий теңізінің мәртебесі туралы Конвенцияның жобасын ұсынбаған және теңіз мәртебесіне байланысты ұстанымын айқын білдірмеген Каспий теңізі жағалауындағы жалғыз мемлекет болып қала берді [150, п. 20].

Осы Ашхабад кездесуінің қорытындысы бойынша қабылданған біріккен Түрікмен-қазақ-иран келісімі бойынша тараптар Каспий алабында кемемен жүзу, балық аулау, табиғи қорларды пайдалану, теңіз деңгейін бақылау және т.б сұрақтарды реттеу бойынша екіжақты және көпжақты келісімдер жасасуы тиіс болды. Сонымен қатар, кездесу барысында штаб-пәтері Тегеранда орналасқан Каспийлік мемлекеттер әріптестігі Ұйымын құру ұсынысы жасалынып, Каспий теңізі қорларын тиімді пайдаланудың бағыттарын анықтау қажеттілігі көтерілді [155].

Бұдан басқа, Түрікменстан астанасы Ашхабадта 1996 жылдың 11-12 қарашасында бес жағалау мемлекеттері сыртқы істер министрлерінің Каспий теңізінің тарихи мәртебесі бойынша алғашқы конференциясы өткізілді. Аталған кездесу барысында көптеген сұрақтар бойынша бес мемлекеттің келісімі көрсетілген Біріккен коммунюке қабылданды. Қазақстан мен Әзірбайжан, Ресей мен Иран арасындағы кейбір принципті мәселелер бойынша пікірлердің алшақ болуы бұдан кеңірек мәтіндегі құжатты дайындауға мүмкіндік бермеді [140, п. 12].

Түрікменстанда Exxon-Mobil, Western Atlas (АҚШ), Halliburton Petronas (Малайзия), Barren Resources Petroleum LTD. (Ұлыбритания), Dragon Oil (БАӘ), Pado Oil & Chemical SA (Австрия) және т.б. бірқатар шетелдік компаниялар жұмыс жасауда. Алайда Әзірбайжанмен салыстырғанда Түрікменстан Каспий қайраңдарын игеруде біршама артта қалып қойды. Мәселен 1997 жылғы Түрікменстанның теңізден өндірген мұнайының ауқымы елдің сол жылы игерген барлық мұнай көлемінің 7%-ын ғана құрады [134, с. 103-104].

1997 жылдың 27 ақпанында Түрікменстан Президенті С.А. Ниязовтың Алматыға сапары барысында ҚР-сы Президенті Н.Ә. Назарбаевпен біріге отырып Каспий теңізінің жаңа мәртебесі мен каспийлік мемлекеттердің әріптестігі бойынша Біріккен Мәлімдеме жасалынды. Біріккен Мәлімдеменің 1-тармағында «Каспий теңізінің құқықтық мәртебесі туралы Конвенцияны жасақтау және оны бекіту ең қажетті және бірінші кезектегі міндет болып табылады. Каспий теңізінің мәртебесі бойынша каспийлік мемлекеттердің келісімге келуіне дейін Тараптар әкімшілік-территориялық шекараларын ортаңғы сызық бойынша делимитациялайды» деп белгіленді.

Аталған біріккен мәлімдеменің соңында тараптардың Каспий теңізінің құқықтық мәртебесі жөнінде жағалық мемлекеттердің арасындағы келіссөздердің жылдам жүргізілуін жақтайтындықтары айтыла келе [142, п. 105-106], екі ел арасындағы Каспий теңізіне деген ортақ көзқарас қалыптасқандығы айтылды.

1998 жылы Түрікменстан Республикасы мен Иран Ислам Республикасы арасында Каспий теңізіндегі достық, бейбіт көршілік, халықаралық әріптестік және қоршаған ортаны қорғау принциптері негізіндегі екі мемлекет басшыларының мәлімдемесі жасалынды [42, с. 82].

1998 жылдан кейін Түрікменстанның Каспий сұрағы бойынша ұстанымының өзгеруі ең алдымен Әзірбайжан Республикасының Каспий теңізіндегі саяси қимылдарының күшеюіне байланысты елдің ұлттық мүдделерін қорғау әрекеттерімен байланысты жүрді. Әзірбайжан мен Түрікменстан Республикалары арасындағы көзқарастар қайшылығы 1994 жылы Әзірбайжанның тек ұлттық байлығы ғана емес, экономикалық мүддесінің аумағы деп жарияланған, бұрын барланған байлыққа толы екі кен орнына таластан туындады.

Әзірбайжанның мәселені осылай қарастыруы ең алдымен Каспий алабындағы екі ірі кен орны – Чираг пен Кипязды өз аумағы деп есептеп келген Түрікменстанның наразылығын тудырды. Түрікменстан да өз кезегінде аталған осы екі кен орнын өз жерінің құрамдас бөлігі деп жариялады. Осындай көзқарастар қайшылығынан кейін екі мемлекет те Каспийдің құқықтық мәртебесі анықталмайынша бұндай таласты сұрақтарды шешу мүмкін еместігін түсініп, аталған мәселені шешуді кейінге қалдыру жөнінде келісімге келеді.

Түрікменстан Республикасы Әзірбайжанның теңіз түбінің өз мемлекеті жағалауы мен өз мемлекеті жағалауынан тыс табиғи қорларын барлау және игеру мақсатында әлемдік ірі монополистік мұнай компанияларымен келісім-шарттар жасасуын Каспийдің құқықтық мәртебесін айқындаудағы келіссөздер үрдісін тұйыққа тірейді деп санады. Себебі, Каспийлік мемлекеттер теңіз аумағының қайсысы «өзінікі», қайсысы «халықаралық су» екендігін Каспийдің құқықтық мәртебесін анықтау арқылы ғана біле алатын. Осылайша ел аталған мәселені тез әрі бейбіт түрде шешпейінше жағдайдың күрделі сипат алу қаупі айқын екендігі туралы ұстанымын тұспалдап болса да жеткізуге тырысты.

1997 жылдың мамыр айында Түрікменстан астанасына келген Әзірбайжан президенті Г. Әлиев Әзірбайжанның Кипязға (Сердар) еш таласы жоқ деп мәлімдегенімен, таласты кен орындары төңірегіндегі пікір қайшылықтары қалып қойды және ол аталған кен орындарын игеру мен оған инвесторлар іздеуде қиыншылықтар тудырды [134, с. 104].

Каспий теңізіндегі жоғарыда айтып өткен Чираг және Кипяз кен орындарына байланысты таластың ең шиеленіскен кезі Әзірбайжанның Ресеймен Кипяз кен қорын бірігіп игеру туралы келісім жасасқан уақыты 2000 жылға сәйкес келді. Осы Әзірбайжанның бір жақты жасасқан келісіміне байланысты Түрікменстан қарсылығын (протест) білдіріп, БҰҰ-на жағдайға араласуын әрі Каспийдің құқықтық мәртебесін қабылдап, бекітуге атсалысуын сұрағаннан кейін ғана тараптар аталған келісімді бұзуға мәжбүр болды [42, с. 85].

Түрікменстан мен Әзірбайжан арасында таласқа түскен ірі мұнай кен орындары орналасқан аралдардың географиялық орналасуы төмендегіше болды (1-кесте).

Кесте 1 – ТР мен ӘР арасындағы таласты аралдар туралы мәлімет

|  |  |  |  |  |  |
| --- | --- | --- | --- | --- | --- |
| Аралдардың атауы | Кеңестік кезеңде | Түрікмен нұсқасы бойынша | Әзірбайжан нұсқасы бойынша | Түрікмен жағалауынан қашықтығы (шақырым) | Әзірбайжан  жағалауынан қашықтығы  (шақырым) |
| Каверочкин | Осман | Чираг | 132 | 148 |
| 26 Бакинских комиссаров | Хазар | Азери | 118 | 160 |
| Промежуточное | Сердар | Кипяз | 104 | 184 |
| Ескерту – Әдебиет негізінде құралған [162] | | | | | |

Осылайша Түрікменстан Республикасы Каспий мәселесін шешуде, әсіресе теңіз қойнауын игеру мәселелері бойынша мемлекеттің аймақтағы мүддесін қорғауда табандылық танытып, халықаралық ұйымдар мен әлемдегі беделді мемлекеттердің көмегі мен қолдауына сүйену арқылы Әзірбайжан мен Ресей арасында қол қойылған келісімді бұзуға қол жеткізді.

Түрікменстан мен өңірдің бірқатар елдерінің арасындағы пікір алуандығы Каспийді ортаңғы сызық бойынша бөлу туралы Ресей тарапының жасаған ұсынысына Түрікмен тарапының келіспейтіндігін білдірген, 2002 жылы Ашхабадта өткен Каспийлік мемлекет басшыларының кездесуінде де көрініс тапты.

Сібірмұнай, Газпром, Лукойл және басқа да жетекші мұнай компаниялары Түрікменстанның қуат көздерін игеруге белсенді қатысып жатқан Ресей Каспийдің бірқатар мәселелері бойынша Түрікменстан ұстанымымен келісуге мәжбүр болды [42, с. 91].

1998 жылдан бастап «кейбір жағалық мемлекеттердің» теңізді бөлудегі кейбір әрекеттерін сылтау қылған Түрікменстан теңізді үлестік бөліктер бойынша бөлу принципінің жақтаушысына айнала бастайды. 1998 жылдың 5 ақпанындағы Әзірбайжан Республикасы және Түрікменстанның сарапшы топтары мен Сыртқы істер министрлерінің арасындағы келіссөздердің нәтижесі бойынша қабылданған Біріккен Мәлімдемесі бойынша: «Тараптар халықаралық құқықтың барлығы мойындаған принциптері мен ережелеріне сәйкес, Каспийдегі егемендік құқықтарын жүзеге асыру негізінде, жағалық мемлекеттердің көзқарастарын есепке ала отырып Каспий теңізін Әзірбайжан Республикасы мен Түрікменстанның арасында ортаңғы сызық бойынша бөліктерге бөлу жөнінде келісті. Каспийде қалыптасқан жағдайды, халықаралық құқық пен халықаралық тәжірибені есепке ала отырып, Тараптар ұлттық бөліктерді бөлу принципі негізінде ортаңғы сызық шамаларын анықтау жөніндегі келіссөздер жасасуға кірісті» деген түйін жасалынды [142, п. 24].

Жалпы Түрікменстанның Каспий теңізі мәртебесі бойынша ұстанымының ел тәуелсіздік алған уақыттан бастап үздіксіз өзгерістерге түскендігі байқалады. Мәселен, 1998 жылдың қаңтарында Түрікмен СІМ-нің басшысы Борис Шихмурадов «Каспийді бөліктер бойынша бөлуге немесе мемлекеттің 45-мильдік аумаққа иелік етуін мойындап, қалған теңіз аумағын бейтарап деп жариялауға болады. Екі нұсқа да бізді қанағаттандырады» деп мәлімдеп, өз елінің Каспий теңізін бөлу бойынша ұстанымының айқын еместігін байқатты. Сонымен қатар, Түрікменстан Президенті Сапармұрат Ниязов ХХ ғасырдың 90 жылдарының аяғында Каспийдің халықаралық-құқықтық мәртебесін сарапшылардың күшімен шешу мүмкін емес және оны жағалық мемлекеттердің арнайы саммиті арқылы талқылауға салу қажет деген ойын білдірді.

ТР-сы бұдан басқа, теңіз бетінің ортаңғы бөлігін біріге отырып кондоминиум үлгісінде басқару және қалған жағалық су аумағы мен теңіз түбін әр мемлекеттің үлесті аумақтары ретінде бөліске салуды ұсынды. Сонымен қатар, Түрікмен сыртқы саяси басшылығы Каспий теңізі мәртебесіне байланысты «ең алдымен Каспийдің құқықтық мәртебесін айқындау, қалған мәселелерді содан кейін ғана жүргізу қажет» деп санады. Бұл тарапта Ресей Федерациясы Президентінің Каспий өңірі сұрақтары бойынша арнайы өкілі В. Калюжный Түрікменстанның «алдымен конвенциямен, кейін қалғандарымен жұмыс жасау» тәсілінің тиімділігі аз екендігін айтып өтті [21, с. 80].

Тараушамызды жазуды аяқтай келе төмендегідей қорытындылар мен түйіндер жасадық:

1. Түрікмен елі жоғарыда айтып өткеніміздей таласты кен орындарын бөлісу мақсатында ӘР–мен дипломатиялық келіссөздерді жүзеге асыруға тырыса отырып, теңіз мәртебесі айқындалмайынша, теңіз кен орындарын игеруге қарсылық танытып отырды. ТР-ның жоғарғы басшылығы халықаралық кездесулер мен келіссөздер барысында көбінесе өз ұстанымдарын айқын білдіруден бас тартып, талқылаулардан тыс қалуға ұмтылды. Бұл сыртқы саяси бағыттағы осы елдің Каспий теңізі турасындағы ұстанымын әлі де нақтылау қажеттілігін көрсететін.
2. Ал Әзірбайжан Республикасы болса Каспий теңізінің мәртебесін айқындау мен теңіздің тарихын жан-жақты түрде зерттеуге мемлекеттік деңгейде көңіл аударғандығымен ерекшеленді. Әзірбайжан ғылыми қауымы мен басқару аппараты арасында Каспий теңізіне байланысты жүрген жүйелі ғылыми зерттеулер кейіннен елде осы бағыт бойынша саяси пікірлер мен іргелі ойлардың қалыптасуына әсер етті және ел басшылығы Каспий теңізі бағытындағы халықаралық басқосулар, саммиттер мен жиындарда сол ғылыми тұжырымдарға сүйену арқылы өз елінің ұстанымдарын оңтайлы қорғап қала алды.
3. Каспий жағалауындағы посткеңестік мемлекеттердің арасында Әзірбайжан Каспий теңізі мәртебесін айқындау мәселесін өмірлік қажеттілік тұрғысынан қарастырды. Бұған Әзірбайжанның Каспий теңізі туралы арнайы тармақтарды елдің Конституциясына енгізген тұңғыш ел болғандығын, басқа каспийлік мемлекеттердің ресми және бейресми тұрғыда болған немесе болуы мүмкін қарсылықтарына, халықаралық қатынастарға қайшы келу ықтималдылығына қарамастан Каспий теңізінің мұнайы мен газын игеруге байланысты ірі мұнай компанияларымен «Ғасыр келісімін» жасасуын және т.б. дәлел ретінде келтіруге болады.

**2.4 Каспий өңіріндегі әлемдік күштер қарым-қатынасындағы өзгерістер динамикасы**

Орналасқан жерінің геостратегиялық жағынан ыңғайлылығымен, бай табиғи қоры және пайдалы қазбаларымен әлемдік маңызға ие болып отырған, су қоры жағынан әлемдегі көлдердің арасында бірінші орын алуымен ерекшеленген теңіздің мәртебесін айқындау бірден шешімін таппағандығы белгілі. Ширек ғасырдан астам уақытқа созылған Каспий теңізінің құқықтық мәртебесін айқындау секілді түйінді мәселені шешу заман талабы болып табылатындықтан, бұл орайдағы іс-қимылдардың қандай сипатта және қалай жүргізілгендігін арнайы түрде бөлек қарастыра отырып, зерттеу өте маңызды.

Аталған бөлімімізге байланысты ғылыми мәліметтер көп болғанымен, олардың көпшілігінде дерек көздерінің жүйеленбегендігі және шашыраңқылығымен бірге, мәліметтердің тарихи жағынан қарастырылмағандығы мен нақты жүйеленбегендігін айтып өтуге тиіспіз. Сондықтан да тақырыбымыздың зерттелу деңгейіне байланысты дерек көздерін түрлі салалар бойынша жарық көрген мәліметтер арқылы жинастырдық. Аталған бағытта зерттеу жүргізген ғалымдардың ішінен В.Н. Сченснович [163], С. Жильцов [164], С.Ю. Черницына [165] және т.б. саясат, дипломатия, экономика секілді ғылым салалары мамандарының еңбектері үлкен көмегін тигізуде. Әсіресе аталған еңбектерде Каспий теңізінің өңір елдері үшін маңыздылығы қандай деген мәселеге байланысты жасалған ой-тұжырымдар біз үшін өзекті деуге болады. Мәселен, С. Жильцовтың жоғарыда көрсетілген зерттеу мақаласында Каспий өңірі Ресей, Иран үшін маңызды болғанымен, бұл елдер өмірінде шешуші рольге ие еместігі, ал жаңадан құрылған каспийлік мемлекеттердің экономикасы үшін теңіз әлеуеті үлкен роль атқаратындығы айтылса [164, с. 39], зерттеуші М.Ш. Джанталееваның мақаласында Каспий алабының көмірсутек қорлары Түрікменстан және Әзірбайжан үшін мемлекет бюджетін толтырудың негізгі көзі деліне келе, экономикасының басқа да салалары салыстырмалы түрде алғанда жақсы дамыған әрі көмірсутекті сыртқа шығаруда әртарапты жолдары бар Қазақстан үшін теңіз мұнайы мен газы маңызды болғанымен, шешуші роль атқармайтындығы көрсетіледі. Мақалада сонымен бірге Каспийдің мұнайы мен газы Ресей мен Иран үшін алғашқы қатардағы маңызға ие болмайтындығы, бұл елдердің тек көмірсутек тасымалдау бағытына ықпал етуге және оны өз аумағы арқылы өткізуге мүдделі екендіктері айтылады [166].

Осы уақытқа дейін өзіне шекаралас елдер үшін жабық болып келген Каспий аймағының маңыздылығы мен оны ықпал ету аймағына айналдыруда түрлі жолдарды ұсынушылар болды. Бұл жолдағы қазіргі жүріп жатқан тайталастың ХІХ ғасырдың ІІ жартысындағы Орта Азия мен Кавказға иелік ету үшін Ресей мен Ұлыбритания империясы арасында жүргізілген күреспен ұқсас екендігі байқалады. Аталған кезеңдегі Орталық Азия үшін Ресей мен Британ империясы арасында коммуникациялық жолдарға иелік ету үшін жүрген мүдделер қақтығысы Британияның шегінуі және Ресейдің жеңіске жетуімен аяқталған болатын. Нақты айтсақ, Ресейдің геосаяси жағынан аталған өңірде бекемденуі құрылысы 1888 жылы аяқталған Закаспий темір жолын салумен байланысты болды. Бұл арқылы Парсы елі мен Хиуа, Бұхара, Түркістанды Ресейдің еуропалық бөлігімен байланыстыратын бұрынғы сауда жолы өзгеріске түсіп, империя ішіндегі қарым-қатынас жетіле түсті және Ұлыбританияның Еуразия құрлығын одан әрі экспансиялау ойына тосқауыл қойылып, Ресей империясы аумағында ағылшын саудасы тоқтатылды [167]. Аталған кезеңнен кейін Ресейдың ықпал ету аймағына айналған Орта Азия мен Кавказ, Каспий өңіріне шетелдік ірі державалардың көз тігуі тоқтағанымен, ХХ ғасырдың аяғындағы Кеңестер Одағының ыдырауынан кейін батыс геостратегтерінің Каспий өңіріне деген қызығушылығы қайтадан ояна бастады.

Осыған байланысты теңіз мәртебесін айқындауда қиындық тудырған жайттардың қатарына төмендегі стратегиялық себептерді жатқыздық:

1. Әлемдік күштер мен Каспий жағалауы мемлекеттері арасындағы қарама-қайшылықтар:

Осы ретте Каспий өңірін Еуразия құрлығында саяси және экономикалық бақылауын орнатуға қажетті кеңістік деп қарастыратын АҚШ, ЕО, Қытай, Ресей және Иран елдері мүдделерінің арасындағы сәйкессіздіктерді атар едік. Көрсетілген елдердің әрқайсысы Каспий теңізі турасындағы саясатында өзгерістер жасап отырды. Қалыптасқан жағдайға орай басында Батыс пен Ресей арасында жүрген мүдде қайшылықтарына кейіннен Қытайдың белсенді араласа бастауы теңіздің маңыздылығына дәлел болады. Сонымен қатар, соңғы уақытта Иранның АҚШ және Израильмен қарсыласуы үлкен мазасыздықтар тудыруда.

Бұдан басқа, өңірден тыс орналасқан, алайда көмірсутек тасымалдауда үлкен роль атқаратын Түркия, Грузия, Армения, Украина, Румыния, Болгария, Греция және т.б. елдердің арасындағы қуат көздеріне байланысты орын алған қарама-қайшылықтар да теңіздің стратегиялық жағынан маңызды екендігін көрсетеді.

1. Каспийлік мемлекеттер арасындағы қарама-қайшылықтар. Бұл реттегі мүдделер қақтығысы олардың арасында кез-келген мәселе, оның ішінде, территориялық, қуат көздері, балық аулау, экологиялық және басқа да бағыттарда жүруі мүмкін. Осы тұстағы таластардың өрбуін аймақта 1990 жылдары жаңа тәуелсіз мемлекеттер құрылғаннан кейінгі қалыптасқан жағдайға байланысты Каспий теңізінің құқықтық мәртебесін қалыптастыру мәселесінің шешілмеу себебімен түсіндіруге болады. Бұл сұрақтың маңыздылығы теңіз түбімен құбыр желілерін төсеу, Каспийдің биоқорын пайдалану мен мұнай-газ кен орындарын күзету мәселелерімен тығыз байланысты. Қалыптасқан мәселелердің қатарындағы теңіз түбін, оның су және әуе кеңістігін бөлу мәселесі де шешілмеді. Қазіргі таңда, теңіз алабының 64%-ын үш мемлекет - Ресей (19%), Қазақстан (27%), Әзірбайжан (18%) бөлісу туралы келісімге қол қойғандығы белгілі.
2. Аймақ үшін болашақта қауіпті сипат алуы мүмкін жанжалдардың қатарына Әзірбайжан мен Иран арасындағы саяси, экономикалық, этникалық, аумақтық мәселелерден туындаған қайшылықтар, Әзірбайжан мен Түрікменстанның арасындағы Азери, Чираг, Кипяз кен орындары үшін болып жатқан таластарды айтар едік.

Өз кезегінде Ресей де өңірдегі ұлттық мүдделерін қорғау мақсатында бұрыннан да мықты Каспий теңізі флотилиясын жаңа ракеталық-артиллериялық, десанттық кемелермен, жағалаудағы кешенді қанатты ракеталармен және басқа да күштермен нығайту секілді шаралар қабылдауда [168].

Каспийдің жаhандық және өңірлік жағдайындағы бәсекелестік жалпы барлық уақытта жүріп отырды және ол ХХІ ғасырдың басында одан әрі шиеленісе түсті. Мәселен, АҚШ-тың Әзірбайжандағы елшісі Р. Морнингстар Транскаспий газ жобасына байланысты Ресей мен Иранның қарсылығын тоқтату қажеттілігі туралы: «Біз Транскаспий газ желісін әрқашанда қолдап отырдық. Егер ол тек Әзірбайжан және Түрікменстан сулары арқылы ғана өтетін болса, оның жүзеге аспау себебі байқалмайды. Ал егер Ресей бұған қарсы болатын болса, АҚШ пен Еуроодақ Ресейге қарсы тұру мақсатында жобаға саяси қолдау көрсетеді. Біз оны жүзеге асыруға еш кедергіні көріп тұрған жоқпыз. Бұл мәселені мына үш тарап: Әзірбайжан, Түрікменстан және Еуроодақ талқылап шешу керек» деп ашық айтты [169].

Каспийге деген қызығушылығын Түркия, Израиль және басқа да көптеген елдер білдіруде. Түркия НАТО-ға мүше мемлекет ретінде Әзірбайжан армиясын қару-жарақпен белсенді қамтамасыз етіп, АҚШ-тың қолдауымен Солтүстік атлантикалық блоктың алдыңғы шебінде Каспий өңіріне орнығуға тырысуда. Ал Израиль соңғы уақытта Әзірбайжанға ұшқышсыз ұшатын аппараттар, кемеге қарсы зымырандар, зенитті-ракеталық кешендер, радиотехникалық барлау құралдарын сату өндірісін жандандырды. Егер де Әзірбайжанның басты бәсекелесі Арменияның Каспий теңізіне шыға алмайтындығы және әскери-теңіз флотының жоқтығын ескерсек, берілген Израиль қару-жарақтарының Иран мен Ресей кемелеріне, тіпті басқа да каспийлік мемлекеттерге қарсы тұру мақсатын көздейтіндігі байқалады [72, с. 86].

Каспий теңізінің халықаралық-құқықтық мәртебесін реттеу мәселесіндегі Каспийлік мемлекеттер ұстанымдарының сәйкес келмеуі көмірсутек қорларының кен орындарын иелену мен оларды сыртқы нарыққа шығару бойынша бәсекелестікті арттырып жіберді. Мәселен, Ресей Каспийден болашақта өндірілетін мұнай мен газды өз территориясымен тасымалдау арқылы оның көлеміне бақылау орнатуға ұмтылса, Иран Каспийге саяси ықпалын сақтап қалу және теңіз алабын кем дегенде бірдей үлесте бөліске салу мақсатында әрекет етті.

Ресей мен Иранның аймаққа өңірден тыс мемлекеттер ықпалының таралуын болдырмауға тырысқан геосаяси мақсаты бұл елдердің теңіздегі ұстанымдарының бекемденуіне еш кедергі болмады. Мәселен, көмірсутек қорлары үшін бәсекелестікті пайдалануға тырысқан Иран 1992 жылы Түркия жері арқылы Еуропаға өтуі тиіс газ құбыры жобасын ұсынды. Оның ұзындығы 2300 шақырымды, ал құны шамамен 4-5 млрд долларды құрауы тиіс болатын. Екі ел арасында құбыр желісі құрылысы жөнінде иран-түрік келісіміне қол қойылғанымен, қаржыландырудың болмауы Каспий өңіріндегі құбыр желілері бейнесін түбегейлі өзгертетін жобаның жүзеге асуына мүмкіндік бермеді.

Осылайша, Каспий өңірі кеңестік кезеңнен кейін жетекші әлемдік және аймақтық державалардың назарын өзіне аудартты. Бұл аймақта шоғырланған көмірсутек қорларына ғана емес, өңірдің геосаяси ерекшелігіне де байланысты болатын. Каспийдің Еуразия құрлығында орналасуы, саяси құрылымы мен оны қоршаған державалардың бір-бірімен байланысы «суық соғыс» аяқталғаннан кейінгі оның геостратегиялық маңыздылығына ықпалын тигізбей қоймайтын. Көрсетілген факторлар қосполярлы дәуір аяқталғаннан кейін басталып, көпвекторлы геосаяси бәсекелестік негізінде әлі күнге дейін жалғасып жатыр.

Каспий теңізі мәртебесін айқындаудың стратегиялық маңыздылығы төмендегідей тарихи-саяси қажеттіліктерге байланысты анықталады:

1. Оның ең негізгісі – мұнай факторы. Осы турасында 1999 жылы жарыққа шыққан «Тарих толқынында» еңбегінде «ХХ ғасырдың аяғына таман тәуелсіздік алумен байланысты Орталық Азиядағы жағдай өзгерді. Енді Орталық Азия өзінің тасымал мүмкіндіктерін нығайту үстіне өзі де дүниежүзілік нарыққа құнды тауарлар – мұнай-газ, тау-кен және ауылшаруашылық шикізаттарын бере алатын болады. Ежелгі Жібек жолының жалпы сұлбасымен ХХІ ғасырда мұнай-газ құбырлары тартылады...» [170], – деп жазылса, кейін жарық көрген «Қазақстан жолы» еңбегінде «Каспийдің құқықтық мәртебесі жөніндегі бұлдырлықтан қалыптасқан геосаяси және экономикалық ахуал бізді қанағаттандырмады. Тарихи жағынан жағдай былай қалыптасқанды: геостратегиялық тұрғыдан алғанда аса маңызды саналатын бұл айдын 1991 жылға дейін тек Кеңес Одағы мен Иранның арасындағы өзара қарым-қатынастың ғана мәселесі болып келді. КСРО тарағаннан кейін бұл аймақтағы ахуал тіпті шиеленісе түсті. Бұл мәселеге енді бес бірдей тәуелсіз мемлекет – Әзірбайжан, Ресей, Иран, Түрікменстан және Қазақстан араласты. Ал мұның өзі Каспий аймағындағы барлық елдердің ұстанымдары ескерілетіндей және уақыт талабына жауап беретіндей етіп Каспий теңізінің мәртебесін қайта қарап, айқындауды талап етті» [171] – деп жазылған болатын.
2. Сондай-ақ, аталған еңбекте мәселенің зәрулігін күшейте түскен түскен бір себеп ретінде: «1992-1993 жылдардағы жағдайдың қиындығына байланысты Каспий өңіріндегі елдердің барлығы да Каспийдің бай ресурстарын игеру өздеріндегі экономикалық және әлеуметтік-саяси жағдайды айтарлықтай жақсартуға көмектеседі деп есептеді. Алайда өзара шектескен ұлттық секторлардағы Каспий теңізінің құқықтық режимін нақты айқындап алмайынша, барлау мен бұрғылау жұмыстарын бастау, шетел инвесторларын барынша көп тарту толымды түрде мүмкін емес еді.

Келешекте Каспий теңізінің көмірсутегі ресурстары Солтүстік теңіз, Мексика бұғазы және басқалар секілді ірі мұнайлы аймақтармен бәсекелесе алатыны түсінікті болды. Міне, осыған байланысты Каспий теңізінің проблемасы әу бастан-ақ аймақтық көлемнен асып, әлемдік маңызға ие бола бастады» [171, б. 121-122] – деп теңіздің шикізат көзінің маңыздылығына арнайы тоқталып өтеді.

Аталған жолда Кеңестер Одағы тарих сахнасынан жойылғаннан кейін Қазақ елі басқа да бұрынғы кеңестік мемлекеттер секілді Каспий теңізінің шикізат қорын игеру және оны сыртқа шығару мақсатында егеменді ел тұрғысында бастапқы қадамдарын жүзеге асыра бастағандығы белгілі. Каспий теңізі мемлекеттері теңіз мәртебесін айқындау мақсатын жүзеге асыру жолында өзара іс-қимылдарын кеңесіп отыру, саяси және экономикалық мүдделерін қорғауды қамтамасыз ету, теңіз ресурстарын ұтымды пайдалану бойынша халықаралық-құқықтық негіз жасауға тырысты. Мемлекеттер болашақтағы іс-қимылдарын сәтті жүзеге асыру мақсатында бір-біріне ыңғайлы шарттар негізіндегі түрлі деңгейдегі әріптестіктері мен келіссөздерін жүзеге асыруда.

Каспий айналасындағы мұнайдың үлкен қоры әлемдік бизнестің де көздеген нысанына айналды. Мұнай қорының ауқымы Каспийді қазіргі уақытта екінші Парсы шығанағы деп атауға мүмкіндік беруде. Көмірсутек шикізатының бай қорының болуы АҚШ, ЕО және Түркия елдерін осы өңірде саяси және экономикалық ықпалын кеңейту секілді қадамдар жасауға итермелеуде. Каспийдің қуат қоры Қытай басты роль атқаратын әрі тез өсіп келе жатқан Азия нарығы үшін де қызықты болып табылады.

Теңіздегі шикізат көзінің ауқымдылығы мен КСРО секілді әлемдік державаның ыдырауымен Каспий өңірі тарихи-саяси бейнесінің ауқымды түрде өзгеріске түсуі, еуропалық дамыған елдердің аймақтағы тарихи әрі саяси-экономикалық үрдістерге белсенді араласа бастауы шешілуі қиындық тудырып тұрған мәселені одан әрі күрделендіру қаупін тудырды. Біздің қарастырып отырған мәселеміз бойынша теңіз бойында орналасқан мемлекеттердің саяси көзқарасы маңызды болғандықтан, Қазақ елі де теңіз мәртебесін айқындау жұмыстарына араласып, егеменді мемлекет ретінде өз ұстанымдарын байқата бастайды.

Осы жолда ҚР Президенті көршілес РФ-сы басшысы Б.Н. Ельцинге Каспийдің қазақстандық секторындағы минералдық қорларды РФ-сының табиғи қорлары сатылымға шығарып қойғандығын және бұның Қазақстан мен Ресей Президенттерінің 1996 жылы жасасқан «Каспий теңізін пайдалану бойынша әріптестік орнату» деп аталған Біріккен мәлімдемесіне қайшы келетіндігі айтылған қызметтік хатын жолдап, ел мүддесін қорғау жолында нақты қадамдар жасай бастады [172].

КСРО ыдырағаннан кейін біз қарастырып отырған Каспий аймағының дәстүрлі инфрақұрылымы өзгеріске түсті. Жаңадан құрылған каспийлік мемлекеттердің алдында қуат көздерін тасымалдаудың жаңа балама жолдарын іздестіру қажеттігі туындады. Бұл негізінен осы аймаққа ықпалын кеңейтуді мақсат еткен шетелдік мемлекеттерге де тиімді болатын. Саясатшы З. Бзежинский осы турасында Каспий мұнайы – Орталық Азия мен Кавказды Ресейдің ықпалынан босатуға мүмкіндік береді және аталған өңірлерді әлемдік нарыққа шығарудың оңтайлы құралы деп мәлімдеді [173].

Жаңа заман талаптарының ерекшеліктерімен байланысты Қазақстан 1990 жылдардан бастап қазақ мұнайы мен газын игеруге құлшыныс білдірген шетелдік компанияларға Каспий қорын игеруге рұқсат бере бастайды. Осыған байланысты ХХ ғасырдың аяғында ең алғаш болып АҚШ мұнай компаниялары мен іскерлік топтары өздерінің саяси-экономикалық бағдарламаларын жасақтап Қазақстандағы жұмыстарын бастайды [174].

АҚШ-тан шыққан миллионер, «Стандарт ойл» мұнай компаниясының қожайыны Джон Рокфеллердің: «Кім мұнай көліктерін бақыласа сол мұнай өңдеу мен оның түсімін де қолында ұстайды» [89, с. 203] деген қанатты сөйлемі ХХ ғасыр аяғында тәуелсіздікке ие болған Каспий бойындағы жаңа мемлекеттердің көмірсутек шикізаты саласындағы саясатының ерекшеліктеріне сәйкес келеді.

АҚШ-тың федералдық үкіметі мен іскерлік топтары ХХ ғасырдың 90-жылдарынан бастап-ақ шикізат қоры бар мемлекеттердің ішіндегі батыстық және америкалық көңіл-күй неғұрлым мығым елдерге соғұрлым сенімді әріптес ретінде қарау керек деген ұстанымды негізге алды. Осы тұрғыдан Вашингтон Каспий аймағын басынан бастап-ақ көмірсутек шикізатының табиғи қорлары азайған кезде немесе әлемдік нарықтағы бағалар өзгерген жағдайда қажетті аймақ ретінде қарастырды.

Вашингтон әкімшілігінің Каспий өңіріне ерекше көңіл аударылу қажеттілігі турасындағы алғашқы нұсқаулығы АҚШ президентінің ұлттық қауіпсіздік жөніндегі көмекшісі С. Бергердің 1997 жылдың наурызындағы баяндамасында айтылады. Каспий аймағы қорларының толықтай алғандағы маңыздылығы жөнінде осы жылдың мамыр айындағы Ақ үйде жасалған «Жаңа ғасырға арналған ұлттық қауіпсіздік стратегиялары» баяндамасында: «Ел қорларының бітуіне байланысты АҚШ-тың шетелдік мұнай көздеріне тәуелділігі өсе түседі» делініп, тағы да айтылып өтеді [88, c. 35].

1998 жылы АҚШ-та «Каспий теңізі бойынша бастамалар» (Caspian basin Initiative) атауымен танылған баяндама жарыққа шықты және Каспий теңізінің қуат көздері мәселелері бойынша АҚШ президенті мен Бас хатшысының арнайы кеңесшісі қызметі ашылады. 1999 жылдың мамырында Конгресс «Жібек жолы стратегиясы туралы» деп аталған заң жобасын қабылдайды. Аталған құжатта АҚШ-тың «сенімсіз Парсы шығанағының» қуат саласына тәуелділігін азайтуға мүмкіндігі бар Оңтүстік Кавказ бен Орталық Азия елдерінің экономикалық және саяси тәуелсіздігіне қолдау білдіру қажеттілігі көрсетілді [72, с. 133-134].

2000 жылдың қыркүйегіндегі НАТО әскери кеңесінің мәжілісінде Түркия қарулы күштері Бас штабы басшысының бастамасымен Стамбулда Орталық Азия, Кавказ, Балқан аймағына жауапты НАТО-ның жедел іс-қимыл күштерінің штабын құру мәселесі қарастырылды [175].

1999 жылдың шілдесінде Каспий теңізінің қуат көздері мәселелері бойынша АҚШ президенті мен Бас хатшысының арнайы кеңесшісі қызметін атқаруға америкалық дипломат, АҚШ-тың Малайзия мен Азия-Тынық мұхит кеңесіндегі бұрынғы елшісі Дж. Уолф тағайындалды. Дж. Уолфтың қуат көздеріне арналған дипломатиясының басты нысаны Түркия, Грузия, Әзірбайжан, Түрікменстан және Қазақстан арқылы жүруге негізделді. 2003-2004 жылдардағы АҚШ-тың базалық ұстанымы Баку-Тбилиси-Джейхан құбыр желісі жобасы мен Түрікменстан және Әзірбайжаннан келетін Транскаспий газ желісін біріктіруге, Грузия арқылы Түркияға және одан батыс нарығына шығаратын Еуроазиаттық қуат дәлізін құруға бағытталды [175, с. 31].

ХХІ ғасырдың басында Қытайдың қуат саясатында төмендегідей өзгерістер байқалады: біріншіден, Қытайдың Қазақстанмен саясаты жаңа деңгейге көтеріліп, стратегиялық әріптестік сипатына ие болды; екіншіден Қазақстан Қытай экономикасының көмірсутек саласы бойынша шикізат көзін алатын негізгі елдерінің біріне айналды; үшіншіден, Қытай Орталық Азия кеңістігіндегі «Мұнай-газ» ойыншыларының қатарына белсенді түрде қосылды; төртіншіден, Қытай Орталық Азия елдері мен компанияларының экономикаларын несиелендіру арқылы мұнай-газ және инфрақұрылым саласындағы ірі жобаларды жүзеге асыра бастайды.

Осылардың нәтижесінде 2009 жылы Батыс Қазақстан-Батыс Қытай құбыр желісінің құрылысы аяқталды. Оны Қазақ мұнайын Ресейді айналып өтіп, сыртқы нарыққа шығаратын жаңа экспорттық жоба деп айтуға болады. Салынған құбыр желісін толық қуатында жұмыс жасату үшін Каспийдің мұнайлы қайраңын қажетсінген Пекин осы мәселені шешу жолында белсенді әрекеттер жүргізе бастайды.

Қазақстан мұнайын тасымалдаудағы Қытайдың қол жеткізген басымдықтарына мұнайды тасымалдау мен нарыққа сатуға жұмсалатын шығынның өзара арақатынасының тиімділігі, өнімді тұтынушыға тіке жеткізу мүмкіндігі, мұнай бағытының аса ұзақ еместігі, үшінші елдер арқылы тасымалдауда болуы мүмкін ықтимал экономикалық және саяси кедергілердің жоқтығын жатқызамыз.

Қазақстан үшін Каспий өңірінде қалыптасқан тарихи дәстүрі мен қызығушылықтары бар Ресей Федерациясының ұстанымы өте маңызды. РФ басшылығына ХХІ ғасыр басында В.В. Путиннің келуінен кейін КСРО-ның ыдырауы салдарынан өз ұстанымдарын әлсіретіп алған ел сыртқы саясатта әлемдік держава ретіндегі өзіндік бағытын қайтадан қалыптастыра бастады. Соған байланысты, Каспий теңізіне байланысты жұмыстарды жедел шешу, теңіз мәртебесін айқындау шараларын жүйелі түрде жүргізу мақсатында Ресей Президентінің Каспий теңізі сұрақтарымен айналысатын арнайы өкілі тағайындалды.

Ресей сыртқы саясатының Каспий бағытындағы мақсаттары төмендегіше болды: 1. Каспий маңына теңізден тыс мемлекеттердің жақындауын және олардың теңіз маңы мемлекеттеріне ықпал етуін болдырмау. 2. Жоспар бойынша Ресейді айналып өтуге тиісті Транскаспий мұнай құбырының жүргізілуіне тосқауыл қою. Қазақстандық сарапшылар бұл мақсаттарға жету үшін Мәскеу барлық мүмкіндіктерді, оның ішінде дипломатиялық, заңдық-құқықтық, тіпті әскери құралдар мен шараларды да қолдануға барады деген пікірлерін білдірді.

Ал ресейлік сарапшылар бұл жолда өз елдерінің 2008 жылы Грузияны бітім жасауға көндіргеніндей әскери қимылдар пайдаланудан тайынбайтындығын айтуда. Мәселен, ТМД елдері Институтының бөлім меңгерушісі М. Александров: «...бұл жолда Ашхабад пен Бакуді халықаралық құқық ережелерін сақтауға шақыруға тура келеді. Егер олар бұны түсінбесе, бұл елдерге авиасоққы жасалуы тиіс», – деп мәлімдеді [72, с. 89]. Аталған жайттарға байланысты қазіргі таңда Каспий айналасында тек дипломатиялық қайшылықтарға толы күрес қана емес, каспийлік мемлекеттердің әскери-саяси күштерінің өсуі де байқалуда.

Украинадағы 2014 жылғы жанжалға байланысты АҚШ және оның одақтастарының санкциясынан кейін Ресейдің Каспий өңіріндегі саясаты біршама әлсіреді. Сол тұстағы Ресей Федерациясының саяси-экономикалық салада қолдауға мүдделілігін есепке алған Қытай да осы кезеңде өңірдегі өз ұстанымдарын нығайтуға ұмтылып, «Жібек жолының Экономикалық белдеуі» бағдарламасын бастады. 2014 жылғы Қырым қайшылығына дейін Қазақстан, Орталық Азия және Каспий аймағында негізгі бәсекелестік тек Ресей мен АҚШ-тың арасында өрбісе, енді бұл таластың аясына бұрын әртүрлі себептерге байланысты бейтарап ұстанымын танытып жүрген Қытай да араласа бастайды.

Каспий өңірінің стратегиялық маңызының артуына әсер ететін келесі жағдай теңіздің Еуропа, Азия және Таяу Шығысты байланыстыратын маңызды орталықтардың бірі болуы әрі оның тарихи-географиялық жағынан Солтүстік-Оңтүстік (Солтүстік Еуропа-Ресей (Каспий теңізі) – Орталық Азия-Иран (Парсы шығанағы) – Үндістан) аралығында оңтайлы орналасуы. Бұрын оңтүстіктегі теңіз жолымен Суэц каналы арқылы жеткізіліп жүрген жүктерді енді Каспий теңізі арқылы халықаралық транзит бағытымен тасымалдау бір жағынан, Үнді мұхиты мен Парсы шығанағы елдері, екінші жағынан Еуропа елдері арасындағы қатынаста оларды жеткізу уақытын қысқартуға мүмкіндік берер еді [180].

Каспийдің геосаяси ерекшеліктері, әсіресе оның Солтүстік пен Оңтүстікті, Шығыс пен Еуропаны байланыстырып тұратын қуат тасымалдау, көлік жолдары қиылысында орналасуы, көмірсутектің үлкен қорының болуы, теңіздің құқықтық мәртебесінің шешілмеуі өңірде жахандық геосаяси ойыншылардың көзқарасының соқтығысу ықтималдылығын тудырды. Сонымен бірге, Каспий теңізі елдеріне тән биліктің ауыспауы мен бірқатар ішкі мәселелер бұл елдерде билеуші режимді күшпен ауыстыру, яғни «түрлі-түсті революциялардың» болу қаупін туғызды. Ал осы аумаққа Сирия, Таяу Шығыс секілді шиеленіс ошақтарының жақын болуы өңірде лаңкестік қаупінің туындауына әкелді. Тек тарихи қорытынды жасалынған Ақтау саммитінен кейін ғана өңірдегі мүдделердің соқтығысуы жоққа шығарылды.

Жалпы, Каспий теңізінің геостратегиялық орны мен маңызын талдау Отан тарихы үшін өзекті мәселе дей отыра, теңіздің стратегиялық маңызының кезең-кезеңге байланысты өзгеріп тұрғандығын төмендегіше тарихи реттілікпен көрсеттік:

1. 1990-2003 жылдары Каспий теңізі айналасындағы посткеңестік елдер өздерінің қалыптасу дәуірін басынан өткерді және теңіз мәртебесін айқындауда нақты, шешуші іс-қимылдар жасамады. Аталған кезеңде Каспий бойы елдері теңіздің стратегиялық маңыздылығына айтарлықтай көңіл аудара қоймай, теңізді тек экономикалық кіріс көзі ретінде қарастырды.
2. 2003-2008 жж. – Ресей, Қазақстан, Әзірбайжан елдерінің Каспийдің солтүстік бөлігін үш жақты бөліске салу үрдісінің АҚШ-тың Иракқа қарсы агрессиясының басталуымен, яғни үшінші мыңжылдықтың басындағы алғашқы мұнай үшін күреспен қатар жүргендігін жай ғана сәйкестілік деп бағалауға болмайды. Осы АҚШ-тың Иракқа қарсы жүргізген агрессиясының әсерінен Құрама Штаттардың Парсы шығанағына орнығуы, одан әрі Каспий өңіріне келу ықтималдылығының арту үрдісі жүрді. АҚШ бастаған НАТО әскери-саяси блогы елдерінің осылайша Каспий өңіріне жақындауынан қауіптенген Ресей және басқа да Каспий бойы елдері теңіз мәртебесін айқындауды жылдамдату қажет екендігін сезінді және жоғарыда айтқан үш жақты келісім-шарт жасасу арқылы теңіздегі шекара сызығын нақтылаудың жаңа кезеңін бастайды.
3. 2008-2018 жж. – Грузиядағы Ресейдің агрессиясынан бастап қазақ жеріндегі Ақтау саммитіне дейінгі аралық. Көрсетілген уақытта теңіздің стратегиялық орнына Каспий бойының барлық елдері үлкен мән бере бастайды. Теңізге өз ықпалын Баку-Тбилиси-Джейхан (БТД) мұнай құбырын салу арқылы арттыруды көздеген АҚШ, Түркия бастаған батыс елдерінің ойлары Грузияның 2008 жылғы Оңтүстік Осетияға жасаған агрессиясын оңтайлы пайдаланған Ресейдің іс-әрекеттері нәтижесінде жүзеге аспай қалды және [89, с. 167] аталған оқиғаБТД құбыр желісі жобасы жұмыстарын тоқтатып тастады. Грузия оқиғасынан кейін аймақтың мұнай құбыры картасы үлкен өзгеріске түсті. Осы жағдай арқылы Баку-Тбили-Джейхан құбыр желісі өтетін Абхазия және Солтүстік Осетия жерлеріне саяси ықпалын жүргізуге қолы жеткен Ресей АҚШ-тың бастамасымен салынған, Каспий мен Қара теңіз арасын жалғастырып тұрған балама құбыр желілеріне бақылауын біршама деңгейде күшейте алды [165, с. 95]. 2008 жылдың 12 тамызындағы грузин-ресей кикілжіңінен кейін Грузия қауіпсіздікті қамтамасыз ету мақсатында Баку-Тбилиси-Джейхан құбыр желісі жұмысын тоқтатса, қуат көздерін осы жолмен экспортқа шығаруды көздеген Әзірбайжан Баку-Новоресей бағытына, Қазақстан – өзінің ішкі нарығына бет бұра бастайды [181].

Жоғарыдағы іс-қимылы арқылы Ресей Каспий өңіріне теңізден тыс мемлекеттерді енгізбеу үшін кез-келген әрекеттерге бара алатындығын көрсетті. Бұл кезеңдегі каспийлік мемлекет басшыларының теңіз мәртебесін айқындауға байланысты жүйелі түрде жүргізілген келісімдері мен талқылауларының нәтижесі 2018 жылы ҚР-ның Ақтау қаласында теңіз мәртебесін айқындауға арналған Конвенцияны қабылдаумен аяқталды.

Жоғарыда жазып кеткеніміздей, өңірдің геостратегиялық жағынан дүниежүзілік маңызды нысанға айналуы теңіз қойнауының қазынаға толы екендігімен тікелей байланысты. Осы тұрғыдан алып қарағанда, Қазақ елі басқа да теңізге шекаралас жатқан елдер секілді Каспий теңізі мәртебесінің айқындалуына тікелей мүдделі болды. Бұған еліміздің Каспий жағалауындағы және теңіз айналасындағы мұнай қорындағы үлесінің біршама ауқымда болуы да өзіндік әсерін тигізгендігі белгілі. Қазақстан осы жолда дипломатиялық қадамдар жасау арқылы бейбіт сұхбат жүргізіп, ел ұстанымдарын бекемдеді және мемлекет мүддесін сенімді түрде қорғай алды.

Қарастырып отырған бөліміміз бойынша келесідей ұйғарымдар жасауға болады:

1. Дүниежүзінің көптеген мемлекеттерінде жоқ табиғи байлықтарға ие, әрі Еуразия орталығындағы стратегиялық маңызды аймақта орналасқан еліміздің сыртқы саясаты мен экономикасында ерекше орын алатын саланың бірі мұнай-газ және көмірсутек бағытындағы ахуалды сараптаудың маңызы өте зор. Қазіргі тарихи сахнада, мемлекеттер арасындағы қарым-қатынас саласында маңыздылығы артып отырған шикізат қорының ролі ерекше екендігі белгілі. Себебі әлемнің алпауыт елдерінің арасында дүниежүзілік қуат көздері үшін дипломатиялық тұрғыдағы күрестің жүріп жатқандығы ешкімге де құпия емес. Аталған мұнай мен көмірсутек секілді шикізат қорының Қазақстан көп бөлігін үлес ретінде алып отырған Каспий теңізі аумағынан өндірілетіндігі белгілі. Тәуелсіздік алғаннан кейін Қазақстан қалыптасқан мәселелерді реттеуде шетелдік мемлекеттердің арасындағы бәскелестік мен мүдделер тоғысын есепке алуға бағытталған салиқалы саясат жүргізді және жеке мемлекет ретіндегі ұстанымдарын бекемдей алды.
2. Каспий теңізі посткеңестік кезеңдегі әлемдік және өңірлік жетекші державалардың назарын өзіне аудартқан маңызды тарихи аймақ. Бұл өңірдің көмірсутек қорлары мен аймақтың геосаяси ерекшеліктеріне де байланысты екендігі анық. Өңірдің Еуразия құрлығының ортасында орналасуы, саяси құрылымы, өзін қоршаған мемлекеттер мен әлемдік державалардың арасындағы кейбір байланыстар мен олардың бір-бірімен қарым-қатынастары «суық соғыс» кезеңі аяқталғаннан кейін де тарихи-саяси маңызын жоймады. Аталған факторлар Каспий айналасындағы биполярлы жүйенің аяқталып, көпвекторлы геосаяси бәсекелестіктің өрбуіне алып келді.

**3 ТӘУЕЛСІЗ ҚАЗАҚСТАН ЖАҒДАЙЫНДАҒЫ КАСПИЙ ТЕҢІЗІ МӘРТЕБЕСІНІҢ АЙҚЫНДАЛУ ТАРИХЫ**

* 1. **Каспий теңізінің әлеуметтік-экономикалық маңызы**

Каспий өңірі қазіргі жаhандық геосаяси қатынастарда ерекше орын алатындығына байланысты басқа да бірқатар мемлекеттердің саяси, әскери-стратегиялық қана емес, экономикалық мүдделерінің де тоғысқан жері болып табылады. Теңіздің Қазақстан Республикасы үшін әлеуметтік-экономикалық жағынан өмірлік деңгейдегі маңыздылығы даусыз мәселе.

Каспий теңізінің географиялық орналасуының тиімділігі, осы арқылы ұзақ жылдар бойы Қазақстанның әлемдік нарыққа шығу мүмкіндігі еліміздің тәуелсіздік алуынан кейін ғана мүмкін болды. Республикамыздың батыс өңірінің әлемдік нарыққа аса қажетті мұнай мен газға байлығы алдыңғы қатарлы елдердегі ірі компаниялардың оны бірлесе игеруіне әкелді. Тарих ХХ ғасырдың басындағы қазақ мұнайының әлемге Қарашүңгіл, Доссор мұнайлы кендері арқылы белгілі болғандығын біледі. Сол жылдары қазақ даласында Ресейліктермен қатар ағылшын, неміс, швед, голланд қаржыларының құйылуымен «Жем», «Ембі-Каспий», «Ембі Закаспий», «Жайық-Каспий», «Ембі», «Колхида», «Недр», «Ағайынды Нобель», «Оралмұнай» т.б. компаниялары мұнай іздестіру, өндірумен шұғылданды. Осы тұста теңіз кен орындарының ашылуына байланысты, қазақ мұнайшы мамандарының дайындалғанын, елдің әлеуметтік –экономикалық жағдайының көтерілгендігін атап өту қажет.

Жалпы Каспий өңірінде қордаланған мәселелерді шешу, теңіз әлеуетін елдің әлеуметтік-экономикалық жағдайын шешу мен халық жағдайын жақсартуға пайдалану еліміз тәуелсіздік алған тұстан басталды. 1992 жылы Қазақстан басшылығы Шеврон компаниясымен Теңіз кен орнын игеру мақсатында келісім-шарт жасасты. Сөйтіп, бірлескен «Теңіз-Шевройл» мекемесі құрылды. Бұдан кейінгі кезеңде елдің Солтүстік Каспийлік бөлігіндегі көмірсутек қоры саласын игеруге Мобил, Тоталь, Аджип, Бритиш газ, Шелл және т.б. әлемге танымал компаниялар тартылып, Қазақстан Республикасының әлеуметтік-экономикалық саласын қарқынды дамытуға өз үлестерін қоса бастайды.

Каспий теңізі шектесетін Қазақстанның батыс аймағында мұнаймен бірге газ кен орындары да табылып, ел халқының әлеуметтік-экономикалық жағдайының жақсаруына біршама деңгейде игі әсерін тигізуде. Қазақстандағы табиғи газ қорының 95 пайызы еліміздің батысында орналасқан. Олар Қарашығанақ, Жаңажол, Теңге, Ұрықтау, Жетібай, Оңтүстік Жетібай, Қаламқас кеніштерінде игерілуде. Қазіргі таңда бір ғана Қарашығанақ кенішінде 10,5 млн. конденсат, 11,5 млрд. текше метр газ өндірілуде. Қазақстан осылайша батыс өңірдегі мұнай мен газды игеру, оған шетел инвестициясын тарту, жаңа технологияларды игеру арқылы әлемдегі орнын анықтады [14, б. 5].

Әлемдік экономикалық кеңістікте танымал ірі компаниялармен келісім-шарт жасасып, шетелдік инвестицияларды елге тарту арқылы халық әлеуетін көтеруге бағыт ұстанған Қазақ елі енді осындай қуат көздерін игерудің құқықтық базасын жасақтау үшін, мол шикізат байлығын қойнауына бүгіп жатқан теңіз мәртебесін айқындауды елдің сыртқы саясатының басым бағыты ретінде өзекті мәселелердің қатарына қойды.

Мәселен, біздің көтеріп отырған мәселеміз турасында 2020-2030 жылдарға арналған Қазақстан Республикасы сыртқы саясаты тұжырымдамасының 4.6-бабында «Каспий теңізінің құқықтық мәртебесі туралы конвенцияның негізінде, сондай-ақ Қазақстанның энергетика, көлік, қоршаған ортаны қорғау және қауіпсіздік салаларындағы ұзақ мерзімді мүдделерін ескере отырып, Каспий өңірінде тұрақтылықты сақтау және ынтымақтастықты кеңейту» [182] деген жолдардың жазуылуы еліміз үшін Каспий теңізінің сыртқы саясатта басым бағыттардың бірін иеленетіндігіне тағы да бір дәлел бола алады. Бұдан басқа, 2017 жылдың 29 қыркүйегінде бекітілген Қазақстан Республикасының Әскери доктринасында Каспий теңізінің құрлықтық қайраңындағы мемлекет мүдделерін қорғауға ерекше назар аударылады [183].

Каспий теңізінің Қазақстан және басқа да жағалық мемлекеттер үшін маңызы төмендегі факторлармен тығыз байланысты. Біріншіден, теңіз ел үшін үлкен әскери-стратегиялық маңызға ие. Каспийдің құқықтық мәртебесін айқындау сонымен бір уақытта теңіз жағалауы елдерінің мемлекеттік шекараларының анықталғандығын білдірді. Екіншіден, Каспий алабының минералдық шикізаты әлемдегі ғаламдық экономиканың балама қоры болып есептелетіндіктен ол маңызды қуат көзі ролін атқарды. Үшіншіден, мемлекеттік бюджеті Каспий мұнай-газын өндіру мен сатудан түсетін табысқа тәуелді елдер, әсіресе Әзірбайжан, Қазақстан, Түркіменстан елдерінің ұлттық экономикасының тұрақты дамуы үшін теңіз мәртебесін айқындаудың маңызы зор болды. Төртіншіден, теңіздің транспортық-логистикалық әлеуеті Иран мен Ресейдегідей теңізге шығатын жолдары жоқ Әзірбайжан, Қазақстан және Түркіменстан елдері үшін үлкен маңызға ие болып табылады. Бесіншіден, барлық жағалық мемлекеттердің экономикасында Каспий теңізіндегі балық шаруашылығы мен бекіре балығын аулаудан түсетін табыс та үлкен роль атқарды. Мәселен бекіренің 1 кг. қара уылдырығы 1 мың долл, альбинос-бекіренің 1 кг. алтын уылдырығы 44 мың долл. тұрса, 1 кг. мұнайдың орташа бағасы – 50-ақ центті құрайды [29, с. 56]. Осы тұрғыдан алып қарағанда теңіздің биологиялық қорының өзі Қазақстанмен бірге теңізді қоршаған елдерге үлкен экономикалық игілік әкелетіндігімен бірге елдердің әлеуметтік ахуалын көтеруге өз ықпалын тигізетіндігі анық болатын.

Ресми деректерде Қазақстанның барлық болжамданған көмірсутек шикізатының қоры 17 млрд. тонна, ал соның ішіндегі Каспий теңізінің қазақстандық бөлігіндегі үлес 8 млрд. тоннаны құрайды деп көрсетіледі. Жалпы, Қазақстан әлемдегі көмірсутек шикізатының 3,3 %-дық қорына (алынатын мұнай қорлары 4,8 млрд. тоннаны құраса, алынатын газ қорларының көлемі Каспий қайраңындағы жаңа кен орындарын қоса алғанда 3 трлн. текше метрге жетті, ал газдың болашақ әлеуеті 6-8 трлн. теңгеге бағалануда) ие [184].

Аталған мәселе тұрғысында Әзірбайжан ғалымы А.Гасанов еңбегінде: «түрлі, қарама-қайшылықты пікірлердің болғандығына қарамастан Қазақстанның Каспий теңізінің ұлттық бөлігіндегі көмірсутек қоры басқа елдердікіне қарағанда анағұрлым бай. Тек Теңіз кен орны қорының өзі 6-9 миллиард баррельді құрайды» [34, с. 801], - деп келтіреді.

1994 жылдың күзінде Бакуде қол қойылған, кейіннен «Ғасыр келісімі» деген атау алған, Баку-Тбилиси-Джейхан мұнай құбырын салу жобасы шарты жасалғаннан кейін, Оңтүстік Кавказдағы, тіпті барлық Кавказдағы геосаяси жағдай өзгеріске ұшырап, Каспий мұнайын әлемдік нарыққа тасымалдау бағытын таңдау мәселесі өзекті бола түседі.

Аталған мәселе турасындағы ірі халықаралық экономикалық жобасының бірі «Баку-Тбилиси-Джейхан» құбыр желісі ұзақ қашықтықты (1800 шақырым) қамтығандығына байланысты АҚШ үшін басқа да экспорттық жобалардың ішіндегі ең қымбаты (3 миллиард долларға) болды. Қазақстанның жобаға қатысу туралы келісімін алуға АҚШ, Түркия, Әзірбайжан мамандарының 7 жыл уақыты кетті және 2005 жылы құрылысы 10 жылға жуық уақытқа созылған «Баку-Тбилиси-Джейхан» құбыр желісінің құрылысы аяқталды.

Баку-Тбилиси-Джейхан экспорттық құбыр желісі жобасын жүзеге асыру геосаяси әрі геоэкономикалық маңызға ие болды. Ол арқылы біріншіден, Түркия мен Грузия арқылы Әзірбайжан мұнайының, одан әрі, тіпті, барлық Каспий мұнайының Батысқа жолы ашуға, екіншіден, аталған жоба Ресейді айналып өтуге бағытталғандығымен-ақ РФ-ның экономикалық белсенділігі мен ықпалын әлсіретуді көздегендігі анық [167, с. 102].

1998 жылдың шілде айында теңіз қойнауларын игеру құқығын жүзеге асыру мақсатында Каспийдің солтүстік бөлігінің табанын бөлу туралы Қазақстан-Ресей келісіміне қол қою сәтінде ҚР-сы Президенті Н. Назарбаев Қазақстанның аталған бағыттағы іс-әрекеттерін үлкен дайындықпен және сақтықпен жүргізетіндігін «Каспийде саяси тұрақтылық орнатпай жатып мұнай жөнінде айтуға болмайды. Мұнай байлыққа кенелтуі немесе қантөгіске әкелуі мүмкін. Бізге тек мұнай құбырлары ғана емес, мұнайды өндіру үшін қажетті саяси шешімдер де қажет» деген мәлімдемесі арқылы байқатты [152, п. 8].

2005 жылдың 24-25 мамырында Әзірбайжан Республикасына ресми сапарында Баку-Тбилиси-Джейхан мұнай құбырының әзірбайжандық бөлігінің ашылуы қарсаңында көпшілік алдында Қазақстан президенті Н. Назарбаев: «Қазақстан Әзірбайжан елімен барлық салада да әріптестік орнатуға дайын» дей келе, «Баку-Тбилиси-Джейхан құбыр желісі ұғымына Ақтау атауын да қосу қажет» деген ұсыныс жасады [176].

Осылайша Қазақстан тәуелсіз мемлекет ретінде Каспий мұнайын игеріп, шетелге шығару мақсатында үшінші мұнай құбырына жол ашу қадамын жасады. Бұған дейін Атырау-Самара мұнай құбыры үздіксіз жұмыс жасап тұрған болса, Теңіз және Қарашығанақ мұнайын тасымалдау мақсатындағы КҚЖК-ның алғашқы жобасы 2002 жылы іске қосылған болатын.

Сыртқа шығатын қазақ мұнайының 80-ын өткізілетін [185], Теңіз кенішінен Қара теңізге дейін созылып жатқан, ұзындығы 1500 шақырымға жететін, КҚЖК-ның үлкен артықшылығы оның жанжал болып қалуы мүмкін «ыстық» аймақтарға соқпай, Қазақстан және РФ-ның Калмыкия, Астрахань облысы, Ставрополь және Краснодар өлкелері арқылы жүретіндігі [35, с. 27] және Каспий аумағының экономикалық ықпалы мен әлеуетін барынша сақтай отырып, халықтың әлеуметтік жағдайын дамытуға үлкен үлес қоса алатындығында болатын.

Қазақстан Республикасының Ұлттық архиві қорында бұл туралы: «КҚЖК Қазақстан Республикасындағы Теңіз және Қарашығанақ кен орындарындағы мұнайды Ресей Федерациясы аумағы арқылы Новоресей қаласы теңіз терминалына дейін жеткізу мақсатында құрылған. Жобаның алғашқы кезегі 2002 жылы пайдалануға берілген. КҚЖК-ін кеңейту жобасын жүзеге асыру Теңіз және Қарашығанақ кен орындарындағы мұнай өндірудің өсу қарқынына негізделген. Жобаны жүзеге асырудың экономикалық тиімділігі құбыр желісіне қатысушы акцонерлер тарапынан мойындалған. Қазіргі таңда КҚЖК акционерлері жобаны жүзеге асыру жағдайларын келісуде» [177] – деген мәлімет келтіріледі.

Қазақстан Республикасы қазіргі уақытқа дейін де мұнай саласынан экономикаға келетін түсімді арттыру және тасымалдау бойынша тәуелсіз іс-әрекеттер жасау мақсатында түрлі нұсқаларды, оның ішінде шығыс бағытын да қарастырды. Алайда қалыптасу үстіндегі қазақ-қытай қатынастары тұсында көптеген қиыншылықтар кездесіп, жобалардың қымбат болуы олардың құрылысын кейінге шегерумен аяқталып отырды. Дегенмен де, Қазақстанда көмірсутек шикізатының айтарлықтай қорларының ашылуы мұнай мен газды шығыс (Қытай) бағытында да тасымалдауға мүмкіндік беретін құбыр желілері жобасының жасақталуына алып келді.

Қазақстан-Қытай бағытындағы құбыр желісі құрылысының тарихы 1996 жылдан, яғни Қытай компанияларының мұнай тасымалдау және өндірумен айналысатын «Ақтөбемұнайгаз» және «Өзенмұнайгаз» кәсіпорындарының бақылау пакеттеріне ие болуынан басталады. Осы оқиға КҚЖК-на бәсекелес болу мүмкіндігі бар құбыр желісі жобасының талқылана басталуына серпін берді.

ҚР Үкіметі мен ҚХР үкіметі арасындағы 2004 жылдың 17 мамырында Пекин қаласында қол қойылған мұнай мен газ саласындағы жан-жақты ынтымақтастықты дамыту туралы Шекті келісімге сəйкес Қазақстан мен Қытай 2004 жылдан бастап 50 млн. тоннаға дейін мұнай өткізу қуаттылығына ие болу мүмкіншілігі бар Батыс Қазақстан-Батыс Қытай құбыр желісі құрылысын бірге жүргізе бастады [178]. Құбыр желісінің алғашқы бөлігі ретінде Атасу (Қарағанды облысы, Қазақстан) – Алашанькоу (ҚХР-дағы ірі мұнай қабылдау-өткізу пункті) жобасы жүзеге асырылып, ол 2006 жылы пайдалануға берілді. Бұл Қазақстанның Ресей аумағы арқылы өтпейтін алғашқы мұнай құбыр желісі болатын [179].

Соңғы кезеңдерде КҚЖК жұмыстарындағы мұнай тасымалының азаюы және осының әсерінен ел экономикасының түсетін түсім көлемінің жоспар бойынша орындалмай қалу қаупіне байланысты Қазақ елі басшылығы қазіргі таңда көмірсутек шикізатын тасымалдауды басқа да балама бағыттар арқылы жүргізу жолдарын іздестіруде.

Осындай Ресейден басқа каспийлік елдер қатысатын жобалардың бірі Транскаспий халықаралық көлік маршруты (ТХКМ-*авт.)* болып табылады. Бұл жол Қытайдан басталатын жүк тасымалын, Қазақстан, Әзірбайжан және Грузия аумақтары арқылы Түркияға, одан әрі Еуропаға жеткізуді қамтамасыз етуі тиіс болды. 2016 жылдың қазанында Әзірбайжан, Қазақстан және Грузия ТХКМ-нің халықаралық ассоциациясын құру шартына қол қойды. Оның қызметі «транзиттік және сыртқы сауда жүктерін тарту, ТХКМ маршруты бойынша бойынша логистикалық өнімдерді дамытуға бағытталды.

ТХКМ бойынша 2017 жылғы тасымалдау 750 мың тонна деп жоспарланғанымен, бұл көлем осы жылы-ақ 1, 2 млн тоннаға жетті. ТХКМ тауар айналымының өсуінде контейнермен тасымалдау үлкен роль атқарды. Оның ауқымы уақыт өткен сайын ұлғая түсуде. Әсіресе бұрын тек құрғақ жүктерді ғана тасымалдаумен айналысатын Баку мен Ақтау порттарының арасында 2018 жылдың сәуірінде контейнерлік жүк тасымалдауды бастау үлкен маңызға ие болды. Бұдан басқа Құрық порты арқылы контейнерлерді тасымалдау одан әрі өсе түсті. Осылардың нәтижесінде ТХКМ арқылы контейнерлік тасымалдаудың көлемі жылдам қарқынмен ұлғайды. 2018 жылы бұл 537 мың 20 футтық эквиваленттегі контейнерді құраса, 2019 жылы ТХКМ маршруты контейнерлік тасымалдаудың өсуі 2018 жылғы көрсеткіштен 71 % артық болды. «ҚТЖ ҰК» АҚ-ның басқарма басшысының орынбасары Павел Соколовтың сөзінше Қазақстан 2024 жылға қарай контейнерлік тасымалдау ауқымын 1,6 млн транзиттік контейнерге жеткізуді жоспарлауда [186].

Тауарларды сыртқа шығару үшін қажетті инфрақұрылымдарды дамыту жөніндегі бастамалардан бөлек каспийлік елдер Каспий жағалауы инфрақұрылымын пайдалану арқылы сыртқы нарыққа шығаратын көмірсутек қорлары ауқымын ұлғайту мақсатында түрлі нұсқаларды қарастыра бастады. Бұл негізінен мұнай секілді көмірсутек қорларын қабылдау және сыртқа тасымалдауға мүмкіндігі бар каспийлік мемлекеттердің бірнеше порты бойынша жүргізілуге тиісті болды.

Сыртқы нарыққа мұнайды экспорттау үшін инфрақұрылымды қалыптастыруға Қазақстан Республикасы да үлкен қызығушылық танытты. Ресейлік ғалымы С. Жильцов бұл туралы: «Соңғы жылдары Қазақстан мен Ресейдің Каспийдің солтүстігінде орналасқан кен орындарынан шикі мұнай Махачкала арқылы Әзірбайжанға жіберіле бастады. Аталған жүйенің болуына Ресей де қызығушылық танытты. Алайда Қазақстан мен Түрікменстан батыс бағытқа тікелей мұнай шығаратын құбыр желілеріне шығудан үміттерін үзер емес. ХХ-ХХІ ғасырлардың тоғысында Әзірбайжан мұнай-газын өндірудің ұлғаюына байланысты транскаспий мұнай-газ құбыр желілері жобалары тоқтағанымен, олардан еш мемлекет әлі де толық бас тартпады. Аталған мұнай-газ құбырлары желілері құрылысына ЕО пен АҚШ бұрынғыша қолдау білдіруде.

Транскаспий мұнай құбырлары желісінің болмауы себепті Қазақстан мен Түрікменстан өз мұнайын сыртқа шығаруда танкерлерді пайдалануда. Осы арқылы қазақ және түрікмен мұнайы Бакуге жеткізіледі. Соңғы жылдары БТД мұнай желісі арқылы тасымалдау ауқымы жылына бірнеше миллион тоннаны ғана құрады. Қазақстан мен Түрікменстандағы мұнай өндіру ауқымының ұлғаюына байланысты аталған екі каспийлік мемлекет өз мұнайларын әзірбайжан мұнай құбыры желісіне бағыттауда бәсекелес болуы мүмкін» [186], - деп жазды.

Каспий теңізінің әлеуметтік-экономикалық жағдайын дамытуда тұрақты түрде жұмыс жасап тұратын теміржол тасымалының орны ерекше. Теміржол саласының үздіксіз жұмыс жасауы үшін каспийлік мемлекеттер теңіз жағасы порттарының қуаттылығын арттыруға ерекше мән беруде. Осы мақсатта Түрікменстан Түркіменбашы портын қайта қалпына келтірсе, Қазақстан Ақтау, Атырау, Әзірбайжан Алят секілді жаңа теңіз порттарының құрылысын жүргізуде. Осы мақсатта Қазақстан Республикасында 2006-2012 жылдарға арналған теңіз тасымалын дамыту Бағдарламасы мен ұлттық көлік саласын дамыту стратегиясы бойынша басқа да құжаттар қабылданды. Елдің «Қазақстан темір жолы» ұлттық темір жол компаниясы мен жаhандық терминалдар жүйесі операторы – DP World компаниясы Каспий теңізінің шығыс жағалауынан бастап Қытайдағы «Қорғас-Шығыс қақпа» деп аталатын еркін экономикалық аймақта тауар тасымалын жүзеге асыруды көздейтін Ақтау теңіз портын дамыту және басқару туралы келісімге қол қойды.

Қазақстан сонымен қатар, осы мақсатта Әзірбайжан мен Қытай арасын Каспий теңізі және Қазақстан арқылы тікелей темір жол желісімен байланыстыратын, қытай шекарасына дейін жететін екі темір жол маршрутының құрылысын аяқтады [187, с. 130-131].

Жоғарыла айтып өткеніміздей, Қазақстан шаруашылығы мен экономикасы үшін Каспий теңізі алабының балық өндірісінің де маңызы өте зор. Бұл сала ауланатын балықтың көптігімен ғана емес, оның бай ассортиментімен және жоғары сапасымен де байланысты болды. Осы тұрғыда азықтық жағынан сапалылығымен және дәмділігімен өзіне еш балықты тең келтірмейтін бекірені ерекше айтуға болады.

Сазан, табан, басқа да балық түрлерінің Каспий теңізінде уылдырық шашуы өте жоғары көлемде жүреді. Теңіз сонымен қатар, теңіз жыртқышы итбалықтарымен де танымал. Аң сою кәсіпшілігінің осы маңызды түрі елдің ішінде ғана емес, халықаралық нарықта да жоғары бағаланатын тері, жүн, май береді.

Теңіздің әлеуметтік-экономикалық жағынан маңыздылығына байланысты Каспий алабы елдері КСРО ыдыраған уақыттан бастап-ақ теңіз биоқорын пайдалану мен сақтауды жүзеге асыру және т.б. мақсаттарда өзара келісімдер жүргізіп отырды. Олардың қатарында 1992 жылғы «Каспий теңізінің балық қорын сақтау бойынша Әзірбайжан Республикасы, Қазақстан Республикасы, Ресей Федерациясы және Түрікменстан Республикасы үкіметтерінің арасындағы Келісім» [106, п. 2-8], «Әзірбайжан Республикасы, Қазақстан Республикасы, Ресей Федерациясы және Түрікменстан Республикасы үкіметтерінің Каспий теңізі алабының биоқорын сақтау және пайдалану бойынша Келісім» [106, п. 93-95] секілді құжаттарды атап өтуге болады.

Жалпы алғанда, теңіздің Қазақ елінің әлеуметтік өмірі мен экономикасы үшін өмірлік маңыздылығы орасан зор екендігін айта келе, аталған бағыт бойынша төмендегідей түйіндер жасадық:

* Каспий теңізі мұнайын сыртқа экспорттайтын мұнай құбырларының экономикалық тұрғыдағы маңыздылығына тарихи талдау жасау арқылы, теңіздің ел экономикасындағы орнының ерекше екендігіне көз жеткізілді;
* Теңіздің көмірсутек қоры мен оны дамыту бойынша теңіз мәртебесін айқындап, өзінің теңіздегі шекарасын айқындау арқылы Қазақстан Республикасы өзінің қалыптасқан тарихи жолымен аталған бағыттағы жұмыстарын одан әрі жандандыра беретіндігі анық. Бұл жолда ел үкіметінің Каспий теңізі аймағына ерекше көңіл бөліп, тәуелсіз мемлекет ретінде арнайы әрі жоспарлы жұмыстар жүргізгендігі жоғарыдағы жазылған істер арқылы дәлелденді;
* Еліміздің Каспий теңізі жағалауы қалаларындағы теңіз порттарының экономикалық әлеуетін арттыру бағытындағы қадамдары мемлекет болашағы үшін өте игілікті тарихи іс екендігі анық болатын. Қазіргі уақытта, теңіз байлығы мен шикізатына мүдделі елдер мен шетелдік компаниялардың инвестицияларының көмегімен жасақталған жаңа бағдарламалар арқылы Қазақстан Республикасы еліміздің батыс өңірі ғана емес, мемлекетіміздің барлық аумағын экономикалық тұрғыдан бір-бірімен байланыстыратын инфрақұрылымдар жүйесін құруға қол жеткізді.

**3.2** **Каспий теңізі мәртебесін айқындау мақсатындағы саммиттер тарихы және олардың нәтижелері (2002-2014 жж.)**

Кез-келген құрылым, ұйым, тіпті отбасының өзінің аяққа тұруы қажырлы еңбек, нақты мақсат және жүйелі іс-әрекеттер арқылы жүзеге асырылатындығы белгілі. Сол секілді қазіргі Қазақстан Республикасының да қалыптасып, аяққа тұруы саяси, тарихи міндеттерді оңтайлы шешу арқылы жүзеге асты. Бұның өзі қазақ халқының ұлт ретінде заман сынына төтеп беруге қабілетті екендігін, ұлтымыздың өміршеңдігін және мемлекетіміздің ішкі-сыртқы бағытта ұстанған саясатының дұрыс болғандығын дәлелдеп отыр.

Қазіргідей отандық тарих ғылымын саралауға көңіл бөлініп отырған шақта егемендік жылдарындағы саяси-тарихи, әлеуметтік-экономикалық үрдістердің ерекшеліктерін қарастыру барысында жасалынған прагматикалық реформалар, қазақ елінің әлем мемлекеттері тарапынан мойындалып, көптеген халықаралық ұйымдардың құрамына енуі, мемлекеттік шекарамыздың бекітілуі республика жоғарғы басшылығындағы ішкі-сыртқы саясат мәселесімен айналысатын мамандар үшін оңайға соқпағандығын көреміз. Осы жолдағы еліміздің өткені мен жүрген тарихи жолдарын зерттеу тарихшылардың міндеті екендігін ұғына отырып, бүгінгі таңда әлем елдері үшін геостратегиялық, экономикалық жағынан үлкен маңызға ие болып отырған Каспий теңізінің мәртебесін айқындау жолында Қазақ дипломатиясы белсене қатысқан, бастауын 2002 жылғы Ашхабад басқосуынан алатын саммиттердің тарихы мен маңызын ашып көрсетуді жөн санадық.

Қарастырып отырған мәселеміз бойынша өткізілген саммиттердің тарихи маңыздылығы мәселесі тұрғысында отандық тарих ғылымында арнайы ғылыми зерттеулер әлі де жарық көре қойған жоқ. Бұның екі себебі бар. Оған біріншіден, теңіз мәртебесін айқындау туралы тоқтамға тек 2018 жылдың тамыз айында ғана қол жеткізілгендігі және сол Ақтау саммитіне дейін бұл мәселенің тарихи тұрғыдан шешімін күткен күн тәртібіндегі іс болғандығын айтсақ, екінші себебіне аталған мәселені талқылауға арналған саммиттердің 2002, 2007, 2010, 2014, 2018 жылдары өткізілгендіктен, осы тақырып аясында талқыланған көптеген мәліметтердің Қазақстан Республикасының заңнамасына сәйкес еліміздің мұрағаттарында жабық құжаттар түрінде сақталынуына байланысты қолжетімсіз болуын жатқызуға болады.

Жалпы Каспий теңізін арнайы түрде талқылау мақсатын көздеген халықаралық жиындар 1992 жылы басталды. Келіссөздердің ең алғашқы ұйымдастырушысы Иран болды. 1992 жылдың ақпанында Тегеранға Экономикалық Әріптестік Ұйымы (әрі қарай ЭӘҰ – *авт*.) елдерінің үкіметаралық конференциясы шақырылды. Осы жерде Иран алғаш рет Каспий жағалауы мемлекеттерінің әріптестігі бойынша ұйым құру ұсынысын талқыға салды. Осыған байланысты 1992 жылы 17 ақпанда арнайы қабылданған Коммунюке бойынша жағалық мемлекеттер Каспий теңізіне байланысты мәселелерді реттеуге және оның қорларын бірігіп пайдалану және т.б. мәселелерді шешу үшін арнайы аймақтық механизм құруға келіседі [188].

1992 жылы қыркүйек, қазан айларында Тегеранда бес мемлекет басшылары қатысқан тағы бір конференция өткізілді. Күн тәртібіне алдыңғы уақыттағы сұрақ – Каспий теңізі мәселесін реттеуге тиісті халықаралық ұйым құру мәселесі шықты. Конференцияның мақсаты – Каспий теңізі мәселелерін бірігіп реттеу болды. Дәл осы конференцияда Әзірбайжан Республикасының арнайы делегациясы бірінші рет рет теңіздің халықаралық-құқықтық статусын белгілеу мәселесін ұсынды [74, с. 11]. Конференцияда сонымен қатар, Теңіз жағалауы мемлекеттері әріптестігінің ұйымы (бұдан әрі ТМӘҰ – *авт.*) Шартының ирандық жобасы ұсынылды. ТМӘҰ конвенциясының жобасында Каспий теңізі қорын игеру үрдісінде Каспий жағалауы мемлекеттерінің саяси-экономикалық мүдделерін жақындастырудың маңыздылығы қарастырылды (3-статья). Осы мақсатпен жағалау мемлекеттері ұйымы тарапынан Каспий теңізі туралы, оның ресурстары туралы мәліметтермен алмасу, аймақтағы мемлекеттердің мүмкіншіліктерін анықтау, аймақта қауіпсіздікті орнату және де бейбітшілікті қамтамасыз ету ұсынылды [149, п. 3]. Конференция нәтижесінде 1992 жылдың қазанында біріккен коммунюке қабылданады. Бұл коммунюкеде Каспий жағалауы мемлекеттері біріккен іс-шаралар жүргізу, теңіздегі табиғи ресурстарды қорғау, сонымен қатар әр мемлекеттің мүддесіне сай теңізде жүру жолдарын белгілеу, экологиялық тәртіпті сақтау, сонымен бірге теңіз деңгейін көтеру мәселелерін бірлесе отырып шешуге келіседі [52, п. 1].

Коммунюкеде Каспий жағалауының бес мемлекетінің шешімімен арнайы алты комитет құрылады. Олар:

1. Құқықтық статусын белгілеу бойынша.
2. Қоршаған ортаны қорғау.
3. Биологиялық ресурстарды қолдану және қорғау.
4. Кеме жүру тәртібі.
5. Ғылыми зерттеулер жүргізу.
6. Каспий теңізі суының деңгейі туралы арнайы комитеттер [52, п. 1].

Алайда бұл арнайы комитеттер ойдағыдай жұмыс атқара алмады. Соның ішінен «Биологиялық ресурстарды қолдану және қорғау» комитеті Ресей Федерациясының бастамасы бойынша ғана жұмыс жасап тұрды.

1993 жылы тамызда Каспий жағалауы мемлекетінің өкілдері Иран Ислам Республикасының Решт қаласында Каспий теңізінің биоресурстарын қолдану және қорғау туралы үкіметаралық конференциясында бас қосты. Осы конференцияда алғаш рет ғалымдар мен сарапшылар теңіз мәртебесін айқындауға байланысты өз ойларын білдіре бастайды (экологтар, биологтар, ихтиологтар, заңгерлер және т.б.). Форумда Ресей тарапы биоқорларды пайдалану және сақтау туралы конвенциясының жобасын ұсынды. Құжат Каспийдің құқықтық мәртебесіне қатысы болмағанымен оның 4-ші тармағында «биоқорлар өндірісі жағалаудағы ... мильдік аумақта (ені көрсетілмеді – *авт.*) сақталынады. Және бұл ендік Каспийдің мәртебесі анықталғаннан кейін ғана өзгертілуі мүмкін», – деген сөздер жазылған.

Аталған басқосуда Каспий жағалауы мемлекеттерінің ішінен ең бірінші болып Әзірбайжан жағы Каспий теңізі мәртебесін айқындауға байланысты – оны шекаралық көл ретінде қарауды ұсынды. Бірақ бұл ұсынысқа Ресей жағы мен Иран делегациялары аса бір қызығушылық танытпады. Ал Түрікменстан жағы бұл ұсынысты талқылауға әлі дайын еместігін көрсетсе, Қазақстан жағы Әзірбайжан ұсынысының әділетті екендігін түсінгенімен, Түрікменстан секілді бұл мәселені талқылауға әлі де болса дайын еместігін байқатты [75, с. 194].

1993 жылдың қазанында Астраханьда Каспий бойы мемлекеттері өкідерінің кезекті басқосуы өткізілді. Бұнда Каспий алабын бөлу және минеральдық қорларды өндіру мәселелері бойынша келіссөздер жүргізуге баса көңіл бөлінді. Қазақстан тарапынан Каспийдің мәртебесін айқындау және табиғи қорларды өндіру туралы келісімнің жобасы ұсынылды және Әзірбайжан, Қазақстан, Түрікменстан, Ресей үкіметі басшылары қол қойған коммунюкеде Каспийдің ортақ экожүйе екендігі мойындалды. Осы форумда ұсынылған «Каспий жағалауы мемлекеттерініің аймақтық қарым-қатынастары» деген Ресей мемлекетінің жобасы Әзірбайжан мен Қазақстан Республикаларының жобаларынан әлдеқайда өзгеше болды. Ресей жобасында Каспийді не «көл», не «теңіз» деп атауды кейінге қалдыру, теңіздің мәртебесін анықтауда бұрын қабылданған құқықтық режимді, яғни Иран мен Кеңестер Одағы арасында қабылданған 1920-1940 жылдардағы келісімдер бойынша қалдыру ұсынылды. Сонымен қатар, Ресей жағы Каспийдің халықаралық құқықтық мәртебесін анықтауға арналған арнайы халықаралық ұйым құру идеясын ортаға салды. Бұл ұйым Каспий теңізінің мәселелерін реттеудегі арнайы өкіметаралық кеңес деп аталатын болды [189].

Каспийге тарихи мәртебе беру туралы келіссөздердің бастапқы кезеңінің негізгі қорытындысы аталған мәселенің шешуші тұстары бойынша бір-біріне қолайлы шарттар жасауға мүдделі мемлекеттердің тұрақты ұстанымдарының қалыптасқандығы болды. Каспий жағалауы мемлекеттері өз халықтарының мүдделерін қорғай отырып, тең жағдайдағы әріптестікті жалғастыруға қызығушылықтарын білдірді. Каспий теңізі бұрынғы тұтанып, жарылу қаупі төніп тұрған аймақтан бейбітшілік пен әріптестік өңіріне айнала бастайды.

КСРО ыдырап, Каспий мәселесін теңіз жағалауы елдері өкілдерінің 10 жыл бойы талқылаулар жүргізуінен кейін ғана Каспий теңізі мәртебесін айқындауды мемлекет басшылары деңгейінде шешу мақсатын көздеген саммит жұмыстары жүзеге аса бастайды. Қазіргі уақытқа дейін теңіз мәртебесін айқындауға арналған мемлекетаралық бес саммит болды делінгенімен, жиналған мәліметтерді сараптай отырып, аталған саммиттердің барлығында да мемлекеттердің әрқайсысының өзіндік ұстанымдарының бір-бірінен ерекше болғандығы байқалады. Мәселен, Түрікмен елі тәуелсіздік алған тұстан бастап Әзірбайжан елі игере бастаған «таласты территориялар» сұрағын шешуге ұмтылса, Ресей, Қазақстан, Әзірбайжан Каспий теңізін кеңестік кезеңдегідей кемелердің еркін жүзуі үшін ашық болуын, су қабаты мен биоқорларды ортақ пайдаланылатын әрі мұнай-газ кеніштерін жағалаудан бірдей қашықтықты есептей отыра, жетілдірілген ортаңғы сызық бойынша бөлуді қолдады.

Ал келіссөздер үрдісінде айтарлықтай орны бар тағы бір қатысушы Иран Ислам Республикасы басынан бастап-ақ теңізді бес мемлекеттің арасында әрқайсысына 20%-дық үлеспен келетіндей тең етіп бөлу немесе теңіз алабы мен кен қорларын кондоминиум үлгісінде ортақ пайдалану нұсқасын қабылдатуға бар күшін салды. Алайда аталған нұсқа Иранға өте тиімді болғанымен теңізді бөлу тарихының халықаралық қалыптасқан тәжірибесіне еш сай келмегендіктен оны жүзеге асыру басқа каспийлік мемлекеттердің тарапынан еш қолдауға ие болмады [190].

2002 жылдың 23-24 сәуірінде Ашхабадта Ресей, Қазақстан, Әзірбайжан, Түрікменстан, Иран мемлекет басшыларының Каспий теңізінің жаңа құқықтық мәртебесін айқындауға арналған алғашқы саммиті өтті. Каспийлік мемлекет көсемдері жоғарғы деңгейдегі осы кездесуді ортақ ұстанымдарды табуға және жинақталып қалған саяси және экономикалық мәселелердің түйінін шешуге мүмкіндік береді деп санады. Алайда, өкінішке орай, Каспий сұрағын жедел әрі әр елге қолайлы түрде шешу үміті ақталмады.

Ресей, Әзірбайжан және Қазақстанның ортақ ұстанымы саммит барысында Иран делегациясының қарсылығына ұшырады. Тегеран ресми түрде, бұрынғысынша каспийлік қуат көздерін игеруді тек Каспий теңізінің жаңа құқықтық мәртебесін айқындаудан кейін ғана талқылауға болады деген көзқарасты ұстанды. Сонымен қоса, Каспийді бөліске салуда Иран тарапы теңізді бірдей бес бөлікке бөлу (бұл жағдайда алдын-ала болжам негізіндегі «әзірбайжандық» және «түрікмендік» үлестер Иранға тиесілі болып қалатын) немесе 1921-1940 жылдардағы кеңес-иран шарттарында көрсетілгендей теңізді кондоминиум принципі негізінде пайдалану нұсқаларын ұсынды.

Ашхабад жиынының басынан-ақ ресейлік делегация өкілдері «мәселені бір нәрседен бастап қозғап, сол мәселеден әрі қарай істі жалғастыру» тұрғысында, декларацияға тіпті «бекіреге байланысты» болса да жалпыға ортақ сөздер енгізілсе, соның өзі табысты болар еді деген пікірін білдірді [191].

Екі күнге созылған Ашхабад саммитінің қорытындысында декларацияға қол қойылмау аталған саммиттің сәтсіз және еш нәтижесіз аяқталғандығын көрсетті. Декларация мәтіні басынан бастап-ақ дұрыс қалыптаспады. Оған қол қоюдан екі сағат бұрын кездесу иесі С. Ниязов «Нақты шешімдер байқалмағандықтан бос құжатты қабылдаудың не қажеті бар? Бізде бұл құжатты одан әрі жетілдіруге әлі де уақыт бар» дегенімен, келіссөздер жоспарланған мерзімнен 1,5 сағаттай артық уақытқа созылса да, декларация мәтінін жетілдіруге уақыт жетіспеді [120, p. 100].

Саммиттің алғашқы күнінде-ақ тараптардың ұстанымдарының іс жүзінде өзгермегендігі, ал саясатшылар мен бизнесмендердің жинақталып қалған сұрақтарының жауапсыз қалатындығы белгілі болды. Алайда соған қарамастан, «бестіктің» президенттері жүргізілген келісімдерді оң бағалады. Кездесуге қатысушылар бір-біріне ашықтық танытқандықтарын, келіссөздердің жүйелі жүргендігін, Қазақстан Республикасы Президентінің саммит соңындағы сұхбатында айтқанындай «бұл сұрақтың тарихына үңілгенде, мәселенің күткендегіден де көп болып шыққандығын» [192] түсінді.

Тәуелсіз сарапшы Клер Дойлдың ойынша Ресей, Қазақстан және Әзірбайжан Каспийдің құқықтық мәртебесі бойынша саяси шешім болмаған жағдайда сол уақытқа дейін барланған қуат қорларын коммерциялық жағынан өзара тиімді мақсатта игеру үшін бір-біріне кедергі жасамау тұрғысындағы прагматикалық көзқарасты ұстанды. Осындай жағдайда туындаған барлық таласты сұрақтарды шектес және қарама-қарсы орналасқан каспийлік мемлекеттердің арасындағы екіжақты келісімдер негізінде реттестіру көзделді [193].

Каспий бестігінің алғашқы саммиті күткендегідей аяқталмады. Оның жалғыз нәтижесі Ресей, Қазақстан, Түрікменстан, Әзірбайжан және Иранның Каспий мәселесін сол форматта одан әрі талқылауға даяр екендіктерін білдіргендігі дер едік.

Айтарлықтай нәтиже бермеген Ашхабад саммитінен кейін бес мемлекет басшылары Каспий теңізін бөлісу мақсатындағы мемлекет басшыларының келесі жиынын 5 жылдан кейін, 2007 жылдың 16 қазанында ИИР-ның астанасы Тегеранның солтүстігіндегі бұрынғы Иран шахының вилласы «Садабадта» өткізді. Атап өтетін жайт, Тегеран саммитіне Ашхабат кездесуіндегі бес мемлекет басшысының үшеуі – Иран (М. Хатами), Әзірбайжан (Г. Алиев), Түрікменстан (С. Ниязов) қатыспады және аталған ел басшыларының орындарын жаңа тұлғалар ауыстырды. Саммит барысында мемлекет басшылары жүйелі түрдегі пікір алмасулар өткізіп, жағалық мемлекеттер Каспийде жүзеге асыратын іс-әрекеттерінің негізгі салалары бойынша ұстанымдарын жақындастыра алды.

Саммитте Каспий теңізінің құқықтық мәртебесі жөніндегі Конвенцияны жасақтау мәселелері кеңінен талқыланды. Жалпы кездесу барысындағы қарастырылуға тиісті мәселелер аталған уақыттағы саяси-экономикалық қажеттіліктерден туындағандығын айтып өтуге тиіспіз. Себебі, 1921-1940 жылдарда қабылданған кеңес-иран шарттары тек теңіздегі кеме қатынасы мен балық аулау мәселелерін ретке келтіргенімен, аталған құжатта кен қорларын игеру, табиғатты қорғау секілді мәселелер қарастырылмаған болатын. Бұдан басқа, КСРО ыдырағаннан кейін қалыптасқан саяси жағдайға байланысты теңіз аумағының қай мемлекетке тиесілі екендігін анықтау да күн тәртібінде тұрды. Осындай басы ашық мәселелердің шешілмеуі бірте-бірте Каспий өңірінде шиеленісті жағдайлар туындата бастады.

Сондықтан да, саммитте сөз алған мемлекет басшылары аймақта тұрақтылық пен бейбітшілікті сақтау қажеттілігін ең алдымен атап өтті. Тіпті халықаралық мінберлерде батыл ойларын білдіріп жүрген саясаткер М. Ахмединежадтың өзі: «Елдер Каспий өңірінде әскери әлеуеттерін пайдаланбауы және оны ұлғайтпауы қажет. Сонымен қоса Каспийлік мемлекеттер тұрақтылық мен бейбітшілік жолында іс-қимыл жасағандығы дұрыс» – деп мәлімдеді [194].

Дегенмен де, 2002-2007 жылдардағы Ашхабад және Тегеран саммиттері аралығында Каспий теңізінің мәртебесіне байланысты түрлі деңгейдегі келісімдер де жүргізілген болатын. Мәселен, 2003 жылдың қарашасында каспийлік елдер өкілдері 2006 жылдың 12 тамызында күшіне енген, бесжақты ауқымда қабылданған алғашқы құжат - Каспий теңізі ортасын қорғау туралы Негіздемелік конвенцияға (Тегеран конвенциясы) қол қойды. Аталған құжатты қабылдаудағы негізгі мақсат - теңіз түбінің көмірсутек қорларын игеру барысында осынау бірегей суқойманың экологиялық қауіпсіздігін қамтамасыз ету және табиғи байлықтарын қорғау болатын.

Бұдан басқа, үш каспийлік мемлекет Ресей, Әзірбайжан және Қазақстан 2003 жылдың мамырында Каспий теңізінің шектес аумағын бөлу жүйесіндегі түйісу нүктесі туралы үш жақты келісімге қол қою арқылы Каспий теңізінің солтүстік бөлігіндегі таласты мәселелерді реттестіруге қол жеткізіп, барлық теңіз алабының 60%-нан астам аумағындағы құқықтық жағдайды үш жақты тарапта заңдастырды. Осыдан кейін теңіз айналасындағы мәселелерді шешу үрдісінен тыс қала бастағандығын байқаған әрі ішкі саясатында оппозиция тарапынан жиі сынға ұшырап жүрген Иран мен «ең алдымен Каспий теңізінің мәртебесі, таласты кен орындары және басқа да мәселелер содан кейін» [195] деген ұстанымдағы Түрікменстан елдері Тегеран саммитінде мәселені шешуге өз ынталылықтарын алғаш рет байқатты.

Тегеран саммитінде сөз алған Қазақстан президенті Н. Назарбаев «біз бұрынғыша Каспий алабын ішкі сулар, аумақтық (территориялық) теңіз суы (12 теңіз милінен кем емес), балық аулау аймағы (25-30 теңіз милі) және ортақ су кеңістігі ретінде бөлу принципін ұстанамыз. Біз аталған нұсқаны барлық каспийлік мемлекеттердің мүдделері үшін қолайлы деп есептейміз. Сонымен қоса, атауларға емес, ендіктерді анықтау мен көрсетілген аумақтардағы құқықтық жағдайларға назар бөлулеріңізді сұраймыз» деп еліміздің сыртқы қатынастағы саясатының бұрынғыша тұрақты сипатта жүргендігін дәлелдей түсті. Онда сонымен бірге, «бекіре аулауға бөлінетін квотаның бөліну механизмі, жалпы рұқсат етілген бекіре түсімінің 45 пайызын - Иран, 27 пайызын – Ресей, ал қалған 28 пайызын Қазақстан, Түрікменстан және Әзірбайжанның алуы бүгінгі өмір талабына сай келмейді», - деліне келе, Каспий теңізі биоқорын өндіру, қорғау және пайдалану саласында жағалық мемлекеттердің өзара әрекеттестігін ғылыми жағынан тезірек жетілдіру және осы мақсатты бес жақты келісімге қол қою арқылы жүзеге асыру қажеттілігі атап өтілді [196].

Тегеран саммитіне қатысушылар арнайы бір тараушасы өз елінің аумағын басқа каспийлік мемлекетке агрессия жасау үшін беруге тиым салынатындығы жазылған, барлығы 25 тараушадан тұратын Біріккен Декларацияны қабылдауға қол жеткізді. Ресей, Қазақстан, Әзірбайжан, Түрікменстан, Иран басшылары қабылдаған осы негізгі құжат (Біріккен Декларация) теңіздің құқықтық мәртебесі туралы конвенцияны жасақтағанға дейін экология, теңіз биоқорын сақтау, өңірді әскерилендірмеу және т.б. каспийлік мәселелерді шешуде басты бағдар ретінде пайдаланылуға тиіс болды [112].

Жалпы алғанда, аталған саммитте каспийлік мемлекеттер Каспийді тек бейбіт мақсатта қолдану, ал туындаған мәселелерді бейбіт жолмен шешуге уағдаласты. Сол себепті, 2007 жылғы Тегеран саммитін көптеген сұрақтарға байланысты мәмілелерге қол жеткізілгендіктен табысты жиын болды деуге болады.

Каспийдің құқықтық мәртебесі жолындағы келесі ІІІ Саммит 2010 жылдың 18 қарашасында Әзірбайжан астанасы Бакуде өткізілді. Әзірбайжан президентінің резиденциясы «Гянджликте» өткен саммиттің пленарлық отырысындағы кіріспе сөзінде президент И. Алиев Каспий теңізінің құқықтық мәртебесін айқындау бойынша тезірек мәмілеге келудің қажеттілігін, Әзірбайжан, Қазақстан және Ресейдің өзара Каспий теңізін бөлісу мәселесін шешкендігін айта келе, «Қазіргі уақытта Каспийді достық теңізіне айналдыруымыз үшін бес елдің экономикалық әріптестігін күшейтуіміз қажет» [197] – деген ойын білдірді.

Аталған кездесуде баяндамасын Каспий мәртебесін реттеуді заңдық аспектілер негізінде жүргізу қажет деп бастаған ҚР Президенті Каспий теңізінің құқықтық мәртебесі туралы Конвенцияны жасақтауға арналған жұмыс топтарының іс-әрекеттеріне тоқталды. Ол бойынша Тегеран саммитінен кейінгі үш жылда үкіметаралық жұмыс топтарының аясында алты-ақ кездесудің болып өткендігі және болашақта сыртқы істер министрліктеріне осындай кездесуді жылына кемінде бес рет өткізуге тапсырма беру ұсынылды. Бұдан басқа ҚР Президенті Н. Назарбаев:

«Біз Каспий биоқорларын пайдалану, қорғау және оны көбейтуге ерекше көңіл аударудамыз. Соңғы жылдары бекіре тұқымдас балық санының апатты түрде азаюы себепті Қазақстан осы балықтарды аулауға кемінде бес жылға дейін уақытша бесжақты мораторий енгізуді ұсынады», - деп мәлімдеді.

Жиында сөз алған РФ Президенті Д. Медведев «Біз тек тұрақты түрде пікір алмаспай, жаңа келісімдер кезеңіне өтуіміз қажет», - деген ойын білдіре келе, «Каспий бестігінің» теңіздегі ұлттық жағалаулардың ендігі мен жағдайы туралы негізгі сұрақты шешуге жақындағандығы, бұл мәселенің теңізді бөлуде ғана емес, табиғи қорларды ұқыпты пайдалану мен экологияны сақтау үшін де қажет екендігін атап өтті.

Осыған байланысты Ресей басшысы Н. Назарбаевтың Каспийдің биологиялық құрамдас бөлігін сақтау мақсатында мораторий енгізу қажет деген ұсынысын қолдайтындығын жеткізді [198].

Жалпы алғанда, Баку қаласында өткізілген Каспийлік мемлекет басшыларының ІІІ саммитіндегі келіссөздер бейбіт-тату көршілік негізде жүріп, каспийлік мемлекеттердің қарым-қатынасында жаңа кезеңді ашты. Жиын соңында президенттер қауіпсіздік саласындағы келісімнен бөлек Біріккен мәлімдемеге қол қойды [112, с. 285-287].

Теңіз мәртебесін айқындау мақсатындағы мемлекет басшыларының 2002 жылы басталған саммиттерінің төртіншісі 2014 жылдың 29 қыркүйегінде Астраханьда (РФ) өтті. Оған РФ Президенті В. Путин, ҚР Президенті Н. Назарбаев, ИИР Президенті Х. Рухани, Түрікменстан Республикасы Президенті Г. Бердымұхамедов және Әзірбайжан Республикасы Президенті И. Алиев қатысты. Саммит күн тәртібіне Каспий жағалауы мемлекеттерінің іс-қимылдарын үйлестіру, 2010 жылғы Баку саммиті шешімдерінің жүзеге асу барысы, Каспийдің құқықтық мәртебесі мен өңір қауіпсіздігінің шешуші мәселелері енді.

Астрахань саммиті нәтижесінде Каспий жағалауы мемлекеттері Каспийдегі бес тарапты әріптестіктің принциптері, оның ішінде су кеңістігін, су түбі мен кен қойнауларын бөлу, кемемен жүзу сұрақтары айқын көрсетілген алғашқы құжат - Мәлімдемеге қол қойды. 19 тараушадан құралған аталған құжаттың 7-ші тараушасында тараптардың Каспий теңізіндегі іс-әрекеттерін олардың арасындағы келісімдер бойынша, оның ішінде әр тараптың жағалаудағы теңіз кеңістігі теңізден 15 мильдік қашықтықта, ал елдердің судағы биологиялық қорды игеру ауқымын сол жерге жалғасып жатқан тұстан бастап одан әрі 10 мильдік аумақта, барлығы 25 мильдік аумақта ұлттық егемендік негізінде жүргізу жоспарланды [199]. Тараптар осылайша Каспий теңізі алабының бөліске енбей қалған үлкен бөлігін ортақ қолданыста қалдыруға қол жеткізді.

ІV Саммиттің маңызды нәтижелерінің бірі – Каспий теңізінің биологиялық су қорын тепе-теңдікте пайдалану мен сақтау туралы Келісім болды. Келісім аясында каспийлік мемлекеттер биологиялық су қоры жөніндегі Комиссияның үкіметаралық мәртебесін мойындайтындығын және аталған Комиссияға биоқорларды сақтау мақсатындағы шараларды жасақтау мен жүзеге асыруға өкілеттік беретіндіктері туралы келісті. Құжат су биоқорларын бірігіп басқару мен Каспий теңізіндегі бекіре балығын коммерциялық түрде аулауға мораторий енгізудің механизмін реттестіруге арналды.

ІV Саммит барысында каспийлік мемлекет басшылары экономикалық әріптестік орнату мәселелерін белсенді түрде талқыға салды. Атап айтсақ, Қазақстан тарапы Каспий теңізіндегі экономикалық интеграция мәселелерін үйлестіретін Каспий еркін сауда аймағын құруды, Қазақстан арқылы ашылып жатқан маршруттарды транзиттік көпір ретінде пайдалануды ұсынса, РФ Президенті В.Путин мұнай-газ өндіру жөнінен әлемде жетекші орын алатын каспийлік мемлекеттер өз іс-әрекеттерін тиімді түрде үйлестіру арқылы әлемдік көмірсутек нарығындағы бағаны қалыптастыруға, жаhандық және өңірлік ауқымда қуат көздерінің қауіпсіздігін қамтамасыз етуге үлкен әсер ете алатындығын атап өтті [200].

Астраханьдағы каспийлік мемлекет басшыларының кездесуі нәтижесінде Каспий теңізінің құқықтық мәртебесі туралы Конвенцияның негізі қалыптасты. Тұтастай алғанда Астрахань саммитінің нәтижесін ҚР президенті Н. Назарбаев «нағыз алға ілгерушілік» деп бағалады [201]. Дегенмен де, аталған саммитте басты мәселе – Каспийдің құқықтық мәртебесін анықтау сұрағы шешімін таппады. Жалпы алғанда, жиынға қатысқан мемлекет басшылары Каспий теңізінің құқықтық мәртебесі туралы Конвенцияны келесі жылы Қазақстанда өткізілуі жоспарланған саммитте қабылдау туралы ұйғарымға келді.

Саммит барысында Каспий теңізін бірлесіп басқару, су айдынында заманауи құқықтық режим қалыптастыру, оның табиғи ортасы мен биологиялық ресурстарын сақтау мәселелері талқыланды.

Мемлекет басшылары алдыңғы саммиттердің шешімдерінің орындалу қорытындысын шығарып, «Каспий бестігі» аясында дамудың келесі кездесуге дейінгі кезеңіне арналған негізгі басымдықтарды белгіледі. Осыған орай, мемлекет басшылары Каспий маңы елдерімен серіктестікке байланысты мүмкіндіктер жөніндегі өз ойларын ортаға салды және елдердің экономикаларын әлемдік нарықтың қазіргі жағдайын ескере отырып жақындастыру жолдарын қарастыру мүмкіндігіне назар аударды.

Төртінші саммит жұмысының соңында бес мемлекеттің көшбасшылары Еділге бекіре тұқымдас балықтардың шабақтарын жіберу жөніндегі символдық шара рәсіміне қатысты.

Өткізілген самммиттерге және сол аталған саммиттер барысында көтерілген мәселелердің маңыздылығына қайта оралатын болсақ:

Жоғарыдағы саммиттерді талқылау барысында ең алғаш 2002 жылы Ашхабад саммиті талқылануы өз кезегін күткен сұрақтардың көтерілуіне және ол сұрақтардың шешімін табуына қозғау салғандығымен ерекшеленді. Ал бұдан кейін болып өткен саммиттер 2002 жылғы Ашахабад саммитінің идеяларын одан әрі дамыту мақсатында жұмыс жасады деп топшылауға болады.

**3.3 Теңіз мәртебесін айқындаудағы Қазақстан Республикасының ролі**

Каспий теңізінің халықаралық-құқықтық мәртебесі мәселесі 1992 жылдың ақпан айынан бастап Каспий маңы мемлекеттерінің көптарапты және қостарапты кездесулерінің аясында белсенді талқылана бастады [148, п. 76]. Аталған мәселе турасында жүргізілген келіссөздер мен пікір алмасулар негізінде басқа да каспийлік мемлекеттер секілді Қазақстан тарапының да өзіндік ұстанымы біртіндеп қалыптаса бастады.

Қазақстанның Каспий теңізі бойынша ұстанымы еліміздің Каспий бойынша серіктес мемлекеттерге 1994 жылғы 19 шілдеде ұсынған Каспий теңізінің құқықтық мәртебесі туралы Конвенция жобасында баяндалды.

Аталған жоба Каспий теңізіне байланысты БҰҰ-ның 1982 жылғы теңіз құқығы туралы Конвенциясының жеке ережелерін қолдануды жақтады. Ол бойынша теңіз түбі және оның қорларын ортаңғы сызықпен бөлу көзделді. Ал суды келісілген ендік бойынша балық аулайтын аумақтар мен арнайы жағалық елдердің территорияларына бөлу, теңіздің қалған бөлігі мен оның үстіңгі жағын жағалық мемлекеттердің сауда кемелері үшін балық аулаудың арнайы келісілген ауқымына сай еркін пайдалануға беруді қолдады [202].

Каспий мәселесі бойынша Қазақстанның белсенді ұстанымы Каспий теңізі қорларының елдің саяси-экономикалық өмірінде және оның сыртқы әлеммен ынтымақтастығының дамуына байланысты одан әрі белсенді сипат алды. Елдің әлеуметтік-экономикалық жағынан жақсы дамуы шетелдік инвестицияларды кеңінен тарту негізіндегі маңызды салалардың, ең алдымен мұнай-газ кешенінің қызметімен тығыз байланысты болды.

1990 жылдардың ІІ жартысындағы шетелдік бағалаулар негізінде Қазақстан көмірсутек қорлары бойынша әлемде 13-ші орынды иеленді, бұл ретте дәлелденген қорлардың жылдық өндіру көрсеткіші салыстырмалы түрде айтсақ, Қазақстанда 99 жылға, Ресейде 23 жылға, Қытайда 21 жылға, Сауд Арабиясында 83 жылға жететіндігі анықталды. 90-шы жылдардың ІІ жартысында елдегі жыл сайынғы мұнай өндірісі 23-25 миллион тоннаны құрап, бұл өнімнің жартысына жуығы ішкі тұтынуға пайдаланылды. 2000 жылы қазақстандық мұнай өндіру деңгейі 35 млн тоннаға жетіп, мұнай қазақстандық экспорттың 33%-ға жуығын (тағы 32% – металдар мен кендер) құрады. Аталған кезеңде осы сала мемлекетке жыл сайын шамамен 2 млрд. АҚШ долларын әкелді және ел үшін өмірлік маңызы бар шетел валютасының негізгі көздерінің бірі болды [175, с. 33].

1995 жылдың мамырында Алматыда өткізілген каспийлік мемлекеттердің сыртқы істер министрлері орынбасарларының екінші кездесуінде Қазақстанның бастамасымен сыртқы істер министрлерінің құқықтық қызмет басшыларының деңгейінде тұрақты түрде жұмыс жүргізетін келісссөздер механизмін құру жөнінде келісім жасалынды. Алматы кездесуі келіссөздер үрдісінің белсенді әрі ұйымдасқан сипат алуын бастап берді [140, п. 6-7].

1995 жылы Каспий мемлекеттері СІМ-нің құқықтық қызмет жетекшілері Тегеранда (шілдеде) және Алматыда (қыркүйекте) екі кездесу өткізді.

Тегеран кездесуіне қатысушылар Каспий теңізінің биоқоры мен минеральдық қорын пайдалану, теңіз экологиясы, жағалық мемлекеттердің құқықтық шекараларын анықтау, кемемен жүзу секілді құқықтық мәртебесін айқындаудың құрамдас бөліктерін талқылады. Тегеран кездесуінің маңызды нәтижесі ретінде қатысушылардың Каспийдегі түрлі іс-әрекетті реттеуге байланысты келісімдердің бір ортақ құжатқа біріктіріліп, бекітілуі қажет деген ұйғарымға келуін айтар едік.

Ал Алматы кездесуінде Каспий теңізінің құқықтық мәртебесі туралы Конвенцияның маңызды құрамдас бөлігі болуы тиіс делінген теңіздегі іс-әрекеттің жеті негізгі ұстанымының (принцип) келісілгендігін және осылайша мәселені шешуде тағы да алға бір қадам жасалынғандығын көрсетуді жөн санадық. Жасалынған келіссөздердің ішінде өңірдегі тұрақтылық пен бейбітшілік үшін маңызды болып саналатын Каспий теңізін демилитаризациялау принципінің келісілуі ерекше орын алды [140, п. 7].

Жалпы, Каспий теңізінің мәртебесі мәселесіне байланысты Қазақстанның ұстанымындағы өзгерістерді қарастыра келе, ел жетекшілерінің бастапқыда Каспий теңізін көл ретінде оны ұлттық бөліктерге бөлу қағидасын қолдағандығын көреміз. Ұзаққа созылған келіссөздер және каспийлік мемлекеттердің ықпалымен Қазақстан 1995 жылдан бастап ымыраға келу бағытына көшеді. Қазақстан басшылығы бұл жөнінде: «Қазақстан теңіз түбі мен қойнауларын елдер арасында үлеске бөлу, ал теңізде жүзу, балық аулау, әуе кеңістігі мен қоршаған ортаны қорғау мәселесіне байланысты ортақ пайдалану қағидасын жақтайтын аралық ұстанымды жақтайды» [203], – деп, еліміздің сол кезеңдегі саясатын айқын көрсетті.

1995 жылдан бастап Каспий теңізіне тарихи мәртебе беру мәселесі үлкен халықаралық маңыз алды және аталған мәселе бойынша жасалған келіссөздердің мазмұнына жетекші батыс мемлекеттерінің көздерін тігуі байқалды. Осы уақытта Каспий теңізінің қазақстандық бөлігінде жұмыс жасап жатқан шетелдік мұнай компаниялары әрі қарай игерілуге тиісті теңіз алабын үлестерге бөлуді бастауға тиіс болды. Осындай жағдайда Қазақстан Каспийдің мәртебесін анықтау мәселесін жылдам шешу мақсатында халықаралық арбитраждық сотқа жүгінуге дайын екендіктерін білдіреді. Сонымен бірге, ұзаққа созылып кету қаупіне, таласты аудандардағы экономикалық жұмыстарға кедергі келтіру мүмкіндігінің жоғарылуына байланысты Қазақстан үшін де, Ресей үшін де сот ісін жүргізу тиімсіз деген түсінік қалыптасты.

Экономикалық көзқарастардың тоғысуы келіссөздер үрдісінің жалғасуына айтарлықтай демеу болды. Келіссөздер екіжақты және бесжақты қалыпта жүрді. Каспий теңізінің мәртебесін айқындау бойынша сұрақтар бесжақты қалыптағы жұмыс топтары деңгейінде жүргізілді. Ашхабад кеңесіндегі каспийлік мемлекеттердің сыртқы істер министрлерінің шешімі бойынша 1996 жылы сыртқы істер министрлерінің орынбасарлары деңгейіндегі арнайы жұмыс тобы (АЖТ – *авт.*) құрылады. Каспийлік мемлекеттердің мүдделерін толық есепке алу үшін келіссөздер шараларына сыртқы саяси ведомстволардан басқа, қызығушылық танытқан өкілетті органдар мен ғылыми сарапшылар да қатыстырылды. Алайда жұмыс топтарының алғашқы кезеңдегі отырыстарының нәтижелері төмендеу болды.

ХХ ғасырдың 90 жылдарында Каспий мәселесі СІМ-нің келіссөздерімен қатар, үкіметтік, тіпті жағалық мемлекеттердің жоғарғы саяси жетекшілерінің деңгейіндегі келіссөздерде де талқыланып отырды. Олардың қатарында 1996 жылдың 27 сәуірінде Алматыдағы ҚР Президенті Н.Ә. Назарбаев пен РФ Президенті Б.Н. Ельцин арасындағы Біріккен мәлімдемеге қол қою ерекше маңызға ие болып табылады. Ресей тарапы алғаш болып Қазақстанның Каспий теңізі мұнай-газ қорларын барлау мен игеру жұмыстарын жүргізу құқын мемлекеттік деңгейде мойындап, аталған салада әріптестік орнатуға дайын екендіктерін білдірді. Бұл Қазақстан және «Қазақстанкаспийқайраңы» халықаралық консорциумының Каспийдегі іс-әрекеттерінің ресейлік көзқарас тұрғысынан заңды деп танылғандығын көрсететін. Кейіннен Иран мен Әзірбайжан Президенттерінің арасында да осындай құжаттарға қол қойылды. Аталған құжаттарда сарапшылармен алдын-ала келісілген Каспийдің құқықтық мәртебесінің негізгі құрамдас бөліктері мен теңіздегі іс-әрекеттің негізгі қағидалары мемлекет басшыларының қолдарымен бекітілді [140, п. 7-8].

Өткізілген кездесулер мен келіссөздер нәтижесінде суда жүзу, балық аулау, қоршаған ортаны қорғау сұрақтары бойынша Каспий мемлекеттерінің арасында жақын көзқарастардың бар екендігі аңғарылды және кейбір қарама-қайшылықтарды шешуге болатындығына көз жеткізілді.

1998 жыл ең алдымен Қазақстан мен Ресей үшін өзара қолайлы бітімге жету мақсатындағы қарқынды дипломатиялық жыл болды. Таласты мәселелерді шешуді одан әрі созу елеулі қақтығыс қаупін туындатты. Осындай жағдайда Ресей дипломатиясы өз елдері компанияларының каспийлік елдердегі халықаралық мұнай-газ жобаларына қатысулары үшін оларды белгіленген заңдық құқықпен толық қамтамасыз етуге күш салды. Бұл мәселедегі Ресей саясатының өзгеріске түсуіне Ресейдің 1998 жылғы қатаң қаржы дағдарысы аясында халықаралық несие нарықтарынан іс жүзінде ығыстырылуы мен елдің төлем қабілеттілігінің азаюы да әсер етті.

Мәселені ымыраға келе отырып шешу нұсқасы 1998 жылдың 22-23 қаңтарында Мәскеуде өткізілген Ресей президенті Б. Ельцин мен Қазақстан президенті Н. Назарбаевтың кездесуі кезінде ұсынылды. Кездесу нәтижесінде қабылданған бірлескен мәлімдемеде тараптардың кемемен еркін жүзуді қамтамасыз ету, балық аулау квотасын келісе отырып белгілеу, қоршаған ортаны қорғау және су бетін ортақ пайдалануды сақтай отырып, Каспий мәселесінде теңіз түбін әділ бөлуде ымыраласуға ұмтылатындықтары көрсетілді. Бұл Ресейдің кондоминиум жоспарынан бас тартқандығы мен Каспийдің құқықтық мәртебесі бойынша ұстанымының түбегейлі өзгергендігін білдіретін еді.

Жыл бойы Ресейлік үкіметтік делегация Сыртқы істер министрінің орынбасары Б. Пастуховтың бастауымен қазақстандық тараппен бірнеше раундтық келіссөздер және басқа да каспийлік мемлекеттермен кеңестер өткізді. Осы келіссөздер барысында жер қойнауын пайдаланудағы егемендік құқықтарын жүзеге асыру мақсатында Каспий теңізінің солтүстік бөлігінің түбін бөлу туралы келісім-шарт жасақталып, ҚР мен РФ арасындағы аталған маңызды келісімге 1998 жылдың 6 шілдесіндегі Н. Назарбаевтың Мәскеуге сапары барысында қол қойылды. Осылайша Каспий теңізі мәртебесін анықтау мәселесінде айтарлықтай серпілістер жүріп, каспийлік екі мемлекет жер қойнауын пайдаланудағы заңдық құқтарын иелену мақсатында теңіз түбін бөлу туралы келісілген шешімдер қабылдай алды.

Ресей мен Қазақстан мемлекеттері арасындағы жұмыс топтарының, сыртқы істер министрлерінің және басқа да түрлі деңгейдегі делегациялардың аталған мәселеге байланысты жүргізген көптеген келіссөздерінің нәтижесінде 2000 жылдың 9 қазанында Астана қаласында Қазақстан Республикасы мен Ресей Федерациясы мемлекет басшылары арасында «Қазақстан Республикасы мен Ресей Федерациясы арасындағы Каспий теңізіндегі әріптестік туралы Декларацияға» қол қойылды. Аталған құжатта төмендегідей бес пункттен тұратын қаулы қабылданады:

1. Тараптар Каспий теңізі мәртебесін айқындауға арналған Конвенция бойынша келіссөздер үрдісін тиімді түрде одан әрі жалғастыру мақсатында каспийлік мемлекеттердің сыртқы істер министрлері орынбасарлары деңгейіндегі арнайы жұмыс тобының өткізілуіне тұрақты сипат беруге дайын екендіктерін білдірді.
2. Ресей мен Қазақстан Каспий теңізінің жаңа құқықтық мәртебесі туралы мәмілеге келетін шешім қабылдау негізіне мемлекеттердің су кеңістігінде кемелердің еркін жүзуін қамтамасыз ету, балық аулау мен қоршаған ортаны қорғау ережелерін сақтау мақсатында теңізді ортақ пайдалану, жетілдірілген ортаңғы сызық бойынша шектес және қарама-қарсы бағытта теңіз түбін бөлу арқылы теңіз кен қойнауын игеруде егемендік құқықтарын жүзеге асыру туралы ұсыныстарды мәселені шешудің құрамдас бөліктерінің бірі деп ұғатындықтарын мәлімдеді.
3. 1998 жылдың 6 шілдесіндегі Каспий теңізінің солтүстік бөлігіндегі теңіз түбін бөлу туралы Ресей Федерациясы мен Қазақстан Республикасының арасындағы кен қойнауын пайдалануда егемендік құқықтарын жүзеге асыру мақсатында жасалынған Келісімге сәйкес тараптар мүмкіндігінше қысқа мерзімде кен қойнауын игеру аумақтары бөлініп көрсетілген, жетілдірілген ортаңғы сызықтың географиялық сипаттамасы берілген Хаттамаға қол қоятындығын мәлімдеді.
4. Каспий теңізінің жаңа құқықтық мәртебесін айқындау бойынша бестарапты мәміле жасасу Каспийдегі экологиялық жағдайдың нашарлауымен, сирек кездесетін бекіре тұқымдас балықтардың қиын жағдайына байланысты қосымша уақыт пен күшті талап ететіндігін сезіне отырып, Тараптар басқа да каспийлік мемлекеттерге Каспий теңізінің құқықтық мәртебесін айқындауға байланысты Конвенцияға қол қойғанға дейін Каспийдің табиғи ортасын қорғау, оның биологиялық қорын тепе-тең пайдалану, сақтау және қайта көбейту мақсатындағы жылдам ұжымдық шараларды қабылдауға мүмкіндік беретін көптарапты үкіметаралық келіссөздерді жасасуға басымдық беруге шақырды.
5. Сонымен қатар, Ресей мен Қазақстан кездесу соңында Каспий теңізінің мәртебесін реттеуді және Каспий өңіріндегі әріптестікті нығайтуды бес жағалық мемлекеттің жоғары деңгейдегі кездесуіне қажетті дайындықтан кейін ғана шешуге болады [142, п. 60-63], – деген қорытынды жасалынды.

Аталған кездесудің тарихи нәтижесі ретінде Ресей және Қазақстан президенттерінің кейінгі келісімдер үшін негіз дайындағандығын айту қажет. Қабылданған біріккен декларация бойынша Нұрсұлтан Назарбаев пен Владимир Путин Каспий теңізінің жаңа құқықтық мәртебесі туралы мәмілелік шешім негізіне шектес және қарама-қарсы орналасқан мемлекеттер арасында теңіз түбін бөлісуді бітімгершілік ұсыныстар арқылы шешу керектігін мәлімдеді. Сонымен бірге теңізді бөлуде келісілген сызықтар өтетін кен орындары сол жердегі тиісті мемлекеттердің арасындағы жеке шарттар арқылы шешілуі тиіс болды. Аталған тәсіл Астана мен Мәскеу арасындағы шекарада орналасқан Құрманғазы, Центральное, Хвалын кен орындарын пайдалану туралы келісімдердің хаттамасында көрініс тапты.

Кейінірек, жоғарыдағы Қазақстан мен Ресейдің жасасқан келісім-шартының әсерімен, 2000 жылдардың ортасынан бастап Каспий теңізінің құқықтық мәртебесін айқындау бойынша өткізілген дипломатиялық кеңес алмасуларда екі тарапты пішіндегі кездесулер өткізу кең тарады.

Қазақстан президентінің күш салуымен 2002 жылы Қазақстан мен Ресей арасында Каспий теңізінің солтүстік бөлігінің түбін бөлісу туралы екі жақты келісімге, Қазақстан, Ресей, Әзірбайжан арасында Каспий теңізінің шектес аумақтарын бөлу сызығының түйісу нүктесі туралы үшжақты келісімге қол қойылды. Бұдан бұрын, Қазақстан мен Түрікменстан 1997 жылдың 27 ақпанында [203] «Каспий теңізі мәртебесі бойынша каспийлік мемлекеттердің келісімге қол жеткізуіне дейін тараптар ортаңғы сызық негізіндегі әкімшілік-аумақтық бөлініс негізін ұстанады» деп айтылған Біріккен мәлімдемені жасасқан болатын [202, с. 256].

Осылайша, Қазақстан Республикасы Каспийдегі құрлықтық және теңіз жағынан шекараласатын барлық мемлекеттермен ұлттық сектор бөлінісінің шекаралық желілерін орнату туралы мәселені 2014 жылы-ақ аяқтай алды. Ресей, Әзірбайжан және Түрікменстанның Каспий теңізін делимитациялау туралы алғашқы келісімдерін дәл Қазақстанмен жасағандығы еліміздің Каспий мәселелерін шешуге деген көзқарастарының озық ойлы болғандығын дәлелдейді. Қазақ елінің аталған бағыттағы іс-әрекеттері нәтижесінде «Каспий бестігі» елдері арасында теңізді бөлу туралы келісімдерге қол қойылу Каспийдің құқықтық мәртебесі туралы қорытынды Конвенцияны жасасу уақытын жақындатты [204].

Қазақстанның белсенділік танытуымен қатар жүргізілген дипломатиялық кеңес алмасулар Каспий теңізінің жағалауындағы елдер арасында болуы мүмкін жанжалдар мен қақтығыстарды біртіндеп ретке келтіру және жоюға жағдай жасады. Қазақстан үшін алдағы уақытта Каспийдегі көршілерімен болуы мүмкін кез-келген аумақтық даулардың туындау қатерін түпкілікті жою басым міндет болса, ел жетекшілігі үшін Каспий теңізі алабындағы ахуалды сенімді бақылауға қол жеткізу туралы мәселенің қағидатты мәні болды. Ақтау саммитінде Қазақстан Республикасы бастамаларының бірі теңіздегі әскери қызмет саласындағы келісілген сенім шаралары бойынша жеке бесжақты шартқа қол қою туралы ұсыныс болғаны таңқаларлық емес.

Ақтау саммитіне даярлық 2016 жылдың 12-13 шілдесінде Астана қаласында өткізілген Сыртқы істер министрлерінің кеңесінен басталды. Осы басқосуда бес елдің министрлері алғаш рет конвенция жобасының баптарын талқылады және оның ережелерінің басым бөлігін мақұлдады. Алайда күтілген үміттер мен болжамдарға қарамастан, сол сәтте түпкілікті түрде келісілген мәтінді қалыптастыру мүмкін болмады. Тараптар кездесу аяғында белгіленген ықтимал жобаларын өз отандарында талқылап, қарастыру үшін шамалы үзіліс алу шешімін қабылдады.

Мәселенің талқылануы бұдан кейін 2017 жылдың 4-5 желтоқсанында Мәскеудегі СІМ кеңесінде жалғасын тапты. Бұл жолғы кездесу табысты жүріп, алдағы кезеңде қабылдануы тиіс конвенция мәтіні келісілді және осылайша Ақтау саммитін өткізуге жол ашылды [28, с. 36].

Каспийлік бес мемлекет басшылары Ақтау қаласында осы кезге дейінгі 20 жыл ішінде жүргізілген саяси-тарихи талқылаулардың қорытындысы ретінде Каспий теңізінің құқықтық мәртебесі туралы Конвенцияға қол қойып, ортақ тарихи мәмілеге жетудің үлгісін көрсетті. Ақтау саммиті барысында тараптар күн тәртібіндегі басты мәселе теңіздің құқықтық мәртебесінен бөлек алты бағыттағы іс-шаралар (экономика, транспорт, экология, қауіпсіздік, туризм және ұйымдасқан қылмысқа қарсы күрес салалары) бойынша біріге отырып, іс-қимылдар жүргізуге уағдаласты.

Ақтау кездесуін өз алғысөзімен ашқан Қазақстан Президенті кездесушілерге қатысушыларды күн тәртібімен таныстырып өтіп, қордаланып қалған мәселелердің шешілуге жақын екендігін атап өтті. Қазақстан Республикасы басшысы жоғарыдағы мәселелердің алғашқысына осы кезге дейін жүргізілген келісімдерді түйіндеуге негізделген Каспий теңізінің құқықтық мәселелерін, екіншісіне – транспорт, экономика, экология, теңіз қорларын қорғау, қауіпсіздік бағытында әріптестік орнату, үшіншісіне - Каспий теңізіндегі аймақтық халықаралық жағдай мен сыртқы саясат мәселелері бойынша талқылауларды жатқызды [205].

Ақтау саммитінің маңызы туралы сол тұстағы Қазақстан Президенті Н.Назарбаев «Конвенция шын мәнінде «Каспий теңізінің Конституциясы» болып табылады. Ол жағалық мемлекеттердің міндеткерліктері және құқықтарымен байланысты барлық сұрақтар ауқымын реттеуге мүмкіндік ашты. Бұл құжат аймақтағы қауіпсіздік, тұрақтылық және гүлденудің кепілі» - деп мәлімдеді [206].

Ал Әзірбайжан Президенті И. Алиев «Каспий теңізі мәртебесін айқындау теңіз түбі мен жоғарғы бетін халықаралық құқық ережелеріне сай түрде бөлуге мүмкіндік береді» [207] - деген сөздері арқылы өзінің теңізді бөлу жолындағы келісімдердің барлығына тиімді түрде жүруін жақтайтындығын білдірді. Осылайша жиналған басқосу барысында теңіз ортақ, ал оның қойнауы мен түбі бөліске салынатын болып шешілді.

Ақтау басқосуында 240 миллионнан аса адам тұратын бес ел өкілдері Каспий теңізінде теңіз жағалауы елдерінен басқа мемлекеттердің әскери базалары мен әскерилері болмайтындығы жөнінде уағдаласты. Бұл турасында Ресей Федерациясы Президенті В.В. Путин: «Саммит ерекше, шын мәнінде дәуірлік мәнге ие. 20 жылдан аса уақытқа созылған келіссөздер барысында даярланған Каспий теңізінің құқықтық мәртебесі туралы Конвенция біздің мемлекеттеріміздің Каспий теңізінің тағдырына жауапкершілігі мен құқығын бекітеді және оны ұжымдық түрде пайдаланудың ережесін нақтылады. Мәмілелер мен елдердің көзқарастарын өзара тиімді түрде есепке ала отырып жасақталған қазіргі заманғы халықаралық келісім - Конвенция 1921 және 1940 жылдардағы кеңес-иран келісімдерін алмастырады» [208], – дей келе, сөзінің соңында осы маңызды кездесуді ұйымдастыруда үлкен жұмыс атқарған Қазақстан мен ел басшылығына өз алғысын білдірді.

Қабылданған Конвенция бойынша Каспийдің су бетінің негізгі аумағы ортақ қолданыста, ал судың түбі мен қойнауы халықаралық құқық негізінде елдер арасындағы келісім бойынша бөліске салынды. Әр ел өз территориялық суларының шекарасын шеткі сызықтардан 15 теңіз милі аумағынан аспайтындай етіп белгілеуі тиіс болды.

Конвенция сонымен бірге кеме қатынасы, магистральды құбыр желілерін төсеу мен ғылыми зерттеулердің ережелерін анықтады. Аталған мәселе табиғи газды Түрікменстан мен Қазақстаннан Әзірбайжан арқылы Түркия мен Грузияға, одан әрі Еуроодақ елдеріне тасымалдауды көздейтін Транскаспий газ құбырын төсеу жоспары аясында маңызды мәнге ие болды және аталған жоба Оңтүстік газ дәлізін кеңейту жобасының бір бөлігі болып саналды.

Конвенция бойынша каспийлік мемлекеттер 24 баптан тұратын жаңа хартия жасақтады және Каспий теңізіндегі қарым-қатынастардың түрлі бағыттарын, оның ішінде Каспийді делимитациялау, теңіздің барлық аумағы мен өңірдегі қауіпсіздікті қамтамасыз ету, қоршаған ортаны қорғау, кеме қатынасы және басқа да мәселелерге байланысты құқықтық жағдайлар бойынша келісімдер жасады.

Қабылданған конвенция преамбуладан (алғысөз) және 24 баптан тұрды. Конвенцияның преамбуласында Каспий теңізі жағалауында орналасқан мемлекеттер - Әзірбайжан Республикасы, Иран Ислам Республикасы, Қазақстан Республикасы, Ресей Федерациясы және Түрікменстан (одан әрі Тараптар-авт.) Біріккен Ұлттар Ұйымының Жарғысындағы ережелер мен нормаларға және халықаралық құқықты негізге ала отырып, әріптестік, тату көршілік және өзара түсіністік жағдайын есепке алып, Тараптардың арасындағы тату көршілік қатынастарды тереңдету және кеңейте түсу ниетін басшылыққа алу арқылы, Каспий теңізінің Тараптар үшін өмірлік маңызды екендігін және осы елдердің теңіз және оның қорларына егемендік құқықтарына ие болуына байланысты, Каспий теңізіне байланысты мәселелерді шешу Тараптардың құзыретінде екендігін көрсете келе, Каспий теңізінің саяси, экономикалық, әлеуметтік және мәдени маңызын мойындап, Каспий теңізін сақтау, өңірдің тұрақты дамуы үшін қазіргі және ұрпақ алдындағы жауапкершіліктерін ұғынып, Конвенцияның Тараптар арасында әріптестікті дамыту мен нығайтуға, Каспий теңізі мен теңіз қорларын тепе-теңдікте, бейбіт мақсаттарға пайдалануға, теңіздің қоршаған ортасын зерттеу, қорғау және сақтауға ықпал ететіндігіне сене отырып, Каспий теңізінде өзара тиімді экономикалық әріптестікті дамыту үшін қолайлы жағдайлар жасауға ұмтылу арқылы, теңіз айналасындағы геосаяси және ұлттық деңгейдегі үрдістер мен өзгерістерді, Каспий теңізінің құқықтық жағдайын Тараптар арасындағы келісімдер арқылы жетілдіру қажеттілігін есепке ала отырып осы Конвенцияны жасақтағаны көрсетілді.

ҚР-ның сол тұстағы Президенті Н. Назарбаев Каспий теңізінің құқықтық мәртебесі туралы Конвенцияның қабылдануы турасында – «бұл – Каспий маңы мемлекеттерінің достық қарым-қатынастарының, біздің ортақ теңізіміз турасындағы қамқорлықты тығыз ынтымақтасуға және үйлестіруге деген ұмтылысымыздың айғағы» [209], – деп мәлімдеді.

Тарихта қазіргі күнге дейін құрлық ортасында орналасқан, географиялық жағынан көл мәртебесіне ие, сипаттамалары жағынан теңіз талаптарына сай келетін Каспий теңізі секілді өңірді бөлу тәжірибесі болмаған. Соған қарамастан Каспий өңірі мемлекеттері теңіз мәртебесін айқындауда алғаш рет мәмілеге келіп, өте қиын тарихи өңір бойынша бір-біріне тиімді болып табылатын шешім қабылдай білді. Басқаша айтсақ, Ақтауда өткен V Каспийлік саммит нәтижесінде теңізді бөлісу мәселелері бойынша ешкім ұтылмады және каспийлік мемлекеттердің барлығы да ұтымды жағдайда болды.

Саммиттің пленарлы отырысы қорытындыланған соң Қазақстан Президенті Нұрсұлтан Назарбаев бесінші Каспий саммитінің қорытындысы бойынша БАҚ өкілдері үшін брифинг өткізді. ҚР-сы Президенті журналистер алдында сөйлеген сөзінде бесінші Каспий саммитінің Каспий теңізінің халықаралық күні қарсаңында өтуінің символдық мәні бар екенін атап өтті [210].

Саммит барысында мәмілелер жүргізу оңайға соқпағанымен, негізгі қарым-қатынас, талқылаулар кезінде тату көршілік, әріптестік қағидалары басшылыққа алынды. Басқосу барысында Каспийлік мемлекет басшылары тату көршілік жағдайында кез-келген мәселені әріптестік орната отырып, өзара тиімді тұрғыда шешуге болатындығына көздерін жеткізді. Саммит құжаттарын даярлауға қатысқан елдер Каспий өңірінде бейбітшілікті қамтамасыз ету, теңіз табиғи байлығын сақтау және одан әрі көбейту мәселелері бойынша бірлескен жұмыстар жүргізді.

Мыңжылдықтар тоғысындағы тарихи кезеңнің ерекшеліктеріне, ғаламдық, аймақтық деңгейдегі көптеген саяси, экономикалық маңыздағы шиеленісті жағдайларға қарамастан, Каспий жағалауында құрылған жас мемлекеттердің басшылары өздерінің теңізді бөлуге байланысты келіссөздерін заман талаптарын ескере отырып, байыпты, әділ түрде жүргізе алды. Бұл жолдағы келіссөздердің өзара тиімді шарттар негізінде жүруіне Қазақстан Республикасы да өзінің салиқалы сыртқы саясаты арқылы өзіндік жеке мемлекет ретінде ауқымды үлесін қоса білді. Бұл жолда еліміздің сыртқы саясатының тізгінін ұстаған мемлекеттік қайраткерлерден бастап, Каспийлік мемлекеттердегі елшілеріміз, саясаттанушы және тарихшы ғалымдарымыз теңіз мәртебесін айқындауға байланысты жан-жақты түрде негізделген дәлел-пікірлерімен таныла білді. Қазіргі уақытқа дейін теңіз мәртебесін айқындауға арналған мемлекет басшылары деңгейіндегі бес саммит (Ашхабад, 2002, Тегеран, 2007, Баку, 2010, Астрахань, 2014, Ақтау, 2018) өткізілгендігі белгілі. Аталған саммиттердің әрқайсысы өздеріне артылған белгілі бір міндеттерді жүзеге асырды десек те, осылардың ішінде қазақ жерінде өткізілген, «Каспий түйінін» шешуде маңызды рол атқарған Ақтау саммитінің орны ерекше [211].

«Каспий теңізінің Конституциясы» деген атау алған «Ақтау Конвенциясы» жобасының негізгі мәтіні саяси әрі аумақтық көлемдегі ымыраласу мақсатында тұрақты өткізілген кеңесулерді, тараптардың әртүрлі ауқымдағы ресми және бейресми кездесулерін санамағанда, бес Каспий саммитінің, Каспий маңы мемлекеттерінің сыртқы істер министрлерінің жеті кездесуінің, Конвенцияны әзірлеу жөніндегі арнайы жұмыс тобының елу екі отырысының нәтижесінде дүниеге келді [79, б. 56].

Конвенция – Каспий өңіріндегі саяси тұрақтылықты сақтауда әрі осы аймақта сауда-экономикалық тұрғысынан зор мүмкіндіктерге жол ашатындығымен де құндылығы жоғары. Конвенцияның Каспий маңы елдері арасындағы ынтымақтастықты одан әрі нығайтуға, экономикалық байланыстарды дамытуға, бұған дейін жүзеге асырылып келген жан-жақты әріптестік қатынастарды тереңдете түсудегі тарихи маңызы зор болды.

Бүгінге күнге дейін «Ақтау саммиті» негізінде даярланған тарихи құжат - «Каспий теңізінің құқықтық мәртебесі туралы конвенцияны ратификациялау туралы» заң жобасы каспийлік мемлекеттердің басым бөлігінің мемлекеттік құрылымдары мен мемлекет басшыларының тарапынан мақұлданды (Конвенцияны Түрікменстан меджлисі 2018 ж. 1 желтоқсанында [212], ҚР президенті Н. Назарбаев 2019 ж. 8 ақпанында [213], Әзірбайжан президенті И. Әлиев 2019 ж. 22 ақпанында [214], РФ президенті В. Путин 2019 ж. 1 қазанында [215] ратификациялады). Ақтау саммитіне қатысқан мемлекеттердің ішінде тек Иран Ислам Республикасы ғана Каспийлік заң жобасын ратификациялауды алдағы уақытта жүзеге асырады деп болжамдануда.

Жалпы, су кеңістігін бөлудің тарихта ешқашан оңай жүрмегендігін айтып кету керек. Тіпті, ортақ тарихы мен бір тілде сөйлейтін, екі дүниежүзілік соғыста одақтас болған дос мемлекеттер – АҚШ пен Канаданың өзі бес өзенді бөлуді 40 жылға жуық уақыт жүргізген. Екі ел жалпы аумағы 245 мың шаршы шақырымды құрайтын Жоғарғы өзен, Гурон, Мичиган, Эри және Онтарио өзендерінің байлығын бөлуді 1909 жылы бастағанымен, аталған жұмыстарды фашистік Германиямен соғыс тоқтағаннан кейін ғана аяғына жеткізді. Бұл Каспийді бөлісудегі секілді бес мемлекет арасында емес, келісуге жеңіл болып есептелетін екі мемлекет арасында жүрген шара екендігін айтсақ, мұның өзі өзен, теңіздерді бөлудің оңай емес екендігіне дәлел болады [216].

Мәселені осы тұрғыдан қарастыратын болсақ, Каспий теңізін бөлу мәселесін де мемлекет басшылары мен үкіметтік деңгейдегі кеңесулер арқылы шешудің тиімділігі зор болғандығы дәлелденді. Ал енді мемлекет басшылары деңгейіндегі Каспийлік кездесулердің ішінде Ақтау саммитінің тарихи маңызы туралы айтар болсақ:

* ғасырлар тоғысындағы қазақ елі Каспий теңізі бойынша мәселелерді шешуде ерекше бастамалар көтеріп, ой-пікірлерінің дұрыс екендігін жан-жақты дәлелдеуі арқылы теңіз мәртебесі туралы құжатты жасақтау мен қабылдауға қомақты тарихи үлесін қоса білді;
* конвенцияға қол қою рәсіміне қатысқан Каспий маңы мемлекеттерінің барлық көшбасшыларының ішінен тек Қазақстан Республикасы басшылығы мен елдің сыртқы істер саласы жетекшілерінің келіссөздердің бастапқы кезеңінен бастап Каспийдің құқықтық режимі мәселесін келісу бойынша дипломатиялық консультацияларға үздіксіз және тұрақты түрде қатысқаны есте қаларлық тарихи жайт;
* Каспий теңізі мәртебесін айқындау туралы жүргізілген келіссөздер барысы Қазақстан тарихында алтын әріптермен жазылып қалады және ол еліміздің сыртқы саясат, дипломатия саласында қызмет атқаратын жас буыны мен қызметкерлері үшін үлкен тарихи тәжірибе болғандығы анық;
* 2002-2018 жылдары Каспий теңізі мәртебесін айқындау мақсатында бес каспийлік мемлекет басшыларының арасында болған саммиттердің ішінде Тегеран (2007) және Ақтау (2018) саммиттері ғана мемлекет басшыларының бесжақты Декларацияға қол қоюымен өзгешеленді. Бұның өзі аталған саммиттердің мәселені шешу бағытында атқарған қызметінің ерекше болғандығына дәлел болғанымен, каспийлік ел жетекшілерінің бірлесе отырып Конвенцияны қабылдауы тек қана Қазақстан Республикасындағы саммитте тіркелді. Осы орайда аталған Конвенцияны қабылдау барысында белсенділік танытқан Қазақ елі сыртқы істер саласының іскерлігі, ел жетекшілерінің дипломатиялық қайраткерліктері тағы бір мәрте айқын көрінді;
* Каспий теңізінің құқықтық мәртебесіне арналған Конвенцияға қол қою арқылы еліміздің шекара тарихында жаңа парақтар ашылды. Басқаша сөзбен айтсақ, Қазақ елі осы уақытқа дейінгі өзінің мемлекеттік шекараларының ішінде халықаралық талапқа сай рәсімделмеген соңғы аумағын заңдастыру арқылы, шекара бекемдеуді толық аяқтай алды. Еліміздің халық, мемлекет ретіндегі шекарасын толықтай бекемдеуі бұған дейін халқымыздың тарихында болмағандықтан, Ақтау саммиті мен Каспий мәртебесінің айқындалуын «үлкен тарихи оқиға» ретінде бағалау қажет деп санаймыз;
* Қазір көптеген беделді сарапшылардың аузынан «Каспий теңізі Конституциясы» деген тарихи атау алған Ақтау саммиті шешімдерінің басқа да Каспийлік мемлекет басшыларының тарапынан ратификациялана бастауы Каспий теңізін бөлу үрдісінде қазақ жерінде өткізілген жиынның осы мәселені шешуде басты роль атқарғандығын көрсетті. Осылайша, қазақстандық тарих ғылымының сыртқы қатынас, шекара айқындау бағытындағы жаңа қадамдарының сәтті жүзеге асырылған кезеңі аяқталды.

**ҚОРЫТЫНДЫ**

Еліміздің батысында орналасқан, көне, құпия сырын ішіне бұғып жатқан кәрі Каспий теңізінің тарихы ерекше оқиғаларға толы екендігін бүгінгі ұлы Отанымыздың кез-келген көзі ашық адамы біле бермейді. Сондықтан да теңіз төңірегіндегі мәселелердің отандық тарих ғылымындағы орнын көрсету тарихшы қауымның міндеті дер едік.

Аңыздар мен деректер негізінде Каспий теңізінің ежелгі дәуірден бастап көптеген тарихи сәттерге куә болған су айдыны болғандығы, теңіздің ХVІІ-ХVІІІ ғасырларға дейін Арал теңізі, Қарабұғаз көлдері арқылы, Амудария өзенімен жалғасқандығы байқалады.

Дүние жүзінде тек қана Каспийде ғана бар қара уылдырық алынатын бекіре балығымен танымал теңіз тағдыры Кеңес үкіметі тұсында диктатор И.В. Сталиннің «мұнай өндіруді оңайлату үшін теңіз суын құрғату қажет» деген үлкен апатты жобасына ілігіп кете жаздап, кейіннен гидрологтардың «теңіз суын құрғатуға оның суын соратын насостар жетіспейді» деп мәлімдеуінен кейін ғана аман қалғандығын көптеген отандық тарихшылар біле бермейтіндігі анық. Қойнауы сырға толы Каспий теңізі кейіннен ХХ ғасырдың аяғы-ХХІ ғасырдың басында тағы да әлем жұртшылығы мен теңіз айналасындағы елдердің арасында қызу талқыға салынды. Зерттеуде осы мәселенің, нақты айтсақ, Каспий теңізінің тарихи мәртебесінің айқындалуы мен осы қалыптасқан түйінді сұрақтың күрмеуін шешудегі Қазақстан Республикасының орнын ашып көрсетуге баса мән берілді.

Ғылыми жұмысты жазу барысында ең алдымен «Каспий теңізі мәртебесі» ұғымына түсінік беруге мән беріліп, мәселенің айналасындағы Каспийлік және аталған өңірден тыс елдер ғалымдарының еңбектеріне шолу жасалынды. Мәселенің күрделілігі тақырып айналасында тарихи тұрғыда жазылған отандық зерттеушілер еңбектерінің аздығында және мәліметтердің шашыраңқылығында делінгенімен, осының өзі зерттеудің тарихи құндылығының арта түсуіне оң әсер етті.

Жұмыста Каспий теңізі тағдыры мен теңіз мәртебесінің қалай шешілгендігі үшінші мыңжылдық басындағы әлемдік тарихи-саяси жағдай, сондай-ақ Қазақстанның тарихи-стратегиялық және геосаяси мүддесі тұрғысынан көрсетілді.

Диссертацияда Каспий теңізі мәртебесін айқындаудағы Қазақстан, Ресей, Иран, Әзірбайжан, Түрікменстан елдерінің саясаты мен ұстанған бағыттарының уақыт еншісімен біртіндеп, өзгеріске ұшырауы және соған әсер еткен жағдайлар талданды. Жұмыстың ерекшелігі ретінде айтып өтетін тағы бір мәселе – зерттеуде каспийлік елдердің теңіз мәртебесін айқындау бағытындағы саясатына теңізден тыс елдердің араласуы және әр елдің теңіз айналасындағы саяси-экономикалық мүдделері сарапталды.

Қазіргі отандық тарих ғылымында соңғы жылдары мемлекеттік шекара тарихының жаңа аспектілерін зерттеуге арналған маңызды еңбектер жарық көрмеді. Диссертацияның ғылыми жаңалығы Каспий теңізінің мәртебесін нақтылау мәселелеріне алғаш рет жан-жақты талдау жасалынып, бес мемлекет арасындағы теңізді бөлісу үрдісінің жүргізілу барысының ерекшеліктерінің ашылып көрсетілуі мен мәселенің тарих ғылымы тұрғысынан тұжырымдалуында.

Диссертацияда Каспий теңізі мәртебесіне байланысты теңіз жағалауы елдері ұстанымдарының өзгеріске түсуінің тарихи динамикасы сарапталып, мүдделі тараптар арасындағы мәселені шешудің бағыттары ашып көрсетілген. Аймақтың қауіпсіздігі мен тұрақты дамуы үшін Каспий теңізінің құқықтық мәртебесі туралы конвенцияны қабылдаудың тарихи жағынан маңыздылығы айқындалды.

Еңбегімізді жазу барысында қазақ жерінде қабылданған Каспий теңізінің құқықтық мәртебесі туралы Конвенциясының тарихи мәнін ашып көрсетуге күш сала келе, төмендегідей **қорытындыларды** ұсындық:

1. Біріншіден, Каспий теңізі мәртебесінің айқындалуына сол теңіз аумағының қауіпсіздігі үшін аймақ мемлекеттерінің өздері мүдделі болғандығы көрсетілді. Жұмыста Ақтау Конвенциясының жағалық елдер арасындағы таласты мәселелерді шешуге, өңірді ықпал ету аймақтарына бөлісуге, Қазақстан Республикасының Каспий теңізі бойындағы мемлекеттік шекарасы бойынша қауіпсіздігі мен тұрақтылығын сақтауға кепіл болатындай құжат екендігі дәлелденді.
2. КСРО-ның ыдырауы мен Каспий теңізі өңірінде өзіндік тарихи мүдделері мен басымдықтары бар тағы үш тәуелсіз елдің пайда болуы Каспий айналасындағы геосаяси жағдайды түбегейлі өзгерткендігі анық. Осындай жағдайда Қазақ елінің алдында аймақ елдерімен тату көршілік қатынасқа негізделген әрі ұлттық мүддені ескеруге тиісті саясат жүргізу өте маңызды міндет болды. Қазақстан Республикасының дипломатиялық қызметі осы міндетті жауапкершілікпен атқара отырып, ширек ғасырдан аса уақытқа созылған теңіз мәртебесі бағытындағы процесті абыроймен аяқтай алды. Бұл жерде көрші елдермен әріптестік орнатуда ел басшылығының шекаралық әріптестіктің екі негізгі саласы – экономикалық және гуманитарлық қарым-қатынастарды дамытуға көңіл бөлуі үлкен роль атқарды. ҚР-ның Каспий теңізіндегі ірі мемлекет Ресеймен қарым-қатынасты белсенді әріптестік негізінде жүргізуі Каспий мәселесін шешудегі күрделі мәселелерді талқылау барысында еліміздің Каспий бағытында көтерген сұрақтарының оңтайлы шешілуіне үлкен көмегін тигізді.
3. Каспий теңізінің құқықтық мәртебесін айқындауда белсенді саяси-экономикалық іс-шаралар жүргізген Қазақстан Республикасы аймақтағы негізгі геосаяси күрестің жүруіне себепші болған қуат саласындағы қарым-қатынастарды реттестіруге, осы арқылы Каспий өңіріндегі мемлекеттермен қатар өз теңіз аумағындағы көмірсутек шикізатын тәуелсіз ел ретінде игеруге мүмкіндік алды. Болжамдар бойынша Парсы шығанағынан кейінгі жаhандық мұнай-газ орталықтарының біріне айналуы тиіс болған Каспий өңірі ХХ ғасырдың аяғында әлемдік саясаттағы маңызды аймақтардың қатарына енді. АҚШ және Еуропа мен Азияның жетекші елдері ХХ ғасырда алғаш рет Еуразия құрлығының ортасында орнығуға мүмкіндік алып, Таяу Шығыстағы мұнай көздеріне балама қуат қорларына иелік етуге ұмтылды. Алайда өңір қауіпсіздігін бірінші орынға қойған Қазақ елі күрделі тарихи-саяси жағдайда салиқалы саясат жүргізуінің нәтижесінде, ішкі-сыртқы күштердің ықпалына жол бермей, өзіндік бағытын сауатты, салиқалы түрде анықтай отырып, теңіз мәртебесі туралы құжатты қабылдауды барлық тарапқа тиімді түрде жүзеге асыруға белсенді түрде ат салысты.
4. 2018 жылдың 18 тамызында Ақтау қаласында өткізілген саммит нәтижесінде қабылданған Конвенция арқылы Қазақстан өзінің мемлекеттік шекарасының соңғы бөлігін халықаралық құжаттар негізінде еліміздің тарихында алғаш рет толық бекітуге қол жеткізді.
5. Төртіншіден, Каспий теңізінің құқықтық мәртебесі туралы Конвенцияның 2018 жылдың 12 тамызында Қазақ жеріндегі Ақтау қаласында қабылдануының өзі еліміз үшін тарихи сәт әрі ел азаматтары үшін мақтаныш. Бұның өзі теңіз мәртебесін айқындауда Қазақстан Республикасы дипломатиясының сіңірген еңбегін Каспийлік елдер мен сол елдердің мемлекет басшыларының ресми түрде мойындағандығы болатын. Бұл тұрғыда аталған кезеңдегі БҰҰ Бас хатшысы Антониу Гутеррештің 2018 жылдың 12 тамызында тарихи құжаттың қабылдануына байланысты Қазақстан, Ресей, Әзірбайжан, Иран, Түрікменстан президенттерін құттықтай келе, «Бұл тарихи құжат халықаралық қауіпсіздік пен бейбітшілікті қолдауда өмірлік маңызды мәселе болып есептелетін аймақтық серіктестіктің маңызды екендігін көрсетеді» – деп мәлімдеуі де Қазақ елі жетекшілерінің маңызды құжатты қабылдату арқылы еліміздің әлемдік деңгейдегі беделін одан әрі көтеруге үлкен үлес қосқандығынан хабар береді.

Сыртқы саяси тарихымызда осындай табысты нәтижелерге қол жеткізе отырып, Қазақ елі Жібек жолы секілді сауда жолы өткен, Еуразия құрлығындағы маңызды ел ретіндегі орнын сақтап қала алды және қазіргі таңда ата-бабамыздан мұра ретінде қалған қасиетті жеріміздің тарихи шекарасын нақты, анық түрде бекемдеуге және сол арқылы қазақ жерінің мемлекеттік тұтастығын мемлекетаралық құжаттар арқылы мойындатуға қол жеткізді.

*Қойылған міндеттердің толықтығын бағалау*

Диссертациялық жұмысымызды жазу барысында зерттеу мақсатына қол жеткізу бағытында қойылған міндеттер өзінің өзектілігін көрсетті. Зерттеудің әр тараушасы бойынша ғылыми мәліметтер топтастырылып, табылған дерек көздері мен ғылыми мәліметтерді мұқият сараптау арқылы тарихи толыққанды диссертациялық зерттеу жұмысын жазып шығуға күш салынды. Соның ішінде «Каспий теңізі мәртебесі» ұғымының тарихи мәні мен мағынасын нақтылау, Каспий теңізі шекарасының кеңестік кезеңдегі және тәуелсіздік алған тұстағы жағдайын жан-жақты қарастыру, содан кейінгі теңіз мәртебесін айқындаудың каспийлік мемлекеттер тарапынан жүру барысы мен ерекшеліктерін тарихи хронологиялық реттілікпен, пәнаралық байланыс негізінде 2018 жылғы Ақтау конвенциясына дейін қарастыру міндеті орындалып, зерттеу жұмысы мақсатының орындалуына толықтай қол жеткізілді.

*Нәтижелерді практикалық пайдалану бойынша ұсыныстар*

Жұмыс нәтижелерін Отандық тарихтағы шекара межелеу бағытындағы зерттеу жұмыстарын жүргізу барысында, «Тарих» мамандығына арналған білім беру бағдарламасындағы «Қазіргі замандағы Қазақстан тарихы» пәнін оқытуда кеңінен пайдалануға болады. Аталған диссертациялық зерттеу пәнаралық тәсіл негізінде жазылғандықтан шекара тарихы, халықаралық қатынас мәселелері бойынша қолға алынып жатқан зерттеу жұмыстары мен ғылыми мақалалар жазу барысында диссертацияның тың архивтік деректері мен ғылыми мәліметтері болашақ ғалымдарымызға деректік жағынан өз көмегін тигізе алады.

*Практикалық маңыздылығы.*

* зерттеу нәтижелері теңіз жағалауы мемлекеттері арасында жоспарлы түрде өткізілетін тарихи, мәдени іс-шаралар аясында еліміздің атынан аталған жиындарға қатысатын мамандардың нақты ғылыми түрде негізделген ақпараттар ұсынуына көмегін тигізеді;
* зерттеу отандық тарих саласында Каспий теңізі мәртебесін айқындау бағытындағы алғашқы диссертациялық еңбек болып табылатындықтан, аталған жұмыстың тұжырымдары еліміздегі шекара айқындау тарихы, сыртқы саясат бағытындағы зерттеулерде пайдаланылатындығы анық;
* диссертацияда Каспийлік елдердің бірқатары секілді теңіз жағалауында орналасқан Ақтау немесе Атырау қалаларынан болашақта құрылу ықтималдылығы бар, теңіз тарихы мен оның байлығын, теңіздің болашақтағы стратегиялық дамуы мен қауіп-қатерлер деңгейін зерттейтін «Каспий теңізін зерттеу» (шартты түрде алғандағы атау *– авт.*) орталығының жұмысына белгілі бір деңгейде көмегін тигізетіндей маңызды тарихи-ғылыми мәліметтер бар.

*Осы саладағы үздік жетістіктермен салыстырғандағы жұмыстың ғылыми деңгейін бағалау.*

Зерттеуде қазіргі уақытқа дейін ғылыми айналымға түспеген ҚР Президенттік архиві мен РФ Мемлекеттік архиві материалдары тарихи дерек көзі ретінде сарапталып, алғаш рет ғылыми қолданысқа түсті (Қосымша Б) [217];

Мәселенің қалыптасуының алғышарттары болып есептелетін әрі теңіздің тарихи-картографиялық тарихы туралы жазылған Астрахань облыстық мемлекеттік мұрағатынан алынған орыс саяхатшылары мен зерттеушілерінің тарихи - мемуарлық жазбалары зерттеуіміздің ғылыми деңгейін байыта алды;

Каспий теңізі секілді тарихи-географиялық, саяси-стратегиялық әрі экономикалық жағынан дүниежүзілік ауқымдағы маңызы зор, әлемнің басқа теңіздерінде кездеспейтін бірегей биологиялық қоры бар суқойманың оның жағалауындағы елдер үшін берер пайдасы мен игілігіне еш баға жетпейтіндігі белгілі. Осы тұрғыдан алғанда аталған диссертациялық жұмыс теңіз тарихын тарихи тұрғыдан жан-жақты деректер мен мәліметтерді пайдалана отырып жазылған алғашқы зерттеу болуымен де құнды.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Тоқаев Қ.К. Тәуелсіздік бәрінен қымбат // Egemen Qazaqstan. – 2021. – №2(29981).
2. Керимова Т.С. Из истории научного изучения Каспийского моря // Научные известия. – 2019. – №15. – С. 20-28.
3. Гюль К.К. Каспийское море. – Баку: Азербайджанское гос. издат-во нефтяной и научно-технической литературы, 1956. – 327 с.
4. Бартольд В.В. Работы по исторической географии. – М.: Вост. литература, 2002. – 711 с.
5. Гумилев Л.Н. Тысячелетие вокруг Каспия. – М., 1993. – 326 с.
6. Қарасаев Ғ.М. Қазақстан Республикасының сыртқы саясаты ХХ ғасырдың соңы – ХХІ ғасырдың басында (тарихи-саяси бағыт). – Өскемен, 2009. – 205 б.
7. Садыков Т.С. Роль и место Казахстана в современной Евразийской интеграции // https://e-history.kz/ru/seo-materials/show/29721. 29.01.2022.
8. Абишев А.Е. Каспий: нефть и политика. – Алматы: Центр внешней политики и анализа, 2002. – 360 с.
9. Аяган Б. Каспийский узел противоречий: новый взгляд на проблему // Саясат. – 2000. – №4-5. – С. 18-21.
10. Сейдін Н.Б. Қазақстан Республикасының мемлекеттік шекарасы: қалыптасуы, мәселелері және айқындалу барысы. – Алматы: ҚР Президенті жанындағы ҚСЗИ, 2006. – 172 б.
11. Дүйсен С.Ж. Қазақстан дипломатиясы: тарихи аспект. – Астана, 2018. – 336 б.
12. Шаяхметов Н.У., Байшов Б.Б. Тарихи-географиялық деректердегі Каспий теңізі тарихының кейбір мәселелері // Абай ат. Қазақ ұлттық педагогикалық университетінің Хабаршысы. – 2019. – №1(60). – Б. 290-298.
13. Шаяхметов Н.У., Байшов Б.Б., Четин Н. Каспий теңізінің құқықтық мәртебесін айқындау: тарих және қазіргі кезең // <https://edu.e-history.kz/kz/publications/view/1445>. 29.01.2022
14. Мұқтар Ә.Қ. Жаhандану және Каспий өңірі // Каспий өңірі тарихы мәселелері: ғыл. мақал. жин. – Атырау, 2007. – Б. 3-8.
15. Сейдін Н. Қазақстан Республикасы мемлекеттік шекарасының қалыптасу тарихы (1917-2003 жж). 07.00.02. тарих ғыл. канд. ... дис. – Алматы., 2004. – 178 б.
16. Салимгерей А.А. Правовые аспекты участия Казахстана в определении статуса Каспия: автореф. ... канд. юрид. наук: 12.00.10. – Алматы, 2000. – 30 с.
17. Нурша А. Дипломатическая борьба вокруг каспийской нефти в конце ХХ – начале ХХІ веков: автореф. ... канд. ист. наук: 07.00.15. – Алматы, 2002. – 31 с.
18. Тулепбергенова Г.К. Политика США в Каспийском регионе в контексте национальной безопасности Республики Казахстан: автореф. ... канд. полит. наук: 23.00.02. – Алматы, 2008. – 31 с.
19. Дьяченко С.Б. Проблема правового статуса Каспийского моря // Московский журнал международного права. – 1995. – №3. – С. 70-82.
20. Барсегов Ю.Г. Каспий в международном праве и мировой политике. – М.: ИМЭМО РАН, 1998. – 271 с.
21. Темирбулатов А.М. Правовой статус Каспийского моря: позиции прикаспийских государств // [Геополитика и безопасность](https://www.elibrary.ru/title_about.asp?id=28913). – 2011. – №4(16). – С. 74-81.
22. Жильцов С.С. Политика России в Каспийском регионе: монография. – М.: Аспект Пресс, 2016. – 240 с.
23. Жильцов С.С., Зонн И.С., Ушков А.М. Геополитика Каспийского региона. – М.: Международные отношения, 2003. – 280 с.
24. Леухова М.Г., Пьянов А.Е. Проблема правового статуса Каспийского моря в отношениях прикаспийских государств в 1990-2000 гг. // Вестник КемГУ. – 2013. – Т. 3, №2(54). – С. 235-240.
25. Анянова Е.С. Территориальный спор вокруг Каспийского моря // Институт гос. и права РАН. – 2009. – №4. – С. 259-265.
26. Притчин С.А. Позиция России по международно-правовому статусу Каспийского моря и IV Каспийский саммит в Астраханьи // Вестник Московского университета. – 2015. – №1. – С. 44-65.
27. Бекяшев К.А., Бекяшев Д.К. [Современный международно-правовой режим Каспийского моря](https://www.elibrary.ru/item.asp?id=37133921) // [Евразийский юридический журнал](https://www.elibrary.ru/title_about.asp?id=28195). – 2018. – №9(124). Описание: Описание: https://www.elibrary.ru/pic/1pix.gif– С. 28-35.
28. Качалова А. Об особенностях переговорного процесса по Конвенции о правовом статусе Каспийского моря // Международная жизнь. – 2019. – №7. – С. 32-43.
29. Батырь В.А. Сбалансированный современный особый международно-правовой статус Каспийского моря // Международная жизнь. – 2019. – №9(154). – С. 51-62.
30. Алиев И. Каспийская нефть Азербайджана. – М.: Известия, 2003. – 712 с.
31. Мамедов Р. Международно-правовая делимитация Каспийского моря // Международное право. – 2001. – №5. – С. 86-97.
32. Shafiyev F. The legal regime of the Caspian sea: views of the littoral states by // <https://www.academia.edu/15414105/the_legal_regime_of_the>. 02.05.2020.
33. [Abilov](https://www.researchgate.net/profile/Shamkhal_Abilov) S. [Legal status of the Caspian](https://www.academia.edu/download/32182746/MAKALE-10.pdf) // Hazar Raporu. – 2013. – №4. – Р. 123-143.
34. Гасанов А.М. Каспий-Қара теңіз бассейні және Оңтүстік Кавказдың геоэкономикасы: Әзірбайжанның энергетикалық саясаты – Астана: Ғылым, 2017. – 240 б.
35. Аршинов Ю.Е. Российско-американское соперничество в регионе Прикаспия: 1991-2003 гг.: автореф. ... канд. ист. наук: 07.00.03. – Саратов, 2009. – 31 с.
36. Зюзин Ю.А. Государственная политика России по обеспечению стратегических интересов в Прикаспийском регионе на ребеже ХХ-ХХІ вв.: автореф. ... канд. ист. наук: 07.00.02. – Астрахань, 2007. – 20 с.
37. Решетникова Л.М. Роль военной силы в международных отношениях на Каспийском море в период 1918-2007 гг.: автореф. ... канд. ист. наук: 07.00.03. – Волгоград, 2008. – 33 с.
38. Хурчак Н.М. Международно-правовой статус Каспийского моря и международное экономическое сотрудничество прикаспийских государств: автореф. ... канд. юрид. наук: 12.00.10. – М., 2006. – 30 с.
39. Анянова Е.С. Проблемы Каспийского моря в современном международном праве: автореф. ... канд. юрид. наук: 12.00.10. – М., 2010. – 27 с.
40. Притчин С.А. Проблема международно-правового статуса Каспийского моря и стратегические интересы России в регионе в 1991-2011 гг.: автореф. ... канд. ист. наук: 07.00.15. – М., 2012. – 25 с.
41. Тагиева С.Ч. Международно-правовая защита среды Каспийского моря: автореф. ... канд. юрид. наук: 12.00.10. – М., 2012. – 32 с.
42. Голамали М.А. Роль Каспийского моря во взаимоотношениях прибрежных государств: дис. ... канд. ист. наук: 07.00.15. – Душанбе, 2015. – 180 с.
43. Джумаев Т.А. Внешняя политика Туркменистана в 1991-2006 гг.: автореф. ... канд. ист. наук: 07.00.15. – СПб., 2015. – 25 с.
44. Джамиева Г.Н. История становления и развития Туркменистана как нейтрального государства (1995-2015 гг.): автореф. ... канд. ист. наук: 07.00.15. – Душанбе, 2018. – 28 с.
45. Valigi М. Caspian Security Issues: Conflicts, cooperation and energy supplies. – Novi Ligure (AL): Edizioni Epokй, 2014. – 178 р.
46. Gökçe M. Siyah Altın Peşinde. Hazar'da Bin Yıl. – Ankara, 2012. – 200 s.
47. Babalı T. Сaspian Energy Diplomacy Since the End of the Cold-War. – Ankara: Turcish Foreign Policy Institut, 2006. – 260 s.
48. Kakabayev M. Hazar’da belırlenemeyen sınırlar (Каспийдің нақтыланбаған шекаралары): tez. ... dok. yüksek lısans. – Istanbul, 2004. – 150 s.
49. Gökçe M. Sovyet öncesınden günümüze Hazar ve Gevresının durumu (Кеңес дәуірінен бастап бүгінге дейінгі Каспий мен Евразияның жағдайы): tez. ... dok. yüksek lısans. – Ankara, 2007. – 312 s.
50. Isgandarov R. Tarıhsel perspektıfıyle uluslararası hukuk’ta Hazar’ın statüsü (Каспийдің халықаралық-құқықтық мәртебесі): tez. ... Yüksek lısans. – Izmır, 2009. – 148 s.
51. Yalçın Ç.Y. Orta Asya ve Hazar bölgesı’nde enerjı odaklı güç mücadelelerınden kaynaklanan bölgesel krızlerın ekonomı polıtıgı ve Türkıye’ye yansımaları (Орталық Азия мен Каспий өңіріндегі билік үшін энергетикалық бағыттағы күрес): tez. ... dok. yüksek lısans. – Istanbul, 2011. – 267 s.
52. ҚР ПА. Қ. 75-Н. Т. 1. Іс. 353. П. 1, 3, 22-23.
53. Сол жерде. Іс. 5326. П. 92, 93, 94, 95.
54. Конвенция Организации Объединенных Наций по морскому праву: сб. докум. по междунар. праву / под ред. К.К. Токаева. – Алматы: САК, 1998. – Т. 2. – 504 с.
55. Сборник документов по международному праву / под ред. Е.А. Идрисова. – Алматы: САК, 2001. – Т. 4. – 528 с.
56. Совместное заявление Президентов Республики Казахстан и Российской Федерации от 6 июля 1998 года // <https://adilet.zan.kz/rus>. 02.05.2020.
57. Соглашение между Республикой Казахстан и Азербайджанской Республикой о разграничении дна Каспийского моря между Республикой Казахстан и Азербайджанской Республикой от 29 ноября 2001 года // <https://online.zakon.kz/Document/?doc_id=1039417>. 02.05.2020.
58. Соглашение между Республикой Казахстан, Азербайджанской Республикой и Российской Федерацией о точке стыка линий разграничения сопредельных участков дна Каспийского моря от 14 марта 2003 года // <https://base.spinform.ru/show_doc>. 02.05.2020.
59. Соглашение между Республикой Казахстан и Туркменистаном о разграничении дна Каспийского моря между Республикой Казахстан и Туркменистаном от 2 декабря 2014 года // <https://continent-online.> 02.05.2020.
60. Касымов А.Г. Каспийское море. – Л.: Гидрометеоиздат, 1987. – 152 с.
61. Бухарицин П. Этот древний загадочный Каспий // Волга. – 1983, ноябрь – 23.
62. Хожение за три моря Афанасия Никитина 1466-1472 гг. / под ред. В.П. Адрианова-Перетц. – М.; Л.: Изд. Акад. наук СССР, 1958. – 302 с.
63. Дулати М.Х. Тарих-и Рашиди. – Алматы., 2003. – 616 с.
64. **Брун Ф.К. Перипл Каспийского моря по картам XIV столетия. – Одесса, 1872. – 44 с.**
65. Дженкинсон Э. Путешествие английского купца Антона Дженкинсона из Лондона в Москву в 1557 году. – М., 2010. – 306 с.
66. Чертежная книга Сибири / сост. С.У. Ремезов. – С.-Петербургъ: Тип. А.М. Котомина, 1882. – 87 с.
67. Саймонов Ф.И. О торгах за Каспийское море древних средних и новейших времен. – М.: Печ. при Московских Правительствующаго сената департаментах, 1765. – 74 с.
68. Татищев В.Н. Лексикон российской исторической, географической, политической и гражданской. – СПб.: Тип. Горнаго училища, 1793. – 220 с.
69. Мюллер А.Ф. О названиях и географических картах Каспийского моря. – Астрахань, 1892. – 62 с.
70. Буниятов З.М., Велиханова Н.М. Каспийское море в арабских источниках // Известия Академии наук Азербайджанской ССР. – 1988. – №2. – С. 128-138.
71. Политика и интересы мировых держав в Казахстане / под ред. Б. Султанова. – Алматы: Дайк-Пресс, 2002. – 238 с.
72. Центральная Азия и Каспийский регион: риски, вызовы, угрозы: кол. монография / под ред. Б.К. Султанова. – Алматы: КИСИ при Президента РК, 2012. – 224 с.
73. Каспийский регион: актуальные проблемы развития (экспертный взгляд): кол. монография / под ред. Б.К. Султанова. – Алматы: КИСИ при Президента РК, 2012. – 212 с.
74. Касенов У. Каспийское море: правовой статус, нефть и международная безопасность. – Алматы: Кайнар, 1998. – 44 с.
75. Салимгерей А.А. Правовой статус Каспийского моря (проблемы теории и практики): монография. – Алматы: КазГЮУ, 2003. – 208 с.
76. Тоқаев Қ. Қазақстан Республикасының дипломатиясы. – Алматы: Gauhar, 2002. – 568 б.
77. Токаев Т. Внешнеполитические приоритеты Республики Казахстан. – М.: Восток-Запад, 2011. – 448 с.
78. Гиззатов В.Х. Правовой статус Каспийского моря и вопросы, связанные с трубопроводами // Саясат. – 1999. – №8. – С. 39-42.
79. Аманжолова З. Каспийдің құқықтық мәртебесі: Ақтау конвенциясының мәні // Дипломатия жаршысы. – 2018. – №4. – Б. 56-60.
80. Кушкумбаев С. Каспий на перекрестке геополитических интересов: нефть, политика, безопасность. – Алматы, 1995. – 236 с.
81. Калиева Д. Интересы Туркменистана в Каспийском регионе: вопросы транспортировки // Перспективы развития регионального сотрудничества в Каспийском регионе: сб. матер. междунар. конф. – Алматы: КИСИ РК, 2005. – С. 43-49.
82. Сарсенбаев Б. Позиция Казахстана в отношении правового статуса Каспия и перспектив экономического развития Каспийского региона // <http://www.investkz.com/journals/31.html>. 17.06.2022.
83. Избасаров А.О. Межгосударственное сотрудничество прикаспийских государств по вопросам делимитации и правового регулирования разработки ресурсов континентального шельфа Каспия // Вестник КазНУ. – [2009](https://articlekz.com/article/year/2009). – №6 (44). – С. 46-51.
84. Сырлыбаева Б. Сотрудничество прикаспийских государств в нефтегазовой сфере: проблемы и перспективы // Analytic. – 2009. – №5. – С. 58-69.
85. Саркулова Г.С. Роль Казахстана в формировании международно-правовой базы статуса Каспийского моря // Вестник Поволжского института управления. – 2016. – №5(56). – С. 42-48.
86. Лаумулин М. Интересы Республики Казахстан на Каспии // Каспийский диалог-1: матер. междунар. конф. – Алматы: ИМЭП, 2008. – С. 71-84.
87. Ермекбаев Н. Многосторонняя дипломатия на Каспии: вопросы правового статуса и безопасность // Каспийский диалог-1: матер. междунар. конф. – Алматы: ИМЭП, 2008. – С. 7-10.
88. Жильцов С.С., Зонн И.С. США в погоне за Каспием. – М.: Междунар. отношения, 2009. – 200 с.
89. Дарабади П. Кавказ и Каспий в мировой истории и геополитике ХХІ века. – М.: Весь Мир, 2010. – 216 с.
90. Shlapentokh D. Turkmenistan and military buildup in the caspian region: A small state in the post-unipolar era // Journal of Eurasian Studies. – 2013. – №4. – Р. 154-159.
91. Mohammadreza М. Legal Statuse of the Caspian Sea // Matters of Russian and International Law. – 2018. – Vol. 7А. – P. 156-165.
92. Askari H., Taghavi R. Iranʼs financial stake in Caspian oil // British j. оf Middle eastern studies. – 2006. – Vol. 33, Issue 1. – P. 1-18.
93. Көпейұлы М.Ж. Шығармалары. – Павлодар, 2006. – Т. 9. – 366 б.
94. Көмеков Б.Е., Ильясова З.С. Иақұттың «Муʻджамәл-булдан» (ХІІІ ғ.): жағрафиялық жинағы. – Алматы, 2011. – 245 с.
95. Ausburg T. Becoming Interdisciplinary: An Introduction to Interdisciplinary Studies. – Ed. 2nd. – NY.: Kendall/Hunt Publishing, 2006. – 210 р.
96. Klein J.T. Interdisciplinarity: History, Theory, and Practice. – Detroit: Wayne State University, 1990. – 331 р.
97. Gunn G. Interdisciplinary Studies // In book: Introduction to Scholarship in Modern Language and Literatures. – NY.: Modern Language Association, 1992. – P. 239-261.
98. Josе A.-G. Are Humanism and Mixed Methods Related? Leibniz's Universal (Chinese) Dream // Journal of Mixed Methods Research. – 2015. – Vol. 29, Issue 2. – P. 118-132.
99. МОМА. Қ. 546. Т. 1. Іс. 7. П. 26.
100. Багров Л.С. Материалы к историческому обзору карт Каспийского моря. – СПб., 1912. – 112 с.
101. Самашев З., Жетібаев Ж. Қазақ петроглифтері: көне тамыры мен сабақтастығы. – Алматы: Ил-Тех-Кітап, 2005. – 134 б.
102. Договор между Российской Социалистической Федеративной Советской Республикой и Персией // Сб. действующих договоров, соглашений и конвенций, заключенных с иностранными государствами / сост. Нар. ком. по иностр. делам. – М., 1921. – Вып. 2. – С. 36-41.
103. Конвенция между Союзом советских социалистических республик и Персией о поселении, о торговле и о мореплавании // Сб. действующих договоров, соглашений и конвенций, заключенных с иностранными государствами / сост. Нар. ком. по иностр. делам. – М., 1933. – Вып. 7. – С. 75-87.
104. Договор о поселении, торговле и мореплавании между Союзом советских социалистических республик и Ираном // Сб. действующих договоров, соглашений и конвенций, заключенных с иностранными государствами / сост. Нар. ком. по иностр. делам. – М., 1938. – Вып. 9. – С. 129-150.
105. Договор о торговле и мореплавании между Союзом советских социалистических республик и Ираном // Сб. действующих договоров, соглашений и конвенций, заключенных с иностранными государствами / сост. Нар. ком. по иностр. делам. – М., 1955. – Вып. 10. – С. 56-71.
106. РФ МА. Қ. 10096. Т. 1. Іс. 96. П. 1, 2-8, 93-95, 207.
107. Сол жерде. Іс. 182. П. 1. 88.
108. Сол жерде. Іс. 347. П. 25, 189.
109. Сол жерде. Қ. 10096. Т. 2. Іс. 975. П. 213.
110. Конвенция о правовом статусе Каспийского моря, статья 5, 7, 8, 9 // В кн.: Каспий: международно-правовые документы / сост. С.С. Жильцов, И.С. Зонн, А.Г. Костяной и др. – М.: Международные отношения, 2018. – 366 с.
111. Қазақстан Республикасының Заңы. Каспий теңізінің құқықтық мәртебесі туралы конвенцияны ратификациялау туралы: 2019 жылдың 8 ақпанда, №222-VІ ҚРЗ қабылданған // <http://adilet.zan.kz/kaz/docs/>. 30.12.2020.
112. Каспий: международно-правовые документы / сост. С.С. Жильцов, И.С. Зонн, А.Г. Костяной и др. – М.: Международные отношения, 2018. – 568 с.
113. Бекяшев К.А., Бекяшев Д.К. Новый международно-правовой режим Каспийского моря // Тр. ВНИРО. – 2018. – Т. 174. – С. 129-142.
114. Ионова Е. Туркмения: поиск новых газоэкспортных маршрутов // Россия и новые государства Евразии. – 2018. – №3(40). – С. 83-96.
115. Мамедов Р.Ф. Международно-правовое содержание и значение Конвенции о правовом статусе Каспийского моря от 12 августа 2018 года // Проблемы постсоветского пространства. – 2019. – №6(2). – С. 175-194.
116. Байшов Б.Б. Отандық жер мəселесін шешу тарихы Каспий теңізі мəртебесін айқындау мысалында // Қазақстан Республикасының Тұңғыш Президенті - Елбасы Н.Ə. Назарбаевтың стратегиясы - өңірлік экономиканың драйвері: матер. ғыл.-практ. конф. – Ақтөбе, 2018. – Б. 246-251.
117. Едилхан А. Историческая география Мангистау // Огни Мангистау. – 2007, апрель – 3.
118. Baishov B., Zhapekova G. et al. Нistorical and Geographical Information about the Exploration of the Caspian Sea in Cartographic Materials // Bylye Gody. – 2022. – Vol. 17, Issue 1. – Р. 37-48.
119. МОМА. Қ. 546. Т. 1. Іс. 4. П. 6, 7.
120. Mamedov R.F. International Legal Status of the Caspian Sea: yesterday, today, tomorrow. – Baku: Azerneshr, 2006. – 456 p.
121. Жильцов С.С. Каспийский регион как геополитическая проблема современных международных отношений (90-е годы ХХ века): дис. ... док. ист. наук: 23.00.04. – М., 2004. – 335 с.
122. Қазақстан Республикасының Заңы. Қазақстан Республикасы мен Ресей Федерациясы арасындағы Жер қойнауын пайдалануға арналған егемендік құқықтарды жүзеге асыру мақсатында Каспий теңізі солтүстік бөлігі түбінің ара-жігін ажырату туралы келісімді және Қазақстан Республикасы мен Ресей Федерациясы арасындағы Жер қойнауын пайдалануға арналған егемендік құқықтарды жүзеге асыру мақсатында Каспий теңізі солтүстік бөлігі түбінің ара-жігін ажырату туралы келісімге Хаттаманы бекіту туралы: 2002 жылдың 14 қарашада, №356 қабылданған // http://adilet.zan.kz/kaz/docs. 24.01.2021.
123. Соглашение между Российской Федерации и Республикой Казахстан. О разграничении дна Северной части Каспийского моря в целях осуществления суверенных прав на недропользование // <https://normativ.kontur.ru/document?moduleId=1&documentId=273085>. 18.02.2021.
124. Карашаев Д.Э. Каспий теңізінің экологиялық проблемалары // Каспий өңірі: жаңа талаптар, жаңа мүмкіндіктер: халық. ғыл.-тәжір. конф. матер. – Ақтау: Ш. Есенов ат. Каспий мемлекеттік технологиялар және инжиниринг университеті, 2019. – Б. 123-126.
125. Meese R. La mer Caspienne: quelques problemes actuels // Revue Cenerale du Droit Public. – 1999. – №2. – P. 405-423.
126. Dabiri M.R. A New Approach for the Legal Regime of the Caspian sea as a Basis for Peace and Development // Iranian Journal of International Affaires. - 1994. – Vol. 11, Issue 1. – P. 28-46.
127. Чибилев А.А. Дорога к Каспию. – Алма-Ата: Кайнар, 1988. – 240 с.
128. Габиева З. Правовой статус Каспия // [http://militaryarticle.ru/ obozrevatel/2004-obozrevatel/13447-pravovoj-status-kaspija](http://militaryarticle.ru/%20obozrevatel/2004-obozrevatel/13447-pravovoj-status-kaspija). 18.02.2021.
129. Лосев Ю.И., Сафронов Б.В. Новая история стран Азии и Африки. –Рязань., 2011. - 272-с.
130. Агаев С.Л. Иран: внешняя политика и проблемы независимости 1925-1941 гг. – М., 1971. – 360 с.
131. История Ирана / под ред. М.С. Иванова. – М.: Издательство МГУ, 1977. – 488 с.
132. Кондаурова В. Вопрос о правовом статусе Каспийского моря: международное право ответа не дает // Центральная Азия и Кавказ. – 2008. – №6(60). – С. 80-100.
133. Бейсембаева Р.С., Абдрахманова Қ.К. Каспий аймағының экологиялық-құқықтық мәртебесі // Шығыстың аймақтық хабаршысы. – 2013. – №1 (57). – Б. 15-20.
134. Катаева Е.Г., Рубан Л.С. Каспий – море возможностей. – М.: Academia, 2008. – 280 с.
135. Мерзляков Ю. Правовой статус Каспийского моря // Международная жизнь. – 1998. – №11-12. – С. 135-141.
136. Федоров Ю. Каспийская нефть и международная безопасность: в 2 вып. – М., 1996. – Вып. 1. – 138 с.
137. Федоров Ю.Е. Правовой статус Каспийского моря // Исследование ЦМИ МГИМО. – 1996. – №8. – С. 10-36.
138. Хурчак М. Международно-правовой статус Каспийского моря и международное экономическое сотрудничество прикаспийских государств: дис. ... канд. юрид. наук: 12.00.10. – М., 2006. – 141 с.
139. РФ МА. Қ. 10096. Т. 1. Іс. 96. П. 2-7.
140. ҚР ПА. Қ. 75-Н. Т. 1. Іс. 5327. П. 6-8, 11, 12, 69-70.
141. РФ МА. Қ. 10096. Т. 1. Іс. 182. П. 3.
142. ҚР ПА. Қ. 75-Н. Іс. 6523. П. 2, 22, 24, 52-55, 60-63, 105-106.
143. Бабак Б. Нефть Каспия в отношениях Казахстана с Россией // http: // [www.ca-c/org/journal/cac-02-1999/st\_15\_babak.shtml](http://www.ca-c/org/journal/cac-02-1999/st_15_babak.shtml). 06.10.2020.
144. Соглашение между Российской Федерацией и Азербайджанской Республикой о разграничении сопредельных участков дна Каспийского моря // <https://ria.ru/20020923/230359.html>. 13.08.2022.
145. Кепбанов Е.А. Правовой статус Каспийского моря и региональная безопасность // Московский журнал Международного права. – 2005. – №1(57). – С. 64-81.
146. Дубнов А. Каспий и «дьяволы» // Время новостей. – 2002, февраль. – 22.
147. Мамедов Р. Иран метит на Каспийское море // Коммерсант. – 2002, март – 12.
148. ҚР ПА. Қ. 75-Н. Т. 1. Іс. 863. П. 6, 76.
149. Сол жерде. Іс. 354. П. 3, 4.
150. Сол жерде. Іс. 2644. П. 7, 20, 23.
151. Сол жерде. Іс. 4531. П. 14, 51-52, 113-114.
152. Сол жерде. Іс. 4532. П. 8, 9, 11, 32, 45, 46, 47, 51.
153. Сол жерде. Іс. 5325. П. 5, 16.
154. Chufrin G. The Security of the Caspian Sea Region. – Oxford: Oxford University Press, 2001. – 375 р.
155. Аgazadе М.М. «Caspian Constitution» and new Horizons of Cooperation between Azerbaijan and Iran // Vestnik RUDN. International relations. – 2018. – Vol. 18, Issue 4. – P. 942-954.
156. Yusifzade Kh. The Status of the Caspian // [https://www.azer.com/aiweb /categories/magazine/ 24\_folder/24\_articles/24\_statuscaspian.](https://www.azer.com/aiweb%20/categories/magazine/%2024_folder/24_articles/24_statuscaspian.) 21.02.2021.
157. Harunoğulları M. Legal Status of the Caspian Sea and Sharing of Energy Resources: Disputes and Struggles between the Riparian Countries // International Journal of Geography and Geography Education. – 2018. – Vol. 38. – P. 202-217.
158. ҚР ПА. Қ. 75-Н. Т. 1. Іс. 1540. П. 10-11.
159. Ст. 11 Конституции Азербайджанской Республики // <https://static2.president.az/media/W1siZiIsIjIwMTgvMDMvMDkv.> 11.11.2019.
160. Бекяшев К.А., Магеррамов А.А. Международно-правовой статус Каспийского моря. De lege lata (с точкий зрения действующего права) // Рыбное хозяйство. – 2003. – №5. – С. 24-28.
161. ҚР ПА. Қ. 75-Н. Т. 1. Іс. 3380. П. 5.
162. Джумаев Т.А. Внешняя политика С.А. Ниязова по вопросу правового статуса Каспийского моря // <http://naukarus.com/vneshnyaya-politika>. 30.11.2019.
163. Сченснович В.Н. Геополитика в Каспийском регионе: обзор // Россия и мусульманский мир. – 2018. – №3 (309). – С. 33-44.
164. Жильцов С. Каспийский регион на перекрестке геополитических стратегий // Центральная Азия и Кавказ. – 2014. – Т. 17, №1. – С. 37-51.
165. Черницына С.Ю. Проблемы Каспийского региона: региональные и глобальные аспекты // Обозреватель-Observer. – 2014. – №12. – С. 92-100.
166. Джанталеева М.Ш. Стратегические вызовы и обеспечение безопасности в Каспийском регионе в ХХІ веке // Социально-политические и историко-культурные аспекты современной геополитической ситуации: матер. междунар. науч.-практ. конф. 10-го науч.-образов. форума. – М., 2017. – С. 299-304.
167. Магомедов А. Борьба за Каспийскую нефть и Каспийский транзит: геополитическое и региональное измерение // Центральная Азия и Кавказ. – 2005. – №1(37). – С. 93-106.
168. Абулгазин М., Жумагалиева А. Каспий – море Евразий // Деловая Казахстан. – 2013, апрель – 19.
169. Акопян В. Каспийская миссия Морнингстара – Баку становится узлом евразийской энергодипломатии США // [https://regnum.ru/news/polit/ 1526841.html](https://regnum.ru/news/polit/%201526841.html). 18.09.2020.
170. Назарбаев Н. Тарих толқынында. – Алматы: Атамұра, 1999. – 296 б.
171. Назарбаев Н. Қазақстан жолы. – Астана, 2007. – 372 б.
172. РФ МА. Қ. 10096. Т. 2. Іс. 975. П. 3.
173. Бжезинский З. Великая шахматная доска: Господство Америки и его геостратегические императивы / пер. с англ. – М.: Междунар. отношение, 1998. – 254 с.
174. Байшов Б.Б., Четин Н., Жапекова Г.К. «Каспий мұнайы» мәселесі және жаңа тарихи жағдайдағы Қазақстан // Әл-Фараби атындағы ҚазҰУ Хабаршысы. – 2019. – №3(94). – Б. 50-59.
175. Вовк И.В., Иванов П.О. Республика Казахстан: поиск решения проблемы правового статуса Каспийского моря в последнее десятилетие ХХ века // Вестник Оренбургского государственного университета. – 2013. – №5 (154). – С. 30-35.
176. Мамедов З. Региональная безопасность в контексте ОЭТ Баку-Тбилиси-Джейхан // Обозреватель, 2005. – №7(186).
177. ҚР ҰА. Қ. 179. Т. 1. Іс. 1148. П. 3-5.
178. Балаубаева Б.М., Ширинова М. Қазақстан – Қытай арасындағы мұнай саласындағы қарым-қатынастар // ҚазҰУ хабаршысы. – 2012. – №4(60). – Б. 58-68.
179. Жильцов С. Трубопроводы в Центральной Азии и Каспийском регионе: новый этап борьбы // Центральная Азия и Кавказ. – 2014. – 17, №3. – С. 139-153.
180. Ногмова А.Ш. Геополитические перспективы современной российской политики в Каспийском регионе // Россия и мир. – 2017. – №4(14). – С. 85-95.
181. Томберг И. Военные риски мировой энергетики // <https://ia-centr.ru/experts/iats-mgu/tomberg-i-posledstviya-avantyury-saakashvili.> 22.02.2021.
182. Қазақстан сыртқы саясатының 2020-2030 жылдарға арналған тұжырымдамасы бекітілді // [https://kaz.nur.kz/1844494-tokaev-kazakstan-syrtky-saasatyny-2020-2030-zyldarga-arnalgan-tzyrymdamasyn-bekitti.html. 23.04.2020](https://kaz.nur.kz/1844494-tokaev-kazakstan-syrtky-saasatyny-2020-2030-zyldarga-arnalgan-tzyrymdamasyn-bekitti.html.%2023.04.2020).
183. Қазақстан Республикасының Әскери доктринасын бекіту туралы. Қазақстан Республикасы Президентінің 2017 жылғы 29 қыркүйектегі №554 Жарлығы // <http://adilet.zan.kz/kaz/docs/U1700000554>. 08.05.2020.
184. Қазақстан Республикасында мұнай-газ секторын дамыту жөніндегі 2010-2014 жылдарға арналған бағдарламаны бекіту туралы Қазақстан Республикасы Үкіметінің 2010 жылғы 18 қазандағы №1072 //[http://adilet.zan.kz/kaz/docs/P100001072](http://adilet.zan.kz/kaz/docs/P100001072_). 16.05.2020.
185. Андреева Д. Что будет с казахстанской нефтью из-за аварии в Новороссийске. 25 марта 2022г. // <https://forbes.kz//process/energetics/chto_budet_s_kazahstanskoy_neftyu_iz-za_avarii_v_novorossiyske>?. 03.06.2022.
186. Жильцов С. Политика России в Каспийском регионе: вызовы и новые возможности // Международная жизнь. - №6. - 2022. - [https://interaffairs.ru/jauthor/material/2680. 11.09.22](https://interaffairs.ru/jauthor/material/2680.%2011.09.22).
187. Гарибов А. Каспийский коридор: геополитика транспортных перевозок // Казахстан в глобальных процессах. 2013. №3. С. 118-136.
188. Klimochenko V.I. Legal regime of the Caspian Sea // Colloguim Journal. – 2019. – №22(46). – P. 18-22.
189. Рысбаев Ж. Каспий теңізінің құқықтық мәртебесі мәселесі // Қазақстанның ғылыми әлемі. – 2012. – №2(42). – Б. 316-317.
190. Behzadi Raheleh. Iran’s foreign policy in the Caspian sea basin oscillation between national interests and islamic adventures // Central Asia and the Caucasus. – 2010. – Vol. 11, Issue 3. – P. 86-93.
191. Григорьева Е. Пятеро на дне. В Ашхабаде начался первый саммит прикаспийских государств // Известия. – 2002, апрель – 24.
192. Декларация по Каспий осталось неподписанной // <https://www.kommersant.ru/doc/939242>. 29.03.2020.
193. Дойл К. Патовая ситуация по Каспию оставляет Азербайджан в подвешенном состоянии // <https://russian.eurasianet.org/node/54851>. 02.04.2020.
194. Козлов К. На море волнуются не раз // Литер. – 2007, октябрь – 17.
195. Сатпаев Д. Каспийский саммит сенсации не принес // Литер. – 2007, октябрь – 18.
196. Выступление Президента Н.А. Назарбаева на открытии Второго Саммита Глав прикаспийских государств (Тегеран, 2007 – 16 октября) // Нацональная безопасность. – 2007. – №10. – С. 8-10.
197. Жандосов М. Станет Каспий морем дружбы // Республика. KZ. – 2010, ноябрь – 23.
198. Курятов В. Успех партнерства определяют инициативы Казахстана // Казахстанская правда. – 2010, ноябрь – 19.
199. Заявление президентов Азербайджанской Республики, Исламской Республики Иран, Республики Казахстан, Российской Федерации и Туркменистана // <https://online.zakon.kz/Document/?doc>. 03.04.2020.
200. Скаковский Л.Р., Ждан О.Е. Важнейшие итоги саммита прикаспийских государств и национальные интересы Казахстана // Ізденіс. – 2014. – №47. – С. 68-71.
201. Участие в пресс-конференции по итогам четвертого Саммита глав прикаспийских государств // <http://www.akorda.kz/ru/special/events>. 03.04.2020.
202. Хан Г.Б., Абдыкаримов О.А., Хан И.Г. Нурсултан Назарбаев: гуманизм и политическая воля. – Алматы: Раритет, 2010. – 380 с.
203. Совместное заявление по вопросам, связанным с Каспийским морем, подписанное президентами Казахстана и Туркменистана в Алматы 27 февраля 1997 года: письмо постоянных представителей Казахстана и Туркменистан при Организации Объединенных Наций от 14 марта 1997 г. на имя Генерального секретаря // <https://undocs.org/ru/A/52/93>. 09.10.2020.
204. Parkhomchik L. New Phase of the Caspian Sea Delimitation // <https://eurasianri.academia.edu/LidiyaTimofeenkoParkhomchik>. 11.10.2020.
205. Baishov B., Zhapekova G., Aman A. et al. International summits for determining the legal status of the caspian sea: historical analysis // PalArch's Journal Archaeology of Egypt/Egyptology. – 2020. – [Vol. 17, Issue 6](https://archives.palarch.nl/index.php/jae/issue/view/105). – P. 8729-8742.
206. Элина З. Конституция Каспийского моря // Казахстанская правда. – 2018, август – 13.
207. Панииер Б. Тойкен С. Главы пяти государств подписали Конвенцию о правовом статусе Каспия // <https://rus.azattyq.org/a/kazakhstan>. 23.12.2020.
208. Заявление Владимира Путина по итогам 5-го каспийского саммита // <http://kremlin.ru/events/president/news/58297>. 23.12.2020.
209. Назарбаев: Конвенция о статусе Каспия показывает стремление стран к сотрудничеству // <https://tass.ru/mezhdunarodnaya-panorama>. 02.01.2020.
210. Шынтемірқызы Г. «Каспий конституциясы» қабылданды // Ақтөбе. – 2018, тамыз – 14.
211. Байшов Б.Б. Каспий теңізін бөлу мәселесіндегі Ақтау саммитінің ролі // Еуразия гуманитарлық институтының Хабаршысы. – 2020. – №4. – Б. 32-37.
212. Меджлис ратифицировал Конвенцию о правовом статусе Каспийского моря и ряд международных соглашений // <http://tdh.gov.tm/news/articles.aspx&article15802&cat11>. 23.01.2020.
213. Қазақстан Республикасының Заңы. Каспий теңізінің құқықтық мәртебесі туралы конвенцияны ратификациялау туралы: 2019 жылдың 8 ақпанда, №2202-VІ қабылданған // <https://online.zakon.kz/document>. 23.01.2020.
214. Азербайджан ратифицировал Конвенцию о правовом статусе Каспия // <https://www.vesti.ru/doc.html?id=3119512>. 23.01.2020.
215. Путин подписал закон о ратификации Конвенции о статусе Каспийского моря // <https://rg.ru/2019/10/01/putin-podpisal-zakon-o>. 23.01.2020.
216. Киринициянов Ю. «Каспийская регата»: неужели финиш? // Деловая неделя. – 2002, апрель – 24-30.
217. ҚР ПА. Қ. 75-Н. Т. 1. Іс. 6384. П. 44, 45, 46.


**ҚОСЫМША А**

Кесте А.1–1992-2018 жж. аралығында Каспий теңізі мәртебесін айқындау мәселесіне байланысты өткізілген конференциялар мен симпозиум, саммиттер


|  |  |  |  |
| --- | --- | --- | --- |
| Конференция, симпозиум, сам миттердің атауы | Өткізілген уақыты | Қабылданған шешімдер | Қай елде өткізілді |
| 1 | 2 | 3 | 4 |
| Экономикалық әріптестік Ұйымы елдерінің үкіметаралық конференциясы | 1992 ж.,  17 ақпан | Каспий теңізінде барлық каспийлік мемлекеттердің құқықтары мен мүдделерін есепке ала отырып, теңдік негізде өңірлік әріптестік орнату туралы Шарт жасасу, Каспий мен оның қорларын игеру мәселелерін реттеуге арналған аймақтық ұйым құру | Тегеран, ИИР |
| ТМД-ға мүше – каспийлік елдер делегацияларының конференциясы | 1992 ж., маусым-қыркүйек | Жүргізілген жұмыстардың нәтижесінде Каспий теңізінің биоқорларын сақтау мен пайдалану, 1993 жылғы балық аулауда лимитті нақтылау және басқа да теңіз биоқорларын туралы Келісімге қол қойылды.  «Каспий және Арал теңізі мәселелері туралы» Министрлер кабинеті қаулысының жобасы даярланды | Минск, Алматы, Беларусь Республикасы, ҚР |
| Жағалық мемлекеттердің бесжақты Тегеран конференциясы | 1992 ж., қыркүйек-қазан | Тараптар жасасқан біріккен Коммунюкеде Каспий теңізі мәселелері негізінде маманданды рылған комитеттер құру, оның ішінде Каспийдің құқықтық мәртебесі және т.б. бойынша кешенді бағдарламалар қабылдау бойынша біріккен іс-қимылдар саласын анықтау туралы келісілді | Тегеран, ИИР |
| Каспий биоқорла рын пайдалану мен күзету бойын ша үкіметаралық конференция | 1993ж., тамыз | Биоқорларды сақтау және пайдалану бойынша конвенцияның ресейлік жобасы таныстырылды. Келіссөздер нәтижесіз аяқталып, конвенция қабылданбады | Тегеран, ИИР |
| Каспийлік мемлекет өкілдерінің кезекті кездесуі | 1993 ж., қазан | Әзірбайжан, Қазақстан, Түрікменс тан және Ресей үкімет басшылары қол қойған коммунюкеде Каспийдің біртұтас экожүйе екендігі мойындалды | Астрахань, РФ |
| Каспий теңізі тақырыбына арналған конференция | 1993 ж., желтоқ сан | Каспий бойынша халықаралық ұйым құру қажеттілігі туралы сұрақ көтерілді. Алайда бұл бастама іс жүзінде жүзеге аспады | Ашхабад, ТР |
| А.1-кестенің жалғасы | | | |
| 1 | 2 | 3 | 4 |
| Сыртқы істер министрлерінің орынбасарлары деңгейіндегі Каспий «бестігінің» алғашқы кездесуі | 1994 ж., қазан | Конференцияның жалғыз нәтижесі ретінде барлық каспийлік мемлекеттерге ыңғайлы Каспийдің құқықтық мәртебесі жөніндегі конвенцияны жасақтау бағытындағы жұмыстарды жалғастыру жөнінде келісілгендігін айтуға болады. | Мәскеу, РФ |
| Каспий биоқорын сақтау және пайда лану бойынша конференция | 1995 ж. Басы | Әзірбайжаннан басқа төрт каспийлік мемлекеттің осы кездесуі барысында балық аулауды 20-мильдік аумақпен шектеу жөнінде уағдаластық жүргізілді | Ашхабад, ТР |
| «Каспий теңізінің құқықтық мәрте бесі: каспийлік мемлекеттер әріп тестігінің мәселе лері мен бола шағы» тақырыбын дағы халықаралық ғылыми-тәжіри белік конференция | 1995 ж., мамыр | Конференция аясында Түрікменстаннан басқа жағалық мемлекеттердің сыртқы істер министрлері орынбасарларының ресми емес кездесуі өткізілді. Онда каспийлік мемлекеттердің сыртқы істер ведомстволарының құқықтық бөлімдері жетекшілерінің (одан әрі министр орынбасарлары) қатысуымен жұмыс топтарын құру туралы келісілді | Алматы, ҚР |
| Арнайы жұмыс тобының алғашқы отырысы | 1995 ж., 28-29 маусым | Тараптар мәмілеге келу Каспий бойынша келісімдер барысында жетістікке жетудің жалғыз жолы деген шешім қабылдады | Тегеран,  ИИР |
| Арнайы жұмыс тобының екінші кездесуі | 1995 ж., 26-27 қыркүйек | Алғашқы отырыстың нәтижелерімен қанағаттанбаған Ресей делегациясы келіссөздердің алматылық кезеңіне қатыспау туралы шешім қабылдады. Соған қарамастан қалған төрт мемлекеттің өкілдері Каспийдегі іс-қимылдардың негізгі принциптері бойынша өз ұстанымдарын келісе алды.  Кездесу нәтижесінде тараптар Каспийдің жағдайы мен мәртебесін дайындау жөніндегі Иран ұсынысын қолдайтындығын білдіріп, біріккен коммунюкеге қол қойды | Алматы, ҚР |
| Әзірбайжан, Қазақ стан және Ресей гидрографиялық қызмет сарапшыларының кездесуі | 1996ж., ақпан | Каспийдегі теңізге жүзу қауіпсіздігін навигациялық-гидрографиялық жағынан қамтамасыз ету бойынша пікір алмасу жүрді. Сонымен қатар, Каспий теңізіндегі теңізге жүзу қауіпсіздігіне арналған конвенция ның ресейлік жобасы талқыланды | Алматы, ҚР |
| А.1-кестенің жалғасы | | | |
| 1 | 2 | 3 | 4 |
| «Каспий мұнайы және халықара лық қауіпсіздік» тақырыбындағы халықаралық конференция | 1996 ж., наурыз | Пікір алмасу. | Мәскеу,  РФ |
| Қазақстан және Ресей президент терінің Каспий бойынша мәлімде меге қол қоюы | 1996 ж.,  27 сәуір | Екі жақ минералдық және биологиялық ресурстарды игеру жөніндегі жұмыстарды жүргізуге бір-бірінің құқықтарын мойындады | Алматы, ҚР |
| Каспий айналасындағы трансшекаралы әріптестік бойынша өткізілген конференция | 1996 ж.,  17-19 мамыр | Конференцияға Ресей, Әзірбайжан, Грузия, Қазақстан және Иран өкілдері қатысты. Онда шекаралық әріптестікті дамыту, Каспий экологиясын қорғау және біріккен арнайы ұйымдар құру бағытында Еуропалық одақтан көмек құралдарын тарту мүмкіндігі туралы мәселелер қарастырылды | Астрахань, РФ |
| Каспий теңізінің биоресурсы және балық аулау мәселелеріне арналған конференция | 1996 ж., 20-22 мамыр | Конференцияға төрт мемлекет өкілдері (Ресей, Иран, Түрікменстан, Әзірбайжан) қатысты. Қазақстан конференцияға қатыспау себебін тү сіндірмеді. Алайда кездесуге қатысу шылар ешқандай келісімге келмеді | Тегеран,  ИИР |
| Каспийлік бес мемлекет басшыларының арасындағы конференция | 1996 ж., 11-12 қараша | Кездесуде Каспий теңізі елдерінің арасындағы ынтымақтастық және теңіздің құқықтық мәртебесі тал қыланды. Аталған шараның айтар лықтай тұсы сол кезге дейінгі теңіз дің құқықтық мәртебесінің сарап талуы бағаланып, каспийлік мем лекет басшыларының бұған дейінгі кездесулері «қанағаттанарлық» деп бағаланды | Ашхабад, ТР |
| Каспий алабы мен оған құятын өзен дердегі бекіре өсі мін қалпына кел тіру мәселелері бойынша конференция | 1997., қаңтар | Кездесуге қатысушылар Каспийдің мәртебесі туралы сұрақтың шешіл меуіне байланысты қорытынды құжатты қабылдай алмады. Бекіре тұқымдастарды қалпына келтіру бағдарламасы қабылданды | Астрахань, РФ |
| Арнайы жұмыс тобының кезекті 3-ші отырысы | 1997., мамыр | Каспий теңізінің құқықтық мәрте бесі туралы конвенцияның қазақ стандық, ресейлік, әзірбайжандық және ирандық жобалары танысты рылды. Тараптар пікірталастар мен ой алмасулар нәтижесінде талқы | Алматы, ҚР |
| А.1-кестенің жалғасы | | | |
| 1 | 2 | 3 | 4 |
|  |  | лаудың негізгі құжаты ретінде қазақстандық нұсқаны, ал қосалқы жұмыс құжаты ретінде ресейлік нұс қаны алу туралы шешім қабылдады |  |
| ҚР мен РФ президенттері арасындағы Каспийдің солтүстік бөлігінің түбін межелеу туралы Келісім | 1998 ж., 6 шілде | Екі тарап президенттері жер қойнауын пайдаланудың егеменді құқығын жүзеге асыру мақсатында Каспийдің солтүстік бөлігінің түбін межелеу туралы Келісімге қол қойды. Бұл келісімнің қағидатты түрдегі жаңаша мәні екі жақтың бірлесіп иелену идеясынан біржола бас тартып, жаңарған аралық сызық тар бойынша Ресей мен Қазақстан арасында Солтүстік Каспийдің түбін бөлісуге уәде байласуында еді | Мәскеу, РФ |
| Каспий жағалауы мемлекеттерінің сыртқы істер министрлері орынбасарлары деңгейіндегі жұмыс топтарының кезекті отырысы | 2001 ж., ақпан | Тараптар каспийлік мемлекеттердің жоспарланып отырған саммитінің қорытынды құжатын дайындау бойынша жұмыстарды жандандыру жөнінде келісімге келді. Оны бес мемлекеттің барлық өкілдерінің кезектен тыс кездесуі мазмұнында, сонымен қатар екі жақты пікір алмасу түрінде өткізу көзделді | Тегеран,  ИИР |
| Каспий жағалауы мемлекет басшыларының алғашқы саммиті | 2002 ж., сәуір | Мемлекет басшылары кездесуінің нәтижесінде саммиттің барлық қаты сушылары Каспийде күш қолданбау, қақтығыстарды болдырмау, барлық мәселелерді келіссөздер арқылы шешуді өз мойындарына алатындықтарын мәлімдеді | Ашхабад,  ТР |
| Каспийлік мемлекет басшыларының екінші бесжақты саммиті | 2007 ж., қазан | Кездесудің барысында Әзірбайжан Республикасы, Иран Ислам Респуб ликасы, Қазақстан Республикасы, Ресей Федерациясы, Түрікменстан Республикасы Каспий теңізіне байланысты барлық жағалау мемлекеттері қол қойған тұңғыш Декларация қабылданды | Тегеран,  ИИР |
| Үшінші каспийлік саммит | 2010 ж., 18 қараша | Баку кездесуінің басты жетістігі – тараптардың теңіздегі ұлттық белдеудің ендігін 24-25 миль аралығында болады деген мәмілеге қол жеткізуі болды. Сонымен қатар,  каспийлік мемлекеттердің қауіпсіз дік саласы бойынша әріптестік туралы келісімге қол қоюы үлкен маңызға ие болды | Баку, ӘР |
| А.1-кестенің жалғасы | | | |
| 1 | 2 | 3 | 4 |
| «Каспий диалогы-2012» Халықаралық экономикалық форумы | 2012ж., 25 сәуір | Каспий өңіріндегі өзара тиімді әріптестікті жетілдіруге күш салу мақсатында ұйымдастырылды. Форум барысында өткізілген пікірталастар барысында мұнай-газ және мұнай-газ өнімдерін өңдеу барысындағы жаңашыл жобалар таныстырылып, іскерлік топтардың кездесулері өткізілді | Мәскеу, РФ |
| Төртінші каспийлік саммит | 2014ж., 29 қыркүйек | Саммитте жағалық мемлекеттердің сауда-экономикалық, өндірістік және қуат салаларындағы әріптестік мәселелері қарастырылды. Аталған әріптестікті түрлі жолдармен ұл ғайта түсу мүмкіндіктері атап өтілді. Тиісті атқару мекемелеріне өзара тиімді жобалар бойынша ұсыныстар даярлауға тапсырыстар берілді | Астрахань, РФ |
| Каспий теңізінің құқықтық мәртебесі туралы Конвенцияны жа сақтауға арналған каспийлік мем лекеттердің сырт қы істер министр лерінің орынбасар лары деңгейіндегі арнайы жұмыс то бының отырысы | 2015ж., 8-10 қыркүйек | Каспий теңізінің құқықтық мәртебесі туралы конвенция жобасын талқылау барысында Каспий теңізінде ғылыми жұмыстарды жүргізу мен теңізде жүзу режимін жасақтау және шеткі сызықтарды орнату әдістемесіне баса назар аударылып, айтылған негізгі ойлар Конвенция жобасының мәтініне енгізілді | Мәскеу, РФ |
| Каспий теңізінің құқықтық мәртебесі туралы Конвенцияны жасақтауға арнал ған каспийлік мемлекеттердің сыртқы істер министрлерінің орынбасарлары деңгейіндегі арнайы жұмыс тобының 48-ші отырысы | 2017 ж., 25-26 қаңтар | Кездесу соңында каспийлік елдердің сыртқы істер министрлерінің орынбасарлары теңіз түбін бөлу, кеме қатынасы, су асты құбырлары мен кабельдерін төсеу бойынша сұрақтардың шешілмегендігін мәлімдесе, Иран СІМ орынбасары Ибрахим Рахимпур жүргізілген пікірталастар арқылы күрделі техникалық келіссөздер өтті деген ойын айтты. Жалпы аталған кезде суде Каспийді бөлуге байланысты ешқандай алға жылжушылық болмады деп санауға болады | Баку, ӘР |
| Каспий теңізінің құқықтық мәрте бесі туралы Кон венцияны жасақ тауға арналған | 2017 ж., 1-2 маусым | Әзірбайжан Сыртқы істер министрі Эльмар Мамедьяров кездесу соңын да «Каспийдің құқықтық мәртебесі туралы келіссөздер қорытынды кезеңге өтті, Конвенция жобасының | Ашхабад, ТР |
| А.1-кестенің жалғасы | | | |
| 1 | 2 | 3 | 4 |
| каспийлік мемле кеттердің сыртқы істер министрле рінің орынбасар лары деңгейіндегі арнайы жұмыс тобының 49-шы отырысы |  | 80%-келісілді»,- деп мәлімдеді |  |
| Каспий теңізінің құқықтық мәртебесі туралы Конвенцияны жасақтауға арналған, Каспийлік бес мемлекеттің СІМ басшылар орынбасарларыныңарнайы жұмыс тобының 50-ші отырысы | 2018 ж., 26 ақпан –  1 наурыз | Кездесуде Транскаспий мұнай құбыры мәселесі толық шешілмеді. Әзірбайжан сыртқы істер министрінің орынбасары Халаф Халафов Түрікменстан мен Әзірбайжан газ құбыры сұрақтарын өз беттерімен шешуге құқықты деп мәлімдеді. Алайда Ресей СІМ С.Лавров бұған келіспейтіндігін «Бұл сұрақ барлық каспийлік елдердің арасындағы мәміле негізінде шешілуі қажет» деген сөздері арқылы білдіріп өтті | Мәскеу, РФ |
| Каспийлік мемлекеттердің сыртқы істер істер министрлері орынбасар ларының жетінші отырысы | 2017 ж.,  4 желтоқ сан | Каспий теңізі мәртебесі туралы Конвенция жобасы одан әрі талқыланып, оның мәтініне түзетулер мен толықтырулар енгізілді | Мәскеу, РФ |
| Бесінші каспийлік саммит | 2018 ж., 12 тамыз | Тұңғыш рет каспийлік мемлекет басшылары, Каспийдегі барлық іс-қимылдарды реттеуге негізделген «Каспий теңізінің құқықтық мәртебесі туралы Конвенцияға» қол қойды | Ақтау, ҚР |

**ҚОСЫМША Ә**

Каспий теңізінің табиғи қорларын қорғау және тепе-теңдікте пайдалануға арналған құжаттар




Ескерту – Әдебиет негізінде құралған [107, п. 1]



Ескерту – Әдебиет негізінде құралған [107, п. 88]


**ҚОСЫМША Б**

Каспий теңізі су кеңістігі мен қорларын бөлуге арналған жобалық карталар




Сурет Б.1 – Қазақстан Республикасының Каспий теңізі су кеңістігі мен қорларын бөлуге байланысты ұстанымы (2000)

Ескерту – Әдебиет негізінде құралған [217, п. 45]



Сурет Б.2 – Әзірбайжан Республикасының Каспий теңізі су кеңістігі мен қорларын бөлуге байланысты ұстанымы (2000)

Ескерту – Әдебиет негізінде құралған [217, п. 44]



Сурет Б.3 – Иран Ислам Республикасының Каспий теңізі су кеңістігі мен қорларын бөлуге байланысты ұстанымы (2000)

Ескерту – Әдебиет негізінде құралған [217, п. 46]



Сурет Б.4 – 2018 ж. 12 тамызындағы Ақтау саммиті шешімдері негізінде арнайы жасалынған арнайы авторлық карта